
Ak všetko zostáva stále a večne sa obnovuje,
je to preto, že slnko nikdy nevyhasne.
Ak všetky veci zostanú dokonalé a úplné, je to preto,
že tajomstvá Abyda nebudú nikdy odhalené.

IAMBLICHOS[footnoteRef:2], O EGYPTSKÝCH MYSTÉRIÁCH, VI, 7 [2:  Novoplatónsky filozof narodený v druhej polovici 2. storočia n. l.] 

Iker otvoril oči. Nemohol sa ani pohnúť, nohy aj zápästia mal spútané a bol pevne priviazaný o hlavný sťažeň veľkej lode, ktorá sa plavila po pokojnom mori.
Na sklonku dňa sa prechádzal po pobreží, keď sa odrazu naňho vrhli piati muži a tĺkli ho palicami... Celé telo mal boľavé, hlavu ako v ohni.
„Rozviažte ma!“ úpenlivo prosil.
Pristúpil k nemu tučný bradáč.
„Nie si spokojný so svojím osudom, maličký?“
„Prečo ste ma uniesli?“
„Pretože ťa budeme veľmi potrebovať. Krásna loď, však? Volá sa Strela, meria stodvadsať lakťov a široká štyridsať lakťov. Pomôže mi pri splnení mojej úlohy.“
„Akej úlohy?“
„Si naozaj veľmi zvedavý! Ale aby si vedel, čo ťa čaká, môžem ti prezradiť, že sa blížime k Puntu.“
„K tej božskej krajine? Veď je to iba rozprávka pre deti!“
Kapitán sa uškrnul.
„Myslíš si vari, že stodvadsať odvážnych námorníkov by sa najalo na loď preto, aby sa doplavilo k rozprávke? Moju posádku netvoria baby, ale tvrdí chlapi, ktorí chcú zbohatnúť, a veľmi zbohatnúť.“
„Mne je bohatstvo ukradnuté! Chcem sa stať pisárom.“
„Zabudni na palety, štetce a papyrus. Pozri, more je tiež božstvo, rovnako nebezpečné a neviditeľné ako Sutech. Keď nás zastihne najbližšia búrka, budem ju vedieť utíšiť. Vykonáme veľkolepú obetu, aby sme sa mohli dostať k Puntu. Zaživa ťa hodíme do vĺn a keď sa budeš topiť, ochrániš nás.“
„Prečo... Prečo práve ja?“
Kapitán ukazovákom na ústach naznačil, aby bol ticho.
„Štátne tajomstvo,“ zašepkal. „Nemôžem ho odhaliť ani mužovi, ktorý prežíva svoje posledné hodiny.“
Len čo sa kapitán vzdialil, Iker sa rozvzlykal. Zomrieť v pätnástich a nevedieť prečo, nie je to vrchol nespravodlivosti? Zúrivo sa márne pokúšal rozviazať.
„Zbytočne sa namáhaš, maličký, uzly viazal profesionál,“ poznamenal zvráskavený štyridsiatnik, ktorý prežúval cibuľu. „Ja som ťa zviazal a čo spraví Korytnačie oko, je vždy dokonalé.“
„Hádam sa nechceš stať zločincom! Bohovia ťa potrestajú.“
„Pri tvojich slovách strácam chuť do jedla.“
Korytnačie oko si sadol na kormu lode.
Iker bol sirota, vychovával ho starý pisár, ktorý si ho vzal pod ochranu. Chlapec mal veľkú chuť do učenia. Vytrvalosťou by sa istotne dostal medzi správu chrámu, kde by prežíval šťastné chvíle.
Teraz mal však pred sebou iba nekonečnú morskú hladinu, ktorá ho čo nevidieť pohltí.
Mladý námorník s veslom cez plece prešiel popri ňom.
„Hej ty, pomôž mi!“
Chlapík zastal.
„Čo chceš?“
„Rozviaž ma, prosím!“
„Čo si myslíš, chmuľo? Bolo by hlúpe utopiť ťa skôr, ako nadíde ten pravý okamih. Aspoň keď budeš umierať, prinesieš osoh. Teraz daj pokoj! Ak nie, odrežem ti jazyk, akože som Ostrý nôž.“
Iker zmeravel.
Jeho osud bol spečatený.
Prečo práve on? Skôr ako ho nebude, predsa by len rád dostal odpoveď na túto otázku. Štátne tajomstvo... Čím by pisársky chudobný učeň mohol ohroziť mocného faraóna Senusreta III., ktorý pevnou rukou vládol Egyptu? Kapitán si očividne z neho strieľal. Jeho pirátska banda sa zmocnila prvého príchodzieho.
Korytnačie oko sa mu dal trochu napiť.
„Bude lepšie, keď nebudeš nič jesť. Nie si námornícky typ.“
„Vie kapitán naozaj predpovedať búrku?“
„Na to môžeš vziať jed.“
„A ak sa nestane žiadna pohroma? Oslobodíte ma?“
Kapitán odstrčil Korytnačie oko.
„To si nemysli, chlapče. Tvojím osudom je stať sa obetou. Zmier sa s tým a vychutnávaj toto nádherné divadlo: čo je krajšie ako more?“
„Rodičia ma budú hľadať, všetci pôjdete do väzenia!“
„Veď nemáš rodičov, nikto ani nezbadá, že si zmizol. Si už mŕtvy.“

Bolo úplné bezvetrie a horúčava sa stávala neznesiteľnou. Väčšina námorníkov sa rozvaľovala na palube a driemala. Dokonca zaspal aj kapitán.
Iker sa celkom poddal zúfalstvu. Táto posádka banditov bola rozhodnutá zlikvidovať ho za každú cenu a na útek sa nedalo ani pomyslieť.
Mladý muž bol vystrašený pri predstave, že ho utopia v mori, ďaleko od Egypta, bez akéhokoľvek obradu a bez toho, žeby ho pochovali. Po fyzickej smrti ho čaká iba ničota, trest pre zločincov.
Čoho sa dopustil, že si vyslúžil takýto osud?
Iker nebol ani vrah ani zlodej, nemohli ho obžalovať ani z klamstva či lenivosti. A predsa bol odsúdený na to najhoršie.
V diaľke sa trblietala morská hladina. Iker si myslel, že ide o obyčajnú hru svetelných odrazov, no úkaz bol čoraz očividnejší.
Začal sa dvíhať akýsi príliv, s takou rýchlosťou, ako keď sa divé zviera vrhá na svoju korisť. V tom istom okamihu sa nevedno odkiaľ vynorili stovky malých obláčikov, zaplavili celú oblohu a vytvorili čiernu jednoliatu masu.
Kapitán, vytrhnutý z nečinnosti, neveriacky hľadel na nespútané živly.
„Nič nenasvedčovalo tejto búrke,“ zašomral ohromene.
„Preber sa a dávaj rozkazy,“ naliehal Korytnačie oko.
„Plachty... Stiahnite plachty! Všetci na svoje miesta!“
Zahrmelo s takým ohlušujúcim hukotom, že väčšina námorníkov stuhla.
„Treba obetovať chlapca,“ pripomenul Ostrý nôž.
„Postaraj sa o to,“ prikázal kapitán.
Len čo Ikera rozviazali, začal sa biť. Iste, nemal najmenšiu šancu ohroziť svojho súpera, ale aspoň dôstojne zomrie.
„Najradšej by som ti najprv podrezal krk,“ povedal námorník. „Budeš ešte trochu pri živote, keď ťa hodím cez palubu a utíšim boha mora.“
Iker nemohol odtrhnúť zrak od čepele, ktorá mala ukončiť jeho život.
Vo chvíli, keď sa dotkla kože, blesk preťal oblaky a zmenil sa na ohnivý jazyk, ktorý zasiahol Ostrý nôž. Námorník s revom klesol na zem.
„Vlna,“ zjačal Korytnačie oko, „obrovská vlna!“
Vodná hradba sa valila na loď.
Ani jeden z námorníkov, hoci všetci boli skúsení morskí vlci, nevideli podobnú hrôzu. Ohromení, vedomí si zbytočnosti akýchkoľvek pohybov, zmeraveli, s rozhodenými rukami a očami upretými na vlnu, ktorá sa s hrozivým hukotom privalila na Strelu.

Prsty pravej ruky žmolili čosi mäkké a vlhké. Piesok... Áno, je to piesok.
Tak teda zem na druhom svete je púšť zaplavená nenásytným morom, bezpochyby obývaným strašidelnými bytosťami, ktoré požierajú odsúdencov. Ak má Iker ešte ruku, má hádam aj nohu, alebo aj dve.
Pohol nimi, ľavou rukou tiež.
A mladík sa odvážil otvoriť oči a potom zodvihnúť hlavu.
Pláž.
Nádherná pláž s bielym pieskom. A opodiaľ veľa stromov.
Ale prečo má také ťažké telo?
Iker zbadal, že je ešte priviazaný o zvyšok sťažňa. S námahou sa vyslobodil a pomaly vstával, pričom si kládol otázku, či je mŕtvy, alebo živý.
Šíre more unášalo pozostatky rozbitej Strely. Mohutná vlna zlomila sťažeň a Ikera vyhodila až na tento slnečný ostrov s bujnou vegetáciou.
Mladík utŕžil iba zopár škrabancov a pomliaždenín.
Tackavo sa vydal na obchôdzku ostrova. Možno zopár námorníkov malo podobné šťastie ako on. V tom prípade sa musí pripraviť na boj!
Pláž bola však pustá. Loď s celou posádkou pohltilo rozbesnené more. Prežil jedine Iker, ktorý mal byť obetovaný.
Zrazu pocítil veľký hlad.
V strede ostrova objavil datľovníky, figovníky, vinič a dokonca aj hriadky s uhorkami neďaleko prameňa s čírou vodou.
Iker sa napchával ovocím a pomyslel si, že zrejme nie je jediným obyvateľom tohto kúska zeme stratenej uprostred vĺn.
Prečo sa ten niekto - alebo aj viacerí - skrývajú a ako sa zachovajú k votrelcovi?
So strachom v srdci Iker skúmal okolie.
Ani živej duše.
Nijaká stopa po nejakom človeku. Jediným spoločníkom bolo jeho srdce. Pätnásťročný chlapec však veľmi rýchlo vyčerpal zásobu spomienok.
Unavený množstvom dojmov zaspal v tieni sykomory.
Len čo sa Iker zobudil, odznova preskúmal celé okolie, no bezvýsledne. Všimol si, že hneď pri brehu pláva veľké množstvo rýb, ktoré sa môžu stať ľahkou korisťou. Z konára a zvyšku povrazu si mladík vyrobil udicu a ako návnadu použil dážďovku. Len čo ju vnoril do vody, chytil sa na primitívny háčik nejaký ostriež.
Stroskotancovi nehrozilo, že umrie od hladu.
Stačilo už iba založiť oheň, hoci nemal zvyčajné pomôcky, používané v Egypte, napríklad luk či luk s vrtáčikom. Našťastie, Iker našiel kúsok suchého mäkkého dreva a dlhé zahrotené drievko vsunul do prvého, ktoré zovrel medzi kolená. Potom ním rýchlo krútil, až kým od narastajúceho tepla nevyletela iskra. Od nej sa chytili suché palmové listy a začal si opekať rybu.
Skôr ako ju začal jesť, poďakoval sa bohom, že mu zachránili život.
V okamihu, keď Iker v modlitbe dvíhal ruky nad plameňom, zahrmelo, stromy sa rozknísali a zem zatriasla.
Vyplašený mladík sa chcel pustiť do behu. Potkol sa a hlavou prudko narazil do kmeňa figovníka.

Blesky, obloha celá v ohni, obrovský had so zlatou kožou a lazuritovým obočím! Tentoraz bol Iker naisto mŕtvy a hrozný duch zo záhrobia sa k nemu približoval a chystal sa ho rozdrviť.
Plaz však znehybnel, stačilo mu, že si ho pozorne premeriaval.
„Prečo si rozložil ten oheň, človiečik?“
„Aby som si ťa uctil!“
„Kto ťa sem priviedol?“
„Nikto, vlna ma... Loď, námorníci... A potom...“
„Povedz celú pravdu a čo najrýchlejšie. Inak ťa rozdrvím na prach.“
„Piráti ma uniesli z Egypta a chceli ma živého obetovať moru, aby ho utíšili. Ale kapitán nepredpovedal takú silnú búrku. Loď stroskotala a iba ja som sa zachránil.“
„To bohovia ťa ochránili pred smrťou,“ potvrdil had. „Tento ostrov patrí ka, stvoriteľskej sile, miazge vesmíru. Bez nej nič nejestvuje. Ale toto miesto zasiahla padajúca hviezda z oblohy a všetko pohltila. Ja, pán božskej zeme, najzázračnejšej krajiny Punt, som nemohol zabrániť koncu sveta. A ty, zachrániš ten svoj?“
Iker sa zobudil na páľavu.
Oheň preskočil na húštinu a plamene oblizovali mladíkove lýtka.
Odtiahol sa a zistil, že nijaký obrovský had nie je na pobreží. Potom zahasil rozrastajúci sa požiar.
Aký čudný sen... Iker by prisahal, že had sa mu neprisnil, že sa s ním naozaj rozprával, hlasom, ktorý sa nepodobal na nič známe a ktorý si navždy zapamätá. Posledné plamienky vyhasli, mladík zamieril k prameňu.
Na zemi ležali dve debničky.
Iker si pretrel oči.
Debničky nezmizli. Opatrne sa k nim približoval, akoby skrývali nejakú hrozbu.
Niekto sa zahrával s jeho nervami.
Niekto, čo sa skrýval v húští a zmocnil sa koristi zo Strely alebo inej lode. Niekto, čo sa bez váhania zbaví votrelca, aby sa s ním nemusel deliť o poklad.
„Nemusíš sa ma báť,“ zakričal Iker, „tvoje bohatstvo ma nezaujíma! Nebojujme proti sebe, ale radšej spolupracujme, aby sme prežili!“
Nikto neodpovedal.
Iker znovu preskúmal celý malý ostrov, neprestajne menil smer a vracal sa, skadiaľ vyrazil, zrýchľoval chôdzu alebo odrazu nečakane zastal. Všetky zmysly mal napäté, striehol na najmenší náznak prítomnosti možného nepriateľa.
Zbytočne.
Musel sa vzdať: je zrejme sám na ostrove.
Ale čo tie debničky... Bezpochyby si ich nevšimol.
Mohli byť zo stroskotanej lode a priniesla ich sem vlna.
Teraz ich už len otvoriť.
Obsahovali vrecúška s ľanom a fajansové fľaštičky, z ktorých sa šírila príjemná vôňa. Istotne vzácne parfumy predstavujúce malé bohatstvo.

Iker skutočne unikol smrti? Na ostrove to vyzeralo menej nebezpečné ako na pirátskej lodi, ale osud nevyzeral veľmi priaznivo. Pravdaže, možno tu prežije niekoľko mesiacov, možno aj niekoľko rokov, no nezblázni sa nakoniec z tej samoty? A čo ak prameň vyschne a nebude mať čo loviť? Na zostrojenie pevnej plte by potreboval nástroje. Nebolo by však samovraždou vydať sa na šíre more na takom krehkom plavidle?
Mladík neprestával myslieť na slová hada, pána zázračnej krajiny Punt. Akoby tento miniatúrny ostrov mohol byť božskou zemou ukrývajúcou rozprávkové, toľko ospievané bohatstvo?
Absurdné!
Zlatý had existoval iba v stroskotancovej fantázii. Ale prečo by mal zachraňovať jeho svet? Kým faraón vládne, Egyptu nehrozí nebezpečenstvo!
Egypt, taký vzdialený a nedosiahnuteľný! Iker myslel na rodnú osadu neďaleko svätyne Medamud, zázračné miesto na severe Téb. Vďaka starému pisárovi, ktorý sa ho ujal, sa mladík iba zriedka zúčastňoval na poľných prácach a venoval sa výlučne čítaniu a písaniu. Toto privilégium vyvolávalo žiarlivosť ostatných, z ktorej si však veľa nerobil, pretože učenie mu bolo všetkým.
Iker v piesku nakreslil hieroglyfy, ktoré ovládal. Sformuloval vetu ospevujúcu pisárske remeslo. Potom sledoval západ slnka, dlho pozoroval oblohu posiatu hviezdami a zaspal s nádejou zmiešanou so strachom, že sa mu opäť zjaví obrovský had.

Dostal chuť na pečenú rybu.
S udicou sa vybral na pláž.
Prekvapený zistil, že je zaliata morom.
Bezpochyby ide o prechodný úkaz.
Napriek tomu hodil udicu niekoľko ráz za sebou, no žiadnu rybu nechytil. Začudovane sa ponoril a dlho plával, ale nenatrafil ani na rybičku.
Keď vyšiel na breh, všimol si, že more neprestajne stúpa. Hádam len nezaleje ostrov...
Iker znehybnel a pozoroval, ako mu voda siaha po lýtka, potom po kolená a neskôr až vyše stehien. Ak to pôjde takto ďalej, ostrov ka čo nevidieť zmizne.

Ikera sa zmocnila panika, vyšplhal sa na najvyššiu palmu, pričom si doráňal ruky i nohy.
Roztrasený a zadychčaný si myslel, že sa stal obeťou ďalšieho sna, keď na blankytnej šírave zbadal bielu plachtu.

Iker na plné hrdlo kričal o pomoc a zúrivo mával pravou rukou.
Márna námaha a zbytočné gestá... Loď plávala na šírom mori tak ďaleko, že ho nemohli zbadať.
A predsa sa mladík nevzdával. Ak má hliadka dobré oči, možno si ho všimne. A či ponárajúci sa ostrov nevzbudí pozornosť posádky?
V jednej chvíli bol Iker presvedčený, že loď zmenila kurz a približuje sa k nemu. Ale asi sa mýlil, a tak radšej zavrel oči. Tentoraz ho nezachráni ani búrka, ani obrovská vlna. Voda mu vystúpila k prsiam, k tvári a nechal sa unášať modrým vlažným živlom.
Chuť žiť však prevládla a znovu otvoril oči.
Tentoraz nijaké pochybnosti! Loď sa približovala k ostrovu.
Iker mával rukami a kričal.
Loď skromných rozmerov s dvadsiatimi námorníkmi na palube. More oblizovalo kmeň palmy a tak mladík rýchlo zliezol a plával k svojim záchrancom, ako najrýchlejšie mohol.
Mocné ramená vytiahli Ikera, ktorý sa ocitol zoči-voči zavalitému chlapíkovi s nepriateľským výrazom v tvári.
„Tam plávajú debničky! Vytiahnite ich. Ty si kto?“
„Volám sa Iker a iba ja som prežil stroskotanie.“
„Meno lode?“
„Strela... Stodvadsať lakťov dlhá, štyridsať široká, stodvadsaťdvačlenná posádka.“
„Nikdy sme o nej nepočuli. Ako sa to stalo?“
„Zaliala nás obrovská vlna! A ja som sa sám našiel na ostrove, ktorý práve zmizol pod vodou.“
Ohúrení námorníci hľadeli na more, ako pohlcuje posledné vrcholky stromov.
„Keby som to nevidel na vlastné oči, nikdy by som tomu neuveril,“ priznal kapitán. „Z ktorého prístavu ste vyplávali?“
„Neviem.“
„Vysmievaš sa mi, chlapče?“
„Nie, uniesli ma, omráčili a keď som sa prebral, bol som priviazaný o sťažeň. Kapitán mi povedal, že ma hodia do vĺn, aby utíšili ich hnev.“
„Prečo to neurobil?“
„Pretože búrka sa prihnala nečakane! Jeden námorník ma chcel hodiť cez palubu, ale vlna bola rýchlejšia.“
Iker vycítil, že mu kapitán veľmi neverí, a tak radšej nespomenul, ako sa mu zjavil had a čo mu radil.
„Tvoj príbeh je veľmi čudný... Nikto sa už nezachránil, si si istý?“
„Nikto.“
„A čo je v tých debničkách?“
„Neviem,“ odpovedal opatrne Iker, vediac, že sú zatvorené.
„Uvidí sa neskôr. Zachránil som ti život, nezabudni. A tvoja historka neobstojí. Nikto nepozná loď s menom Strela. Na tie debničky si si už dávno brúsil zuby, však? Zbavil si sa ich majiteľa. No nastala katastrofa, more zničilo loď, ale ty si bol natoľko šikovný, že si sa zachránil aj so svojou korisťou.“
„Povedal som vám pravdu! Uniesli ma...“
„Stačí, chlapče, nepatrím k naivkám. Mňa nedobehneš. Najmä sa nepokúšaj odporovať.“
Na kapitánov príkaz dvaja námorníci schmatli Ikera, spútali mu za chrbát ruky a nohy mu priviazali o palubné zábradlie.

Prístav sa hemžil malými plavidlami. Šikovne manévrujúc, kapitán hladko pristál. Iker sa neodvážil dúfať, že vyviazne so zdravou kožou. Zrejme mu osud neprichystal nič príjemné.
Pristúpil k nemu kapitán.
„Na tvojom mieste, chlapče, by som nevyskakoval. Pobrežný lupič, zlodej, možno aj vrah... To je dosť na ničomníka, nie?“
„Som nevinný. Obeťou som ja!“
„Samozrejme, samozrejme, no všetko svedčí proti tebe a sudca si rýchlo utvorí názor. Ak budeš chytračiť, trest smrti ťa neminie.“
„Ale veď som nič nespravil!“
„Mám iný názor, maličký. Pozri, čo ti navrhujem: buď ťa pustím na slobodu, no nechám si debničky a nikdy sa neuvidíme, alebo ťa odvediem na policajnú stanicu a celá moja posádka bude svedčiť proti tebe. Rýchlo si vyber!“
Vybrať si... Aká irónia!
„Nechajte si debničky!“
„Dobre, kamarát, si rozumný! Prídeš o svoju korisť, ale zachrániš si život. Nabudúce, keď sa o niečo podobné pokúsiš, lepšie si to zariaď. Nezabudni však na jedno: nikdy sme sa nevideli.“
Kapitán zaviazal Ikerovi oči. Dvaja námorníci mu rozviazali iba nohy a dovolili mu vystúpiť na pevninu. Potom mu kázali, aby kráčal rýchlo a dlho, veľmi dlho.
„Kam ma vediete?“
„Mlč, inak ťa zabijeme.“
Spotený Iker čoraz ťažšie a ťažšie udržiaval tempo. Nevlečú ho mučitelia z prístavu na odľahlé miesto, aby sa ho zbavili?
„Majte zľutovanie, dajte sa mi napiť!“
Nedostal odpoveď.
Iker by si nikdy nepomyslel, že sa tak bude držať. Neznáma vnútorná sila mu nedovolila podľahnúť vyčerpaniu.
Odrazu ho niekto prudko strčil do chrbta.
Letel dolu svahom, tŕne mu doráňali kožu.
Konečne sa zastavil vo vlhkom piesku. Vysilený, s vysušeným jazykom Iker umieral od smädu.

Čosi mu obžieralo vlasy.
Iker od bolesti vyskočil.
Vyplašená koza cúvla.
„Odtrhol si jej chlieb od papule,“ s ľútosťou povedal strapatý pastier. „Také krásne zviera! Mohol si počkať, kým sa zasýti.“
„Rozviaž ma, prosím, a daj sa mi napiť!“
„Napiť sa ti možno dám, ale rozviazať... Odkiaľ si? Nikdy som ťa nevidel v týchto končinách.“
„Uniesli ma piráti.“
„Piráti, tu uprostred púšte?“
„Bol som na lodi, z ktorej ma odviedli so zaviazanými očami ďaleko od brehu.“
Pastier sa poškrabal za uchom.
„Počul som už aj vierohodnejšie historky! Neušiel si náhodou z basy?“
Mladíkovi povolili nervy, rozvzlykal sa.
Už mu nikto nikdy neuverí?
„Pozri,“ pokračoval pastier, „nevyzeráš veľmi nebezpečne. No človek sa musí správať obozretne - v okolí sa potuluje veľa zlodejov. Tu máš, napi sa trochu.“
Voda z poľnej fľaše nebola čerstvá, ale Iker sa vysmädnuto napil.
„Pomaly, pomaly! O chvíľu dostaneš znovu. Zavediem ťa k nášmu starostovi. Ten si už s tebou poradí.“
Mladík poslušne kráčal za stádom kôz. Keby sa pokúsil o útek, nedokazovalo by to jeho vinu? Musí presvedčiť starostu, že je nevinný.
Len čo deti zbadali cudzinca, začali popri ňom bežať.
„Je to istotne bandita!“ skríklo jedno z nich. „Pozri, chytil ho pastier, ide si po odmenu!“
Pastier pohrozil palicou, aby vystrašil drobizg, ale deti sa nedali odbiť. K starostovmu domu dorazili v sprievode smejúcich sa a pokrikujúcich dedinčanov.
„Čo sa to tu deje?“
„Našiel som tohto chlapca na púšti,“ vysvetľoval pastier. „Keďže mal ruky zviazané za chrbtom, doviedol som ho sem. Mám právo na odmenu, nie?“
„To sa uvidí neskôr, a ty poď ďalej.“
Iker poslúchol.
Starosta ho prudko sotil do malej miestnosti, kde sedel vychudnutý muž s bakuľou.
„Prišiel si vhod, uličník! Akurát tu mám debatu s policajtom. Ako sa voláš?“
„Iker.“
„Kto ti zviazal ruky?“
„Námorníci, ktorí ma vzali z pustého ostrova, a potom ma odvliekli do púšte, div som neumrel od smädu.“
„Nerozprávaj hlúposti! Pravdepodobne si obyčajný zlodej, ktorý si myslí, že unikne trestu. Čo si ukradol?“
„Nič, prisahám!“
„Dobrý výprask ti osvieži pamäť.“
„Mali by sme si ho predsa len vypočuť,“ navrhol policajt.
„Ak chcete strácať čas... Dobre, vybavte to s ním. Ja sa musím starať o svoje sýpky. Skôr ako odvediete tohto malého banditu, nechajte mi tu zápisnicu z jeho výsluchu.“
„Samozrejme.“
Iker sa pripravil, že dostane výprask, ale čo mohol vravieť iné ako pravdu?
„Podrobne mi všetko vyrozprávaj,“ vyzval ho policajt.
„Na čo je to dobré, keď mi aj tak neuveríte?“
„Ako vieš? Zvyknem odhadnúť klamárov. Ak si úprimný, nemusíš sa ničoho báť!“
Iker s nie veľmi presvedčivým hlasom začal rozprávať svoje nemilé dobrodružstvá, pričom vynechal sen, v ktorom sa mu zjavil obrovský had.
Policajt pozorne počúval.
„Teda prežil si iba ty a ostrov zmizol vo vlnách?“
„Presne tak.“
„A tvoji záchrancovia si nechali debničky?“
„Áno.“
„Ako sa volala ich loď?“
„Neviem.“
„A jej kapitán?“
„Tiež neviem.“
Iker mal dojem, keď odpovedal, že jeho príbeh neznie presvedčivo. Nijaký rozumný človek mu neuverí.
„Odkiaľ pochádzaš?“
„Z oblasti Medamudu.“
„Máš tam rodinu?“
„Nie. Ujal sa ma starý pisár a priúčal ma základom svojho remesla.“
„Takže vieš čítať a písať... Dokáž mi to.“
Policajt predložil väzňovi drevenú tabuľku a štetec, namočil ho do čierneho atramentu.
„Mám zviazané ruky,“ pripomenul Iker.
„Rozviažem ťa, ale nezabúdaj, že mám palicu.“
Mladík krasopisne napísal: „Volám sa Iker a nespáchal som nijaký zločin.“
„Výborne,“ povedal policajt. „Teda neklameš.“
„Vy... vy mi veríte?“
„Prečo by som nemal? Povedal som ti, že viem rozoznať, kto je úprimný a kto klame.“
„Som teda voľný?“
„Vráť sa domov a buď šťastný, že si po toľkých peripetiách vykĺzol so zdravou kožou.“
„Chytíte pirátov, čo si želali moju smrť?“
„Postaráme sa o nich, to je isté.“
Iker sa neodvažoval vyjsť z miestnosti. Policajt začal písať zápisnicu.
„Ach, chlapče, na čo ešte čakáš?“
„Bojím sa trochu dedinčanov.“
Policajt zavolal na jedného zo zvedavcov, čo obstávali okolo starostovho domu.
„Daj mu rohož a vodu.“
Takto vystrojený na cestu sa Iker cítil rovnako stratený ako na ostrove ka.
Bol však naozaj voľný, naozaj sa už mohol vrátiť do svojej osady?
Policajt sa díval, ako odchádza.
Nevyčkal ani na návrat starostu, náhlivo opustil dom, aby s kolegami prečesali okolie a pátrali po posádke Strely.

Na pravé poludnie horúce letné slnko zmenilo východnú púšť na rozpálenú pec. Iba zopár živočíchov schopných prežiť v tomto pekle - ako hady a škorpióny - sa zavŕtalo do piesku.
A predsa malá skupinka piatich mužov pokračovala v ceste. Na čele kráčal dlháň, ktorý svojich spoločníkov prevyšoval o	dobrú hlavu. Bradatý, s hlboko vpadnutými očami, mäsitými perami pôsobil dojmom, že sa ho horúčava ani nedotýka. Na hlave mal turban, vlnená tunika mu siahala až po členky, napredoval rovnomerným krokom.
„Ďalej už nevládzem,“ sťažoval sa jeden z chlapov. Tak ako jeho spoločníci bol recidivista odsúdený za krádež. Na podnet vysokého bradáča ušiel z farmy, kde si prácou odpykával koniec trestu.
„Ešte nie sme uprostred púšte,“ povedal vodca. „Čo chceš viac?“
„Nešomri, neoľutuješ, ak ma budeš poslúchať.“
„Asi sa vrátim naspäť.“
„Chytí ťa polícia a pôjdeš do basy,“ ozval sa ryšavec Šab, zvaný Krivoš.
„To bude lepšie ako toto peklo! V žalári mi dajú najesť i	napiť a nebudem musieť donekonečna kráčať a ani nevedieť kam!“
Bradáč si ho opovržlivo premeral. „Zabudol si, kto som?“
„Blázon, ktorý si myslí, že má posvätné poslanie!“
„Prehovorili ku mne všetci bohovia, to je pravda, a ich hlas sa dnes zmenil na jediný, pretože iba ja mám pravdu. A všetci, čo sa mi opovážia protirečiť, zahynú.“
„Nasledovali sme ťa, pretože si nám sľuboval bohatstvo. Tu ho však ťažko nájdeme!“
„Som Zvestovateľ. Kto mi bude veriť, stane sa bohatý i mocný, ostatní zomrú.“
„Tvoje reči ma unavujú. Klamal si nám a nechceš si to priznať, to je všetko!“
„Ako sa opovažuješ urážať Zvestovateľa? Ospravedlň sa!“
„Zbohom, úbohý blázon.“
Muž sa zvrtol na cestu späť.
„Šab, zabi ho!“ pokojne prikázal Zvestovateľ.
Ryšavec vyzeral zúfalo.
„Prišiel s nami, on...!“
„Zaškrť ho, a nech sa ten úbožiak stane potravou pre divú zver. Potom vás odvediem na miesto, kde vás čaká zjavenie. Najprv musíte pochopiť, kto v skutočnosti som.“
Krivoš nezabíjal po prvý raz. Zaútočil vždy zozadu a obeti vrazil do krku čepeľ kremeňového noža.
Veľký bradáč si ho získal hneď od prvého stretnutia, bol presvedčený, že vodca bandy so slovami ostrými ako britva, ho zavedie veľmi ďaleko.
Ryšavec bez náhlenia dostihol zbeha, na mieste ho zabil a behom sa vrátil k skupinke.
„Budeme ešte dlho kráčať?“ spýtal sa.
„Nemaj obavy,“ odvetil Zvestovateľ, „nasleduj ma a na nič sa ma nepýtaj.“
Vydesení scénou, ktorej boli svedkami, dvaja ďalší zlodeji ani nemukli. Aj ich si vodca celkom podmanil.
Na čele Zvestovateľa sa neperlila jediná kvapka potu, na chôdzi sa neprejavoval najmenší náznak únavy. Pôsobil dojmom, že veľmi dobre vie, kam ide.
Napoludnie, vo chvíli, keď jeho spoločníci boli na pokraji zrútenia, zastal.
„Tu je to,“ vyhlásil, „dobre si prezrite zem.“
Púšť sa zmenila. Tu a tam bolo vidieť biele fľaky.
„Odškrabni z nich a ochutnaj, Šab!“
Ryšavec pokľakol.
„To je soľ.“
„Nie, to je pena boha Sutecha, ktorá vytryskla z hlbín zeme. Naznačuje mi, aby som sa stal silnejší a neľútostnejší ako sám Sutech. Tento plameň zničí chrámy a kultúry, i moc faraóna, aby zavládla ozajstná viera, ktorú rozšírim po celom svete.“
„Sme smädní!“ pripomenul jeden zo zlodejov. „A toto nám neuhasí smäd!“
„Šab, daj mi plné priehrštie soli!“
Pred ohúrenými pohľadmi troch spoločníkov Zvestovateľ prehltol toľko soli, že jazyk a ústa musel mať ako v ohni!
„Nepoznám lepší nápoj,“ ubezpečil ich.
Najmladší z chlapov si odlúpil kúsok soľnej kôrky a poprežúval ho.
Bolestne vykríkol a začal sa váľať po zemi v nádeji, že uhasí neznesiteľné pálenie v ústach.
„Nikto okrem mňa nemôže hlásať Božiu vôľu,“ pokračoval Zvestovateľ, „a ktokoľvek sa mi postaví na odpor, stihne ho taký istý osud. Preto tento neznaboh umiera.“
Nešťastník sa ešte niekoľko ráz zatriasol v kŕčoch a potom vypustil dušu.
Dvaja, čo prežili, sa hlboko začali klaňať svojmu pánovi.
„Pane,“ úpenlivo žobronil Šab Krivoš, „nemáme tvoju moc a presvedčili sme sa o tvojej veľkosti... Ale sme strašne smädní! Môžeš zmierniť naše utrpenie?“
„Boh si ma vybral, aby som podporoval pravých veriacich. Začnite kopať a budete uspokojení.“
Ryšavec so svojím druhom začali horúčkovito kopať.
Čoskoro odkryli okraje studne. Povzbudení týmto objavom sa prekopali k vrstve suchých kameňov, ktoré v okamihu odstránili.
A zjavila sa voda.
Z opaskov tuník urobili povraz, na ktorý priviazali čutoru.
Keď ju Krivoš vytiahol plnú vody, ponúkol ju Zvestovateľovi.
„Pane, vy prvý!“
„Mne stačí Sutechov oheň.“
Šab a jeho spoločník si ovlažili pery, potom malými dúškami pili a nakoniec si namočili vlasy i šiju.
„Len čo si oddýchnete,“ povedal Zvestovateľ, „budeme pokračovať v našej ceste. Práve sa rozpútala veľká vojna.“

Sobek ochranca[footnoteRef:3], veliteľ osobnej stráže faraóna Senusreta, bol nezvyčajne nervózny. O panovníkovu bezpečnosť sa starali iba šiesti policajti. Pokladal ich za užitočnejších než celý prápor vojakov, pretože títo šiesti muži boli ako šelmy, ktoré sú neprestajne v strehu a zareagujú pri najmenšej známke nebezpečenstva. Sobek Ochranca sa však neuspokojil iba s velením: sám bol atletickej postavy, rýchly a mocný ako jeho podriadení, zúčastňoval sa na každodennom výcviku, pri ktorom nikto nešetril údermi. [3:  Po egyptsky Sobek-chu.] 

V hlavnom meste Memfise ochraňovať vládcu bolo veľmi náročné. Tu v Abyde[footnoteRef:4], v neznámom teréne, sa dali očakávať nepredvídateľné nebezpečenstvá. [4:  Abydos (po grécky), egyptsky Abdžu, arabsky Arába el-Madfúna je rozsiahla archeologická lokalita v Hornom Egypte na západnom brehu Nílu. Rozprestiera sa 485 km južne od Káhiry (neďaleko starobylého Memfisu, Menneferu) a 160 km na sever od Luxoru (starobylých Téb).] 

Počas plavby loďou sa nevyskytol ani jeden incident. Pri vylodení privítalo faraóna iba zopár kňazov bez zbraní. Faraón sa hneď vybral do Usirovho chrámu.
Päťdesiatročný kráľ meral vyše dvoch metrov[footnoteRef:5], bol to obor s prísnou tvárou. Tretí v generácii Senusretov, niesol meno „Boh premien a zrodu“, „Ten, čo sa vie premeniť“, „Sila božského svetla“ a „Muž božskej sily“[footnoteRef:6]. [5:  Podľa Manéthona štyri lakte, tri dlane a dva prsty.]  [6:  S-n-Ouseret, odtiaľ transkripcia Senusret. Iná interpretácia: „Usirov brat“. Senusret III. nastúpil na trón okolo roku 1878 pred n. l.] 

V prvých piatich rokoch vlády sa napriek nepopierateľnej autorite Senusretovi nepodarilo zjednotiť správcov krajov, ktorým bohatstvo dovoľovalo udržiavať vlastné vojsko a správať sa na svojom území ako skutoční vládcovia.
Sobek Ochranca sa obával zásahu ich žoldnierov. Či nevnímali Senusreta ako nepohodlného panovníka, ktorý skôr alebo neskôr ohrozí ich nezávislosť? Premiestnenie do Abyda, posvätného územia bez hospodárskeho významu, sa udržalo v tajnosti. Ale bude sa to dať utajiť v paláci v Memfise? Presvedčený o opaku sa policajt márne pokúšal odhovoriť kráľa od tej cesty.
„Nič pozoruhodné?“
„Nič, pane,“ odpovedali mu muži jeden po druhom.
„Všade je pusto a ticho,“ dodal jeden z nich.
„Pre Usirovo sídlo je to normálne,“ poznamenal Sobek Ochranca. „Rozostavte sa na dobrých stanovištiach a nenápadne ohláste každého, kto sa pokúsi priblížiť.“
„Aj kňaza?“
„Nijaká výnimka.“

„Veľká zem“ bolo tradičné meno územia vyhradeného pre Usira, boha, ktorý vlastnil tajomstvo znovuzrodenia. Prvý vládca Egypta, práve on vytvoril základy faraónskej civilizácie. Zavraždený, ale víťaz nad smrťou, vládol v súčasnosti nad spravodlivými hlasmi a jedine oslava týchto mystérií prisudzovala svojmu dedičovi faraónovi nadprirodzený rozmer a schopnosť udržiavať spojenie so stvoriteľskými silami. Bez vykonávania usirovských rituálov by Egypt neprežil.
Niekoľko úrodných polí, kde rástla najlepšia cibuľa v krajine, niekoľko skromných domov pozdĺž kanála, púšť, ktorú uzatváral strmý dlhý útes, veľké jazero obklopené stromami, akáciový les, malý chrám, kaplnky, stély, hrobky prvých faraónov a Usirova hrobka: taký bol Abydos mimo reálneho času a histórie.
Tu sa nachádzal Ostrov spravodlivých a brána k oblohe, strážiaca hviezdy.
Senusret vošiel do malej miestnosti, kde naňho čakali kňazi. Všetci vstali a uklonili sa.
„Ďakujeme, že ste prišli tak rýchlo, veličenstvo,“ povedal pomalým hlasom predstavený, muž v rokoch.
„Tvoj list privoláva veľké nešťastie.“
„Vy ste to povedali.“
Keď hlavný kňaz a faraón vyšli z chrámu, Sobek Ochranca a jeden zo strážcov ich chceli sprevádzať.
„To je zakázané,“ poznamenal kňaz. „Na miesto, kam sme sa vybrali, nesmie vkročiť nezasvätený.“
„To je veľmi nerozumné! Ak...“
„Nikto nesmie porušiť zákon Abyda,“ prerušil ho Senusret.
Kráľ si sňal zo zápästí zlaté náramky a dal ich Sobekovi. Na Usirovom posvätnom mieste nesmie mať na sebe návštevník nijaký kovový predmet.
Znepokojený policajt sa díval, ako obaja muži odchádzajú a idú popri Jazere života obkolesenom stromami a potom po ceste lemovanej stélami a kaplnkami, aby sa dostali do Pekerovho posvätného lesa, centra životnej sily a tajomstva krajiny.
Celkom v strede rástla akácia.
Strom, ktorý vyrástol na Usirovom hrobe, prezradil veriacim, že vládca Spravodlivých vstal z mŕtvych.
Senusret si čoskoro všimol pohromu v celom rozsahu: akácia celkom zvädla.
„Keď sa Usir znovuzrodil,“ pripomenul hlavný kňaz, „akácia vyhnala listy a krajina začala prosperovať. Ale Sutech, vrah a výtržník, sa ju neprestajne pokúšal vyhubiť. A tak život opustil živých. Ak akácia vyschne, násilie, nenávisť a skaza zavládnu na tejto zemi.“
Svojou prítomnosťou v strome Usir spájal oblohu so zemou a podzemnými priestormi. Práve v ňom sa smrť snúbila so životom a iný život, žiarivý, ich pohltil.
„Každý deň si polieval vodou a mliekom kmeň?“
„Presne som si plnil svoju úlohu, veličenstvo.“
„Tak teda nejaký ničomník musel zneužiť Sutechovu moc a využil ju proti Usirovi i proti Egyptu.“
„V textoch sa píše, že táto akácia sa zakorenila v praoceáne a čerpala z neho energiu, ktorá ju oživovala. Jedine istý druh zlata by mohol vyliečiť strom.“
„Vie sa, kde sa nachádza?“
„Nie, veličenstvo.“
„Ja ho nájdem. A poznám spôsob, ako spomaliť, ak nie zastaviť odumieranie akácie: postavím chrám a príbytok večnosti v Abyde. Bude z nich sálať zázračná sila, ktorá zabrzdí ničivý proces a poskytne dostatok času, dúfam, aby sme získali účinný liek.“
„Veličenstvo, máme málo kňazov na to, aby...“
„Pozvem sem obradníkov a staviteľov, ktorí sa budú venovať výlučne tejto úlohe. Všetci budú zaviazaní absolútnym tajomstvom.“
Odrazu kráľovi zišla na um absurdná myšlienka.
„Kto by sa pokúsil zmocniť posvätnej vázy?“ Kňaz zbledol.
„Veličenstvo, dobre viete, že je to nemožné!“
„Ale aj tak sa presvedčme.“
Senusret zistil, že dvere Usirovej hrobky sú hermeticky uzavreté a kráľovská pečať je nedotknutá. Jedine on mohol vydať rozkaz, aby ju zlomili a vstúpili do svätyne.
„Ak sa nejaký šialenec pokúsi otvoriť tieto dvere,“ pripomenul hlavný kňaz, „nepodarí sa mu priblížiť k váze a ešte menej vziať ju do rúk.“
„Abydos nie je dostatočne chránený,“ poznamenal vládca. „Odteraz ho budú strážiť vojaci.“
„Veličenstvo, nijaký svetský človek nemôže...“
„Poznám zákon Abyda, pretože som jeho strážca a ochranca. Nijaký svetský človek neprekročí Usirovo územie, ale všetky cesty, ktoré k nemu vedú, budú pod dohľadom.“
Z výšky posvätného vrchu si Senusret prezeral posvätné územie, kde sa odohrával osud jeho krajiny, jeho ľudu a ešte navyše istá vízia poslednej reality.
Keď nastúpil na trón, vedel, že jeho úloha nebude ľahká pre rozsiahle a nevyhnutné reformy. Netušil však, že jeho úhlavným nepriateľom sa stane nová Usirova smrť.
Senusret vykročil rozhodným krokom smerom k púšti, do neobývanej oblasti rozkladajúcej sa na hranici piesočných dún a obrábanej pôdy.
Faraón nevnímal pálivé slnko a díval sa.
Videl, ako sa stavajú dve budovy, jeho chrám a príbytok večnosti, ktoré mali spomaliť osudový beh času a zohrať úlohu hrádze, ktorá by zastavila sily zo záhrobia.
Kto niesol zodpovednosť za túto nepredvídateľnú a zároveň hrozivú agresiu? Kráľ musel byť veľmi rozhodný a suverénny, aby nepodľahol zúfalstvu a bojoval proti zatiaľ neviditeľnému nepriateľovi.

Po dvoch namáhavých dňoch pochodu sa Ikerovi pošťastilo, že ho prijala karavána smerujúca do Téb, kam viezli tovar. Jej vodca bol najprv zdržanlivý, nemal chuť prijať ďalšie hladné ústa, ale keď mu mladík povedal, že vie čítať, zmenil postoj k nemu.
„Mám tabuľky s kúpnymi cenami. Mohol by si ich skontrolovať?“
„Ukážte mi ich.“
Netrpezlivý vodca sa nezdržal a položil mu otázku:
„Čo povieš na ľudí z paláca, ktorí ma budú vyplácať?“
„Neoklamali vás, dali vám dobré ceny.“
„Skúsenosť, chlapče, skúsenosť! Kde bývaš?“
„V Medamude.“
„Bezvýznamná dedinka. Čo si robil v púšti?“
„Nepoznáte dvoch námorníkov, ktorí sa volajú Korytnačie oko a Ostrý nôž?“
Obchodník si pošúchal bradu.
„Nič mi to nehovorí... A meno ich lode?“
„Strela. Dlhá stodvadsať a široká štyridsať lakťov.“
„Nikdy som o nej nepočul. Nevymýšľaš si?“
„Potom sa mýlim.“
„To je isté! Strela... Rozmýšľaš dobre, keby taká loď existovala, poznali by sme ju! Čo by si povedal na to, že by si mi dal do poriadku účty? S daňovou správou sú vždy problémy.“
Iker súhlasil, a tak celkom uspokojil svojho hostiteľa.
Cesta karavány sa odvíjala v rytme oslej chôdze a prestávok, kedy mladík ochutnal sušenú rybu a cibuľu, ktoré dostával za prácu.
Napriek neodbytným otázkam, čo mu vírili v hlave, Iker si všimol okamih, keď karavána konečne opustila púšť a pokračovala v ceste zelenou krajinou oživenou palmami. Zabudnúť na nebezpečné more a na hrozivé hory! Na dobre zavlažovaných poliach sedliaci zberali zeleninu.
„Povedz, chlapče, nechcel by si pre mňa pracovať?“ spýtal sa obchodník.
„Nie, chcem nájsť svojho učiteľa, aby som sa vyučil za dobrého pisára.“
„Ach, rozumiem ti! Nezarobíš veľa, ale získaš rešpekt. Tak teda šťastnú cestu.“
Iker vychutnával vôňu vzduchu a teplé závany jari. Náhlil sa, aby čo najskôr prišiel do rodnej osady. Kráčal rýchlo, vyberal si chodníčky, ktoré toľko ráz v detstve prebrázdil, keď túžil po samote a chcel sa kochať v pokojnej prírode. S rovesníkmi sa veľmi nekamarátil, radšej meditoval nad záhadami sveta a neviditeľnými silami.
Dedinka Medamud pozostávala z malých bielych domčekov na kopci, ukrytých pred slnkom v tieni akácií, paliem a tamarišiek. Pri vstupe stála studňa, ktorú ochraňoval strážca. Keď zbadal chlapca, myslel si, že vidí prízrak.
„Nie si ty... nie si ty Iker?“
„Ale áno, som to ja.“
„Tak teda Iker... Čo sa ti stalo?“
„Nič zvláštne.“
Iker vedel, aký je strážca klebetný, a tak si radšej svoje zážitky nechal pre svojho učiteľa.
„Možno budeš musieť znovu odísť.“
„Odísť? Veď sa chcem vrátiť domov a pokračovať v učení!“
Strážca ďalej nenaliehal, keď videl, že mladík je pobúrený.
Iker sa nedočkavo ponáhľal k príbytku starého pisára, ktorý ho prichýlil a vzdelával. Keď prechádzal okolo malých dievčat, prestali sa hrať s handrovými bábikami a ženy nesúce potraviny sa zastavovali a podozrivo si ho premeriavali.
Dvere boli zatvorené a okná zatlčené doskami.
Iker klopal a klopal.
„Je to zbytočné,“ oslovila ho suseda. „Starý pisár je mŕtvy.“
Mladíkovi akoby sa zrútila celá obloha na hlavu.
„Mŕtvy... Odkedy?“
„Týždeň. Po tvojom odchode sa toľko zožieral smútkom, že z toho umrel.“
Iker si sadol na prah a rozplakal sa.
Piráti tým únosom spôsobili smrť adoptívneho otca.
„Choď za starostom,“ poradila mu suseda. „Ten ti povie viac.“
Napriek veľkému žiaľu Iker vyčítal z očí dedinčanov nenávisť. Všetci boli presvedčení, že je zodpovedný za smrť svojho učiteľa.
Po prvý raz mladý muž pocítil neznesiteľne trpkú chuť nespravodlivosti. Všetko však vysvetlí a rana sa zacelí.
S ťažkou hlavou i srdcom Iker pomaly kráčal k domu starostu. Ten dával inštrukcie robotníkom, ktorí čistili kanály.
„To sa mi len sníva... náš pisársky učeň! Si to naozaj ty? Aké prekvapenie! Bol som si istý, že ťa viac neuvidím.“
Tón starostu, bucľatého päťdesiatnika, bol ironický a uštipačný. Opovržlivým gestom prepustil robotníkov.
„Iker, svojho ochrancu si nechal umrieť od žiaľu. Je to zločin, z ktorého sa budeš zodpovedať pred bohmi. Najradšej by som ťa strčil do väzenia.“
„Mýlite sa, som nevinný! Uniesli ma piráti, iba zázrakom som sa zachránil.“
Starosta vybuchol v smiech.
„Vymysli si niečo hodnovernejšie. Alebo radšej mlč a odíď!“
„Ale... chcel som sa vrátiť domov!“
„Hovoríš o dome? Jeho majiteľ ti ho v závete neodkázal. A preto som ho zrekviroval. Celá dedina tebou opovrhuje, nemáš už miesta medzi nami.“
„Musíte mi veriť, naozaj ma uniesli, a....“
„To stačí! Dúfam, že výčitky ti očistia dušu. Ak ihneď neodídeš, prikážem ľuďom, aby ťa vyhnali palicami. Tvoj ochranca ma požiadal, aby som ti odovzdal túto skrinku, keď sa vrátiš. Ďalšia naivná šľachetnosť z jeho strany, ale musím splniť jeho poslednú vôľu. Odíď z Medamudu, Iker, a nevracaj sa sem pod žiadnou zámienkou.“
Iker, pritískajúc si skrinku k hrudi, počkal, kým bude dosť ďaleko od dediny, aby ju otvoril. Všimol si, že drevená zámka bola porušená.
Vo vnútri bol malý zapečatený zrolovaný papyrus.
Aj pečať bola zlomená a nešikovne opravená.
V niekoľkých riadkoch starý pisár preklínal svojho žiaka a sľuboval mu tisíce trestov. Iker však dôverne poznal písmo svojho učiteľa, a tak dobre vedel, že je nešikovne sfalšované.
Celkom na dne skrinky objavil tenučkú sadrovú vrstvu. V tieni tamarišky ju začal kúskom dreva zoškrabávať.
Zjavil sa odkaz, ktorý mu potešil srdce:

Viem, že si neušiel ako zlodej. Modlím sa, aby si zostal živý a zdravý. Môj život sa chýli ku koncu a želám Ti, aby si sa stal dobrým pisárom. Keď sa vrátiš do Medamudu, dúfam, že ten podliak starosta Ti odovzdá závet, v ktorom Ti odkazujem dom a túto skrinku s mojimi najkrajšími trstinovými rúčkami. Prišiel sem akýsi cudzinec. Starosta si s ním výborne rozumie. Cítim vo vzduchu temné sily, a práve preto Ti nechávam tento odkaz napísaný technikou, ktorú som Ťa naučil. Nezdržuj sa v tomto kraji a odíď do Džuky, „Vysokej hory“[footnoteRef:7] [7:  Dnešný Kau el-Kebír (kedysi Čebu, po grécky Anataiupolis, hlavné mesto Kraja Kobry).] 


To bude prvá etapa Tvojej cesty. Až kým Ťa bohovia neprivedú ku koncu Hľadania. Nech sú skúšky akékoľvek, nepoddávaj sa zúfalstvu. Budem vždy pri Tebe, syn môj, aby som Ti pomohol zavŕšiť osud, o ktorom ešte nevieš.

Keď pokladník Medes vošiel do svojho prepychového domu v centre Memfisu, dvaja sluhovia okamžite priskočili, aby mu umyli nohy a ruky, prezuli ho do domácich sandál, navoňavkovali ho a naservírovali biele víno vyrobené v oázach.
Impozantná osobnosť, ktorú často pozývali na večere do paláca a dokonca jedla aj za kráľovským stolom, patrila medzi početných vysokých hodnostárov hlavného mesta. Medes nosil obleky z prvotriedneho jemného ľanového plátna, kontroloval inventár chrámov, ktoré prerozdeľovali bohatstvo po ich vysvätení.
Od svojho vymenovania Medes využíval všetky výhody, ktoré mohol ťažiť zo svojho privilegovaného postavenia. Pokladník využíval vo svoj prospech služby pisárov, intendantov a archivárov, kradol po troškách, ale často. Konal veľmi obozretne a za nekalými činmi nenechával najmenšiu stopu. Úradné listiny falšoval tak šikovne, že ani to najskúsenejšie oko by si nič nevšimlo.
Medes však nebol ani spokojný, ani šťastný.
Predovšetkým nenapredoval v kariére. Istotne, faraón Senusret mu udelil významné miesto, ale pokladník chcel viac. Nikto nemal toľko kompetencií ako on. Medes bol najlepší a chcel, aby ho za takého aj považovali. Ak to kráľ nebral na vedomie, bolo treba zasiahnuť, možno aj brutálnym spôsobom. Senusret mal veľa nepriateľov, od zazobaných správcov krajov, s ktorými si Medes veľmi dobre rozumel. Keby sa faraón dopustil omylu a zaútočil na ich výsady, jeho vláda by netrvala dlho. Či sa nešuškalo, že jeden z jeho predchodcov bol zavraždený?
Medes pátral po skutočnej podstate moci a po najlepšom spôsobe, ako sa k nej dostať. Aby mohol lepšie ovplyvňovať zásobovanie chrámov, stal sa dočasným kňazom. Zúčastňoval sa na rituáloch, a tak sa dotkol posvätných vecí. Neprestajne sa vystatoval prehnaným nadšením pre duchovné praktiky, líškal sa nadriadeným, a vystupoval v úlohe šľachetného darcu. Fascinovali ho mystériá, ku ktorým nemal prístup. Jedine faraón a zopár stálych kňazov ich poznalo. Nečerpal azda kráľ z nich svoju najväčšiu moc?
Dvere krytého chrámu zostávali pred pokladníkom zatvorené. Tejto oblasti, ktorú Medes pokladal za rovnako dôležitú ako hospodársku činnosť, sa ešte nezmocnil. Nebol však ochotný vzdať sa svojich svetských funkcií a žiť samotárskym životom.
Situácia vyzerala bezvýchodiskovo, až kým sa k nemu nedostala dôležitá informácia o Krajine bohov, o krajine Punt, od klebetného hodnostára z Hathorinho chrámu v Memfise. Tak ako všetci, čo poznali túto bájku, aj Medes sa na nej zabával. Dospelí i deti zbožňujú zázraky, a treba ich pobaviť legendami.
Podľa hodnostára však rozprávanie o Punte nebolo legendou. Krajina bohov skutočne existovala, ukrývala neobyčajné vzácnosti, najmä zlato výnimočnej kvality, ktoré sa kedysi vo veľkej tajnosti používalo v niektorých svätyniach. Táraj, skôr ako zomrel na srdcový záchvat, mu za drahocenný nábytok poskytol neurčité zemepisné údaje. Bolo to málo, no stačilo, aby sa pustil do hľadania.
„Pane,“ oznamoval Medesov intendant, „prišla vám návšteva.“
„Nech chvíľku počká, potrebujem si niekoľko minút oddýchnuť.“
Od istého času Medes priberal. Obdarený veľkou energiou, ktorú mu neubralo ani jeho štyridsaťdva rokov, mal sklony k prejedaniu a nadmernému pitiu, aby sa uspokojil, keď sa mu nedarilo. Ak jeho rovnako tučná žena chcela dosiahnuť rozkoš, musela byť veľmi vynaliezavá a perverzná.
S čiernymi vlasmi na okrúhlej lebke, tvárou ako mesiačik, širokou hruďou, krátkymi a bucľatými nohami pôsobil Medes zavalitým, územčistým dojmom.
Niekedy mal pocit, že sa zadusí, najmä keď hneď nedosiahol to, čo si zaumienil. Jeho chtivosť to však dokázala prekonať a pokračoval v ceste dopredu. A práve toto stretnutie s jedným zo svojich poskokov bolo pravdepodobne rozhodujúcou etapou.
Od cesty bol jeho dom dobre chránený: okná s mrežami, ťažké hlavné drevené dvere zabezpečené silnou závorou, vchod pre služobníctvo v kuse strážené. Dve poschodia, pätnásť miestností, terasa, lodžia s výhľadom do záhrady.
Medes prijal návštevníka, falošného policajta, ktorý vyšetroval Ikera, v besiedke.
„Dúfam, že mi prinášaš vynikajúce správy.“
„Viac menej, pane.“
„Máš zlato?“
„Áno aj nie. Konečne, možno...“
Medes cítil, ako sa ho zmocňuje zlosť.
„Neznášam nijaké vyhýbavé odpovede. Vráťme sa teda k jednotlivým častiam postupne. Kedy sa Strela vrátila do prístavu?“
„Nevrátila sa, pane, pretože sa potopila s posádkou i celým nákladom.“
„Potopila! Si si tým istý?“
„Mám jediné svedectvo, zdá sa pravdivé.“
„Od kapitána?“
„Nie, od mladíka, ktorého ste mi prikázali uniesť z Medamudu a ktorého som zadržal v mestečku neďaleko Koptu. Viete, ten chlapec bez rodiny, ktorý mal tak rád samotu a štúdium.“
„Viem, viem! Ideálna obeť na utíšenie búrky. Medamudský starosta nás upozornil na toho naivného mládenca a neľutoval ho. Ale ako môže byť jediným svedkom stroskotanec?“
„Neviem, ale je to tak. Rozprával mi, ako obrovská vlna zaliala Strelu a on ako zázrakom sa našiel na pustom ostrove. Zachránil ho kapitán jednej lode, ktorý mu neveril ani slovo. Ten sa však zmocnil dvoch debničiek pochádzajúcich z ostrova, a potom vysadil svojho pasažiera na pevnine, kde ho všetci pokladajú za blázna.“
„Že by sa stroskotanec dostal na Punt?“ čudoval sa Medes.
„Vedel by nájsť ten ostrov?“
„Podľa neho, pane, sa ostrov ponoril do mora a zmizol.“
„Čo bolo v debničkách?“
„Mastičky a voňavky.“
„Nič iné?“
„Iné nepovedal.“
„A ty si ho nechal odísť!“
„Mohol som konať inak, pane? V úlohe policajta som predstieral, že zaznamenávam jeho výpoveď, starosta mestečka v tom nevidel nič nezvyčajné, a nemali sme dôvod zadržať toho výmyselníka s chorou hlavou.“
„Nezišlo ti na um, že ti klame?“
„Jednoducho som mu veril.“
„Ja by som mu nenaletel! Povedal ti, ako sa volá loď, čo ho zachránila?“
„Nevedel to.“
„Ten chlapec si z teba strieľal!“ zahromžil Medes. „Učičíkal ťa s rozprávkami pre deti, aby čo najlepšie zamaskoval pravdu.“
„Ubezpečujem vás...“
„Treba ho nájsť, a čo najrýchlejšie! Istotne sa vrátil do Medamudu. Starosta ho vyhnal, ale možno bude vedieť, ktorým smerom sa vybral. Keď ho dochytíš, vytiahni z neho všetko a potom sa ho zbav.“
„Chcete povedať...“
„Výborne si ma pochopil.“
„Ale, pane...“
„Ten otrhanec je sirota, nikoho nebude zaujímať, čo sa s ním stalo a že navždy zmizol. Ukry jeho mŕtvolu, supy a hlodavce sa o ňu postarajú. A tebe dobre zaplatím. A teraz ihneď choď!“
Pokladník nevedel skrývať zlosť. Na vypravenie lode a zhromaždenie pirátskej bandy schopnej doplaviť sa k Puntu bude musieť vynaložiť množstvo peňazí, pričom nesmie pritiahnuť pozornosť vrchnosti. V blízkej budúcnosti si nebude môcť dovoliť toto dobrodružstvo.
Len čo falošný policajt opustil jeho dom, Medes sa znepokojil, že posádka, čo prichýlila stroskotanca, istotne nebude držať jazyk za zubami. V prístavných krčmách sa už pravdepodobne rozprávalo o celej príhode a kapitán chce iste speňažiť obsah oboch debničiek. Aj keď to budú iba mastičky, získa aspoň malé bohatstvo. A ak ten zvláštny náklad bude obsahovať vzácnejšie predmety, musí nájsť vhodného a bohatého kupca.
Jedno je isté: ak kapitán naozaj existuje, vzbudí pozornosť.
Medes si dal predvolať Gergua, nenapraviteľného pôžitkára a obávaného vyberača daní, ktorý mu bol slepo oddaný. Konať bude celkom legálne a potom dostane svoj podiel.

Senusret si na lodi, ktorou sa plavil do Memfisu, uvedomil hrozivú výzvu, ktorá ho zastihla vo chvíli, keď chcel zaútočiť na správcov krajov odmietajúcich vzdať sa čo i len fliačika zo svojich majetkov.
Odkedy Usir vytvoril Egypt, sformoval Deltu a údolie Nílu, faraón vládol Obidvom krajinám, po tom, čo ich pevne zjednotil. Rovnako vládol „Kraju včely“ na severe a na juhu „Kraju trstiny“. Včela vyrába med, rastlinné zlato, nevyhnutné pri liečbe mnohých chorôb. Trstina má storaké využitie od papyrusu, na ktorom sa hieroglyfmi zaznamenávajú Božie slová. A tak sa v osobe faraóna ochraňovaného bohom Horom, pánom nebies a Usirovým synom povereným bdieť nad svojím otcom, spájajú všetky stvoriteľské sily. A práve on musí zjednocovať rozdrobené časti v krajine.
Senusret rátal asi so šiestimi obávanými nepriateľmi, šiestimi správcami krajov, ktoré pokladali za autonómne oblasti a opovrhovali panovníkom z Memfisu. Našťastie nemali v úmysle sa spojiť, pretože každý z nich si zúrivo chránil nezávislosť. V dôsledku tejto situácie Egypt chudobnel. Udržiavanie tohto stavu síce odďaľovalo vážne konflikty, ale viedlo kráľovstvo k úpadku.
Bolo zvláštne, že piati zo šiestich hodnostárov nepriateľsky naladených voči faraónovi vládli v provinciách neďaleko Abyda. Jednému z nich sa podarilo využiť Sutechovu ničivú silu na Usirovej akácii, ktorá začala vyschýnať? Ak sa to potvrdí, Senusret rozpúta neľútostný boj, aby sa strom znovu zazelenal a zachránil Egypt.
Musel zozbierať čo najviac informácií o týchto šiestich vládcoch, aby našiel pravého vinníka. Potom by mohol účinne zasiahnuť, bez toho, aby nepriateľovi umožnil znovu sa pozbierať. Ale koho poveriť takou chúlostivou úlohou? Memfiský dvor sa hemžil povaľačmi, intrigánmi, ctižiadostivcami, podliakmi a klamármi. Jedine Sobek Ochranca si plnil povinnosti celým telom i dušou a nestaral sa o osobné výhody.
Senusret by bol teda nútený použiť slabé sily, ktorými disponoval, a najmä sa spoľahnúť na intuíciu. Pokiaľ šlo o získanie zlata schopného vyliečiť akáciu, to bol ešte ťažší oriešok. Podľa legendy jedine zelené zlato z Puntu má výnimočné vlastnosti, ale nikto vlastne nevedel, kde sa tento Kraj bohov nachádza, a či sa tam ešte vôbec ťaží tento vzácny kov. Zostávali okrem toho bane vo východnej púšti, pod kontrolou niektorých vládcov provincií a nedosiahnuteľná Núbijská púšť.
Zdalo sa, že tam bola úloha ešte nesplniteľnejšia. Senusret nemal prostriedky na takú akciu.
Riešenie sa teda ponúklo samé: musí prostriedky získať.
Najdôležitejšia priorita: dodať novú energiu stromu života.
Zároveň faraón začal načrtávať projekty chrámu a príbytku večnosti určené pre Abydos.
Na poliach ľudia robili od svitu do mrku. Jarná úroda bola bohatá a nič nemohlo vyjsť nazmar. Po jednodňovom putovaní z Medamudu sa Iker ohlásil u intendanta veľkej oblasti, aby mu ponúkol pisárske služby.
„Prišiel si v najlepšom, chlapče. Mám hrozne veľa vriec, ktoré treba zrátať a označiť. Potom mi urobíš inventár.“
Týždeň práce za slušnú odmenu: potravu, rohož, poľnú fľašu a pár sandálov.
Pri práci mladík neprestajne hromžil na medamudského starostu, toho podliaka, čo zničil závet starého pisára, aby sa zmocnil domu, ktorý mal zdediť jeho žiak! Sfalšoval aj poslednú vôľu zosnulého. Otvoril skrinku, porušil pečate a napísal falošný list preklínajúci Ikera. Ako sa mohol dopustiť takej hanebnosti? Iker na vlastnej koži pocítil, aký je krutý a neľútostný svet, v ktorom vládne lož a zrada. Obrovská radosť však prekryla toto rozčarovanie: jeho učiteľ vedel, že neušiel a neprestal mu dôverovať do konca. A predsa aký zvláštny odkaz: o akom Hľadaní a o akom Osude to hovoril? Odrazu sa mu starý učiteľ videl rovnako záhadný ako obrovský had z ostrova ka.
Iker by najradšej podal žalobu na medamudského starostu a dal ho odsúdiť. Ale kto by mu uveril? Bez závetu mladík nemal najmenšie právo na dom svojho učiteľa. V Medamude by natrafil iba na žalobcov, ktorí by mu vyčítali, že bez jediného slova opustil dedinu.
Keď skončil dohodnutú prácu, Iker chcel pokračovať v ceste.
„Vidíš sa mi veľmi spoľahlivý, chlapče. Nechcel by si prijať stále zamestnanie?“
„Zatiaľ nie.“
„Si mladý, nezabudni sa však usadiť. Tu máš čosi aspoň na niekoľko dní.“
Chlieb, sušené mäso, cesnak a figy: intendant sa ukázal štedrý.
„Kam máš namierené?“
„K Vysokej hore.“
„Chcem ťa však upozorniť, že správca toho územia, ťa nenechá iba tak jednoducho prejsť.“

Múriky oddeľovali parcely a zadržiavali vodu na potrebný čas. Roľníci perfektne zavlažovali svoje polia. Dobrá úroda bola odmenou za ich usilovnú prácu.
Keď Iker dorazil do kraja bohyne Wadžet, uctievanej v podobe kobry, zvanej i Zelená, prišiel na udivujúci objav: v slove Džu-ka, „Vysoká hora“ bolo rovnaké slovo ka ako v „Ostrove ka“, panstva, kde vládol had, ktorý prenikol do jeho sna. Bola to náhoda alebo znamenie osudu, ktorý mu naznačoval starý pisár?
Ka, „vysoký, vznešený“... K akému tajomnému cieľu sa mal mladík dostať? A čo bolo vlastne ka, tá tajomná energia, ktorá sa zapisovala hieroglyfmi s dvoma zdvihnutými ramenami?
Zamyslený Iker vrazil do muža vyzbrojeného palicou.
„Ale, chlapče! Čo si slepý?“
„Prepáčte mi, ale... vy ste ten policajt, čo ma vyšetroval v Kopte!“
„Pravdaže som to ja. Mal som problém ťa nájsť.“
„Čo odo mňa chcete?“
„Tvoja výpoveď nebola jasná, potreboval by som si zopár vecí upresniť.“
„Všetko som vám povedal. Ale do väzenia by ste mali dostať medamudského starostu.“
„Prečo?“
„Je to zlodej. Sfalšoval testament, ktorý bol napísaný v môj prospech.“
„Môžeš to dokázať?“
„Bohužiaľ, nie.“
„Vráťme sa radšej k tvojej výpovedi a k tým dvom debničkám so vzácnymi predmetmi. Istotne si preskúmal ich obsah. Opíš mi ho podrobne.“
„Myslím, že to boli mastičky a voňavky.“
„Tak poďme, chlapče, to mi nestačí. Istotne vieš o tom viac.“
„Ubezpečujem vás, že nie.“
„Ak sa nebudeš správať rozumne, dostaneš sa do veľkých ťažkostí.“
Falošný policajt palicou z celej sily udrel Ikera do nôh.
Mladík spadol dopredu a útočník ho pritlačil o zem.
„A teraz s pravdou von!“
„Už som vám ju povedal.“
„Meno lode, ktorá ťa zachránila.“
„Neviem.“
Na Ikerove plecia sa zosypali silné údery palice sprevádzané mládencovými bolestivými výkrikmi.
„Meno lode a jej kapitána?“
„Neviem!“
„Naozaj, nie si rozumný, chlapče. Chcem tie informácie a vytlčiem ich z teba. Ak nie, zabijem ťa.“
„Prisahám, že nič neviem!“
Falošný policajt udrel ešte raz, no nedostal inú odpoveď.
Očividne to chlapča povedalo pravdu a iné sa od neho nedozvie.
Šiju, chrbát a kríže mal Iker zaliate krvou. Pod ďalšou dávkou úderov zamdlel.
Takmer už nedýchal.
Útočník odvliekol jeho telo k papyrusovej húštine na brehu kanála.
Iker upadol do agónie a pomaly umieral.
Ak podľahne zraneniam, falošný policajt nebude zodpovedný za jeho smrť. Zoči-voči prípadným sudcom, tu na zemi, ako aj v záhrobí, by to bola poľahčujúca okolnosť.

Najprv cítil neznesiteľnú bolesť, o chvíľku ju vystriedalo utíšenie a sviežosť, aké Iker ešte nikdy nezažil. Odrazu ho prestal bolieť chrbát, otvoril oči, aby zistil, na aký svet ho ten policajt odpravil.
„Prebral sa!“ skríkla mladá dievčina.
„Si si tým istá?“ spýtal sa mužský chrapľavý hlas.
„Díva sa na nás, otec!“
„V takom stave, v akom bol, by málokto prežil.“
Iker sa pokúsil pozviechať, prudké pálenie ho však priklincovalo k rohoži.
„Nehýb sa!“ prikázala dievčina. „Mal si veľké šťastie, vieš o tom? Našla som ťa v papyrusovej húštine zasvätenej bohyni Hathor. Obyčajne zvyknem iba položiť obetu, ale keď som zbadala, ako nad tŕstím poletujú škriekajúce vtáky, odvážila som sa vkročiť ďalej. Ich správanie bolo také neobyčajné, že vzbudili moju zvedavosť. Povedala som to otcovi a chlapi ťa k nám priniesli. Celé tri dni som ti prikladala na rany balzamy. Vyrobené sú z nátronu, hydroxidu sodného, bieleho oleja, z hrošieho, krokodílieho tuku, z tuku sumca a mugila, olibánu a medu. Hlavný lekár kraja mi dokonca priniesol tabletky s výťažkom myrhy na zmiernenie bolesti. Iba ja som verila, že tvoje zranenia nie sú smrteľné.“
Dievčina bola krásna, veľmi živá hnedovláska. Jej otec, zavalitý statkár, pôsobil nepriateľsky.
„Čo sa ti stalo, chlapče?“
„Zaútočil na mňa muž, aby ma okradol.“
„A čo si mal pri sebe také vzácne?“
„Rohož, poľnú fľašu, sandále...“
„To je všetko! A odkiaľ si prišiel?“
„Som sirota a živím sa ako začínajúci pisár.“
„Budeš ma stáť veľa, chlapče, veľmi veľa.“
Domáci pán odišiel.
„Najmä sa neznepokojuj,“ poradila mu dievčina. „Hoci je môj otec nevrlý a prísny, je to čestný muž. Ja sa volám Kvetinka a ty?“
„Iker.“
„Takto nie si najkrajší! Ale keď sa ti zahoja rany, budeš celkom k svetu.“
„Myslíš, že by som mohol znovu chodiť?“
„Neubehne ani týždeň a budeme sa spolu prechádzať.“

Kvetinka sa nemýlila. Vďaka balzamu, liekom a početným masážam sa Iker postavil na nohy. Ako zázrakom nič nemal zlomené a stopy po úderoch začínali miznúť.
A predsa sa neprechádzal po okolí, pretože statkár mal s ním iné plány.
„Si mocnejší, ako vyzeráš,“ skonštatoval. „A najmä si veľmi zadĺžený, pretože liečba stojí peniaze.“
„Ako by som vám ich mohol splatiť?“
„Na farme nepotrebujem pisárikov. Zíde sa mi však roľník.“
„Obávam sa, že nebudem veľmi užitočný!“
„Máš na výber: buď mi zaplatíš prácou, alebo stráviš niekoľko rokov vo väzení. Správca nášho kraja neznáša podvodníkov. Môžem ťa zaradiť do skupiny robotníkov pod vedením predáka. Budeš bývať v malom dome a pridelím ti kus poľa, kde si dopestuješ zeleninu. Ale skôr, ako ti dám tieto štedré dary, chcem vedieť pravdu. Kto si v skutočnosti a prečo ťa tak doriadili?“
Iker si v duchu položil otázku, či sa znovu nedostal do ďalšej pasce, a či statkár nemá rovnaké úmysly ako medamudský starosta, a tak sa zachoval rozumne.
„Opakujem vám, že som začínajúci pisár a prišiel som z tébskej oblasti. Chcem sa stať riadnym pisárom, chodiť z dediny do dediny a písať sťažnosti ľuďom, ktorým sa stala nejaká krivda. Muž, ktorý ma prepadol, mi ukradol zozbieraný materiál.“
Zdalo sa, že statkára presvedčil.
„Splať si najprv dlhy. Ak sa ti robota zapáči, zostaneš, ak nie, odídeš.“
Predák bol sympatickejší, ale o nového príchodzieho sa veľmi nepostaral. Iker si musel najprv vyčistiť dvor prenajatého gazdovstva, potom upraviť dvor pre hydinu, portikus so strechou, ktorú niesli drevené stĺpiky v tvare lotosovej stonky. Chovali tu sivé husi s bielymi hlavami, prepelice, kačky a kurence. Vedúci chovu priniesol veľké koše naplnené zrnom, ktoré vysypal do válovov. Hydina mala k dispozícii rybníček, do ktorého pritekala voda rigolmi.
Na tretí deň však musel Iker zasiahnuť.
„Myslím, že sa stal malý omyl,“ povedal nosičovi košov, zle oholenému dlháňovi.
„V čom?“
„Prvý deň si vysypal obsah šiestich košov. Na druhý deň iba piatich. A dnes sú takmer prázdne.“
„Prekáža ti to?“
„Mám na starosti tento dvor s hydinou. Zvieratá treba správne chovať.“
„Raz viac, inokedy menej... Chceš, aby sme sa podelili o rozdiel?“
„Chcem, aby si priniesol šesť poriadne naplnených košov.“
Chlap pochopil, že Iker nežartuje, a akékoľvek vyjednávanie by neviedlo k ničomu.
„Nepovieš to pánovi?“
„Ak napravíš svoj omyl, tak, samozrejme, nie.“
Iker nezískal priateľa, ale hydina na dvore mu kotkodákaním, gagotom a pípaním prejavila svoju náklonnosť.

„Si spokojný s prácou?“ spýtala sa ho Kvetinka, keď Iker hladkal krásnu, takmer krotkú hus.
„Vykonávam ju najlepšie, ako viem.“
„Už nemáš bolesti?“
„Vďaka tvojej starostlivosti som sa pozbieral. Zachránila si mi život, budem ti za to navždy vďačný.“
„Nebol si mŕtvy a bohyňa Hathor ti nedovolila zahynúť. Ja som iba urýchlila tvoje uzdravenie.“
Kvetinka sa mrzuto zatvárila.
„Môj otec mi zakázal navštevovať ťa.“
„Nie je so mnou spokojný?“
„Naopak, ale ho znepokojuješ, lebo si iný ako ostatní. Prikázal mi vydať sa za ozajstného sedliaka, ktorému porodím pekné deti a dobre sa postaráme o farmu.“
„Keď má človek čestného a odhodlaného otca, musí ho poslúchať.“
„Hovoríš ako starec! Povedz, Iker, nechcel by si sa stať ozajstným sedliakom?“
„Mám ešte veľa splácať, ale moje skutočné povolanie je pisár.“
„Musím už ísť. Ak nás prichytí otec, zmláti ma.“

„Nikdy som ešte nevidel taký krásny dvor s hydinou, chlapče!“ pochválil ho statkár. „Mám rád, keď sa niekto s celým srdcom vloží do práce. Zdá sa, že sa s nikým nekamarátiš.“
„Lepšie sa cítim sám so zvieratami.“
„Ach, to sa môže zmeniť! Zostalo ešte veľa jačmeňa na žatvu, a ty sa naučíš narábať s kosákom.“
Iker sa neodvážil protestovať.
Neprestajne si kládol tie isté otázky a dobre vedel, že tu nenájde na ne odpoveď. Aby mohol pokračovať v ceste, musí splatiť najprv dlh, teda musí pracovať bez prestávky, aby sa čo najskôr dostal na slobodu.
Mladíka zaradili do skupiny tvrdých a skúsených žencov, ktorí si nováčika premeriavali s pobavením.
„Neboj sa, chlapče,“ povedal jeden z nich, „polia sú veľké! Rok je vydarený a krásny, táto pôda úrodná, neprídeme o jediné steblo a oslie mäso je lepšie ako hocičo iné. Ale treba si ho zaslúžiť. Tak maj pevnú ruku a nezdržuj nás. Nepoznám nikoho, kto by umrel od roboty.“
Iker sa rýchlo opálil. Jediné, čo ho držalo nad vodou, bola hudba, ktorú vyludzoval flautista. Striedal rytmus, ale všetky melódie končil vážne.
„Máš spuchnutú tvár,“ poznamenal jeden z robotníkov, „dlho si robil so sklonenou hlavou. Choď za flautistom, osvieži ťa.“
Iker sa necítil dobre, a tak s radosťou poslúchol.
Studená voda na krk a sluchy, potom zopár glgov mladíka vzpružilo.
„Robota je ťažká,“ uznal hudobník, „a práve preto vyhrávam pre vaše ka. Takto prídete o menej energie.“
„Čo je to to ka?“ spýtal sa Iker.
„To, čo nám dovoľuje žiť, existovať a prežívať. Usir objavil hudbu, aby harmónia rozveselila naše srdcia. Oslavuje chvíľu, keď sa žne jačmeň a pšenica, tento posvätný akt, ktorý prebúdza ich ducha, aj toho Usirovho.“
Iker hltal hudobníkove slová.
„Odkiaľ to všetko vieš?“
„Z hlavného chrámu v kraji. Učiteľ hudby ma naučil hrať na flaute a ja naučím zase môjho nasledovníka. Bez nej, bez mágie, ktorú šíri, by žatva bola iba úmornou drinou a Usirov duch by vyprchal zo zrelých klasov.“
„Usir... On je tajomstvom života?“
„Do práce, Iker!“ rozkázal predák.
Flautista začal hrať.


Iker pokračoval v práci s kosákom, ale tentoraz mal pocit, že každý pohyb ho nevyčerpáva, ale, naopak, mu dodáva silu.
Bolo to vďaka ka, energii, ktorá sa rodila z dobre vykonanej práce?

Na rozdiel od ostatných žencov, ktorí nemuseli klasy aj zbierať, Ikerovi naváľali aj túto robotu. Mladík ukladal hrste klasov do vriec, ktoré mu priniesol jeden chlapec.
„Ako dlho budeme ešte takto lopotiť? Veď už máme dosť pre našu dedinu!“
„Sú aj iné dediny,“ pripomenul Iker, „a žatva nebude všade taká bohatá. Preto nesmieme myslieť iba na seba.“
Chlapec si ho nevraživo premeral.
„Nie si ty náhodou gazdov poskok?“
„Nie, zakladám si na dobrej práci.“
Nádenník pokrčil ramenami a prichystal nové vrece.
„Obedňajšia prestávka,“ oznámil predák.
V tieni trstinového prístrešku boli na rohoži rozložené lákavé jedlá: teplé posúchy plnené zeleninou, chrumkavé zlatisté chlebíky, pečený cesnak nakladaný v oleji, slaný jogurt z kozieho mlieka ochutený voňavými bylinkami, kyslé mlieko, sušené ryby, hovädzina v marináde, figy, granátové jablká a chladené pivo.
Iker zomieral od hladu, ale dlháň mu nedovolil, aby si prisadol k ostatným.
„Tu už niet miesta. Obzri sa po inom.“
„Ale ja patrím medzi vás! Inde ma nepoznajú.“
„My ťa tu nechceme. Neznášame donášačov.“
„Ja a donášač?“
„Povedal som chlapom, že si ma udal gazdovi, lebo som ti nedoniesol dosť zrna pre sliepky.“
„To je lož!“
„A pretože sa vždy držíš v ústraní,“ pokračoval, „nevyrušuj nás ani pri jedle. Ak nedáš pokoj, zmlátime ťa.“
Iker nemal chuť na bitku.
„Tu máš trochu vody a kúsok chleba,“ víťazoslávne ukončil dlháň. „A po takej hostine nieže spomalíš tempo! Inak ťa my udáme gazdovi.“
Iker sa vzdialil a pustil sa do skromného obeda. Z toho kúska nebude mať dosť síl, aby pokračoval v práci.
Len čo sa zahĺbil do myšlienok, ozvali sa zdesené výkriky.
Kráľovská kobra vyliezla zo skrýše a priplazila sa rovno medzi spolustolovníkov.
Všetci naraz vyskočili.
„Zažeňte ju k Ikerovi!“ skríkol dlháň.
Nádenníci začali dupať nohami, hádzať hrudy zeme do hada, ktorý zamieril k Ikerovi.
Ten sa ani nepohol.
Kobra mala nezvyčajne veľké oči, šupiny sa jej zlatisto leskli a plazila sa s fascinujúcou eleganciou.
Zhypnotizovaný mladík si pomyslel na hada z ostrova ka.
„To je bohyňa úrody!“ skríkol nádenník. „Nechajme ju na pokoji, nech robí, čo chce, a neubližujme jej. Inak bude po žatve.“
Iker si kľakol na kolená a pred kobru položil zvyšok z kúska chleba. Potom zdvihol ruky na znak úcty.
Nastalo hrobové ticho.
Mladík bol od hada necelé tri kroky. Obaja znehybneli ako sochy, kobra sa už nechystala na útok.
Akoby sa zastavil čas.
A stal sa zázrak, ako v Usirových časoch, keď tŕne prestali pichať a šelmy prestali zabíjať. Kobra, utíšená gestom obety, sa odplazila na susedné pole. Bolo to priaznivé znamenie, že žatva bude dobrá.
„Všetci sa ti ospravedlňujeme,“ ozval sa dlháň v rozpakoch. „Nevedeli sme, že si vyvolenec bohyne. Dúfame, že si sa na nás veľmi nenahneval a prijmeš naše pozvanie, aby si sa s nami podelil o jedlo. A potom je jasné, že sa staneš vedúcim skupiny. Takto sa aj my dostaneme medzi vyvolených.“
Iker, hladný ako vlk, sa nedal prosiť.

„Ako vedúci skupiny,“ povedal predák Ikerovi, „odvedieš osly do holohumnice. Potichu vylož vrecia, nevyrušuj obradníkov a na nič sa nevypytuj.“
„Bude to obrad?“
„Na nič sa nepýtaj!“
Iker zamieril k holohumnici s piatimi oslami, ktoré poznali cestu lepšie ako on. Mlat sa nachádzal v blízkosti stohu. Osly zastali samé, mladík nemusel použiť ani palicu.
Dvaja pisári zapisovali každé vrece. Jedna časť bola určená pre roľníkov a ich rodiny, druhá pre pekárne v kraji. Keď dokončili prácu, odišli.
Zostalo tam iba deväť vedúcich skupín, sedem čističiek obilia a traja obradníci, medzi nimi aj flautista.
„Mlat vyzerá ako obdĺžnik,“ povedal flautista, „ale v skutočnosti je to kruh. Skrýva sa v ňom hieroglyf sep tepy, čo znamená ,prvý raz', okamih, keď prebieha stvorenie. Uctíme si bohyňu úrody.“
Dvaja muži postavili malý drevený oltár a položili naň nádobu s mliekom, chlebom a koláčmi.
„Plakali sme na pohrebe dobrého pastiera Usira,“ pokračoval flautista, „zrno bolo zasiate do zeme a mysleli sme si, že navždy umrel. Keď je bohatá žatva, môžeme sa tešiť! Pšenica a jačmeň vyrastajú z Usirovho chrbta, nesie na ňom celé bohatstvo prírody, nikdy sa neunaví a nikdy sa neponosuje. Nech vedúci skupín vysypú na mlat obsah vriec.“
Iker bol taký šťastný, že sa môže zúčastniť na obrade, že necítil ani ťarchu svojho nákladu.
„Nech privedú osly,“ prikázal flautista „a nech ich prinútia kráčať v kruhu.“
„Nech ich odvedú,“ nesúhlasil iný obradník, „nech sa nedotknú môjho otca! Sutechove osly nesmú zraniť Usirovo zrno.“
„Mystérium treba doviesť do konca,“ potvrdil flautista.
Osly kráčali stále v kruhu, rovnako sústredene ako ľudia, čo pozorovali celý výjav.
Iker, hoci celkom nerozumel, aký to má význam, cítil, že sa zúčastňuje na najdôležitejšom akte. Najradšej by položil aj sto otázok, ale rešpektoval ticho.
„Nech sú zrná očistené,“ žiadal flautista.
Dvaja obradníci vyviedli osly z holohumnice a teraz bol rad na ženách, ktoré cúdili obilie.
Keď skončili svoju prácu, naplnili vrecia a naložili ich oslom na chrbty.
„Nech Sutechovi nasledovníci odvedú Usira na oblohu, odkiaľ rozsype na zem svoje dobrodenie,“ prikázal flautista.
A potom sa vytvoril sprievod, ktorý zamieril k sýpkam.
„Nech vedúci skupín odbremenia osly, nech vyjdú až celkom hore na sýpky a vysypú do nich vrecia.“
„A tak,“ pomyslel si Iker, „sýpka sa stotožňuje s oblohou, kde žije Usirov duch obsiahnutý v semene, v zrnku.“
Mladík, plný dojmov z výnimočného rituálu, na ktorom sa práve zúčastnil, pomaly zostupoval po schodoch, aby si vryl do pamäti každučkú sekundu tohto aktu. Bosé nohy dotýkajúce sa schodov z vápenca ešte umocňovali pocit prežitého rituálu, ktorý mu odhalil novú realitu.
Flautista, dvaja ďalší obradníci, vedúci skupín a sedem čističiek obilia sa hlboko skláňali pred obrom s očami zapadnutými v očniciach, s ťažkými viečkami a vystupujúcimi lícnymi kosťami. Jeho pohľad bol taký prenikavý, že omamoval Ikera. Rovným jemným nosom, vykrojenými perami, širokou hruďou tento prísny muž s veľkými ušami bol schopný zachytiť najmenší šum vesmíru.
Mal na sebe ľanovú košeľu s remeňom prechádzajúcim cez ľavé rameno a obdĺžnikové rúcho s vyobrazeným gryfom drviacim nepriateľov Egypta.
Flautista päsťou prinútil Ikera, aby si ľahol na zem.
„Vzdaj úctu faraónovi, bytosti, čo nám vdýchla život.“

Senusret zodvihol k oblohe obetu z pšenice a jačmeňa, ktoré vracal bohom. Potom vystúpil schodiskom k najvyššej sýpke a s fakľou zapálil ohrievadlo, v ktorom boli položené guľôčky tymianu.
Pri vykonávaní tohto obradu kráľ myslel na mladíka, s ktorým sa mu skrížili pohľady. Čosi podobné ešte nikdy nezažil.
Stále rovnako pozorný Iker počúval faraóna.
„Usir umrel a znovu sa narodil, ponúka sa, aby živil svoj ľud. Otec a matka ľudstva vytvára semená s tajomnou energiou, ktorá je v ňom, aby oživila bytosti. Všetci žijú z jeho dychu a jeho mäsa, on, čo prišiel z ostrova plameňov, aby sa vtelil do obilnín. Jeme Usirovo telo, večne pretrvávame vďaka rastlinnému zlatu.“
Kvetinka ukázala kráľovi bábiku z obilných klasov. Tieto snúbenice obilia budú vystavené na priečelí každého domu až do nasledujúcej žatvy.
Potom flautista priniesol veľký krásny kôš z pružnej trstiny namaľovanej nažlto, namodro a načerveno. Jeho dno bolo upevnené dvoma drevenými paličkami v tvare kríža.
„Tu je kôš tajomstiev, veličenstvo. Všetko, čo bolo roztrúsené, je tu pokope.“
„Nech sa vráti do chrámu,“ prikázal Senusret.
Rozcítený majiteľ farmy padol na kolená a hlboko sa ukláňal.
„Veličenstvo, moja najkrajšia krava sa práve telí. A znovu sa stal zázrak!“
Všetci účastníci obradu prešli do maštale.
Flautista odriekal magické formulky uľahčujúce ťažké pôrodné chvíle, kým hlavný pastier pomáhal zvieraťu, ktoré mu oblizovalo ruku.
Krava natiahla šiju a prehla zadok, aby zmiernila bolesť. Pastier jej hladkal boky, aby ju upokojil.
„Slovo hľadajme pri býkoch,“ pripomenul faraón, „a múdru intuíciu u kráv. Správajme sa k nim s veľkou úctou.“
Chlácholivý vládcov hlas utíšil rodičku.
Objavila sa hlava teliatka, ktorú pôrodník jemne ťahal a hneď za ňou predné nohy. Bolo to nádherné strakaté teliatko s hnedými očami.
Pôrodník ho položil pred matku, ktorá ho začala lízať.
Každý čakal, čo urobí ďalej.
Hlbokým a istým pohľadom sa krava zahľadela na Ikera.
„Pristúp bližšie a vezmi strakaté teliatko,“ prikázal flautista.
Iker trošku nešikovne, no nežne chytil mláďa, ktoré sa mu spokojne uvelebilo v náručí.
„Vyšlo nové slnko,“ povedal faraón. „Nech nás slávnosť na počesť ukončenia žatvy naplní radosťou.“

Pre Sobeka Ochrancu a jeho ľudí neprichádzalo do úvahy, aby sa čo i len trochu oddávali zábave. Uacha, správca Kraja Kobry, sa zo zdravotných dôvodov nemohol zúčastniť na obrade v spoločnosti kráľa. Ale čo ak to bola iba šikovná zámienka, ktorá by ho zbavila všetkej zodpovednosti v prípade atentátu na panovníka?
Vystavovať sa nebezpečenstvu na nepriateľskom území sa rovnalo šialenstvu. A predsa sa Senusret rozhodol takto a veliteľ jeho osobnej stráže sa tomu musel prispôsobiť. Našťastie, dvor v Memfise nevedel o skutočných kráľových plánoch.
„Čo si sa dozvedel o Uachovi?“ spýtal sa Senusret.
„Pokladajú ho za dobrého úradníka, drobní ľudia ho majú radi a nikdy sa otvorene nevyslovil proti vám. Jeho najhlavnejšou starosťou, tak ako aj u jeho predchodcov, je dokončenie výstavby príbytku večnosti.“
„Má k dispozícii milíciu?“
„Nie, iba dosť skromné poriadkové sily, nerátajúc do toho policajtov na púšti, ktorí strážia cesty vedúce k oázam Dachla a Charga. Tam sa začína tento kraj a stará sa o bezpečnosť karaván.“
„Zistil si niečo o chlapcovi, ktorého som ti ukázal?“
„Volá sa Iker. Nedávno ho prijali ako poľnohospodárskeho robotníka.“
„Nestrácajte ho z očí.“
Sobek sa vzoprel.
„Ak ho pokladáte za nebezpečného, veličenstvo, prečo ho nedáte zatknúť?“
„Nie je to hrozba.“
„Ale teda...“
„Uspokoj sa s tým, že ho budeš nebadane sledovať.“

Uacha, správca kraja, ktorého trápila artróza, prijal faraóna na prahu svojho neuveriteľného príbytku večnosti, pripomínajúceho architektonické celky z čias veľkých pyramíd. Obrovská hrobka sa šplhala až k vrcholu strmého útesu, presiaknutého silou Vysokej hory. Jednotlivé, po sebe nastupujúce časti boli spojené schodiskami.
Po vstupnom chráme viedla dlhá cesta k prvému nádvoriu, potom rampa vyúsťujúca k portiku so stĺpami otvárajúcimi cestu k druhému nádvoriu uzavretému vysokými múrmi. Ďalej akási svätyňa ukrývala hrobovú komoru. Na konci bol umiestnený výklenok pre ka, bod, v ktorom sa spájal tento svet so záhrobím.
„Prekrásna stavba hodna takmer kráľa,“ skonštatoval Senusret.
„Som si toho vedomý, veličenstvo, ale neberte to ako provokáciu. Taká je miestna tradícia, ktorá po mne vyhasne.“
„Z akého dôvodu?“
„Pretože vaša vláda bude silná vláda a pretože ste sa rozhodli skoncovať s nezávislosťou správcov krajov.“
„Odkiaľ to máte?“
„Viem to podľa toho, že ste tu.“
„A keby to bola pravda, ako by si zareagoval?“
„Bezvýhradne s vami súhlasím, pretože táto anarchia trvá už dlho. V súčasnosti sú škody len minimálne, ale nastal čas, aby sa tvrdo uviedol do života zákon bohyne Maat. A to znamená, že treba zjednotiť všetky kraje a udržiavať ich celistvosť pevnou rukou. Len takto sa zaručí ďalší rozkvet Egypta. Dovolíte mi, aby som si mohol sadnúť na túto kamennú lavičku?“
Senusret privolil.
„Som šťastný, že som sa dožil tak dlho, aby som vychutnal tento okamih,“ zdôveril sa Uacha. „Slabý kráľ by roztrieštil moc a zničil by celú krajinu.“
„Niektorí správcovia krajov nezdieľajú tvoj názor.“
„Viem o tom, veličenstvo. S piatimi z nich môže byť konfrontácia tvrdá, ak nie násilná. Nesmiete však cúvnuť. Členovia veľkých rodín sa mýlia, ak sa spoliehajú na dedičnosť svojich funkcií a zabúdajú pri tom, že vlastnosti jedinca a jeho nadanie sú viac ako pôvod. Systém tak skostnatel, že ho treba odstrániť. Vy ste jediný panovník!“
Nevyspytateľný vládca neprejavil ani najmenší náznak uspokojenia.
„Vaši odporcovia sú bohatí, bezočiví a odhodlaní,“ pokračoval Uacha. „So mnou môžete rátať, takisto aj s mojou políciou a obyvateľmi môjho kraja, aby vás podporili vo vašom konaní.“
„Vypukla však iná vojna,“ priznal Senusret.
„Kto na nás zaútočil?“
„Bytosť schopná ovládnuť Sutechovu moc a rozhodnutá po druhý raz usmrtiť Usira.“
Uachovi potemnela tvár.
„A vy, veličenstvo, predpokladáte, že ide o jedného zo správcov nepriateľských krajov.“
„Je to hypotéza, ktorú nemôžem obísť.“
„Ako by naša zem mohla splodiť takého netvora. Keby to spravil, zničil by odveké úsilie bohov a uvrhol nás do ničoty!“
„A práve preto ho musím odhaliť a prinavrátiť Egyptu súdržnosť a silu.“
„Nemám nijaké informácie o takom démonovi,“ povedal Uacha.
„Čo vieš o Punte?“
„Je to pekná legenda, veličenstvo. Moreplavci už dávno objavili, kde sa nachádza táto zázračná krajina a priviezli odtiaľ zlato.“
„Na tvojom území nie je nijaké nálezisko?“
„Nijaké.“
„Si spokojný so svojimi kamenármi, Uacha?“
„Ich robota vraví za všetko, veličenstvo.“
„Budem týchto remeselníkov potrebovať na dlhý čas, a budú sa musieť podriadiť tajomstvu.“
Senusret sa chcel presvedčiť, či správca kraja Uacha je jeho skutočný spojenec.
„Sú vám k dispozícii, veličenstvo.“

Daňový inšpektor a vyberač poplatkov Gergu bol tučný muž, alkoholik a milovník žien, ktoré pokladal za objekty rozdávajúce rozkoš. Tretí raz rozvedený s potešením týral svoje manželky, ktoré vydesené jeho násilím nemali odvahu sťažovať sa. Jediná dcéra ušla k svojej matke a tohto brutálneho muža už nechcela ani vidieť.
Gerguovi sa naskytol nový život, keď spoznal pokladníka Medesa. Stal sa pravou rukou tejto významnej osobnosti pod zámienkou rôznych oficiálnych funkcií a nabral nový dych. Odteraz mohol celkom beztrestne využívať svoju prirodzenú krutosť a vylievať si ju na obetiach, ktoré mu predložili, i na tých, čo si sám vybral.
Práca bola nielen dobre platená, ale črtal sa aj pekný postup. Tak ako Medes postupoval v hierarchii, on ho nasledoval.
Tento bývalý námorník držal kormidlo daňovej lode vo svojich rukách. Horšie sa cítil na pevnine a strašne sa potil. Bol nesmierne poverčivý, takže na cestách mal pri sebe vždy aspoň tucet amuletov.
Gerguovi odľahlo, keď dorazili do Koptu. Púšť nenávidel a rovnako ako jeho pán, zle znášal horúčavu. Ale bolo to tu, v tomto meste, kde objavil stopu po dvoch debničkách, ktoré žiadal Medes. Jeho poľovnícky inštinkt ho málokedy sklamal a vyplašil už dosť divej zveri, aby zacítil bandu nečestných námorníkov, ktorí nemohli byť ďaleko.
So svojou skupinou policajtov vyzbrojených palicami obišiel všetky krčmy a vypytoval sa ich majiteľov.
Šiesty bol správny.
„Je pravda,“ skonštatoval správca, „niekoľko hýrivcov sa vychvaľovalo, že sa násilím zmocnili nečakaného pokladu a opíjali sa až do rána.“
„Spomenuli, o aký poklad išlo?“ spýtal sa Gergu.
„Parfumy a vzácne mastičky, ako som začul.“
„Odkiaľ?“
„O tom nevraveli.“
„A kam odišli?“
„Najrozrušenejší, ktorého volali „kapitán“, spomínal rodičovskú farmu na juhu mesta. V pokoji tam môžu vyčkať na výsledky transakcií. Viac už naozaj neviem.“
„To mi stačí, ak si, pravda, neklamal.“
„Ubezpečujem vás, že nie! Hádam mi to neprinesie problémy.“
„Naopak,“ povedal Gergu s pôžitkárskym úsmevom. „Ak chceš vstúpiť do mojej vyzvedačskej siete, čakajú ťa pekné zisky.“
„Môžem vám upresniť, kde sa tá farma na juhu mesta nachádza.“

Kapitán uprene hľadel na dve debničky, odkiaľ sa šírila omamná vôňa.
Zakaždým, keď sa ich pokúšal otvoriť, boli také horúce, že sa radšej vzdal. Jeho komplici sa začali znepokojovať, ale nikto nechcel riskovať a stať sa obeťou zlých čarov. Istotne vlastnili veľké bohatstvo, ale ako ho najvýhodnejšie speňažiť?
Musia odísť z Koptu a celú záležitosť vybaviť vo veľkom meste, aby nevzbudili pozornosť, hádam najlepšie by bolo ísť až do Memfisu.
Najháklivejšia bola otázka delenia. Nateraz kapitán potreboval nosičov. Potom to už bude iné.
Vyrušil ho hurhaj zápasu.
Vonku sa strhla bitka. Chcel vyjsť, ale nechcel opustiť debničky.
Ozvali sa zúfalé výkriky a o niekoľko sekúnd zavládlo ticho.
Gergu vtrhol do miestnosti.
„Ach, tu je slávny kapitán a vodca zlodejov! A nie je sám... S dvoma debničkami, ktoré hľadá daňová správa!“
„Daňová správa? Ale...“
„Prihlásil si ich na úrade?“
„Ešte nie, ale...“
„Jeden z tvojich mužov je mŕtvy, ostatní sú zatknutí.“
„Ak sa preukáže, že zaútočili a zranili predstaviteľov poriadku, dopustili sa veľmi vážnej chyby, za ktorú sa udeľujú ťažké tresty. Ani oni, ani ty viac neuvidíte more.“
„Ja som sa nebil!“
„Iba zbabelci utekajú od svojej zodpovednosti,“ pokračoval Gergu.
„Tie debničky mi nepatria! Vezmite si ich, a nechajte ma odísť.“
„Ako si sa k nim dostal?“
„Náhodou! Zachránil som jedného stroskotanca na pustom ostrove.“
„Jeho poloha?“
„Rovno pred našimi očami sa ponoril do vĺn.“
Gergu vrazil jednu kapitánovi.
„Neznášam, keď si niekto robí zo mňa posmech. Hovor a rýchlo!“
S potešením mlátil námorníka.
Nos a niekoľko zlomených rebier, tvár zaliata krvou - kapitán podrobne začal opisovať udalosti presne tak, ako sa odohrali. Gergu, presvedčený o jeho úprimnosti, bol veľmi otrasený.
„Čo je v tých debničkách?“
„Nepodarilo sa mi ich otvoriť! Keď sa o to pokúšam, pália mi prsty.“
Gergu sa o to tiež nepokúsil. Odvaha nebola jeho silnou stránkou a neplatili ho za riskovanie. Táto záležitosť sa mu čoraz väčšmi videla čudná a vrátil sa k Medesovi, aby spoločne rozlúskli tento oriešok.
Sluha priniesol Medesovi a jeho hosťovi vychladené pivo.
„Fagan prehovoril?“ spýtal sa pokladník netrpezlivo.
„Naozaj nevie nič, pane,“ potvrdil falošný policajt, „zopakoval znovu svoju absurdnú historku. Myslím, že toho chlapca stroskotanie natoľko vydesilo, že prišiel o zdravý rozum.“
„Zbavil si sa ho?“
„Vaše príkazy boli splnené.“
„Bolo by dobré, keby si zmizol z tohto regiónu. Našiel som ti vynikajúce miesto, ďaleko odtiaľto, vo Fajjúme. Málo roboty, krásny dom a pekná odmena. Už máš rezervované miesto na lodi.“
Falošný policajt sa uklonil a zmizol.
Rozladený Medes na dúšok vypil dva poháre piva. Nepochyboval o tom, že počas výsluchu malý pisár prišiel o rozum. Zostávali už iba dve debničky, ak vôbec existujú.
Odpoveď nedala na seba dlho čakať.
Na druhý deň večer sa Gergu s červenou rozradostenou tvárou ohlásil u vrátnika Medesovho príbytku, a ten ho hneď prijal.
„Úlohu som splnil, pane!“
„Kde sú debničky?“
„V dobre stráženom sklade. Zdali sa mi veľmi nápadné, aby som ich sem priniesol.“
„Výborné! A čo posádka?“
„Už o nich nebudete počuť. Kriminálnici si odpykajú trest na galejach.“
„Čo si sa dozvedel od kapitána?“
„Nešetril som ho, verte. Ale ten úbožiak sa zbláznil. Chlapec a debničky z pustého ostrova, vaša loď, čo stroskotala v búrke, ostrov, ktorý zmizol vo vlnách a jediný zachránený stroskotanec - chlapec: to bolo všetko, čo som z neho vytiahol.“
Medes neskrýval rozčarovanie.
„Zdá sa, že je to pravda, Gergu. Prišli sme o Strelu i jej posádku, more neprijalo malého pisára ako obetu. Táto výprava, do ktorej som vkladal toľké úsilie a trpezlivosť, sa skončila neúspechom.“
„Zabúdate na debničky! Doteraz ich nikto neotvoril.“
„Ako si môžeš byť taký istý?“
„Ochraňuje ich kliatba.“
„My ju prekonáme.“
Obaja muži sa rýchlo vybrali do skladu, ktorý strážili Gerguovi drábi.
Medes zostal presvedčený, že krajina Punt istotne existuje a tieto udivujúce udalosti jeho presvedčenie iba potvrdzovali. Či vlna, ktorá zničila jeho loď a usmrtila celú posádku, nedokazovala, že Krajina bohov sa vie brániť, aby uchránila svoje bohatstvá?
Debničky obsahujú skutočné bohatstvo.
„To je zvláštne,“ poznamenal Gergu, „už sa z nich nešíri vôňa. Až doteraz z nich vychádzala príjemná, neuveriteľne sladká vôňa.“
„Otvor ich!“
Gergu cúvol.
„Zdá sa, že pália ruky!“
„Daj mi nôž.“ Nevrlému Medesovi sa podarilo vsunúť čepeľ medzi dve dosky.
„Vidíš, nič sa nestalo.“
Osmelený Gergu pokračoval v otváraní.
V debničkách však bolo iba zapáchajúce blato.

Po únavnom dni nadišiel božsky sladký večer. S koncom žatvy sa spomalil rytmus práce sedliakov, siesty sa predlžovali, každý vychutnával výnimočne bohatú úrodu a nikto nezapochyboval, že to bolo vďaka faraónovej prítomnosti. Tak ako ich správca aj obyvatelia provincie sa stali Senusretovými horlivými prívržencami.
Posledné záblesky súmraku sa rýchlo rozplynuli a uvoľnili miesto voňavej noci. Zvieratá i ľudia boli hladní a okolo kuchýň pod šírym nebom sa organizovali veselé večere.
Jedine Iker, sediaci na míľniku označujúcom hranice poľa, nemal chuť do jedla. Nikto tu nepoznal Korytnačie oko ani Ostrý nôž. Keď opísal falošného policajta, ktorý sa ho pokúšal zabiť, dúfal, že ho niekto z tunajších ľudí pozná. Ale ten vrah nebýval v tejto oblasti a po vykonaní zločinu ušiel.
Vypytovanie neviedlo k ničomu. A tak sa aj mladík uzavrel do mlčania. Mal by odísť z tohto kraja a pokračovať v pátraní, ale kam by mal ísť? Na splatenie dlhu musí ešte dosť dlho pracovať.
Jediným jasným bodom v jeho zúfalstve bol rituál vykonaný v prítomnosti faraóna. Iker by si nikdy nepomyslel, že sa stretne s vládcom. Tak ako ostatní sa ledva odvážil naňho pozrieť.
„Keď nebudeš jesť,“ zašepkala Kvetinka tenkým hlasom, „nebude z teba chlap.“
„To ma netrápi.“
„Si veľmi mladý, Iker, a si aj veľmi šikovný. Prečo sa nezmieriš so svojím postavením, mal by si presvedčiť môjho otca, že pôjdeš v jeho stopách.“
„Nemôžem, je tu veľa nezodpovedaných otázok.“
„Zabudni na ne!“
„To sa nedá.“
„Ver mi, zbytočne si komplikuješ život.“
„Rituál oslavovaný pod šírym nebom nie je jednoduchý.“
„Sú to staré sedliacke obyčaje, tými sa netráp!“
„Prečo faraón poctil svojou prítomnosťou celý obrad?“
„Pretože chcel zistiť, či ho podporuje správca nášho kraja! Mohol si sa presvedčiť, že náš kráľ nie je slaboch, ktorý by sa chcel s niekým deliť o moc. Čoskoro sa dostane do konfliktu s neposlušnými miestnymi despotmi. My tu budeme mať pokoj. Osloboď sa od svojej minulosti, Iker, a mysli iba na budúcnosť. Som tu ja a táto farma, tieto polia a sýpky. Keby si chcel, všetko by ti mohlo patriť.“
„Nezabúdaj, že ti otec zakázal stretávať sa so mnou.“
Kvetinka sa usmiala.
„Odkedy si mohol podržať teliatko, symbol vychádzajúceho slnka, je tomu inak. Nikto sa tu neodváži ťa čo i len trochu kritizovať. Túto noc by sme mohli stráviť spolu.“
Bola trochu viac namaľovaná ako inokedy, a veľmi očarujúca.
„Musím porozmýšľať.“
„Čo keby si porozmýšľal... potom?“
„Pohŕdala by si mnou, Kvetinka, a mala by si pravdu! Tvoje slová na mňa zapôsobili, naozaj, ale skutočne musím porozmýšľať.“

Gazda, ako vždy namosúrený, si zavolal Ikera.
„Pastier je chorý. Odveď voly ku kanálu, treba ich napojiť a vykúpať.“
Na farme sa chystali osláviť ukončenie žatvy. Všade na vidieku to bol veľký sviatok, za ktorým nasledovalo niekoľko dní odpočinku. Či to pokojné šťastie nebolo dielom Senusreta, ktorý práve opustil provinciu, po tom, čo celebroval rituál v hlavnom chráme?
Voly cítili, že pôjdu k vode. Iker ich nemusel poháňať, zvieratá samy kráčali správnym smerom.
Ich obľúbené miesto lemovali staré vŕby, ktoré poskytovali príjemný tieň. Voly pokojne schádzali dolu brehom a s očividnou radosťou vychutnávali chladnú vodu kanála.
Iker si sadol na breh.
Celú noc nespal, predstavoval si pokojný život po boku Kvetinky. Ale scény pred očami - on ako dobrý otec rodiny a príkladný gazda, ona dokonalá manželka a starostlivá matka, bohaté žatvy, krásne stádo a plné sýpky nevyvolávali v ňom nijakú radosť.
Iker nemohol klamať sám sebe: všetko, čo prežil, nemôže zmazať. Pochopiť význam toho, čo v poslednom čase zažil, zostalo preňho prvoradým cieľom.
Zdvihol sa zvláštny vietor, zdalo sa, že prichádza súčasne zo všetkých strán.
Statok znehybnel.
A Iker ju uvidel.
Žena výnimočnej krásy so zlatými vlasmi a hebkou pokožkou vystúpila z húštia. Od jej dlhých šiat sa odrážala oslepivá žiara.
Okamih, iba jediný okamih, v ktorom sa im skrížili pohľady.
Ona.
Bola to ona, nijaká iná sa jej nevyrovná.

„Máš čudný výraz v tvári,“ povedal dlháň Ikerovi. „Kde si bol s volmi?“
„Pri kanáli.“
„Ach, rozumiem! Aj ty si myslíš, že si videl bohyňu. Nebol si prvý, upokoj sa! Hra tieňov a svetla vykúzli nádherné ženské telo, ktoré pastieri opisujú s toľkým nadšením. Škoda, že je to iba ilúzia.“
Dlháň sa zatváril samopašne.
„Kvetinka, tá je reálnejšia! Vraj je do teba zaľúbená. Je to tak, nie?“
„Reči sa hovoria a chlieb sa je.“
„Ďalšie slová do vetra! Si na dobrej ceste, Iker. O Kvetinke všetci snívajú! Šéfova dcéra, vieš si to predstaviť? Poďme chystať hostinu. Ukazuje sa, že tento rok bude rozprávkový.“
Niekoľko prístreškov z trstiny malo chrániť pred slnkom hostí a deti, ktoré dovtedy otravovali kuchárov, kým im nedali koláče.
Iker, ľahostajný voči všetkému zhonu, odviedol stádo do stajne. Pri východe natrafil na Kvetinku.
„Porozmýšľal si?“
„Myslím, že ťa nedokážem urobiť šťastnou.“
„Mýliš sa, Iker!“
„Preceňuješ ma, Kvetinka.“
„Si iný ako ostatní a chcem iba teba.“
Nahnevaná sa mu otočila chrbtom a vybrala sa za otcom, ktorý dohliadal na prípravu jedál.

Najprv bolo treba preukázať úctu bohom a len potom nasýtiť ľudí.
Zo dvadsať nosičiek obiet vyzdobili oltár potravinami zasvätenými chrámu a určenými pre neviditeľnú moc, ovládajúcu celú slávnosť. Kňažky, vyčesané, s čiernymi parochňami, v obtiahnutých šatách pokrytých sieťkou z modrých perál, s náramkami okolo zápästí i členkov, jedna krajšia ako druhá.
Posledná však všetky prevyšovala.
Bola taká elegantná, že upútala aj tých najľahostajnejších. Vznešená chôdza, tvár s nenapodobiteľne jemnými črtami, úzke boky, zdalo sa, že sa vynorila zo sveta, kde vládne dokonalosť. Akoby božský zlatník vycizeloval jej krásu, naznačil oblúky obočia a očiam dodal lesk rannej zory.
Pokojne a pomaly, akoby bola celkom sama v chráme, mladá kňažka položila na oltár rozkvitnutý lotosový kvet.
Vôňa záhrobia prenikla do ľudskej slávnosti.

Dievčina sa vzďaľovala s pôvabom, ktorým očarila prítomných.
Keď prechádzala popri Ikerovi, uvedomil si, že je to tá krásavica, ktorá sa mu zjavila vo vŕbovom húští.

„Ako sa cítiš?“ spýtala sa Kvetinka Ikera ležiaceho na rohoži, s mokrým obkladom na čele.
„Zatvor dvere, neznesiem ani ten najmenší záblesk svetla.“
Dievčina mu vymenila obklad.
„Chceš, aby som ťa pomasírovala?“
„Netreba.“
„Zaškodilo ti, nemal si toľko jesť.“
„Veru nemal.“
„Nevieš klamať, Iker! Pozorovala som ťa: takmer nič si nejedol. Pokazený žalúdok ťa nepriklincoval k posteli.“
„To nie je dôležité.“
„Naopak, je to veľmi dôležité! Prečo si taký nanič?“
„Neviem.“
„Ale ja viem! Myslíš, že som nevidela tvoje roztúžené oči?“
„O čom to hovoríš?“
„O kňažke, ktorú všetci chlapi, a najmä ty, hltali pohľadom! Zaľúbil si sa a z toho ochorel.“
„Ty tomu nemôžeš rozumieť, Kvetinka.“
„Rozumiem až veľmi dobre. Urobíš veľkú chybu, ak sa uzavrieš a budeš snívať nesplniteľné sny. To dievča je kňažka, žije v chráme a vychádza z neho iba pri rituáloch. Nikdy ju neuvidíš.“
Iker vstal.
„V ktorom chráme?“
„Veď sa o ňu nezaujímaš! Predstav si, že to ani nikto nevie, a tak je to lepšie. Konečne sa zobuď a uvedom si, že ja nie som sen.“
„Prosím ťa, nechaj ma na pokoji.“
Iker si chcel hlboko vštepiť do pamäti ten magický okamih, keď mu mladá kňažka venovala pozornosť. Tak rád by sa jej prihovoril, spýtal sa na jej meno, spravil nejaké gesto, hoci aj smiešne, len aby s ňou prehodil zopár slov.
„Bolo to po prvý raz, čo sem prišla?“
„Prvý aj posledný.“
„Istotne vieš, ako sa volá!“
„Ľutujem, musím ťa sklamať.“
„Niekto ju sem musel predsa pozvať, niekto musí o nej niečo vedieť!“
„Nerátaj s tým. A teraz vstaň a choď pracovať. Nesimuluj, že máš pokazený žalúdok. Nezabúdaj, že máš splatiť dlh!“

Život stratí preňho zmysel, ak ju neuvidí.
Bohužiaľ, Kvetinka mala pravdu, naozaj nikto nevedel, ako sa krásna kňažka volá. Ikerovi zostala iba spomienka na jej úchvatný zjav počas obradu.
Mládenec sa však do nej zaľúbil a žiadna žena ho už nebude priťahovať. Za každú cenu ju musí nájsť.
„Nastala najťažšia chvíľa roka,“ oznámil mu dlháň. „Pisári účtovníci prišli urobiť súpis zvierat v každom stáde. Kto by chcel zatajiť skutočný stav, toho čaká výprask a vysoká pokuta. Navyše sa treba milo správať k tým odporným ksichtom.“
Pisári sa usadili pod baldachýnom a vyberač daní si urobil pohodlie na vankúši. Iker nenávidel jeho aroganciu a spokojnú tvár.
Voly, kravy, osly, ovce a ošípané defilovali pred úradníkmi.
Iker si nenápadne zastal za jedného pisára, aby mu videl do záznamov.
Niekoľko ráz po sebe vyberač daní, ktorý si nerobil nijaké poznámky a uspokojil sa iba s pozorovaním, si vypýtal ľadové pivo. Keď sa súpis skončil, zavolal si gazdu.
„Skontroloval som záznamy mojich kolegov,“ vyhlásil chladne. „Zo sedemsto krčahov medu treba odovzdať sedemdesiat a zo sedemdesiattisíc vriec obilnín sedemtisíc.“
„Daň sa zvýšila a nikto ma na to neupozornil!“
„Práve som to urobil.“
„Podám sťažnosť na krajský súd.“
„Je to tvoje právo, ale uvedom si, že tam sedím aj ja v úlohe odborného znalca. Zdravotný stav tvojich zvierat sa mi vidí neuspokojivý. Ak odmietaš zaplatiť, veterinár ti naparí poriadnu pokutu.“
„Nepočúvajte toho zlodeja!“ zasiahol Iker, mávajúc kusom papyrusu, ktorý vytrhol pisárovi z rúk. „Pozrite sa lepšie na tento zápis: na príkaz tohto darebáka zapisujú jeho podriadení falošné čísla! Narátali väčší počet kusov dobytka, aby zvýšili dane.“
Prekvapenému vyberačovi daní šklblo hornou perou.
Medzi sedliakmi sa zdvihla vlna hnevu.
„Zatknite toho bezočivca!“ prikázal úradník. „Nevidíte, že klame, chce vás poštvať proti vrchnosti. Ak sa opovážite zaútočiť na moju osobu, pôjdete všetci do väzenia.“
V okamihu sa situácia zmenila. Všetci zdúpneli.
„Nijaké hlúposti, chlapci,“ poradil dlháň. „Vyberač má pravdu. A potom je to problém medzi ním a pánom. Nás sa to netýka.“
„Chyťte toho ničomníka!“ prikázal úradník štyrom policajtom vyzbrojeným palicami.
Iker sa pustil do behu.
Vďaka tomu, že výborne poznal okolie, mal nádej, že im unikne.

S dlháňovou pomocou, ktorý bol rád, že sa zbaví nepríjemného rivala, policajti prekutali príbytky, trstinové prístrešky, maštale, prebehli okolité polia aj húštiny.
Previnilec však zmizol.
„Nezájde ďaleko,“ skonštatoval vyberač daní.
„Iba ak opustí provinciu,“ povedal gazda.
„Ty nestratíš nič čakaním!“
„A čo urobíš s týmto?“ zaironizoval sedliak, mávajúc papyrusom.
„Ty vieš sotva čítať!“
„Dostatočne na to, aby som skonštatoval, že si obyčajný zlodej. A moji ľudia ma podržia.“
„Dobre, dobre... Zabudnime na túto historku. Došlo iba k omylu pri písaní, hneď to opravím.“
„Zabudni aj na neoprávnené zvyšovanie mojich daní.“
„Máš veľké šťastie, že som dobrák. Ale viac odo mňa nežiadaj!“

Polícia sa rozhodla prečesávať celé okolie hospodárstva ešte nasledujúce dva dni s nádejou, že príde na nejakú stopu.
Keď sa Kvetinka vrátila domov, myslela na krásneho mladíka s vysokým čelom a zelenými, tak prenikavými očami, ktorý ju ohrdil. V duši jej horel plameň, ktorého intenzita ju sužovala a rada by ho zmiernila. Iker, taký odlišný od mládencov, ktorí jej dvorili, vysoko prevyšoval všetkých ostatných. Keby sa stala jeho manželkou, získali by ďalšie pozemky, zväčšili by si majetok a zvýšili počet nádenníkov. Ich úspech by bol oslnivý.
Ale jej vyvolený je obyčajný ničomník na úteku.
Kvetinka zavrela dvere na svojej izbe, kam nesmel nikto vkročiť, dokonca ani jej otec. Vo veľkých košoch si starostlivo ukladala šaty, parochne a plášte. Veľká časť zisku plynula na jej garderóbu. V kúpeľni mala dve alabastrové skrinky s kozmetickými prípravkami.
Potlačila výkrik, keď ho objavila.
„Iker, čo tu robíš?“
„A či to nie je najlepšia skrýša?“
„Hľadá ťa polícia a...“
„Neurobil som nič zlé, práve naopak.“
„Proti tomu vyberačovi daní sa nedá bojovať.“
„Samozrejme, že sa dá! Máme predsa dôkaz, že falšoval údaje a tak bude odsúdený.“
„To nie je také jednoduché, Iker.“
„Zavolaj otca, dohodneme sa na spoločnom postupe. Budem korunný svedok.“
„Opakujem: nie je to také jednoduché.“
„Vysvetli mi to, Kvetinka!“
„Všetko je možné za podmienky, že si ma vezmeš za ženu.“
„Neviem klamať, sama si to povedala. A ja nie som do teba zaľúbený.“
„Aký to má význam? Podstatné je, že budeme dobrý pár a že zbohatneme.“
„Postihne nás nešťastie, buď si istá.“
„Tvoje odmietnutie je definitívne?“
„Áno, Kvetinka.“
„Ani nevieš, o čo si prišiel.“
„Prepáč, ale túžim po niečom inom.“
„Po kňažke, do ktorej si sa tak šialene zbláznil!“
„Chcem odsúdiť toho vyberača daní. Bez spravodlivosti sa nebude dať v tomto svete žiť. Zavoláš otca?“
Kvetinka sa zamyslela.
„Dobre.“
Iker ju nežne pobozkal na čelo.
„Už nijaký skorumpovaný úradník sa vás neodváži otravovať, uvidíš.“
Mladík nemusel dlho čakať.
„Poď, Iker,“ zavolala ho Kvetinka.
Keď vychádzal z izby, vrhli sa naňho traja policajti a zviazali mu ruky za chrbát.
Kvetinka stúlená v otcovom náručí všetko pozorovala.
„Ja som si už všetko vybavil,“ vyhlásil gazda. „Moja dcéra konala správne, keď upozornila políciu, že sa tu skrývaš a ohrozuješ ju.

V prvom rade si obyčajný bezočivý zlodej topiaci sa v dlhoch. Zaslúžiš si exemplárny trest a nikto ťa nepoľutuje.“
„Zbohom, Kvetinka,“ povedal Iker. „Teraz ti už nič nedlhujem.“

[bookmark: bookmark18]

17

Rozsudok bol bez odvolania: rok nútených prác za urážku hodnostára pri výkone svojej práce, ohrozovanie polície a pokus o útek.
Predseda súdu, pozostávajúceho zo starostov kraja, sa vôbec nezaujímal o Ikerove výpovede. Svedectvá vyberača daní, pisárov, gazdu, jeho dcéry a dlháňa ovplyvnili rozhodnutie poroty.
Počas dlhej cesty, keď ho odvádzali do sinajských medených baní, s Ikerom veľmi slušne zaobchádzali. Nechýbala mu ani voda, ani jedlo a tešil sa sympatiám policajtov, ktorí pred ním neskrývali, aká krutá skúška ho čaká.
„Našťastie si mladý a zdravý,“ povedal mu veliteľ. „Odsúdenec so slabším organizmom tam vydrží najviac rok.“
„Som nevinný! Jednoducho som pristihol jedného skorumpovaného vyberača daní.“
„Vieme, chlapče. My si len plníme rozkazy. Keby sme ti dovolili ujsť v tejto púšti, dostali by sme sa do poriadnych ťažkostí. Nemáš najmenšiu šancu dostať sa na slobodu. Radšej si odpykaj trest, aj keď je nespravodlivý.“
Sprievod bol pod ochranou Sopdua „Ostrého“, sokola s ostrým zobákom, vládcu horúcich pustatín Východu. Boh, ukrytý v posvätnom kameni v tvare trojuholníka, v podobe svetelného lúča dopadajúceho z výšky oblohy, ochraňoval svojich veriacich pred banditmi bez kúska svedomia, ktorí prepadávali karavány a zabíjali obchodníkov.
Iker, očarený púšťou, zabudol na farmu i jej priemerných obyvateľov. Zbavený akéhokoľvek pocitu krivdy si často predstavoval tvár krásnej kňažky. Keď otvorila oči a pozrela sa naňho, vliala doň toľko energie, že bol schopný prenášať hory a necítil najmenšiu únavu. Len čo jej obraz zmizol, pocítil takú prázdnotu a únavu, že takmer nevládal pokračovať v ceste. Túžba znovu ju uvidieť bola natoľko silná, že prebudila v ňom stratenú nádej. Áno, prekoná novú prekážku a potom pôjde hľadať tú nedosiahnuteľnú ženu.

V Timne[footnoteRef:8] sa rozprestierala pustá kotlina lemovaná strmými svahmi, v ktorých sa skrývali medené bane, kde sa ťažilo už od prvých dynastií. Na osloch sem baníkom privážali pravidelne potraviny, oblečenie a nástroje. Keďže tu boli veľmi ťažké pracovné podmienky, technikov často vymieňali. Pokiaľ išlo o odsúdencov, museli sa prispôsobiť, alebo umrieť. Niekoľko zločincov pod prísnym dozorom strážcov sa nemalo kedy nudiť. Museli kopať a spevňovať šachty a štôlne, aby uľahčili prácu odborníkom. [8:  Tridsať kilometrov na sever od Eilatu (Edomu).] 

Všetky stavby - domy, sklady, väznica - boli postavené z kameňa. Jediná budova z tesaného kameňa bolo sanktuárium zasvätené bohovi Minovi, pánovi života, ochrancovi kameňolomov a baníkov, vládcovi hromov, bleskov a búrok, ktoré dažďovou vodou napĺňali cisterny. Vďaka nemu baníkom ťažiacim meď z útrob hory nikdy nechýbala voda.
Keď konvoj dorazil na miesto určenia, vedúci ťažby, zavalitý, opálený muž so zachrípnutým hlasom, sa veľmi čudoval.
„Kde sú odsúdenci?“
„Priviedli sme iba jedného,“ odvetil poddôstojník. „Tohto chlapca.“
„To má byť žart?“
„Preňho nie.“
„Aký zločin spáchal?“
„Odhalil podvod jedného vyberača daní v Kraji Kobry.“
„Ale... to nie je zločin!“
„Farmár, jeho dcéra a ich blízki svedčili proti nemu. Vyfasoval rok nútených prác.“
„To je ohromné! Prečo sa neodvolal?“
„Nemal čas. Zdá sa, že všetci sa ho chceli čo najskôr zbaviť.“
Zavalitý chlap sa poškrabal na zátylku.
„Nepáči sa mi to... Vôbec sa mi to nepáči! Máš oficiálne papiere?“
„Tu sú. Chlapca ti necháme a odchádzame. Nabudúce ti dovedieme lepšiu pracovnú silu.“
Kým sa policajti posilňovali, vedúci ťažby si premeriaval odsúdenca.
„Ako sa voláš?“
„Iker.“
„Koľko máš rokov?“
„Šestnásť.“
„Nádenník?“
„Nie, pisársky učeň. Uniesli ma, okradli a potom...“
„Tvoja historka ma nezaujíma, nepatríš sem, ale keď si už tu, nikto to nezmení.“
Chlapík si obzeral Ikera.
„Pozrime sa... Si privysoký na to, aby si sa zmestil do spojovacej chodby a trochu slabý na robotu pod zemou. Zaradím ťa do skupiny, ktorá má na starosti pece. Nič lepšie nemôžem pre teba urobiť, chlapče.“
„Ďakujem vám.“
„Drž sa, a nedovoľ, aby ti stúpali na päty.“
Dvaja strážcovia odviedli Ikera do malej chatrče z neopracovaného kameňa. Na zemi ležali dve rohože.
„Počkaj tu.“
Prostredie nebolo veselé a hora celkom nepriateľská. Človek sa tu cítil veľmi vzdialený od Egypta, ktorý bol celkom nedosiahnuteľný. Ale Iker sa nepoddával zúfalstvu. Dostane sa z tohto väzenia a nájde mladú kňažku.
Do chatrče vošiel asi dvadsaťročný mládenec s hranatou tvárou, hustým obočím a guľatým bruchom.
„Ty si ten nový?“
„Volám sa Iker.“
„Ja som Sekari. Sme v rovnakej skupine. Zdá sa, že si nevinný.“
„Áno.“
„Aj ja. Lepšie bude nehovoriť o minulosti a starať sa iba o prítomnosť. Náš vedúci je Tlčhuba. Prašivý zloduch. Recidivista, je tu už desať rokov. Prežil práce v bani a teraz šéfuje pri peciach. Nikto sa neodváži postaviť sa proti nemu. Dávaj si pozor, aby si sa mu neznepáčil. Upozorňujem ťa, že denný prídel je veľmi malý a úbohý. Ale dobre si dopadol. S kuchárom som zadobre a dáva mi aj navyše. Keďže si mi viac-menej sympatický, zainteresujem ťa do môjho podfuku, ale pod dvoma podmienkami: budeš držať jazyk za zubami a prevezmeš časť mojich prác.“
„Jasné.“
Sekari si kľakol a v najtmavšom kúte miestnosti začal rozhrabávať zem. Vytiahol z nej malú alabastrovú vázu zazátkovanú kusom látky. Otvoril ju a do dlane si nasypal tabletky, ktoré ponúkol Ikerovi.
„Prehltni to.“
„Čo to je?“
„Zmes svätojánskeho chleba a kôpru. Tento liek ťa ochráni pred hnačkou a inými zažívacími ťažkosťami. Niektorí tu na ne umreli.“
Iker prehltol a Sekari vytiahol ďalší poklad.
„Chrániť si telo nestačí, treba sa starať aj o dušu. Ak ťa premôže smútok, stratíš aj chuť do života. Pre pokoj duše nosievaj toto na krku.“
Sekari dal Ikerovi šnúrku s drobnými karneolovými amuletmi v podobe sokola, Horovho vtáka, a paviánov, stelesňujúcich boha Thowta, ochrancu pisárov. Mladík ich dlho žmolil medzi prstami. „Dobre, musíme už ísť. Inak nás potrescú.“

Tlčhuba bol chlpatý obor, ktorý sa nebál horúčavy z pecí, kde sa teplota pri tavení medi pohybovala od sedemsto do tisíc stupňov.
Od prvého pohľadu znenávidel nového prišelca. „Tu, chlapče, nie je nikto nevinný. Zaraď sa, ak nie, tak ťa rozmliaždim. A nikto mi to nebude vyčítať. O ďalšie hladné ústa menej, to by každého potešilo.“ Iker vydržal Tlčhubov pohľad.
„Si oveľa mocnejší ako ja, ale nenaženieš mi strach.“
„Budeš ukladať ingoty. Potom sa uvidí.“ Pod troskou sa hromadila roztavená meď na dne pece, odtiaľ odtekala do kadí a nakoniec sa odlievala vo formách do ingotov, ktoré sa očíslované odvážali do Egypta.

Iker už mesiac ukladal ingoty. Tlčhuba mu zatiaľ nič nevyčítal.
„To je čudné,“ utrúsil Sekari, omáľajúc sladkú figu v ústach. „Zvyčajne nebýva taký zhovievavý.“
„Poslúcham ho a mlčím: to mu musí stačiť. A potom si mi dal ochranné amulety.“
„Tým lepšie pre teba, ale maj sa na pozore.“
„Nepočul si niečo o námorníkoch Korytnačie oko a Ostrý nôž?“
Sekari trochu porozmýšľal.
„Nie, nič mi to nehovorí.“
„Mohol by si sa povypytovať ostatných väzňov?“
„Dobre. Sú to tvoji priatelia?“
„Akosi sa mi stratili a rád by som zistil, odkiaľ pochádzajú.
A rád by som sa znovu stretol aj s falošným policajtom, ktorý sa ma pokúšal zabiť.“
„Falošný policajt! Si si istý, že...“
Iker opísal svojho útočníka.
„Dobre, pokúsim sa, ale nič ti nesľubujem.“
Sekarimu sa nič nepodarilo zistiť. Nikto z odsúdencov mu nevedel dať ani tie najmenšie informácie.
Iker, aj napriek sklamaniu, svedomito pokračoval v práci, ktorá bola dosť namáhavá.
„Dobrá práca, maličký,“ poznamenal Tlčhuba takmer milo. „Zaslúžiš si aj lepšiu robotu. Nezaškodí, keď sa všetko naučíš o medi, takže môžeš začať pri peciach. Zajtra ich spolu vyčistíme. Váž si to, je to veľká pocta! Zverím ti tú úlohu, pretože sa môžem na teba spoľahnúť. Táto vzácna vlastnosť si zaslúži odmenu.“
Tlčhuba sa vzdialil svojím ťažkým krokom. Už má po krk toho chlapčiska, ktorého nasadila polícia, aby špicľoval v tábore.
A najväčšmi špehuje jeho, Tlčhubu!
Tento Iker ho udá a znovu ho pošlú robiť pod zemou.
Jediné východisko: ugrilovať mu hlavu v peci a narafičiť to ako nehodu.

Slnko vyšlo. Sekari sa ponaťahoval a zíval.
„Dnes pomáham kuchárovi. A ty?“
„Čistím pece s Tlčhubom,“ odvetil Iker.
„Naozaj ťa uznáva! Povedal by som, že si ťa chce vychovať, aby si bol jeho nasledovníkom.“
Keď Iker so Sekarim vyšli z chatrče, narazili na vedúceho ťažby a skupinu púšťovej polície.
„Vy dvaja, Tlčhuba a ešte traja ďalší odsúdenci budete preložení.“
„A kam?“ spýtal sa Sekari.
„Do tyrkysových baní bohyne Hathor.“
„Prečo?“
„Rozkaz zhora.“
„Veď sme sa dobre správali, nedostali sme žiadne pokarhanie...“
„Tyrkysové bane potrebujú súrne posily. Buďte disciplinovaní a pracujte poriadne, inak sa sem budete musieť vrátiť. Sľubujem vám zlepšený režim.“

Všetky pozemné prístupové cesty k Abydu strážili vojaci, ktorí nedovolili nikomu prejsť. Preniknúť na posvätné Usirovo územie sa dalo cez dôkladne strážené prístavište. A práve tu pristála flotila na čele s faraónovou loďou.
Pod jeho dohľadom námorníci vykladali kamenné bloky, stĺpové podstavce a dlaždice. Potom vystúpila skupina remeselníkov z Kraja Kobry spolu so staviteľom, sochármi a tesármi.
Všetci prisahali, že zachovajú mlčanie a nikomu nebudú hovoriť o svojej práci. Vedeli, že svojich najbližších neuvidia, kým nedokončia stavbu.
Najvyšší z abydoských kňazov sa sklonil pred vládcom.
„Akácia?“
„Jej stav sa nezhoršuje ani nezlepšuje, veličenstvo.“
„Prišiel som sem vybudovať chrám, príbytok večnosti a mesto,“ oznámil Senusret. „Na juhu vystaviame mesto Uach-sut, „Najpevnejšie z miest“. Každý deň bude zásobované mäsom, rybami a zeleninou. Mäsiarom a kuchárom, kňazom a remeselníkom nebude nič chýbať.“
„Ako si predstavujete našu úlohu, veličenstvo?“
„Podľa môjho posledného dekrétu nijaký obradník z Abyda nebude môcť byť preložený. Každý z nich bude oslobodený od poľnohospodárskych prác, nijaký úrad nebude mať právo rozhodovať o Usirovom území. Budú tu pôsobiť stáli a dočasní kňazi. Keď skupina dočasných kňazov uvoľní miesto ďalšej, bude povinná dokonale splniť svoju úlohu pod hrozbou sankcií. Medzi stálych kňazov bude patriť Holohlavý, zodpovedný za rituály v Dome života; Služobník ka, ktorý bude uctievať a udržiavať duchovnú energiu; Ten, čo leje obetu vína na stoly milodarov; Ten, čo bdie nad neporušiteľnosťou veľkého Usirovho tela; Ten, ktorého konanie je tajné a ktorý vidí tajomstvá; sedem hudobníkov, ktorí budú ospevovať božskú dušu a napokon Ten, ktorý nesie zlatú paletu, kde sú napísané formuly poznania. Tebe to zverujem.“
Kráľ podal starcovi vzácny predmet.
„Urobím všetko, aby som si zaslúžil vašu dôveru, veličenstvo. Kedy vymenujete nositeľov ďalších funkcií?“
„Vyber najlepších obradníkov. Ale najprv musím zistiť, či je pre nás priaznivý duch miesta.“
Senusret sa sám vybral na púšť.
Napriek všetkým bezpečnostným opatreniam Sobek Ochranca mal zakázané sledovať ho.
Od najstarších začiatkov nad Abydom bdelo záhadné božstvo, „Ten, (čo je) na čele západných (mŕtvych) v Abyde[footnoteRef:9]“. Prechádzajúc z druhej strany temnôt, preletelo aj ponad územie živých, keď otváralo brány neviditeľného. [9:  Chentejimenteju, ochranný boh abydoského pohrebiska.] 

Bez jeho súhlasu by boli faraónove plány odsúdené na neúspech.
Zastal presne na mieste, kde chcel postaviť svätyňu svojho chrámu. Tu sa zem nachádzala v zvláštnom súzvuku s oblohou.
Celá príroda stíchla.
Nijaký štebot vtákov ani šum vetra.
Odrazu sa zjavil.
Čierny šakal s dlhými nohami, obrovským chvostom a veľkými nastraženými ušami.
Nedôverčivý, zastal v bezpečnej vzdialenosti od votrelca. Senusret veľmi rýchlo pochopil jeho požiadavky. Vyzval faraóna, aby odhalil svoje úmysly.
„Chcem zachrániť akáciu,“ vyhlásil vládca. „Preto vybudujem chrám, kde sa každý deň bude odohrávať obrad, ktorý zabezpečí životodarnú energiu toho miesta. Ale bez príbytku večnosti, kde prebiehajú tajomstvá smrti a znovuzrodenia, by bol neúčinný. Nie pre moju vlastnú slávu postavia remeselníci tie budovy, ale pre to, aby Usir zostal kľúčom k egyptskej civilizácii. Prečítaj si plány diela v mojom srdci a poznač ich pečaťou svojej moci. Bez nej by sa nemohli uskutočniť.“
Šakal si sadol na zadné laby, zodvihol hlavu k slnku a spustil taký silný a hlboký monotónny spev, že iste rozochvel duše všetkých živých bytostí Veľkej Zeme Abyda.

Zvestovateľ a jeho spoločníci prekročili vápencovú plošinu, ktorá nasledovala za sériou kamenných kopcov popretínaných končiarmi. Tu i tam sa objavil nečakaný ostrovček zelene, kde si niekoľko hodín vždy odpočinuli a potom pokračovali v ceste po púšti.
Zhypnotizovaní príkladom svojho vodcu, ktorý nepoznal únavu ani pochybnosti, muži ledva vliekli nohy za sebou. Už sa ani nevypytovali, ako dlho majú ešte znášať tú páľavu.
„Nenájdeme ich,“ ozval sa Šab Krivoš. „Nebolo by lepšie nechať to tak, pane?“
„Už si sa vzdal?“
„Nikdy, ale ako veriť tej legende?“
„Videl si už mŕtvoly roztrhané prízrakmi púšte?“
„Nie.“
„Ja som ich videl. A v ten deň som pochopil, že tie bytosti uvoľňujú silu, ktorú veľmi potrebujeme. S ňou budeme neporaziteľní.“
„Nebola by lepšia dobre zorganizovaná milícia?“
„Dokonca aj celá armáda môže byť porazená, ale tá, čo ja dám dokopy, bude čosi celkom iné.“
„Pri všetkej úcte k vám, nie sme zatiaľ iba banda úbožiakov?“
„Keby tí úbožiaci nedali na moje slová, boli by ešte nažive?“
„Uznávam... Držia sa ešte na nohách, a to je neuveriteľné!“
Bolo ich zo dvadsať, súhlasili, že pôjdu so Zvestovateľom, keď im prisľúbil bohatstvo po skončení tvrdých bojov. Vrahovia a zločinci sa spolčili, aby unikli trestu.
Zakaždým, keď sa niektorý z nich chcel vzdať alebo postaviť sa na odpor, Zvestovateľ k nemu pristúpil a povzbudil ho pohľadom. Niekoľko slov vyrieknutých vyrovnaným očarujúcim tónom priviedlo zblúdilca na správnu cestu. Na cestu, ktorá viedla do hĺbok nekonečnej púšte.
Na sklonku dňa ten, čo kráčal na čele, zbadal sedžu, obludu s hlavou hada a telom leva.
„Chlapi, mám halucinácie. A ak to nie je pravda, pozrite sa, čo urobím!“
Rozbehol sa k príšere, aby jej palicou rozmlátil hlavu. Odrazu hlava hada zmizla a levie pazúry sa zaryli do útočníkovej hrude.
„Tak to nie je prelud,“ zašepkal Šab zhrozene.
Potom sa objavil seref, s hlavou sokola a telom leva, a abu, obrovský baran, s klom nosorožca na ňufáku.
Dvaja členovia výpravy sa pokúsili o útek, no dve obludy ich dobehli a roztrhali.
Na púšti zaliatej ryšavkastým svetlom sa zjavilo ša, Sutechovo štvornohé zviera, s hlavou podobnou okapi. Hoci pôsobilo menej hrozivo ako tri predchádzajúce, jeho červené oči ochromovali živé bytosti.
„Čo urobíme?“ spýtal sa Šab s drkotajúcimi zubami.
Zvestovateľ zodvihol ruky.
„Všetky božstvá, zlé i dobré ma povzbudzujú,“ vyhlásil. „Denné svetlo aj sila záhrobia sa usídlili v mojej duši. Prihovárajú sa iba mne a jedine ja môžem tlmočiť ich priania. Kto ma neposlúchne, bude zničený a ten, kto ma bude nasledovať, bude odmenený. Z mnohorakých síl vytvorím jedinú a stanem sa jej jediným hlásateľom. Celá zem sa mi podrobí, nakoniec bude iba jediná viera a jediný boh.“
Jedine Šab Krivoš si neľahol do piesku, aby unikol útočiacim šelmám. A predsa neveril vlastným očiam.
Zvestovateľ sa priblížil k trom krvilačným obludám, pomaly im rukami prešiel po pazúroch, papuli a rohu a natrel sa krvou ich obetí.
Potom vylúpol oči - žeravé uhlíky Sutechovmu zvieraťu a položil si ich na svoje.
Strhla sa piesočná búrka, ktorá donútila aj Šaba, aby sa vrhol na zem. Rovnako krátka ako prudká odrazu ustala a uvoľnila miesto ľadovému vetru.
Zvestovateľ si sadol na skalu.
Po príšerách nezostalo ani stopy.
„Pane... nebol to len zlý sen?“
„Samozrejme, priateľ môj. Také obludy žijú iba v predstavách zbabelcov.“
„Ale predsa sú tu roztrhané mŕtvoly!“
„Sú to obete šelmy, ktorú sme rozzúrili svojou prítomnosťou. Teraz viem, čo som sa chcel dozvedieť, a dočkáme sa prvého úspechu.“
Šab sa stal svedkom zázraku, ku ktorým často dochádza na púšti. Ale prečo sa Zvestovateľove oči zmenili na krvavočervené?

Skôr ako odišli do sinajských tyrkysových baní na juhozápade od medených, Sekari pripravil liek z rasce, medu, sladkého piva, vápenca a rastliny zvanej „paviání chlp“. Keď roztlačil, pomiešal a precedil všetky ingrediencie, získal nápoj potrebný na udržanie energie a odplašenie plazov žijúcich na púšti. Základné a nevyhnutné opatrenie: ponatierať si celé telo cibuľovou kašou na odohnanie hadov a škorpiónov. Navyše priaznivo povzbudzovala činnosť všetkých piatich zmyslov, čo sa im veľmi zíde v nepriateľskom prostredí.
Jedine Tlčhuba odmietol tieto ochranné prostriedky. Ani to nepotreboval, lebo tak strašne zapáchal, že dokonca ani zmija by sa ho neodvážila uhryznúť.
„Poznáš tajomstvá rastlín, Sekari?“ čudoval sa Iker.
„Predtým ako som začal stvárať hrozné hlúposti, som bol záhradník a vtáčnik. Pozri sa mi na krk; vidíš tú jazvu od veľkej tyče, na konci ktorej boli zavesené vedrá plné vody? Nevieš si predstaviť, čo som sa ich nanosil! Moja špecialita bolo lovenie vtákov v záhradách. Strašne som mal rád tie zvieratká, no niektoré robia veľké škody. Keby človek nezasiahol, nezostalo by na stromoch žiadne ovocie. A tak som ich chytal do pasce a siete, aby pochopili, že sa musia ísť živiť inde. Okrem prepelíc, ktoré končili na grile alebo v hrnci, som všetky púšťal na slobodu. Dokonca som sa s nimi naučil zhovárať! Pri niektorých stačilo, že som napodobnil ich spev a už sa vyhýbali sadu.“
„Aké... veľké hlúposti si to stváral?“
Sekari zaváhal.
„Vieš, keby sme všetko priznali daňovej správe, vyšli by sme na mizinu. Jeden pisár kontrolór si na mňa sadol. Chlap ako hora, škaredý ako noc, s nosom obsypaným pupákmi.
Pokrytec, ktorý sa tváril, že je nepodplatiteľný, no klamal od chvíle, čo prišiel na svet. Skrátka, keď začal sliediť na mojom území, nastražil som pascu. Zamotal sa do siete a trochu sa priškrtil. Nikto ho neľutoval, ale súd rozhodol, že som vinný. Keďže išlo vlastne o nehodu, neodsúdili ma na smrť, ale na nútené práce - z baní sa len tak ľahko nedostanem.“
„Rozhodne sme nemali šťastie na vyberačov daní! Nedúfaš, že ti skrátia trest za dobré správanie?“
„Práve preto si dávam pozor a veľmi nevyskakujem. Diskrétny a úslužný, to je moje heslo. Inak som dobre zapísaný aj u dozorcov.“
„Čo vieš o tyrkysových baniach?“
„Takmer nič, ale zdá sa mi, že práca tam nie je taká namáhavá ako v medených.“
„Prečo nás tam posielajú?“
„Netuším. Ak ti mám poradiť, dávaj si pozor na Tlčhubu.“
„Veď sa správa ku mne priateľsky,“ namietol Iker.
„A práve to je podozrivé. Je to zabijak, hoci je odsúdený iba za krádež, bitku a ublíženia na tele. Som presvedčený, že sa pretvaruje a veľmi ťa nenávidí.“
Iker si pošúchal amulety a upozornenie nezobral na ľahkú váhu. A vskutku, zabudnúc na prvý dojem, prestal byť dostatočne ostražitý.
Bol to on, pisársky učeň, čo niesol trojuholníkový kameň boha Sopdua zahalený závojom.
V oblasti nešarapatili banditi, ale predsa bolo lepšie zabezpečiť si ochranu boha.
„Sme na mieste,“ oznámil policajt.

Poloha miesta[footnoteRef:10] bola úžasná. Kopce sa strácali za obzorom a púšťové údolia vádí lemovali náhornú plošinu bokom od preliačenín, nad ktorými sa týčila. [10:  Dnešné meno je Serabit el Chadim, planina veľká asi 20 km2.] 

Zopár pichľavých kriačin, popukaných skál, žlté a čierne pieskovce, červené vŕšky a prudký vietor oživovali túto nepriateľskú, no zároveň aj príťažlivú krajinu.
Karavána zložená z policajtov, väzňov a oslov naložených vodou a potravinami sa pustila šikmým chodníkom, ktorým sa dalo dostať na planinu.
Na kraji cesty, kadiaľ chodievali procesie, lemovanej stélami a vedúcej k chrámu, na nich čakal statný päťdesiatnik.
„Volám sa Horure a som veliteľ vojenskej jednotky, ktorú sem vyslal faraón Senusret. Sú tu veľmi ťažké klimatické podmienky, a tak potrebujem viac baníkov. Práve preto ste boli sem povolaní. Je štvrtý mesiac teplého obdobia, veľmi nepriaznivého na ťažbu tyrkysu, ktorý neznáša horúčavy. Stráca svoju intenzívnu modrozelenú farbu. Napriek tomu mi faraón prikázal objaviť a priniesť najkrajší kameň, a tak sa nám to musí podariť. Každý deň vzdávame poctu bohyni Hathor, vládkyni týchto miest, aby viedla naše ruky. Dnes si odpočiňte a zajtra hneď na svitaní do práce.“
Príbytky sa nachádzali východne od chrámu. Slobodní muži, ktorí tu pracovali za dobrý plat, si s obavami premeriavali trestancov, ktorých im sem nanútili. Tlčhubov výzor veru nikoho nepotešil.
Niekoľko chatrč zo suchého kameňa sa zmenilo na cely, ktorých dvere boli zatvorené a strážené.
Na rohožiach ich čakali posúchy naplnené cícerom, datle a voda.
„Zažil som už aj horšie veci,“ ozval sa Sekari a vrhol sa na jedlo.

Prísne stráženú skupinu odsúdencov priviedli pred Horura. Bez slova ich uviedol do chrámu pozostávajúceho z niekoľkých nádvorí s piliermi a oltármi pokrytými obetami. Sústredený Iker mal dojem, že sa zmenil svet, keď vstúpil na posvätné miesto, kde vládol pokoj a vôňa kadidla.
Horure ich zaviedol na hlavné nádvorie s cisternami a očistnými bazénmi.
Zodvihol zrak smerom k hore.
„Stojíte pred svätyňou bohyne Hathor, našej ochrankyne. Mohla by nám pomôcť pri hľadaní a darovať nám dokonalý kameň.“
Na jeden oltár Horure položil alabastrovú čašu s vínom, náhrdelník, dve sistrá a sošku mačky.
„Keď sa bohyňa rozhnevá a chce potrestať ľudí, zmení sa na levicu a na púšti zabíja tých, čo zablúdili. Keď sa Tuláčka vráti na územie milované bohmi, zmení sa na prítulnú a nežnú mačku. Má tyrkys, symbol radosti a znovuzrodenia, dokáže premôcť nešťastie a nemohúcnosť. Ten kameň prenáša energiu na deti svetla a prebúdza v nich radosť. Hathor, to ty dovolíš slnku, aby vychádzalo a prebúdzalo náš svet každé ráno. Nech tvoja žiara prenikne do našich sŕdc.“
Iker prežíval každú vetu ako nový objav. Tak dobre sa cítil v svätyni, že sa mu znovu zjavila krásna tvár kňažky. Bola tam, celkom pri ňom a delila sa s ním o silný zážitok.
Krátky obrad sa rýchlo skončil, všetci vyšli z chrámu. Horure odviedol odsúdencov k nehostinnému útesu.
„Je to nebezpečné miesto,“ povedal. „Preto je pre vás určené. Keď sme sem postavili sochu Mina, cúvla. Inak povedané, lom skrýva bohatstvo, no odmieta ho vydať. Pri pokusoch vyhĺbiť štôlňu sa hnevá a zabíja baníkov. Najrozumnejšie by bolo počkať, kým hora sama dá súhlas na ťažbu. Ale ako som už povedal, čas nás tlačí.“
„Prečo nemožno kopať inde?“ spýtal sa Sekari.
„Pretože som presvedčený, že jedinečný, nenahraditeľný tyrkys je ukrytý tu. Máte na výber: budete riskovať, alebo vás pošleme späť do medených baní. Ak sa vám to podarí, získate slobodu.“
„Sloboda!“ To slovo zaspievalo Ikerovi v hlave.
„Odmietam,“ vyhlásil Tlčhuba. „Radšej sa vrátim k svojim peciam. Keď sa vzdali odborníci, je to prekliate.“
Ostatní väzni s ním súhlasili.
„Ja,“ ozval sa Iker, „sa o to pokúsim.“
„Zbláznil si sa!“ zaprotestoval Sekari. „Nepočul si veliteľa? Dokonca aj boh Min cúvol!“
„Nech mi prinesú potrebné nástroje.“
„Iker, buď rozumný, ženieš sa do záhuby. Samému človeku sa to nikdy nepodarí.“
„Nepridáš sa ku mne? Váhaš medzi zahnívaním v medenej bani, kde šance na prežitie sú minimálne a rýchlym získaním slobody?“
Rozrušený Sekari si prezeral strmú stenu.
„Vlastne máš pravdu... Ale ty pôjdeš prvý.“
„Dohodnuté.“
„Ďalší dobrovoľníci?“ spýtal sa Horure.
„Nikto iný,“ odpovedal Tlčhuba, šťastný, že sa konečne zbaví špicľa.
Horure si pokľakol na koleno a zodvihol ruky na znak úcty.
„Štôlňa, ktorú vyhĺbite ponesie meno ,Tá, čo vracia úspech baníkom a dovoľuje vidieť dokonalosť Hathor'. Nech živý kameň blahosklonne prijme úder nástrojov, nech vie, že pracujeme pre svetlo a nie pre nás samých.“
Veliteľ podal dvom dobrovoľníkom čakany a priebojníky z kremeňa a doloritu.
„Kde začneme?“ spýtal sa Sekari.
Horure označil presný bod. A spev nástrojov preťal ticho hory.

Ňucháč mohol byť spokojný sám so sebou, po desaťročnom lúpení a prepadávaní nespočetného množstva karaván na cestách k Suezskej úžine sa mu podarilo bez boja odstaviť svojho hlavného rivala. Vodca nepriateľskej bandy hlúpo umrel pri páde do rokle a jeho muži sa nevedeli dohodnúť na nástupcovi. Radšej sa podriadili Ňucháčovi, aby vytvorili najobávanejšiu bandu púšťových lupičov v celej oblasti. Odteraz budú ešte väčším postrachom a neunikne im jediný obchodník.
Niekedy zhabali všetko, niekedy sa uspokojili s časťou majetku, pričom obete pod hrozbou pomsty zaprisahali, aby ich neudali. Vždy keď mohli, znásilňovali ženy, ktoré sa tiež neodvážili niekomu sťažovať.
„Na obzore korisť,“ oznámil strážca.
„Pekná karavána?“ spýtal sa Ňucháč podlízavo.
„Nevyzerá.“
„Tak teda?“
„Asi dvadsať mužov.“
„Policajti?“
„Nevyzerajú tak! Tí chlapíci zrejme zablúdili. Zopár nezaujímavých úbožiakov.“
„Mohli by sme niekoľkých zobrať medzi seba a ostatných zlikvidovať.“
„Uvidíme.“
Statná postava vodcu čudnej skupinky zapôsobila na banditov. Kráčal pred svojimi ľuďmi s pohľadom rozzúrenej šelmy.
Ňucháč, zahanbený, že pociťuje strach, sa oboril na obrovského chlapa.
„Kto si, priateľu?“
„Zvestovateľ.“
„A čo zvestuješ?“
„Že nepriatelia faraóna sa musia podriadiť mojej vôli, aby sme zničili toho tyrana.“
Ňucháč si založil ruky vbok.
„Pozrime sa! A prečo by sme ti mali pomáhať?“
„Pretože som jediný predstaviteľ moci. A ja sám môžem zvíťaziť.“
„Prišiel si o rozum, milý môj, ale zabávaš ma!“
„Keď je to tak, prečo sa ti trasie hlas?“
„Tvoja bezočivosť ma nedojíma!“
„Ak ti je život milý, ihneď sa podriaď Zvestovateľovi.“
Ňucháč vybuchol v smiech.
„Dosť bolo rečičiek. Poobzerám si vás. Najsilnejších beriem k sebe. Ostatní sa usušia v púšti.“
Zvestovateľ zdvihol ľavú ruku.
„Posledný raz ti vravím, vzdaj sa!“
Keď sa Ňucháč chystal zasadiť úder, Zvestovateľova ruka sa zmenila na pazúr a nos na zobák dravca.
„Je to sokol-človek!“ skríkol jeden z banditov. „Všetkých nás zahubí!“
Jeho druhovia sa rýchlo hodili do piesku s rukami na hlavách. Ak zostanú nehybne ležať, možno uniknú hnevu tej obludy.
Premkol ich ľadový vietor.
Jeden z nich sa predsa odvážil zodvihnúť hlavu a pozrieť sa, čo sa deje.
Zbadal Ňucháčovu mŕtvolu s rozdrapeným hrdlom.
„Kto odmieta poslušnosť?“ spýtal sa Zvestovateľ sladkým hlasom.
Lupiči sa hlboko sklonili pred novým pánom.

„Hotovo,“ povedal spotený Sekari, „podpery držia! Už sa hádam stadiaľto dostaneme.“
Keď Iker vošiel do chodby, ktorú práve objavil, netušil, že strop sa môže zrútiť. Vďaka Sekarimu kamaráti vyviazli so zdravou kožou.
„Máme aj šťastie,“ pochvaľoval si Sekari. „Kopeme ešte len zopár dní a už sme natrafili na spojovaciu chodbu uprostred skaly. Akoby na nás čakala.“
„Vidí sa mi, že niekoľko podpier navyše by nebolo od veci.“
„Máš pravdu: skôr ako budeme pokračovať, musíme spevniť výstuž.“
Horure bol prekvapený, keď obaja šialenci vyšli živí.
„Krásny nález!“ zvolal Sekari.
„Tyrkysy?“
„Tie ešte nie, ale šachta, ktorá nás istotne privedie k pokladu!“
Správa sa rýchlo dostala k Tlčhubovi s ostatnými trestancami, ktorí vykonávali podradné práce pred návratom do medených baní. K ich roztrpčenosti sa pridala závisť.
Odkedy sa Iker so Sekarim dali na nebezpečnú robotu pod zemou, prestali sa stýkať s bývalými spoluväzňami. Vo dvojici vychutnávali chvíle odpočinku.
Horure si pri západe slnka sadol oproti nim.
„Nedajte sa, mládenci, znechutiť.“
„Ja,“ zaprotestoval Sekari, „som takmer na dne so silami! Nemyslíte, že sme urobili dosť?“
„Potrebujem najkrajší tyrkys. Kým ho nenájdete, dovtedy sa nedostanete na slobodu.“
„Môžem sa vás na niečo spýtať?“ ozval sa Iker.
„Počúvam.“
„Nepoznáte dvoch námorníkov Korytnačie oko a Ostrý nôž, nepočuli ste hovoriť o ich lodi, ktorá sa volá Strela?“
„Ja sa vyznám v púšti, a nie v námorníctve. Dobre si odpočiňte: napozajtra sa vrátite do štôlne.“

Karavána sa zastavila na kraji jediného vádí, kde tieklo ešte trochu vody. Pod dozorom policajtov obchodníci zložili náklad z oslov, ktoré sa poponáhľali napiť.
„Ešte tri dni pochodu,“ odhadol vodca, „a dorazíme k Delte. Tam sú kanály, stromy a tráva. Konečne vyjdeme z tej rozpálenej pustatiny! Tentoraz sa mi cesta videla veľmi dlhá.“
„Dúfaj, že budeš mať šťastie a dostaneme sa stadiaľto živí,“ ozval sa policajný poručík. „Toto miesto je čoraz nebezpečnejšie.“
„Útoky púšťových banditov?“
„Naposledy to boli krvavé jatky.“
„Prečo faraón nezasiahne ráznejšie?“
„Zrejme má iné starosti. No som tu s tuctom ostrieľaných mužov.“
„Poďme si po džbány so zásobami. Zaslúžime si poriadnu večeru.“
Každý vodca poznal miesta, kde pod magickou ochranou malých stél a amuletov boli uložené pravidelne dopĺňané potraviny. Slúžili unaveným pocestným, ktorí zle odhadli množstvo potravín potrebných na cestu.
Stéla bola rozbitá a amulety porozhadzované.
„Kto sa to odvážil urobiť?“ rozhorčil sa poručík. „Tí barbari sa pred ničím nezastavia.“
Vodca videl, že potrava zmizla.
„Hneď napíšem hlásenie!“ vyhrážal sa poddôstojník. „Tentoraz vojsko prečeše celé územie.“
Oboch mužov vyplašili výkriky zdesenia.
„Prepadli karavánu.“
Vodca sa pokúšal ujsť, no dvaja hrdlorezi ho dobehli a palicou mu rozmlátili lebku.
Poručík sa postavil na odpor, ale rýchlo podľahol presile.
Nevedel si vysvetliť, prečo ho nezabili. Doviedli ho pred vysokánskeho a chudého muža s červenými očami.
„Koľko rokov putuješ po púšti?“ spýtal sa Zvestovateľ.
„Vyše desať.“
„Tak teda poznáš celú oblasť. Ak sa chceš vyhnúť mučeniu, ukáž mi miesta, ktoré faraón pokladá za najdôležitejšie a podrobne mi ich opíš.“
„Prečo to chceš vedieť?“
„To nech ťa netrápi, odpovedz! A najmä buď presný.“
Policajt opísal pevnôstky, povinné etapy karaván, medené, ale aj tyrkysové bane.
„Tyrkysové bane,“ opakoval Zvestovateľ zvláštnym tónom. „Ochraňuje ich nejaké božstvo?“
„Bohyňa Hathor.“
„Je vždy zhovievavá?“
„Áno, ale nie vtedy, keď sa zmení na strašlivú levicu, ktorá blúdi Núbiou a požiera rebelov. Tyrkysom sa dá upokojiť.“
„Miesto ťažby je strážené?“
„Strážia ho vojaci dňom i nocou.“
„Už ťa nepotrebujem, udatný vojak, pretože ty svoju krajinu nezradíš.“
Zvestovateľ sa poručíkovi obrátil chrbtom, a Šab Krivoš ho hneď zlikvidoval.

Iker sa dusil, kašlal, ale pokračoval v hĺbení chodby vedúcej do stredu hory. Po spevnení výstuže vyčerpaný Sekari len pozoroval svojho druha v nešťastí.
„To nevedie nikam, Iker. Pokúšame šťastie a nakoniec nás tu zavalí.“
„Tu je skala veľmi pevná. Ťažko sa mi pokračuje v práci.“
„Stále žiaden tyrkys!“
Rozzúrený Sekari zaťal čakanom do steny.
„Pozri... Narazil si na žilu!“
Modrozelené záblesky.
Sekari si posvietil na to miesto lampou, starostlivo upravenou, aby nedymila.
„Tyrkysy... Sú to tyrkysy!“
Úškrn veliteľa Horura neveštil nič dobré.
„Sú to priemerné kamene,“ posúdil. „Ich farba je matná, bez života. To nemôžem priniesť na panovnícky dvor.“
„Sám ste povedali, že počasie nepraje ťažbe,“ pripomenul Iker.
„Jeden deň odpočinku, a budete pokračovať. Viem, že kráľovná tyrkysov sa skrýva v tejto hore a ja ju potrebujem. Závisí od nej aj vaša sloboda.“
Iker so Sekarim prekonali sklamanie a znovu sa pustili do roboty. A pisársky učeň mal chuť za dvoch.
„Mám nápad,“ povedal.
„Nebude to dáke bláznovstvo, dúfam.“
„A keby sme robili v noci? Mesačný svit bude prúdiť do šachty, a tak ľahko zbadáme záblesky na stenách. Som presvedčený, že skala dýcha v noci celkom inak ako cez deň.“
„A kedy budeme spať?“
„Skúsme to.“
Sekari pokrčil plecami.
Atmosféra bola naozaj celkom iná. Zdalo sa im, že prenikli do svätyne, kde pracujú tajomné sily. Sústredení pomaly postupovali na koniec štôlne.
Sekarimu zhasla lampa.
„Už len toto nám chýbalo. Idem po ďalšiu.“
„Počkaj trochu.“
„Je tu tma!“
„Práve že nie je.“
„Veru... máš pravdu!“
Zo steny sálalo belasé svetlo, raz silnejšie a raz slabšie.
„Mali by sme hádam čo najrýchlejšie odísť,“ naliehal Sekari.
„Podaj mi malý čakan.“
Iker opatrne rozbíjal skalu okolo svetla.
Objavil sa nádherný tyrkys, ktorého jas očaril mládencov.
Iker si ho pozorne prezeral. Z kameňa sa naňho usmievala krásna kňažka.
„Vynikajúca práca,“ uznal veliteľ Horure. „Ešte nikdy som nevidel taký jedinečný tyrkys.“
„Sme... teda voľní?“ spýtal sa Iker.
„Slovo treba dodržať. Môžete odísť s najbližšou karavánou do údolia Nílu.“
„Potrebujeme dokumenty pre úrady.“
„Tu sú.“
Mladík si pritisol k hrudi drevenú tabuľku, ktorá mu vracala budúcnosť.
„Nezaslúžili by sme si trochu vína?“ navrhol Sekari.
Zdalo sa, že Horure rozmýšľa.
„Nie si vôbec skromný... Ale myslel som na to.“
Sekari naraz vyprázdnil tri poháriky, potom si dal čas na vychutnávame domáceho vína, ktoré s veľkým apetítom zajedal.
„Škoda, že tu nie sú ženy! To by bola absolútna pohoda. Čoskoro si to vynahradíme. Máš nejakú priateľku, Iker?“
„Hľadám jednu ženu.“
„Jednu! Kde si ju stretol?“
„Prvý raz pri kanáli, pod vŕbou.“
„Ach, bohyňa, ktorá sa zjavuje pastierom! Je to stará legenda, ktorej nechýba čaro. Ale ja ti hovorím o skutočnej žene.“
„Veď je skutočná.“
„Ako to?“
„Stretol som ju aj druhý raz.“
„Zase pod vŕbou?“
„Nie, na jednej dedinskej slávnosti. A potom som ju uvidel aj tretí raz, na tyrkyse.“
Sekari prevrátil ďalší pohárik vína.
„Veľa si pracoval, Iker, málo spal a všetko ťa veľmi rozrušilo. Niekoľko hodín spánku ťa znovu postaví na nohy.“
„Neviem, ako sa volá, no je to kňažka.“
„Ach... Je pekná alebo skôr prísna?“
„Je to najkrajšia žena na svete.“
„Vyzeráš naozaj veľmi zaľúbený. Dúfam, že tá tvoja kňažka nepatrí do abydoského Zlatého kruhu.“
„Čo to je, Sekari?“
„Je to názov, ktorý sa používa medzi záhradníkmi na označenie zasvätencov, ktorí sa utiahli do chrámu.“
„To nie je jej prípad, pretože na slávnosti niesla obety.“
„Tým lepšie pre teba. Len aby to nebolo jej posledné zjavenie a aby sa neutiahla k svojim kolegom.“
„Prečo Zlatý kruh a prečo abydoský?“
„Chceš vedieť odo mňa priveľa. Abydos je najzáhadnejšie miesto v Egypte, kde sa Usir znovuzrodil, aby krajina ďalej žila v harmónii. Ostatné sa už netýka ľudí, ako sme my.“
„Myslíš, že by sa dalo dostať do toho spolku?“
„Ak mám byť úprimný, je mi to úplne jedno! A v zásade aj tebe.“
„Ako to môžeš tvrdiť?“
„Pretože ťa čakajú dôležitejšie úlohy! Nehľadáš stopu dvoch námorníkov, ktorí spôsobili tvoje nešťastia?“
„Dvoch námorníkov, jednu loď, falošného policajta, ktorý sa pokúšal zavraždiť ma,“ zašepkal Iker. „A potom ešte krajinu Punt...“
„Och, nie, daj si pokoj s tou legendou. Uvedom si, že si našiel veľmi vzácny tyrkys a možno to podrobne vyrozprávajú faraónovi.“
„Zabúdaš, že veliteľ vojenského oddielu je Horure. A práve o ňom si budú myslieť, že našiel ten drahokam.“
„V tom máš určite pravdu,“ uznal Sekari. „Dobre, ale sme voľní!“
„Pomôžeš mi v hľadaní?“
Záhradník vyzeral ustarostene.
„Vieš, ja som mierumilovný človek, ktorý túži iba po pokojnom živote, ďaleko od konfliktov. Šarvátky nie sú moja silná stránka.“
„Rozumiem. Naše cesty sa teda rozchádzajú.“
Opitý Sekari upadol do hlbokého spánku, len čo sa natiahol na rohož. Iker nemohol zaspať, vyšiel z chatrče a pozeral na hviezdy. Prečo sa s ním osud takto zahráva? Kam ho až doženie?
Keď myslel na mladú kňažku, trochu sa mu uľavilo, no súčasne aj trpel. Ak je naozaj nedosiahnuteľná, nikdy nespozná, čo je šťastie. Ale prečo zúfať, keď práve teraz sa môže venovať svojmu povolaniu i hľadaniu? Objavenie tyrkysu nebolo povzbudzujúce? Iker riskoval, odhalil tajomstvo hory, dosiahol cieľ. Ak bude takto pokračovať, odhalí stopu svojich útočníkov a konečne sa dozvie, prečo sa stal ich obeťou. Bol presvedčený, že bohyňa Hathor ho privedie k žene, ktorú miluje.
Ikerovi sa zazdalo, že počul pridusený výkrik z miesta, kde končila prístupová cesta k náhornej planine. Tam boli rozostavené stráže.
Mladík vykročil tým smerom, ale inštinkt mu prikázal, aby sa neprezradil.
Za skalami sa skrývalo niekoľko postáv.
Všetko sa odohralo tak rýchlo a ticho, že nikto si nič nevšimol.
Ale Iker sa nemýlil: votrelci zlikvidovali stráže a znesvätili územie bohyne.
Čelo mu zalial studený pot a chcel zamieriť k veliteľovmu domu.
Ďalšie postavy mu zatarasili cestu.
Výkrik preťal nočné ticho.
„Do útoku!“ zreval Šab Krivoš. „Všetkých zabite!“

Po zlikvidovaní všetkých stráží sa útočníci valili vpred ako vlna.
Pod pokojným pohľadom Zvestovateľa, ktorý nemusel ani zasiahnuť, Šab Krivoš a púšťoví banditi masakrovali vojakov a baníkov.
Skôr ako sa veliteľ Horure pokúsil zorganizovať odpor, Tlčhuba mu kameňom preťal šiju.
„Udierajte tvrdo, priatelia, som s vami!“ reval na útočníkov. Zmätený Iker sa chcel vrhnúť do bitky, ale ktosi ho zrazil k zemi.
„Tvár sa, že si mŕtvy,“ prikázal mu Sekari, „pôjdu tadiaľto.“ Niekoľko hrdlorezov so skrvavenými palicami prešlo popri nich, no nevenovali im najmenšiu pozornosť. „Rýchlo musíme stadiaľto zmiznúť!“
„To si ty, Sekari?“
„Tak som sa zmenil? Spamätaj sa!“
„Treba bojovať, treba...“
„Nemáme nijakú šancu.“
Iker sa ako opitý nechal vliecť Sekarim.

„Ako sa voláš?“ spýtal sa Zvestovateľ. 
„Tlčhuba.“
„Prečo si sa pridal k nám?“
„Bol som odsúdený na doživotie do medených baní. Preradili ma sem, aby som našiel kráľovnú tyrkysov.“
„Podarilo sa ti to?“
„Mne nie. Ale jednému špicľovi, Ikerovi, ten ju dostal z útrob hory.“
„Kde sa nachádza ten zázrak?“
„Pravdepodobne v dome veliteľa Horura, ktorého som zabil vlastnými rukami. S radosťou som sa zbavil žalárnikov. A mám pre nich najhorší z trestov, určený iba pre zločincov: ich mŕtvoly spálime.“
Zvestovateľ súhlasil so šéfom.
Kým Tlčhuba so Šabom Krivošom zapaľovali hranicu, Zvestovateľ vnikol do Horurovho domu. Nepotreboval na to veľa času, aby sa zmocnil alabastrovej skrinky s nádherným tyrkysom.
Kým jeho chlapi hodovali, hrdí na svoje prvé víťazstvo, Zvestovateľ vystavil vzácny kameň mesačnému svitu, aby sa nabil energiou.
Tyrkys sa stane rozhodujúcou zbraňou na jeho ceste k víťazstvu.
„Kto ste vlastne?“ spýtal sa podnapitý Tlčhuba.
„Ten, čo ti dovolí zabiť čo najviac Egypťanov.“
„Ste teda generál!“
„Ešte viac. Som Zvestovateľ, ktorý rozšíri svoj kult a nové náboženstvo po celom svete.“
„A čo budem mať z toho?“
„Moji stúpenci dosiahnu slávu a bohatstvo.“
„Na slávu kašlem, ale bohatstvo ma zaujíma.“
„Polovica tyrkysov v trezore z tejto ťažby je tvoja.“
Tlčhuba zaslintal.
„Ste úžasný vojvodca! Ja nemám také schopnosti. Za tú odmenu vám budem slúžiť. Ale nesmiete poľaviť.“
„Nemaj starosti.“
„Mrzí ma, že sme neidentifikovali toho Ikera. Všetky mŕtvoly sú však už také obhorené, že nikoho nerozoznáme. Nevypijete si s nami?“
„Niekto si musí zachovať triezvu hlavu.“
Tlčhuba sa odtackal k sálajúcej horúčave, ktorá požierala telá vojakov a baníkov, aby sa pripojil k hulákajúcej bande víťazov.
Sekari aj Iker už nevládali bežať. Na konci s dychom si sadli na ploské kamene.
„Nemali by sme sa zastavovať,“ uvažoval Sekari. „Tí banditi nás budú chcieť prenasledovať.“
„Kto sú to podľa teba?“
„Pravdepodobne púšťoví banditi. Zvyčajne útočia na karavány.“
„Tlčhuba im pomáhal.“
„To je normálne, Iker. Je to zloduch.“
Vstali a znovu putovali až do vyčerpania. Od smädu im vyschli hrdlá.
„Ako nájdeme vodu?“
„Veľmi ťažko.“
„Pozrime sa pravde do očí, Sekari: sotva tu prežijeme.“
„Tvoja pravda sa mi vôbec nepáči.“
„Radšej sme mali zahynúť v boji.“
„Nie, pretože zatiaľ žijeme! Pošúchaj o seba amulety a prilož si ich na krk.“
Iker poslúchol a pocit smädu trochu ustúpil.
„A teraz ja.“
Teraz sa už bez náhlenia vzďaľovali od miesta krvavého prepadu.
Napoludnie sa piesok tak rozhorúčil, že ich pálili chodidlá. Vyhrabali si jamu, zaliezli do nej a cez hlavy si prehodili zástery, aby boli chránení pred slnkom.
Keď teplota klesla, znovu sa vydali na cestu.
Proti neznesiteľnému smädu už nepomáhali ani amulety.
Rovno oproti nim sa vztýčila zvláštna hora so zlatistými odbleskami.
„Túto prekážku nezdoláme,“ usúdil Sekari.
„Hýbe sa!“
„Čo vravíš?“
„Hora sa pohybuje, Sekari.“
„Fatamorgána, obyčajná fatamorgána.“
„Približuje sa k nám.“
Sekari spozornel a musel uznať, že jeho spoločník má pravdu.
„Zbláznili sme sa, môj úbohý Iker!“
Z vrcholu sa začali odlamovať skaly, kotúľali sa po svahu a s hukotom dopadali k úpätiu hory.
„Zemetrasenie!“ skríkol Sekari nevediac, akým smerom sa dať na útek.
„Všimni si farbu hory,“ povedal pokojne Iker.
Tak ako sa kamene lámali, objavovala sa modrozelená farba.
„To je Hathor, ochraňuje nás. Nepohnime sa odtiaľto a uctime si ju.“
Nie veľmi presvedčený o správnosti slov svojho spoločníka, Sekari si predsa len kľakol a začal vzývať bohyňu oblohy.
Na dva palce od ľavej nohy sa otvorila puklina.
„Naozaj to nie je bezpečné miesto!“
„Pozri, čo urobila bohyňa.“
Celá hora sa zmenila na tyrkys, znepokojujúce zvuky stíchli.
Len čo sa zem prestala triasť, Sekari sa pozrel na puklinu. To, čo videl, ho ohromilo.
„Voda...!“
Ponoril do nej ruky a mokré vytiahol.
„Voda, Iker, sme zachránení!“
„Pime po malých dúškoch.“
Prvý raz v živote sa Sekarimu zdala táto tekutina rovnako chutná ako víno. Priatelia sa pofŕkali, poumývali a uhasili si smäd.
„Inde už vody nebude,“ nariekal Sekari. „Ak odídeme, sme stratení. Navyše začínam byť riadne hladný.“
„Hathor nás ochraňuje,“ pripomenul Iker. „Tu prenocujme a počkajme na ďalšie znamenie!“
„Ak sa tešíš priazni všetkých bohýň, tak mi to hneď povedz!“
„Tak ako ty, som iba obyčajný vyhladnutý mládenec, ktorý zablúdil v púšti. Svet je predsa omnoho zázračnejší, než vyzerá. Keby sme vedeli čítať isté znamenia, určite by sme našli východisko.“
„Ach, dobre, poďme spať.“

Kým Sekari sníval o poriadnom kuse grilovanej hovädziny na bylinkách a o džbáne chladeného piva, Iker ním podrmal. „Čo sa deje? Trasie sa ešte hora?“
„Práve vyšlo slnko. Ideme, Sekari. Musíme kráčať, kým nie je horúčava.“
„Ako, kam? Ja sa nepohnem od tejto vody.“
„Nenechajme čakať nášho sprievodcu.“
Záhradník ihneď vyskočil a obzeral sa okolo seba.
„Nevidím nikoho!“
„Tam hore, na oblohe.“
Nad mužmi krúžil vo veľkých oblúkoch sokol.
„Uťahuješ si zo mňa, Iker?“
„Môj starý učiteľ ma naučil, že meno Hathor znamená „Horov príbytok[footnoteRef:11]“. A Hora stelesňuje tento sokol, ktorého nám zoslala bohyňa, aby nám ukazovala cestu.“ [11:  Hathor je prepis egyptského Hut-Hor. Hut znamená „príbytok, bydlisko, chrám“.] 

„Od horúčavy si sa načisto pomiatol!“
„Poďme, nasledujme ho.“
„Ale čo voda?“
„Ukáže nám inú.“
„Radšej by som tu zostal.“
„Radšej by si tu počkal na banditov?“
Argument zabral. Sekari šomrajúc kráčal za Ikerom.
„Tvoj sokol sa nestará o nás, ale o svoju budúcu korisť. Pozri, vzďaľuje sa, opúšťa nás!“
Ale sokol sa vrátil.
Raz odlietal, a raz krúžil nad svojimi chránencami.

Po niekoľkohodinovej chôdzi znovu pocítili smäd.
„Sokol práve pristál na zemi!“ skríkol Sekari, zakopnúc o kameň.
„A ty, ty si sa práve potkol o malú stélu. Nemali by sme tu kopať?“
Pri skromnom pomníku stáli džbány so sušeným ovocím. Opodiaľ vodný prameň.
„Hostina to nie je,“ skonštatoval Sekari, „ale uspokojíme sa aj s týmto.“

Dvaja pútnici už dávno prestali rátať dni. Nasledovali sokola, ktorý ich najprv viedol na východ a potom zamieril na juh. Zakaždým, keď dravec pristál, Iker so Sekarim našli buď vodu, alebo potravu, alebo oboje. Cestu im neskrížil jediný lupič.
Púšť postupne už nebola taká vyprahnutá, začali sa objavovať tŕnisté kriačiny a trpasličie tamarišky.
Sokol zatrepotal krídlami, vzniesol sa k slnku a zmizol v jeho oslepujúcich lúčoch.
„Náš sprievodca nás opúšťa,“ s ľútosťou povedal Sekari.
„Pozri sa tam: vystriedal ho iný.“
Na kopci sa zjavila krásna biela gazela s rohmi v tvare lýry.
„Od jedného rozprávača som sa dozvedel, že je to Esetino zviera, ktoré pomáha nájsť cestu tým, čo zablúdili,“ poznamenal záhradník.
Gazela odbehla.
„Je to, bohužiaľ, iba legenda!“
„Nebol by som si taký istý,“ ozval sa Iker.
„Nevidel si, ako zmizla?“
„Poďme po jej stopách v piesku. Možno na nás čaká ďalej.“
Iker sa nemýlil.
Ľahké štvornohé zviera sa zabávalo tým, že raz zmizlo, potom sa znovu objavilo, pričom nenechalo dlho v neistote mládencov, ktorým ukazovalo cestu.
Krajina sa menila, púšť ustupovala, vegetácia bola čoraz bujnejšia.
„Ak ma zmysly neklamú,“ povedal Sekari, „blížime sa k planinám nad údolím Nílu. Aké sú len krásne tieto priehlbiny aj výmole! Po najmenšom daždi tu vyklíčia rastliny. Čoskoro uvidíme akácie. Predstav si: prežili sme na púšti!“
„Vďaka Hathor, sokolovi a gazele,“ pripomenul Iker.
„Vrátim sa do svojich záhrad. A čo ty, zabudol si na minulosť?“
„Nezabudol som, ale musím splniť ešte ďalšiu úlohu: nájsť kráľovnú tyrkysov. To ona mi dovolila znova uvidieť ženu, ktorú ľúbim. Ten kameň mi bezpochyby pomôže znovu.“
„Ukradli ho iste púšťoví banditi, Iker! Ak sa s nimi stretneš, zabijú ťa. Krásne ženy, sú ich tisíce!“
Pisársky učeň zamrel, potom donútil Sekariho, aby sa učupil.
„Zo dvadsať mužov s lukmi a psami... Prichádzajú k nám.“
„Istotne poľovníci.“
Gazela, netušiaca nebezpečenstvo, sa popásala na mladej jemnej tráve.
Iker vstal a prudko gestikuloval.
„Ujdi, rýchlo ujdi!“
Sotva zviera odbehlo, už sa ozval brechot.
Šíp zasvišťal pri Ikerovom uchu a ozval sa suchý príkaz:
„Ani hnúť, inak ťa zabijem!“
Lukostrelec nežartoval.
Čoskoro k nemu dorazili jeho druhovia a nervózna svorka psov. Sekari sa nepokúsil ani o útek.
„Sme počestní ľudia!“ vyhlásil.
„Skôr púšťoví banditi, ktorí poľujú na našu zver,“ usúdil zle oholený dôstojník s hruďou pokrytou jazvami, spomienkou na stretnutie s nejakou šelmou. „V Kraji Antilopy[footnoteRef:12] je za to veľmi krutý trest. A keďže ste na nás zaútočili, sme nútení vás postrieľať. V sebaobrane. Ale dám vám malú šancu: Bežte, ako najrýchlejšie vládzete. Možno vás netrafíme.“ [12:  Šestnásta provincia Horného Egypta, najznámejšie archeologické nálezisko je Beni Hassan.] 

„Nebudeme bežať,“ rozhodol Iker. „Práve sme unikli vrahom, ktorí vyvraždili osadenstvo tyrkysovej bane, a nechceme padnúť pod údermi ešte krutejších barbarov.“
Niekoľkí poľovníci upadli do rozpakov.
„Nie sme barbari,“ zaprotestoval jeden z nich, „ale príslušníci púšťovej milície v službách správcu kraja Chnuma-Hotepa. Naša úloha je ochraňovať cesty karaván a prinášať im zver. Ty si kto?“
„Iker, pisársky učeň. A môj spoločník je záhradník Sekari.“
„Táraniny!“ prerušil ho dôstojník. „Ste špióni a zlodeji. Ak odmietate odísť, namieste vás podrežem.“
„Tvoji podriadení ťa obvinia zo zločinu!“
Dôstojník vytasil dýku z puzdra, ale vojak mu zadržal ruku.
„Nemáte právo takto konať. Rozhodnúť musí správca kraja. Splníme si povinnosť, keď mu týchto dvoch podozrivých privedieme.“

Keď štyria nosiči zložili na zem vysokú stoličku s pevným operadlom, v ktorej sedel Chnum-Hotep, zhlboka si vydýchli. Tučný, svalnatý a veľký labužník, správca bohatého Kraja Antilopy bol poriadne ťažký. Mal tri nosidlové stoličky s operadlami zdobenými lotosovými kvetmi, a keďže sa dosť často premiestňoval, nebola to ľahká služba.
Len čo zložil nohu na zem, jeho tri poľovnícke psy, jeden veľmi živý pes a dve vypasené sučky, ihneď k nemu pribehli.
„Pozrime sa, ďalšie ráno, čo sme sa nevideli, lásky moje!“
Pes sa postavil na zadné laby a predné vyložil pánovi o plecia. Sučky žiarlivo brechali. Utíšili sa, len čo ich pán pohladkal.
„Dobre ste ich nakŕmili?“ spýtal sa Chnum-Hotep nosiča slnečníka.
„Och, áno, pane!“
„Dúfam, že mi neklameš.“
„Samozrejme, nie! Chutilo im, všetko zožrali.“
„Na večeru budú mať zajaca na smotane ako ja. Bola by to urážka bohov, keby ste sa nestarali o psy.“
Len čo psiská začuli známe slová „zajac na smotane“, zamľaskali jazykmi. Potom nasledovali svojho pána až do prepychového paláca hlavného mesta[footnoteRef:13], Cheopsovho rodiska, staviteľa najväčšej pyramídy v Gíze. [13:  Menat-Chufu, Cheopsova dojka.] 

Chnum-Hotep po kontrole jednej z najbohatších poľnohospodárskych oblastí, kde roľníci tvrdo pracovali za veľmi slušné odmeny, si najradšej sadol do kresla s vysokým operadlom. Dve veľké drevené dosky boli spojené v hornej časti a pevne uchytené v sedadle, ktoré bez vrzgotu znášalo ťažké telo najbohatšieho správcu najbohatšieho kraja. Vďaka jeho schopnostiam žili poddaní v blahobyte. A neprichádzalo do úvahy, aby faraón, hoci aj Senusret, sa miešal do jeho záležitostí. V prípade, keby sa panovník sídliaci v Memfise pokúsil o ozbrojený zásah, narazil by na tvrdý odpor.
Jeden sluha priniesol širokú misu a druhý medený džbán s predĺženým zobcom. Nalieval z neho vodu na ruky Chnuma-Hotepa, ktorý si ich dlho umýval s rastlinným mydlom niekoľko ráz za deň.
Potom mu podali obľúbenú masť z čistého tuku vareného v aromatizovanom víne. Šírila sa z nej lahodná vôňa, ktorá však odpudzovala dotieravý hmyz.
Bez príkazu mu sluha priniesol nádhernú čašu zdobenú zlatými listami znázorňujúcimi lupienky lotosu. Obsahovala obľúbený nápoj pána miest, zmes troch starých vín dodávajúcich energiu.
„Ľutujem, že vás obťažujem, pane, ale veliteľ jednej z púšťových hliadok chce s vami súrne hovoriť.“
„Nech vstúpi.“
Dôstojník sa hlboko uklonil.
„Zadržal som dve nebezpečné indivíduá. Poľovali na vašom území a napadli nás. Nebyť môjho zásahu moji muži by ich zabili. Ako by som ich mal zlikvidovať, pane?“
„Sú to púšťoví banditi?“
„Ťažko povedať...“
„Muž s tvojimi skúsenosťami by mal mať jasný názor na vec! Priveď mi ich.“
„Nie je to dôležité... oni...“
„Ja rozhodujem, čo je dôležité.“
Iker so Sekarim so zviazanými rukami za chrbtom boli predvedení pred správcu Kraja Antilopy.
„Podám chlieb hladnému, vodu smädnému, oblečenie nahému, loďku tomu, kto ju potrebuje,“ prehovorila pôsobivá osobnosť, „ale tvrdo potrestám každého zločinca.“
„Pane,“ ozval sa vážne Iker, „nie sme banditi, ale obete.“
„Dôstojník, čo vás priviedol, si myslí pravý opak.“
„Odplašil som gazelu, pretože bola poslom bohyne, ktorá nám zachránila život.“
„Ten darebák je blázon alebo klamár!“ skríkol veliteľ.
„Rozviaž väzňov a odíď!“ prikázal Chnum-Hotep.
„Pane, vaša bezpečnosť...“
„Postarám sa o seba.“
Sekari mal malú dušičku, ale Iker zostal pokojný.
„A teraz, chlapci, s pravdou von! Ste na mojom území a chcem všetko vedieť.“
„Pracovali sme v tyrkysových baniach bohyne Hathor,“ začal Iker.
„Ako odborníci alebo ako trestanci?“
„Ako trestanci prevezení z medených baní.“
„Tak ste predsa len zločinci!“
„Bol som odsúdený na rok nútených prác, lebo som sa postavil proti nečestnému vyberačovi daní.“
„A ty?“ spýtal sa Chnum-Hotep Sekariho.
„Ja tiež, pane,“ zajachtal záhradník.
„Robíte chybu, keď ma pokladáte za hlupáka!“
„S priateľom sme mali za úlohu ťažiť v hore, aby sme našli kráľovnú tyrkysov,“ pokračoval odvážne Iker. „Keďže sme túto nebezpečnú úlohu splnili, pustili nás na slobodu.“
„Môžeš mi to dokázať?“
„Áno, pane.“
Iker vytiahol spod zástery drevenú tabuľku podpísanú Horurom, ktorý z neho a Sekariho urobil slobodných mužov a očistil ich povesť. Chnum-Hotep ju pozorne čítal, zahryzol do nej, pokúšal sa zoškrabať písmo.
„Vyzerá, že je pravá.“
Správca kraja už počul hovoriť o Horurovi, oddanom Senusretovi, chýrnom znalcovi púšťových území. Tento hrdý mladík zrejme neklame.
„Čo sa stalo s kráľovnou tyrkysov?“
„Oblasť bohyne napadla ozbrojená banda, ktorú podporil jeden väzeň - Tlčhuba. Zavraždil Horura, strážcov a baníkov zmasakrovali a mŕtvoly spálili. Pravdepodobne sme prežili iba my dvaja.“
„Iker chcel bojovať,“ zamiešal sa do rozhovoru Sekari, „ale bola by to istá samovražda! Preto sme ušli.“
„Prešli ste púšťou bez vody a jedla?“
Iker vyrozprával všetky zázraky, ktoré im pomohli prežiť.
Úprimnosť mladého muža bola taká očividná, že Chnum-Hotep nepochyboval o pravdivosti jeho slov, o to väčšmi, že božstvá často zasahovali v púšti.
Po prvý raz sa púšťoví banditi odvážili zaútočiť na tyrkysové bane, ktoré boli pod faraónovou ochranou.
Správcovi kraja však neprislúcha, aby upozornil na to Senusreta.
Nechá to na iných, čo mu prezradia, že bola narušená jeho autorita. Oslabený vládca bude mať naliehavejšie úlohy než boj proti veľkým hodnostárom nepriateľsky naladeným voči jeho moci.
„Čo viete robiť?“
„Ja som záhradník,“ odpovedal Sekari.
„A ja pisársky učeň.“
„Môj kraj je bohatý, pretože tu všetci tvrdo pracujú,“ upresnil Chnum-Hotep. „Jeden záhradník navyše ma nezruinuje. Ale pisára začiatočníka nepotrebujem.“

„Zato však,“ pokračoval Chnum-Hotep, „potrebujem viac vojakov, aby moje vojsko mohlo odraziť akéhokoľvek útočníka. Pretože si mladý a zdravý, máš o miesto postarané.“
„Chcem byť pisár, pane, nie vojak.“
„Dobre ma počúvaj, maličký. Bohovia ma poverili úlohou spraviť z tejto provincie najprosperujúcejšiu v krajine. Tu nechýba nič vdovám, mladé dievčatá sa tešia úcte, každý má čo jesť, nikto nežobre. Slabí nie sú v nevýhode oproti silným, niet tu konfliktov medzi bohatými a prostými ľuďmi. Prečo? Pretože som vždy a za každých okolností oporou tejto krajiny. Počas katastrofálnych záplav som odškodnil pestovateľov a odpustil nezaplatené dane. Čím vyššie poplatky, tým slabšia iniciatíva ľudí. Na mojom území niet miesta pre podvodníkov a skorumpovaných úradníkov. No nie je nič krehkejšie ako toto šťastie. Dnes je tu nebezpečenstvom Senusret. Skôr či neskôr sa pokúsi zmocniť môjho kraja. Alebo pôjdeš so mnou, alebo budeš proti mne. Ak sa chceš tešiť mojej priazni, staň sa jedným z mojich vojakov. Čo sa naučíš, to neoľutuješ.“
Chnum-Hotep sa sám čudoval, koľko argumentov dokázal predložiť, aby presvedčil neznámeho mládenca. Zvyčajne sa uspokojil s vydávaním rozkazov a neznášal odpor.
„Dôverujem vám, pane.“

Pokladník Medes sa mohol zase raz pochváliť, že je šľachetný darca. Hlavný kňaz Ptahovho chrámu sa mu srdečne poďakoval, no vôbec netušil, že obeta pochádza zo sprenevery potravinárskeho tovaru. Medes však naďalej narážal na hermeticky uzavreté dvere krytého chrámu. Nezostávalo mu nič iné, iba skonštatovať, že sa mu nepodarilo podplatiť tých, čo vlastnili kľúč od chrámu.
Ako sa konečne dozvedieť tajomstvo svätýň? Vysoký hodnostár odsunul túto starosť na neskôr, pretože v hlavnom meste sa šírili reči, ktoré ho zaujímali. Senusret sa rozhodol dostať pod kontrolu všetky kraje a začne vraj od Kraja Kobry, kde vládol Uacha.
A priori panovník nemal najmenšiu šancu uspieť, no tento jeho krok nemohli brať na ľahkú váhu, pretože Senusret je silná osobnosť, ktorá necúvne pred nijakou prekážkou.
Medesovo bohatstvo záviselo vo veľkej miere od jeho veľmi dobrých vzťahov so správcami krajov, ktorých prostredníctvom dosadených osôb informoval, čo sa deje na dvore. Okrem prekliateho Gergua nikto vlastne nevedel, kto je v skutočnosti Medes a akú úlohu hrá v zákulisí.
Od istého času si čoraz ťažšie overoval protirečivé chýry. Očividne si Senusret získal veľkú časť dvoranov a sám udržiaval tento zmätok, aby mohol lepšie napredovať vo vytýčenej ceste.
Keby sa vládcovi podarilo rozpútať ozbrojené konfrontácie, nebol by aj Medes zlikvidovaný?
Aby sa vyhol tejto pohrome, existovalo jediné východisko: odstrániť pôvodcu tejto situácie.
Ale zavraždenie kráľa nemožno improvizovať, najmä keď je pod ochranou takého výborného policajta ako Sobek, ktorý nikomu nedôveruje, dokonca ani najbližším spolupracovníkom panovníka. Takisto ani Medes sa nesmie dopustiť najmenšej chyby.
Rátať s náhodou by bola utópia. Musí vypracovať stratégiu, ktorá mu zaručí zasadiť istý úder.

Inštruktor podrazil Ikerovi nohy, takže ťažko dopadol rovno na chrbát.
„Nedával si pozor, chlapče! Vstaň a snaž sa ma udrieť do brucha.“
Pokus sa skončil bolestivým nezdarom a mladík sa ocitol na zemi s ďalšími modrinami.
„Ešte sa s tebou natrápim... Stačí dobrá vôľa a naučíš sa biť.“
Iker zaťal zuby a chystal sa na ďalší útok. Uvedomoval si, že potrvá týždne a možno aj mesiace, kým sa vyrovná mladým regrútom, ktorí si z neho uťahovali.
V prvom rade sa nesmie sťažovať na osud, ktorý ho sem zaviedol, a musí vyťažiť najväčšie ponaučenie z tejto životnej situácie; a nakoniec stále si všímať tých najostrieľanejších a napodobňovať ich.
To, že nemal priateľa ani spojenca, ho neznechutilo, ba naopak, dodávalo mu energiu. Spoliehal sa iba na seba, z osamelosti čerpal silu, aby sa mohol plne sústrediť na výcvik.
Všetky bojové triky si osvojoval ustavičným opakovaním a korigoval ním chyby. Pochopil, že rýchlosť je dôležitejšia ako surovosť a že proti útočníkovi môže obrátiť jeho vlastnú bezohľadnú silu.
Inštruktor bol rovnako málovravný ako Iker. Skúpy na vysvetľovanie a komentáre nechal ho aj sto ráz zopakovať správny pohyb bez ohľadu na žiakovu bolesť či únavu. A keďže Iker nikdy neprotestoval, jeho výcvik bol ešte tvrdší než u ostatných.
„Zajtra,“ oznámil inštruktor, „budú vyraďovacie súťaže.
Budete bojovať holými rukami. Jedine ten, čo zvíťazí dva razy za sebou, postúpi vyššie.“
Prvý Ikerov súper bol od neho oveľa vyšší aj silnejší.
„Poď sem, maličký, nech ťa rozpučím!“
Iker si kľakol na jedno koleno.
„Takže sa vzdávaš bez boja! To ma neudivuje. Iba z chlapov našej provincie sú dobrí bojovníci.“
„Tak to teda nie je tvoj prípad.“
„Čo si to povedal, usmrkanec?“
Silák so zaťatými päsťami vyrazil vpred. Iker uhol, podložil mu nohu, aby spadol, dostal ho na lopatky a krk mu zablokoval pravým ramenom.
Keď porazený búchal ľavou rukou o zem, inštruktor prikázal Ikerovi, aby povolil zovretie.
Druhý súper bol šikovnejší. Zaútočil znenazdajky a podarilo sa mu pravú ruku vsunúť pod Ikerovo pravé stehno a pokúsil sa ho nadvihnúť. Ale mladík sa držal dobre, vymanil sa mu, s nečakanou rýchlosťou sa dostal súperovi za chrbát a schmatol ho za členky. Premožený spadol tvárou nadol a víťaz ho škrtením priklincoval k zemi.
„Dve víťazstvá, to je dobré. Choď sa napiť a najesť.“

Asi päťdesiat milicionárov vyrazilo na pretek. Hoci inštruktor hovoril o vytrvalostnom behu, mnohí nasadili prirýchle tempo, lebo chceli ohromiť svojich kamarátov. Zdalo sa, že Iker zaostáva, no zúročil skúsenosti získané počas vyčerpávajúceho pochodu v púšti. Bez zbytočného zrýchľovania predbiehal jedného súpera za druhým, sám prekvapený svojou vytrvalosťou.
Na druhý deň podstúpili ešte náročnejšiu skúšku.
„Najlepší z vás musia prekonať sto kilometrov za osem hodín[footnoteRef:14],“ oznámil inštruktor. [14:  Na moderných pretekárskych dráhach atléti môžu prebehnúť túto trasu za vyše šesť hodín. Voľakedy bolo treba rátať aj s ťažkosťami terénu ako napr. v Keni.] 

„Väčšina posolstiev sa odosiela loďou, ale vojenskí poštári budú nútení použiť aj cesty na pevnine. Potrebujem teda veľmi dobre pripravených mužov.“
Iker, bežiaci v čoraz rýchlejšom tempe, neprestával myslieť na vznešenú tvár, ktorá sa mu zjavila v kráľovnej tyrkysov. Také výnimočné znamenie ho muselo presvedčiť. Nájde ju a nájde aj tých, čo ho odsúdili na smrť.
Keď v poslednej chvíli zbadal ostré úlomky kremeňa roztrúsené po ceste, inštinktívne odskočil nabok, zrútil sa dolu svahom a pristál na kmeni tamarišky. Spolovice omráčený sa vyhol najhoršiemu, pretože hlboké rany na nohách by ho odstavili na dlhý čas.
Keď sa Iker spamätal, postupne dobiehal muža na čele, syna dôstojníka, ktorý ho nenávidel a neprestajne ho pred ostatnými očierňoval.
Vo chvíli, keď ho predbiehal, snažil sa ho úderom do pleca zraziť na zem. Iker sa mu uhol.
„Pokiaľ ide o tie kúsky kremeňa, nepoviem to inštruktorovi. Vybavíme si to medzi sebou v kasárňach.“

„S palicou vedia najlepšie narábať Núbijčania,“ povedal inštruktor. „Od jedného z nich som sa naučil technikám, ktoré vás vyučujem. Prakticky ich môžete využiť v boji muža proti mužovi. Potrebujem dvoch dobrovoľníkov.“
„Ja,“ ozval sa Iker, lebo vedel, že vyprovokuje dôstojníkovho syna.
A skutočne, ten sa hneď chytil príležitosti.
Obaja súperi mali rovnaké postavy i rovnakú silu, no Iker sa ako vždy spoliehal na svoju šikovnosť. Protivníka nechal v domnienke, že sa obáva jeho útokov a prinútil ho, aby sa vyčerpával v sérii zbytočného šermovania palicou a neúčinných výpadov.
Iker so svojou pevnou a ľahkou palicou zasiahol súpera iba raz, a to rovno do čela.
Protivník klesol na zem.
Inštruktor ho prezrel.
Keď sa prebral, brnela mu celá hlava.
„Mohol som udrieť aj silnejšie.“
„Nechcem ťa už ani vidieť, Iker.“
„Neznášam zbabelcov.“
Inštruktor sa úkosom pozrel na svojho žiaka.
„Nechceš nič dodať?“
„Sme si kvit.“
„Tak sa mi to páči, Iker. Čo sa deje medzi vojakmi ma nezaujíma, hlavne, že sú disciplinovaní, spoľahliví a odvážni. K úplnému výcviku ti chýba len skok do výšky.“
Spočiatku špagát natiahnutý medzi dvoma palicami nebol veľmi vysoko. Ale postupne ho dvíhali, zdalo sa, že do neprekonateľnej výšky. Človekovi nestačila iba vôľa, ale musel ovládať i techniku, aby dokázal preskočiť a nezastavil sa pred prekážkou. Aj v skoku do výšky sa ukázal Iker ako najlepší.
Pekná brunetka, asi štyridsiatnička pristúpila k inštruktorovi.
„Pani Tešat! Čo ste nám priniesli dobrého?“
„Syr a zeleninu. Povedz mi, ako sa volá ten mladík?“
„Iker.“
„Pochádza z nášho kraja?“
„Nie, ale je to vynikajúci regrút. Urobím z neho dobrého dôstojníka.“
Obchodníčka, pokladníčka kraja, sa pôvabne usmiala. Podľa jej názoru si Iker zaslúži čosi lepšie.

Len čo položili základný kameň Senusretovej svätyne, hneď po skončení rituálu na oslavu začatia stavby, ktorý viedol panovník osobne, sa rozzelenala halúzka akácie.
Bohužiaľ, len jedna. A predsa ožila nádej a cesta bola vytýčená: vystavať nový chrám a nový príbytok večnosti, aby sa dalo bojovať proti temným silám, ktoré ohrozovali Usirovo územie.
Senusret skontroloval materiály na stavbu a porozprával sa s každým remeselníkom. Práce bolo treba vykonať čo najrýchlejšie, ale nie na úkor kvality.
Od začiatku stavebných prác začala pracovať aj nová skupina obradníkov vymenovaná nosičom zlatej palety.
Holohlavý kňaz mal na starosti posvätné archívy Domu života, kam nemohol bez jeho dovolenia nikto vstúpiť. Bol poverený bdieť nad neporušiteľnosťou veľkého Usirovho tela a niekoľko ráz za deň kontroloval pečate na dverách božskej hrobky. Obradník, ktorý videl tajomstvá, zase v mene faraóna odbavoval každodenné rituály v spoločnosti nosiča palety. Vďaka mágii Slova sa udržiavalo spojenectvo s neviditeľným. Uctievaním predkov a bytostí svetla Služobník ka účinne prispieval k ich rovnomernému posilneniu; a ten, čo každý deň prinášal obetu vína a lial čerstvú vodu na obetné stoly, aktivoval jemné substancie v hmote, aby nasýtil bohov a uchránil Abydos.
Všetci si uvedomovali význam svojich funkcií. Stáli kňazi organizovali prácu dočasných kňazov patrične preniknutých silami poriadku. Každého preskúšali a skontrolovali. Pri najmenšej chybe dočasného kňaza vylúčili z Usirovho panstva. Vážnosť situácie nepripúšťala najmenšiu ľahostajnosť. Rovnaké prísne kritériá sa dodržiavali pri siedmich kňažkách hudobníčkach rozličného pôvodu, pretože kráčali vedľa seba vysoko postavená dvoranka a sedliacke dievča. Jedna z nich bola taká krásna a taká sústredená, že dokonca aj starý nosič palety nezostal ľahostajný pri pohľade na jej pôvabný zjav. Kto by nechcel byť otcom takej mladej oslnivej ženy, ktorej pohľad vyžaroval radosť a nádej? Bezpochyby bude jedného dňa zasvätená do veľkých tajomstiev a nebude musieť vykonávať funkciu nosičky obiet počas sviatkov vonkajšieho sveta. Uchádzač o funkciu stáleho obradníka, najmä v Abyde, musel poznať všetky stupne hierarchie a prejsť všetkými etapami vedúcimi do krytého chrámu. Taký bol zákon od nepamäti a takým aj navždy zostane.
Starý kňaz, oddaný svojej funkcii, poctený úlohou, ktorou ho poveril faraón a odhodlaný bojovať proti temným silám, nepostrehol nečakané nebezpečenstvo.
Jeden zo stálych kňazov, dlháň so škaredou tvárou, vyčnievajúcim nosom, nebol spokojný so svojím osudom. Pokladali ho za človeka pohrúženého do duchovnosti, čomu aj sám veril, až kým sa neprejavila jeho pravá povaha: túžba po moci. Nie po takej, akú mal kráľ, nútený čeliť všetkým možným udalostiam a nátlakom, ale po moci utajenej, ktorú by vychutnával v ústraní.
Uvedomoval si, aký veľký význam má Abydos a Usirove tajomstvá. Od nich závisela aj existencia faraónskej inštitúcie. Práve v tejto oblasti chcel vládnuť, pretože sa v nej skrývali tajomstvá života a smrti.
Tento znalec geometrie a matematiky, ľadový ako vietor v zime, rátal s tým, že sa stane najvyšším predstaveným kňazov. Lenže Senusretov príchod a reorganizácia zboru obradníkov celkom zmarili jeho plány. Najväčším sklamaním bolo, že nosič zlatej palety mu zveril veľmi podradnú funkciu, veľmi vzdialenú od tej, po ktorej túžil. Iste, patril k špičkám hierarchie, ale on chcel viac.
Ten prekliaty Senusret bol zodpovedný za sklamanie a zatrpknutosť, ktoré mu čoraz väčšmi znepríjemňovali život. Ale ako sa od neho oslobodiť a dosiahnuť to, na čo bol predurčený?

Pre Zvestovateľovu skupinu, ktorá sa rozrástla na vyše dvesto mužov, prechod cez močariská bol zaťažkávajúcou skúškou, pretože ich trápila vlhká horúčava a dotieravý hmyz. Dvaja muži zomreli na uštipnutie zmijou a tretieho stiahol do vody krokodíl. No ich vodcu nič nevyviedlo z miery. Ten nikdy nezaváhal, ktorým smerom pokračovať v ceste.
Teraz museli prekonať trstinovú húštinu dopoly zaplavenú vodou a brodiť sa bahnom. Takto sa vyhnú Senusretovým vojakom a každý večer si budú pochutnávať na opekaných rybách.
Zvestovateľ nedovolil Šabovi Krivošovi a Tlčhubovi, aby plienili zriedkavé rybárske osady, vedľa ktorých prechádzali.
„Dlho už nebudeme mať takú príležitosť,“ protestoval Tlčhuba.
„Korisť by za to nestála, a nesmieme nechať za sebou stopu. Útok na územie bohyne Hathor bol iba začiatok. Čakajú nás oveľa väčšie akcie.“
„Môžeme vedieť, kam ideme?“
„Za kráľovské hradby. A práve preto musíme byť obozretní a riskovať v oblastiach, ktoré sú známe ako nepreniknuteľné.“
„Hádam len nechcete zaútočiť aj na egyptské pevnosti!“
Každý počul o obrannom systéme vybudovanom prvým zo Senusretovcov, aby upevnil severovýchodnú hranicu krajiny a odrazil akýkoľvek pokus o inváziu. Početné strážne stanovištia boli pospájané optickými signálmi a ukrývali skúsených lukostrelcov pripravených strieľať na každého votrelca.
„Je to zatiaľ priskoro,“ uznal Zvestovateľ, „ale nadíde náš čas. Kráľovské hradby dodávajú Egyptu iba zdanlivý pocit bezpečnosti.“
„No predsa,“ ozval sa Šab Krivoš, „strážia ich skúsení vojaci...“
„Dôveruj mi a všetko pôjde ako po masle. Prvý cieľ: nebadane prekročiť hranicu. Potom nadviažeme kontakt s novými spojencami.“
„O kom hovoríte, pane?“
„O Ázijčanoch a beduínoch v krajine Kanaán, ktorých prenasledujú egyptské úrady. Sú neprestajne ponižovaní, a tak snívajú o vzbure, obávajú sa však krvavých represií. Čakajú už iba na vodcu: na mňa, Zvestovateľa.“
Šab Krivoš bol uveličený. A aj keď Tlčhuba pokladal svojho veliteľa za blázna, veril, že je schopný zorganizovať peknú sériu drancovania, čo z jeho mužov spraví boháčov. Stačí už iba nebadane prekročiť kráľovské hradby, no bývalý väzeň medených baní tomu neveril.
Tlčhuba sa však mýlil.
Zvestovateľ sa nenáhlil: poslal niekoľkých prieskumníkov, aby zistili, ktoré miesto je najmenej chránené. Aby bola úloha dovedená do úspešného konca, bolo potrebné niekoľko dní sledovať správanie egyptských vojakov a colníkov. Uprostred krásnej bezmesačnej noci zobudil svojich verných a prikázal im, aby ho nasledovali.

„Ten náš veliteľ,“ uznal Tlčhuba, „nemá chybu!“
„Keď má človek šťastie a stretne niekoho ako on,“ poznamenal Šab Krivoš, „nesmie ho zradiť.“
„Zdá sa, že mu na koristi vôbec nezáleží.“
„Kašle na ňu. Ako jeho prví zástupcovia by sme si mohli nechať čo najviac ukoristených vecí a zvyšok rozdeliť. Súhlasíš?“
„To sa mi hodí. Ak sa opováži niekto namietať, prerazím ho. Ísť príkladom, žiadne také! Ale povedz... čo chce vlastne veliteľ dosiahnuť?“
„Jeho posadnutosťou je vláda absolútnej a definitívnej pravdy a on ako jediný jej strážca ju chce vnútiť celému ľudstvu.
Buď sa mu človek podriadi, alebo musí zomrieť. A jeho úhlavným nepriateľom je faraón, pretože odmieta taký dogmatizmus.“
„Aký si len múdry, Krivoš!“
„Počúvam Zvestovateľa a opakujem iba jeho slová.“
„Ja na to kašlem! Dôležité je, nech je dobrým veliteľom a nech novú vieru šíri ohňom a mečom. Čím viac Egypťanov pozabíja, tým budeme bohatší.“
Keď sa Zvestovateľ stretol s prvými Ázijčanmi, majiteľmi stád, hneď sa uviedol ako Senusretov zaprisahaný nepriateľ, a preto ho vodcovia klanu veľmi pozorne počúvali. Pristúpil na povinnú hru zdĺhavých prázdnych rečí, ktoré k ničomu neviedli, no dosiahol to, po čom túžil: rozhovor s ich najvyšším tajným vodcom, starým slepým beduínom s bielou bradou, známym svojou nenávisťou voči Egypťanom. Koordinoval útoky proti slabo chráneným karavánam a dal zabíjať Kanaánčanov podozrivých, že tajne udržiavajú styky s nepriateľom.
Starec pripútaný na kreslo privítal s nadšeným úsmevom Zvestovateľa, keď vstúpil do jeho skromnej izby.
„Konečne si tu! Nevedel som sa ťa dočkať... Ja sa zmôžem iba na drobné štípance, ale ty rozpútaš hromy-blesky a krviprelievanie. Treba konečne skoncovať so zákonom bohyne Maat a vládou jej syna faraóna.“
„Čo mi odporúčaš?“
„Útočná vojna je dopredu stratená. S niekoľkými bojovníkmi, ktorí sú ochotní položiť svoje životy za našu vec, rozsievaj strach na egyptskom území. Nech v jednotlivých operáciách zahynie čo najviac nepriateľov. To vyvolá medzi obyvateľstvom paniku. Zodpovednosť padne na Senusreta a jeho trón bude otrasený.“
„Som Zvestovateľ a vyžadujem absolútnu poslušnosť bojovníkov, ktorých mi dáš k dispozícii.“
„Už si si ich získal! Ale potrebuješ ich ešte viac. Dovoľ mi, nech sa ti dotknem rúk.“
Zvestovateľ k nemu pristúpil.
„To je zvláštne... Prisahal by som, že sú to sokolie pazúry. Si taký, o akom som sníval, silný, neľútostný a neporaziteľný!“
„Keby si mal potrebné prostriedky, kde zasadíš prvý úder?“
„Bez váhania v Sicheme![footnoteRef:15] Je tam iba malá egyptská posádka. Obyvateľstvo ľahko zburcujeme, bude to pozoruhodné víťazstvo.“ [15:  Dnešný Nabulus Vespazián premenoval na Flavia Neapolis.] 

„Tak teda Sichem.“
„Zavolaj mi sluhov a požiadaj ich, aby ma preniesli na prah môjho domu. Nech sa všetci prívrženci ozbrojeného boja spoja!“
S ohromujúcou ráznosťou na muža v jeho veku, slepec hlásal totálnu vojnu proti Egyptu a predstavil Zvestovateľa ako svojho nástupcu a jediného vodcu schopného doviesť svojich prívržencov k víťazstvu.
A potom zomrel v poslednom kŕči nenávisti.

Mestečko Sichem driemalo v slnečnom dni a egyptská posádka oddávajúca sa leňošeniu sa iba ledabolo venovala svojim každodenným povinnostiam a vojenský výcvik priam zanedbávala. Po desiatich rokoch strávených v tomto stratenom kúte, veliteľ sa už nepokúšal čeliť pokútnemu obchodovaniu miestneho obyvateľstva. Hlavy veľkých rodín s nespočetným množstvom detí si svoje účty vybavovali medzi sebou sami. Okrádali sa, tu a tam niekoho zavraždili, útočili od chrbta, no v podstate neporušovali verejný poriadok. V tomto bode bol veliteľ zásadový: nechcel nič vedieť a ani nič vidieť.
Aj vyberanie daní sa mu vymklo z rúk. Kanaánčania boli takí klamári, že nevedel rozlíšiť skutočnosť od výmyslu. A nemal dostatočný počet vyberačov daní. Uspokojil sa teda s minimálnymi odvodmi zo žatvy, ktoré boli obyvatelia ochotní priznať. Zakaždým sa zopakovala rovnaká komédia: ľudia sa vyhovárali na horúčavy alebo na zimu, kobylky, vietor, sucho, búrku a na sto ďalších kalamít, ktoré ich doviedli k biede. Dôstojník už nepočúval ani nudné reči, ktoré by uspali aj toho najväčšieho trpiteľa na nespavosť.
Každý deň sa modlil k bohovi Minovi, ktorý mal kaplnku na severe kasární, aby mu umožnil čo najskôr sa vrátiť do Egypta. Sníval o tom, že znova uvidí rodnú dedinu v Delte, o sieste v palmovom háji pri kanáli, kde sa dalo v lete kúpať, a aby sa mohol postarať o staručkú mamu, ktorú veľmi dlho nevidel.
Vytrvalo posielal do Memfisu žiadosti o preloženie, no vojenská hierarchia akoby naňho celkom zabudla. Trpezlivo znášal toto postavenie, viedol pokojný život, ktorý si spríjemňoval silným pivom, často priemernej kvality.
„Zo severu prichádza karavána,“ upozornil ho zástupca.
„Nijaký incident?“
„Ešte som to nestihol preveriť.“
„Zabudni na to.“
„Ale podľa predpisu...“
„Kanaánčania urobia prácu za nás. Tí si dobre rozumejú so sýrskymi vodcami karaván.“
„Sfalšujú dodacie listy, zataja množstvo výrobkov a...“
„Ako obyčajne,“ pripomenul veliteľ. „Zdá sa, že si zaľúbený do miestnej dievčiny, však?“
„Stretávame sa, to je pravda.“
„Je pekná?“
„Príťažlivá a veľmi nadaná.“
„Dúfam, že sa s ňou neoženíš. Tunajšie dievčence počúvajú viac členov svojho klanu ako manžela, a ten napokon vždy skončí pod papučou.“
„Jeden z nočných strážcov mi ohlásil nepokoje pri južnom vstupe do mesta.“
Veliteľa ihneď prešla bezstarostná nálada.
„Žartuješ?“
„Neoveril som si to.“
„Okamžite ta zájdi! Zmluva je zmluva. Ak na ňu Kanaánčania zabudli, rýchlo im ju pripomeniem.“
Uplynuli dve hodiny a zástupca sa nevracal.
Veliteľ mal zlú predtuchu, a tak svojim vojakom prikázal nastúpiť do zbrane a nasledovať ho. Z času na čas demonštrovanie sily nezaškodí. Ak pôvodní obyvatelia spôsobia jeho podriadenému čo i len najmenšie problémy, uvidia, kto je pánom v Sicheme.
Pri južnom vstupe bolo zhromaždených asi tristo mužov. Egyptského dôstojníka prekvapilo, že väčšinu z nich nepoznal.
S hŕstkou vojakov si neporadí s takou prevahou, navyše, keď jeho muži, nepripravení na takýto boj, sa už teraz triasli od strachu.
„Veliteľ,“ naliehal jeden z nich, „bolo by lepšie, keby sme sa stiahli.“
„Sme predstavitelia poriadku a zákona Sichemu, a nijakí cudzinci ich nesmú porušiť.“
Pristúpila k nim mladá žena.
„Chceš vedieť, čo je s tvojím zástupcom, veliteľ?“
„Kto si?“
„Žena, ktorú pošpinil a zneuctil. Myslel si, že budem nútená navždy mlčať, ale ani on ani ty si nepredpokladal príchod Zvestovateľa! S jeho pomocou Kanaánčania rozdrvia Egypt.“
„Okamžite vysloboď môjho zástupcu!“
Žena sa kruto usmiala.
„Ako si želáš, veliteľ.“
Tlčhuba hodil tri vrecia k nohám egyptského dôstojníka.
„Pozri, čo zostalo z toho mučiteľa.“
Veliteľ s roztrasenými rukami otvoril vrecia. V prvom bola hlava jeho zástupcu, v druhom jeho ruky a v treťom pohlavie.
Náhle sa objavil vysoký muž so starostlivo zastrihnutou bradou a zvláštnymi červenými očami.
„Odlož zbrane a rozkáž svojim mužom, nech ma poslúchajú,“ sladkým hlasom prehovoril.
„Za koho sa máš?“
„Som Zvestovateľ a ty sa musíš podriadiť ako všetci obyvatelia Sichemu.“
„Ty sa musíš podriadiť legálnemu predstaviteľovi moci! Ak si strojca tohto zločinu, budeš popravený rovnako ako tí, čo ho vykonali.“
„Nie si rozumný, veliteľ. Ak rozpútam boj, tvoja hŕstka ustráchancov nebude dlho odporovať.“
„Nasleduj ma bez váhania. Ak nie...“
„Ponúkam ti poslednú šancu, Egypťan. Buď ma poslúchneš, alebo umrieš.“
„Zmocnite sa tohto vzbúrenca,“ prikázal veliteľ svojim mužom.
Zvestovateľovi muži zaútočili.
Tlčhuba prebodol hruď poddôstojníka, a dorazil ho v hysterickom záchvate Šab Krivoš, keď mu došliapal tvár. Ani jeden z veliteľových vojakov neunikol svojim prenasledovateľom.

Sichemčania s jasotom pozdravovali nového pána, ktorý ich obrátil na svoju vieru. Jeho cieľom bolo zvrhnúť faraóna a rozšíriť územie Kanaánčanov, ktorí sa s nadšením pripojili k novej ideológii.
Rozzúrení rebeli zničili kasárne aj Minov chrám. Od tej chvíle už nijaký chrám nebude vybudovaný na počesť jedného boha a nijaký boh nebude nikde vyobrazený. Jedine Zvestovateľove slová budú vyryté, aby každý, kto sem vstúpi, ich donekonečna opakoval.
Víťaz a jeho dôstojníci sa usadili v dome starostu, ktorého ukameňovali, pretože spolupracoval s Egypťanmi.
„Žiadam polovicu pozemkov,“ vyhlásil Tlčhuba.
„Samozrejme, no to je trochu málo,“ namietol Zvestovateľ na veľké prekvapenie Tlčhubu. „Nezaslúžiš si viac za toľkú drinu v medených baniach?“
„Keď sa to tak vezme... Čo navrhuješ?“
„Musíme vycvičiť mladých bojovníkov odhodlaných položiť životy za našu vec a zasadiť ťažké údery Egyptu. Nechcel by si sa o to postarať?“
„Namojdušu, to sa mi páči! Nebude to však na smiech. Pri výcviku sa nezdržím úderov.“
„Tak si to predstavujem. Jedine perfektne vycvičené jednotky môžu zvládnuť takú úlohu. So Šabom pripravíme oddaných bojovníkov. A každé ráno budem svojim prívržencom vysvetľovať ciele nášho boja.“
Šab Krivoš bol čoraz pyšnejší na to, že sa zúčastní na takom boji. Jednoduché Zvestovateľove slová ho plne uspokojovali a urobili z neho najhorlivejšieho z agitátorov.
[bookmark: bookmark28]Tu, v Sicheme, sa začalo veľké dobrodružstvo.

Na memfiskom dvore zavládlo vzrušenie. Podľa posledných chýrov sa Senusret po návrate do hlavného mesta poponáhľa zjednotiť vysokých hodnostárov, tvoriacich Kráľovský dom, panovníkovo skutočné symbolické telo. Ich funkcie sa neobmedzia na úlohy obyčajných ministrov; prirovnávaní k slnečným lúčom budú mať za úlohu dôsledne presadzovať a uvádzať do života faraónove dekréty ako pozemský výraz stvoriteľského svetla.
Senusret v tejto oblasti, ako aj v mnohých ďalších, uskutoční veľkú reformu, keď zredukuje počet zodpovedných činiteľov patriacich do Kráľovského domu, schopných udržiavať v tajnosti rozhodnutia tohto najvyššieho dvora, kde sa formuje budúcnosť krajiny.
A každý sa znepokojene a s nádejou pýtal, či bude patriť k tým šťastným vyvolencom. V niekoľkých starých dvoranoch sa prebudila ctižiadosť, keď si spomenuli, aká veľká zodpovednosť leží na pleciach vedúcich osobností.
V očakávaní nominácií bol Medes nervózny ako pes. Udrží si svoje miesto? Preložia ho, alebo ho pošlú niekam na vidiek? Bol presvedčený, že sa nedopustil nijakého omylu, takže mu nemohli nič vyčítať. Vedel však kráľ patrične oceniť jeho kvality?
Keď si ho predvolali dvaja policajti Sobeka Ochrancu, cítil, že omdlie. Čo naňho vyňuchal ten prekliaty špehúň Gergu... Gergu je veľmi klebetný! Ten darebák by neprežil jeho pád, pretože Medes by ho obvinil z tisícky priestupkov.
„Máme vás priviesť do paláca,“ oznámil jeden z drábov.
„Z akého dôvodu?“
„To vám povie veliteľ.“
Zbytočné odporovať. Medes nedal najavo obavy, pretože možno ešte dokáže svoju nevinu a podarí sa mu vládcu presvedčiť.
Zoči-voči Sobekovi sa celý roztriasol. Z úst mu nevyšla jediná veta, ktorú si prichystal.
„Jeho veličenstvo mi prikázalo oznámiť vám, že nie ste zodpovedný za Pokladnicu.“
Medes už počul, ako sa zaklapli dvere na jeho cele.
„Odteraz ste poverený vedením sekretariátu Kráľovského domu. Z toho titulu budete zapisovať kráľovské dekréty a dohliadať na ich plnenie v krajine.“ Medes sa dlho nevedel spamätať, zdalo sa mu, že je to sen. On, dosadený do centra moci... Nedostane sa, pravda, do hlavného kruhu, kde je faraón ústrednou postavou, ale sa ho aspoň dotkne. Bude v blízkosti najvýznamnejších osobností kráľovstva, a ako prvý bude mať možnosť dozvedieť sa ich skutočné úmysly.
Závisí už iba od neho, aby čo najviac vyťažil z nového postavenia.

V prijímacej sieni memfiského kráľovského paláca boli iba štyria: Sobek Ochranca, Sehotep,[footnoteRef:16] Senanch a generál Nesmontu. [16:  Jeho úplné meno je Sehotep-ib-Re, ten, čo napĺňa srdce božského svetla.] 

Mlčali, neodvážili sa ani pozrieť jeden na druhého, či pomyslieť, že práve ich si kráľ vybral do najužšej rady. Nikto nemyslel na pocty, všetci iba na ťažkosti, ktoré ich čakali, lebo vedeli, že Senusret nestrpí neúspech ani výhovorky.
Keď sa zjavil faraón, symbol jediného boha, ktorý uvádza všetko do súladu, vstali a uklonili sa. Vďaka účesu[footnoteRef:17] sa vládcova myšlienka vznášala k oblohe v podobe božského sokola, zbierala slnečnú energiu a oslavovala najzázračnejšiu jednotu, jednotu boha Rea a Usira; prostredníctvom svojho rúcha, ktoré malo takmer rovnaké meno ako akácia[footnoteRef:18], kráľ dával najavo svoju znalosť veľkých tajomstiev a jeho náramky z masívneho zlata symbolicky hovorili, že patrí do spoločenstva bohov. [17:  Účes, čepiec nemes.]  [18:  Šendjyt je zástera, rúcho a šendjet akácia.] 

Faraón si pomaly sadol na trón.
„Našou prvoradou úlohou je, aby sme umožnili bohyni Maat vládnuť na tejto Zemi,“ pripomenul. „Bez úprimnosti a spravodlivosti ľudia zdivejú a v našej spoločnosti sa nebude dať žiť. Naše srdcia musí napĺňať obozretnosť, naše jazyky výrečnosť a naše pery pravda. Musíme zveľaďovať dielo Boha a bohov, každý deň obnovovať zázrak stvorenia a odznovu budovať túto krajinu ako chrám. Veľký je Veľký, ktorého veľkí sú veľkí. Nikto z nás sa nesmie uspokojiť s priemernosťou, nikto z nás nesmie oslabiť kráľovskú moc.“
Panovník sa zahľadel na Sehotepa, elegantného, distingvovaného tridsiatnika s jemnou tvárou oživenou iskrivým inteligentným pohľadom. Pohotového, zavše nervózneho dediča bohatej rodiny a skúseného pisára, nemali dvorania veľmi v láske.
„Menujem ťa za jediného Spoločníka, nositeľa kráľovskej pečate a najvyššieho poradcu. Budeš bdieť nad tajomstvom chrámov a rozkvetom dobytkárstva. Buď čestný a úprimný ako boh Thowt. Si ochotný plniť tieto úlohy?“
„Urobím všetko, čo je v mojich silách,“ povedal Sehotep dojatým hlasom.
Senusret sa potom obrátil na štyridsiatnika s plnými lícami a veľkým bruchom. Za výzorom pôžitkára a labužníka sa skrýval charakterný odborník na verejné financie a okrem toho i vedúci, rovnako nekompromisný, ako aj obávaný. Nemal však zmysel pre diplomaciu, preto bol postrachom lichotníkov a leňochov.
„Teba, Senanch, menujem za ministra hospodárstva, veľkého kráľovského pokladníka a za správcu Dvojitého bieleho domu. Budeš dozerať na spravodlivé rozdeľovanie bohatstva, aby nikto netrpel hladom.“
„Som vám k službám, veličenstvo.“
Starý generál Nesmontu, pokladaný za veľmi prísneho a panovačného, sa preslávil už za vlády Amenemhata I. Ľahostajný k poctám, žil jednoducho v hlavných memfiských kasárňach a ochrana egyptského územia za každú cenu sa stala jeho celoživotným ideálom.
„Teba, Nesmontu, menujem za veliteľa ozbrojených síl.“
Starý vojak, často spochybňovaný za otvorené reči, sa ani tentoraz nespreneveril svojej povesti.
„Je samozrejmé, veličenstvo, že dôsledne splním vaše príkazy, ale musím vám pripomenúť, že milície správcu kraja sú už vybudované a budú silnejšie než naša armáda. A to ešte nehovorím o našej slabej výzbroji a úbohosti našich postavení.“
„K posledným dvom bodom urýchlene vypracuj podrobnú správu, aby sme mohli odstrániť všetky nedostatky. Viem, že situácia je vážna a nebudem sa nečinne prizerať.“
„Môžete rátať s mojou absolútnou oddanosťou, veličenstvo,“ prisľúbil generál Nesmontu.
Sobek Ochranca by bol najradšej, keby ho odvolali z tohto zhromaždenia, pretože si myslel, že tam nepatrí, ale vládca si ho skúmavo premeriaval.
„Teba, Sobek, vymenujem za veliteľa polície. Budeš zodpovedný za verejnú bezpečnosť, za slobodný pohyb osôb a tovaru, za rešpektovanie pravidiel plavby a za potláčanie nepokojov.“
„Som vám k službám,“ ubezpečil ho Sobek, „ale chcel by som požiadať vaše veličenstvo o láskavosť, že nebudem musieť sedieť v kancelárii. Najradšej by som sa staral so svojimi mužmi o vašu osobnú ochranu.“
„Sám si nájdi spôsob, ako zosúladiť všetky tieto úlohy.“
„Počítajte so mnou, veličenstvo.“
„Byť faraónom je veľmi živá funkcia,“ pokračoval Senusret. „Ten, čo ju vykonáva, musí nadviazať na činnosť svojho predchodcu a poznačiť svojím menom celé obdobie vládnutia. Jedine slaboch nemá nepriateľov a boj bohyne Maat proti isefet - násiliu, lži a nespravodlivosti sa nikdy nepreruší. Dnes však nadobúda nový zmysel, pretože niektorí naši nepriatelia a najmä tí, čo sú rozhodnutí zničiť faraónsku moc a samotný Egypt, sú utajení.“
„Obávate sa o svoj život, veličenstvo?“ znepokojil sa Sehotep.
„Ten nie je taký dôležitý. Ak ma nebude, bohovia určia môjho nástupcu. Ohrozený je však Abydos. Usirova akácia chradne, lebo ju ovládli temné sily. Dúfam, že pozitívna energia vyžarujúca z nových stavieb tento proces zastaví. Nepoznám ale pôvodcu zla, a kým ho neodhalíme, môžeme sa obávať najhoršieho. Kto sa opováži ovládať Sutechovu moc a tým vystaviť nebezpečenstvu Usirovo znovuzrodenie?“
„Podľa mňa,“ ozval sa Nesmontu, „je to iste jeden zo správcov krajov, ktorý neuznáva vašu autoritu. Ten zločinec sa rozhodol pre tú najhoršiu politiku, aby neprišiel o svoje privilégiá.“
„Našiel by sa taký šialený Egypťan, ktorý by chcel zničiť vlastnú krajinu?“ spýtal sa Senanch.
„Vládca ako Chnum-Hotep necúvne pred ničím, len aby si udržal dedičnú moc! A nie je jediný!“
„Ručím za Uachu, správcu Kraja Kobry,“ povedal Senusret na veľké prekvapenie starého generála.
„Nehnevajte sa, veličenstvo, ale nehrá komédiu?“
„Nemôžeme pochybovať o jeho úprimnosti. Uacha nám chce verne slúžiť.“
„Zostáva ďalších päť odbojníkov, oveľa nebezpečnejších ako on!“
„Sobek je poverený ich vyšetrovaním a ja sa postarám o ich usvedčenie.“
„Nechcel by som byť pesimistický, veličenstvo, ale čo urobíme v prípade neúspechu?“
„Tak či onak, Egypt treba znovu zjednotiť.“
„Od dnešného dňa budem pripravovať vojsko na ozbrojené stretnutie.“
„Nie je nič strašnejšie ako občianska vojna,“ ozval sa Sehotep.
„Rozpútam ju iba v najkrajnejšom prípade,“ ubezpečil ho kráľ. „A ešte treba získať zlato, ktoré by vyliečilo akáciu.“
„Hľadajte ho u správcov krajov!“ povedal generál Nesmontu. „Kontrolujú cesty na púšti vedúce k baniam a honobia si bohatstvo. Môžu podplácať vojakov a žoldnierov.“
„Asi máš pravdu,“ uznal vládca, „ale aj tak poverím Senancha, aby skontroloval majetok každého chrámu. Možno nájde, čo potrebujeme.“
Faraón vstal.
Teraz pozná každý svoju úlohu.
Sobek otvoril dvere na prijímacej sieni a vtom k nemu pribehol jeden z jeho mužov, očividne vyplašený.
„Zlé správy, pane. Policajt, od ktorého som sa ich práve dozvedel, je spoľahlivý človek.“
Po prečítaní krátkeho hrozivého textu si Sobek pomyslel, že požiada faraóna, aby jeho užšia rada pokračovala v rokovaní.

[bookmark: bookmark29]

„Podľa tejto správy, Veličenstvo,“ začal Sobek vyvedený z miery, „prepadli tyrkysové bane bohyne Hathor a baníkov pozabíjali. Púšťová hliadka, ktorá má na starosti túto oblasť, našla už iba obhorené mŕtvoly.“
Všetci členovia Kráľovského domu boli pobúrení. Senusret sa zamračil.
„Kto mohol spáchať taký ohavný čin?“ spýtal sa Sehotep.
„Púšťoví banditi,“ usúdil generál Nesmontu. „Každý správca kraja sa stará iba o vlastnú bezpečnosť, a tak ich necháva na pokoji.“
„Zvyčajne prepadávajú karavány,“ poznamenal Sobek. „Nie sú až takí odvážni, lebo vedia, že za spustošenie kráľovského územia im hrozia najťažšie tresty!“
„Zabudol si na to, že sú nepolapiteľní? Táto tragédia je mimoriadne vážna. Dokazuje, že jednotlivé klany sa spojili so zámerom rozpútať všeobecnú vzburu.“
„V tom prípade,“ pokračoval Senusret, „sa iba s týmto neuspokoja. Potrebujem čo najrýchlejšie správy o kráľovských hradbách a posádkach v Kanaáne.“
Senanch poveril touto úlohou Medesa, ktorý prejavil pozoruhodnú ochotu.
Pri prezeraní dokumentov si faraón všimol, že chýba hlásenie sichemskej posádky.
„Malá priemerná posádka na čele so sklamaným veliteľom, ktorý v jednom kuse žiada o preloženie,“ poznamenal generál
Nesmontu. „Neubránila by sa, keby na ňu zaútočila väčšia skupina odhodlaných beduínov. Podľa všetkého sa treba obávať povstania v oblasti a útoku na naše hraničné postavenia.“
„Vyhláste stav pohotovosti,“ prikázal Senusret. „Ty, generál, okamžite zmobilizuj naše jednotky. Keď budú pripravené na pochod, vyrazíme k Sichemu.“

Tlčhuba bol vo svojom živle. Funkcia inštruktora budúcich teroristov sa mu natoľko zapáčila, že nerátal ani hodiny intenzívneho výcviku, pri ktorom sa nič nesimulovalo. Každý deň zomrelo niekoľko mužov. Išlo o neschopných ľudí v očiach Tlčhubu, ktorý bol čoraz náročnejší a brutálnejší. Zvestovateľ potreboval komandá, ktoré necúvnu pred nijakým nebezpečenstvom.
Jeho každodenná kázeň, na ktorej sa povinne zúčastňovali všetci obyvatelia Sichemu, okrem žien zatvorených vo svojich príbytkoch, zapaľovala nadšencov. Zvestovateľ presviedčal poslucháčov, že úplné víťazstvo sa dá dosiahnuť len v zúrivom boji. Statoční, ktorí padnú v bojoch, pôjdu rovno do raja, kde nádherné ženy uspokoja ich chúťky a víno sa bude liať potokom.
Šab Krivoš odhaľoval ľahostajných, vydával ich Tlčhubovi, ktorý ich používal ako živé terče pre lukostrelcov a vrhačov nožov. Hoci mu lichotilo, že je zrazu pravou rukou Zvestovateľa, vedel zastrieť svoje obavy.
„Pane, obávam sa, že naše víťazstvo nebude dlho trvať. Nemyslíte, že faraón nakoniec zareaguje?“
„Samozrejme.“
„Nemali by sme byť... opatrnejší?“
„Zatiaľ nie, pretože teraz ma zaujíma, ako zareaguje. To mi pomôže spoznať skutočný charakter toho Senusreta a potom si vybudujem stratégiu. Egypťania si natoľko vážia život svojho blížneho, že sa správajú bojazlivo. Moji verní vedia, že treba vyhubiť pohanov a že pravý Boh sa presadí zbraňami.“
Zvestovateľ navštevoval najchudobnejšie rodiny v Sicheme, aby im vysvetlil, že jedinou príčinou ich zlého postavenia je faraón. Práve preto mu museli zveriť svoje deti, dokonca aj veľmi malé, aby sa z nich stali bojovníci za pravú vieru.

V poslednej skúške boja s holými rukami Iker vďaka svojej rýchlosti premohol dvoch oveľa silnejších súperov. Spolu s desiatimi kamarátmi sa stal milicionárom provincie v službách Chnuma-Hotepa.
„Budeš mať na starosti ochranu lodenice,“ oznámil mu inštruktor. „Pani Tešat bude tvojou šéfkou. Hlavne si nemysli, že bude voči tebe zhovievavá zato, že je žena. Ak ju správca nášho kraja vymenoval za pokladníčku a kontrolórku skladov, bolo to pre jej výnimočnú rozhodnosť. Dokonca jej zveril aj svoje osobné účty, hoci mu to jeho poradcovia neodporúčali! Aby som bol úprimný, chlapče, nemohol si pochodiť horšie. Dávaj si pozor na tú levicu, sníva iba o tom, ako zbaliť chlapa.“
Inštruktor zaviedol svojho žiaka do lodenice, kde ho prijal nevľúdny predák.
„Hádam sa toto chlapča nebude starať o našu bezpečnosť?“ zaironizoval.
„Nedaj na vonkajší vzhľad a najmä ho neprovokuj.“
Predák si poprezeral Ikera pozornejšie.
„Keby tento strážca neprichádzal rovno od inštruktora našej milície, tak by som sa rozosmial. Poď za mnou, chlapče, ukážem ti tvoje pracovisko. Nedovoľ nikomu vojsť do lodenice bez môjho povolenia.“
Iker objavil nový svet, kde remeselníci stavali rozličné časti lode. Videl, ako vzniká sťažeň z borovice, kormidlo, nos a kostra lode, palubné zábradlie a lavice pre veslárov. Majstri priam umelecky skladali skutočnú mozaiku vytvorenú z malých doštičiek, kým ich kolegovia zhotovovali pevné laná a ľanové plachty.
Fascinovaný mladík veľmi pozorne sledoval pohyby majstrov a v duchu si ich opakoval.
Do reality ho brutálne prinavrátil silný chlapík, ktorý doňho vrazil, aby si uvoľnil cestu.
„Kto ste?“ spýtal sa ho Iker a chytil ho za ramená.
„Idem za svojím bratom, je to jeden z tesárov.“
„Musím to oznámiť predákovi.“
„Čo si myslíš o sebe? Ja nepotrebujem povolenie!“
„Ja mám zase predpisy.“
„Hádam sa nechceš so mnou biť?“
„Ak bude treba.“
„Veď my ťa privedieme k rozumu!“
Chlapík zodvihol ruku, aby privolal remeselníkov na pomoc, ale takmer hneď ju aj stiahol späť a cúvol o krok, ako keby zbadal dáku príšeru.
Iker sa obrátil a zbadal pani Tešat, veľmi elegantnú v bledozelených šatách.
„Zmizni!“ prikázala dotieravcovi, ktorý sa bez slova vytratil.
Tešat sa krútila okolo mladého milicionára, nehybného ako socha.
„Oceňujem takých, čo funkciu stavajú nad svoje záujmy. Zdá sa, že si sa správal vynikajúco počas vojenského výcviku. Pochádzaš z dôstojníckej rodiny?“
„Som sirota.“
„A chceš sa stať vojakom?“
„Chcel by som byť pisárom.“
„Vieš čítať, písať a počítať?“
„Samozrejme.“
„Ak chceš, aby som ti pomohla, musíš mi o sebe povedať viac.“
„Ukradli mi môj život a chcem vedieť prečo.“
Jeho slová prebudili zvedavosť pani Tešat.
„Kto ti chce škodiť?“
Iker chcel využiť príležitosť.
„Dvaja námorníci - Korytnačie oko a Ostrý nôž. Ich loď sa volá Strela.“
Nasledovalo dlhé ticho.
„Opíš mi Korytnačie oko.“
Mladík vyrozprával svoj príbeh.
„Mám dojem, že toho chlapa poznám, ale neviem si hneď spomenúť. Musím sa pustiť do hľadania, ktoré zaberie iste veľa času.“
Iker sa zasníval. Konečne nádej! No zmocnila sa ho nedôvera.
„Prečo mi chcete pomôcť?“
„Pretože sa mi páčiš. Och, neboj sa, chlapče! Mám rada mužov iba v mojom veku za podmienky, že mi neprekážajú v práci tvrdiac, že sú schopnejší ako ja. Ty, Iker, sa nepodobáš na nikoho. Oživuje ťa neznámy oheň, oheň taký silný, že závistlivci sa snažia okradnúť ťa oň. Pravdepodobne to je príčina tvojich problémov.“
Mladík zostal v strehu a prestal sa zdôverovať.
„Postarám sa o to, aby som dosiahla tvoje preloženie,“ pokračovala pani Tešat. „Od zajtra sa staneš pomocníkom strážcu provinčného archívu. Treba roztriediť množstvo spisov, možno tam nájdeš šťastie.“

V Medesovej domácnosti zavládol nepokoj, šírili sa pesimistické reči, že bývalý pokladník bude zbavený funkcie a preložený do mestečka na juhu, kde ukončí svoju kariéru za všeobecnej ľahostajnosti. Krásny príbytok v Memfise bude predaný, služobníctvo rozpustené.
Od rána Medesova manželka tŕpla v strachu, a preto v jednom kuse sekírovala kaderníčku a kozmetičku.
„Našla si konečne téglik s piatimi masťami?“
„Ešte nie,“ odvetila kaderníčka.
„Tá tvoja nedbalosť je otrasná!“
„Neodložili ste si ho do slonovinovej skrinky?“
Podráždená pani domu musela uznať, že má pravdu. Bez najmenšieho ospravedlnenia si dala natierať vlasy zázračnou pomádou zloženou z levieho, krokodílieho, hadieho, kozorožieho a hrošieho tuku.
„Poriadne mi ju vmasíruj do pokožky,“ prikázala. „A potom pridaj ricínový olej. Nechcem mať šedivé vlasy.“
Po Medesovom páde si jeho žena nebude môcť kupovať drahé, ale pre ňu nevyhnutné kozmetické prostriedky. Rozvedie sa? Nemožné, on vlastní bohatstvo. Ak ho obviní z cudzoložstva, získa polovicu. Bude však potrebovať presvedčivé dôkazy, inak príde o všetko.
„Lepšie ma natieraj!“ skríkla. „Na lícach a na krku mám ešte červené fľaky.“
Kozmetička naniesla vrstvu púdru vyrobeného zo strukov a semienok senovky gréckej, medu a alabastru, špeciálnej zmesi, ktorá zahladzovala vrásky.
Keď Medes vošiel do manželkinej izby, trochu cúvol.
„Ako sa cítiš, drahá?“
Prudko vyskočila a odstrčila služobné.
„My... Ty... si pozbavený funkcie?“
„Pozbavený? Práve naopak, povýšili ma! Faraón bol taký rozumný, že ocenil moje zásluhy.“
Medes mal čo robiť, aby upokojil fúriu, ktorá ho zasýpala bozkami.
„Cítila som to, vedela som to, si najlepší, najväčší, naj...“
„Drahá, čaká ma veľmi zodpovedná práca.“
„Budeme ešte bohatší?“
„To je isté.“
„Akú úlohu ti zveril kráľ?“
„Stály sekretár veľkej rady.“
„Dozvieš sa teda veľa tajomstiev.“
„Istotne, ale som viazaný mlčanlivosťou.“
„Aj pri mne?“
„Aj pri tebe.“
Štátne záležitosti vôbec nevzrušovali manželku veľkého hodnostára, ktorého bohatstvo jej dovoľovalo uspokojiť všetky rozmary. To je predsa najdôležitejšie.
Kým sa vynikajúca novina dostala na všetky poschodia domu a rozšírila sa po celej štvrti, Medes sa utiahol do pracovne, kde o niekoľko minút prijal Gergua.
Ten cmúľal dve pastilky z voňavého šachoru a terebintovej živice. Dezinfikovali ústa a dodávali svieži dych.
„Blahoželám vám k povýšeniu. Budeme mať ešte voľnejšie ruky, však?“
Medes rozvinul papyrus.
„Prišla sťažnosť na teba.“
„Sťažnosť, ale od koho?“
„Od jednej z tvojich bývalých manželiek, ktorú si v opitosti udrel.“
„To je možné...“
„Iste! Má na to svedka. Vrútil si sa do dvier, vyhrážal sa a nakoniec si ju vyfackal.“
„To nie je také vážne.“
„V Egypte áno.“
„Kto je svedok?“
„Jej komorná, mladé dievča z vidieka.“
„Možno by sa dalo...“
„Už som sa tým zaoberal,“ povedal Medes. „Odišla do zastrčenej rodnej dediny s vysokým odškodným a tvoja manželka dostala niekoľko kusov nového nábytku spolu s ospravedlneniami, ktoré som v tvojom mene sám napísal. Sťažnosť bola stiahnutá.“
Gergu si sadol na nízku stoličku.
„Dlhujem vám džbán najkvalitnejšieho piva, šéfe!“
„Zabudni na staré úlovky a ovládaj nenávisť voči ženám, Gergu. Hlavný inšpektor kráľovských sýpok musí byť vážený a bezúhonný muž.“
„Ja, hlavný inšpektor...“
„Senanch, môj nadriadený, podpísal tvoje vymenovanie.“
„Zajtrajšieho dňa odchádzam na poľovačku. Prinesiem vám celé bohatstvo; mojich milých podriadených zderiem z kože.“
„To si vyhoď z hlavy.“
Gergu zostal s otvorenými ústami.
„Ale veď mám oficiálnu moc, ja...“
„Obaja musíme zmeniť životné hodnoty. Niekoľko rokov sme pracovali dobre, ale priemerne. Naše nové postavenie nás oprávňuje dúfať v čosi lepšie. Budeme viac na očiach, a tak musíme zdvojnásobiť obozretnosť.“
„Nerozumiem vám celkom,“ priznal sa Gergu a ohmatával svoje amulety, aby sa upokojil a vyjasnil si myseľ.
Medes nervózne chodil hore-dolu po miestnosti.
„Teraz budem ako prvý informovaný o všetkých rozhodnutiach prijatých na najvyššej štátnej úrovni. Budem mať možnosť opísať faraónove dekréty a rozširovať ich. Za každý chybný krok, každú hrubú zradu ma ihneď vyhlásia za vinného. Špekulovať teraz s mojím osobným účtom bude veľmi ťažko, pretože kráľ a jeho poradcovia môžu zblízka hodnotiť každý môj čin i gesto.“
„Teda... toto povýšenie je hotová katastrofa!“
„Ak budem schopný využiť ho, tak nie. Vďaka tebe, lebo si zostal slobodný a môžeš podľa toho aj konať, budem naďalej udržiavať našu sieť priateľstiev a vplyvov. Vo vysokom úrade si vytvorím nové.“
„A čo naša nová loď, s ktorou sa chceme dostať do krajiny Punt a tam získať zlato?“
„V najbližšej budúcnosti na ňu zabudnime. Senusret na počudovanie prikázal spísať inventár všetkých chrámových pokladníc, aby zistil skutočný majetok.“
„Prečo na počudovanie?“
„Pretože kráľ už má tieto informácie. Som presvedčený, že hľadá niečo iné, ale čo? Keďže si poverený touto úlohou, snaž sa o tom dozvedieť čo najviac. Pri tej príležitosti všetko presne pozisťuješ o najzaujímavejších svätyniach. A to nie je všetko... Faraón vyhlásil všeobecnú mobilizáciu.“
„Rozhodol sa teda zaútočiť na správcov krajov!“
„Nie, Gergu. V Kanaáne sa práve odohral nejaký incident, no neviem v akom rozsahu.“
„Pre nič za nič to nevyvolalo takú reakciu.“
„Aj ja si to myslím. Ešte neviem, či generál Nesmontu bude na čele vojska, alebo či sa velenia chopí sám faraón.“
„Inak povedané, Senusret by mohol zahynúť v boji a v Memfise by sa mohol odohrať štátny prevrat.“
„Pripravme sa na všetky eventuality,“ pokračoval Medes. „Štyria hodnostári, ktorí tvoria najužšiu radu faraóna, sú považovaní za nepodplatiteľných a neochvejne oddaných. Ale aj to sú iba ľudia. Keď sa budem s nimi stretávať, ľahko odhalím ich slabiny a raz ich využijem. Pokiaľ ide o samotného vládcu, ťaží zo zvláštnej ochrany, ktorá pramení z jeho poznania tajomstiev krytého chrámu. Bez nej by bola jeho moc iluzórna a odsúdená na neúspech. Ešte neviem, ako zdolám túto neprekonateľnú prekážku.“
„Podarí sa vám to, som o tom presvedčený.“
„Dovtedy, Gergu, sa nesmieme dopustiť najmenšej nešikovnosti. Musí sa z teba stať vážený muž a príklad pre tvojich podriadených.“
Gergu sa uškrnul.
„Ak sa čo len jeden pokúsi ma napodobniť, rozbijem mu hlavu.“
Obaja kumpáni vybuchli v smiech. Potom Gergu odrazu zvážnel.
„A ak sa uspokojíme s dosiahnutými výsledkami? Naša bilancia nie je najhoršia. Riziko má v sebe čosi opojné, ale zostáva predsa len rizikom. Krajina Punt je veľmi ďaleko.“
„Ani nie natoľko, ako si myslíš,“ namietol Medes. „Ako by sa jej mohol zrieknuť taký vynikajúci námorník, ktorého baví len plavba na rozbúrenom mori? Sme na začiatku cesty, Gergu. A potom, si ako ja: miluješ moc pre moc a silu pre silu.“
Gergu prikývol.
„Egyptskí mudrci odsudzujú chtivosť a ctižiadostivosť,“ pokračoval Medes. „Mýlia sa, to sú povzbudzujúce prostriedky, ku ktorým sa neviažu nijaké obmedzenia. A udalosti, ktoré predvídam, mi potvrdzujú toto presvedčenie.“
„Trápi ma jedna otázka. Skôr ako vám ju položím, dajte sa mi napiť niečoho tuhého.“
Gergu na dúšok vypil dva poháriky datľovej pálenky.
„Prečo robíme zlo, Medes?“
„Pretože nás fascinuje. A čo je to zlo?“
„Vzbura proti Maat, proti čestnosti a proti svetlu.“
„Opakuješ hlúposti starých mudrcov. Myslíš, že ti pomôžu k obohateniu a ponúknu ti miesto, po ktorom bažíš?“
„Som ešte smädný.“
Medes si pomyslel, že mu stačí z času na čas podporiť nestálu morálku jeho prekliatej duše. Gergu sa mýlil: nie, ešte nerobili zlo, lebo im stále chýbala opora alebo spojenie s vnútornou dušou chrámu.

Za jeden deň Iker zvládol toľko práce ako dvaja úradníci za týždeň, čo vyvolalo proti nemu vlnu závisti. Mladík by si bez ochrany pani Tešat užil veľa nepríjemností. Jeho vedúci sa rozhodol, že mu čo najviac skomplikuje úlohu, čo však Ikera nevyviedlo z miery. Punktičkársky a vytrvalo zoraďoval spisy s nádejou, že v nich nájde zmienku o Korytnačom oku, Ostrom noži alebo Strele.
Jeho drina však zostávala bezvýsledná.
Pomocník v archíve, podporovaný svojou ochrankyňou, sa nedal znechutiť.
„Nijaký výsledok, Iker?“
„Nijaký. Ani vy ste nič nenašli?“
„Ani ja,“ s ľútosťou povedala pani Tešat.
„Predsa som si nevymyslel tých ľudí ani tú loď.“
„Ani trochu nepochybujem o tvojich slovách, Iker, ale spomeň si, čo som ti povedala na začiatku: hľadanie potrvá dlho.“
„Ešte vždy ste si nespomenuli?“
„Nanešťastie, nie, ale som si takmer istá, že Korytnačie oko prešiel našou provinciou. Chlapče, treba prísť na iné myšlienky. Pôjdeme na oslavy na počesť bohyne Pachet[footnoteRef:19] a ty mi budeš niesť slnečník.“ [19:  Pachet - bohyňa v podobe levice, resp. divej mačky, Pani púšte, bohyňa lokálneho významu (pozn. prekladateľa).] 


Pachet, Tá, čo škriabe, bola bohyňa v podobe levice, sídliaca v jaskyni uctievanej kňažkami, väčšinou manželkami urodzených mužov v kraji.
Na Tešatinej lodi, plaviacej sa do posvätného miesta bohyne[footnoteRef:20], Iker vychutnával čistý vzduch a svieži vietor. Plavba po Níle bolo naozaj pôžitkom. Preletelo mu mysľou, že by mohol prerušiť cestu a usadiť sa v tomto kraji, kde by prežíval pokojné dni. Ale nezodpovedané otázky naňho znovu zaútočili a uvrhli ho do stavu vysmädnutého človeka, pre ktorého je voda otázkou života. Nie, udalosti, ktoré ho gniavili, mali istotne nejaký význam. Závisí už len od neho, či ich rozlúšti a prenikne do záhady svojho osudu. [20:  Jaskynný chrám zvaný Speos Artemidos, vytesaný v skalnom útese južne od benihasanského pohrebiska v Hornom Egypte.] 

Loď pristála dosť ďaleko od obrovského ebenovníka, ktorého vetvy zakrývali vchod do skalnej posvätnej jaskyne.
„Najmä sa nedotýkaj toho stromu,“ radila mu pani Tešat. „Práve tam sa najčastejšie ukrýva levica, stelesňujúca bohyňu Pachet. Vrhne sa na každého nezasvätenca, ktorý nepozná upokojujúce slová.“
„Ako sa dajú naučiť?“
„Ty si ale zvedavý!“
„Tak mi teda povedzte, akú úlohu má Pachet.“
Tento chlapec, pomyslela si Tešat, je rozhodne z iného cesta ako ostatní.
„Táto bohyňa vládne nad ničivými plameňmi a môže sa meniť na hada, ktorý sa vrhá na nepriateľov slnka, aby im zabránila v zlých činoch. Keď ju zbadajú, je prineskoro. Jej úlohou však nie je iba víťazný boj v prospech svetla. Svojou magickou silou privoláva záplavy, ktoré sú zárukou rozkvetu celej krajiny.“
„Ako to robí?“
„Nemyslíš, že zachádzaš priďaleko, Iker?“
„Zájdem až potiaľ, pokiaľ mi dovolíte.“
„Povedzme, že je Usirovým spojencom a viac sa ma už nevypytuj. Uspokoj sa s tým, že budeš všetko bez rečí pozorovať.“
Buď pani Tešat všetko vedela a mlčala, alebo nevedela a hrala iba komédiu: pre Ikera to v oboch prípadoch znamenalo jedno a to isté. Nechcela, aby ju domŕzal otázkami, a tak sa nedočkal ďalších vysvetlení.
Mladík chránil pred slnkom Tešat slnečníkom z ľanového plátna, ktorý mal dlhú rúčku.
Stará kňažka vyšla z jaskyne.
„Nech sa otvorí nebeská brána, aby sa božská moc ukázala v plnej sláve.“
Za ňou vyšli ďalšie štyri kňažky a uklonili sa prvej. Vlasy mali sčesané dozadu, ich zvláštny účes pripomínal bielu korunu faraóna. Oblečené boli v krátkych zásterách na ramienka, ktoré im zakrývali prsia.
„Práve prišli štyri nebeské vetry,“ oznámila predstavená. „Nech sú skrotené, aby bolo zabezpečené bohatstvo krajiny. Tu je severný vietor, čerstvý a osviežujúci.“
Prvá mladá dievčina začala pomaly a slávnostne tancovať. Ikera uchvátila krása jej pohybov.
„Tu je východný vietor, ktorý otvára nebeské brány a vytvára dokonalú cestu božskému svetlu a prístup do raja na onom svete.“
Druhá tanečnica bola rovnako pôvabná ako prvá. Ani raz nevypadla z očarujúceho tanečného rytmu.
„A tu je západný vietor, ktorý pochádza z lona Jediného, pred stvorením Dvoch. Vynára sa zo záhrobia smrti.“
Tretia dievčina prekonala predchádzajúce tanečníčky. Bola prežiarená duchovným posolstvom, ktoré symbolizovala. Predvádzala oveľa náročnejšiu a dramatickejšiu choreografiu. Niektoré pohyby pripomínali boj proti smrti a túžbu zvíťaziť nad ňou.
„A nakoniec je tu južný vietor, prinášajúci živú vodu, z ktorej sa rodí život.“
Iker si najprv myslel, že sa mýli, oklamaný udivujúcou podobnosťou.
Pozorne sa zadíval na tvár mladej kňažky, ktorej pohyby vynikali nedosiahnuteľným pôvabom. Z celej bytosti vyžarovalo svetlo vyjadrujúce intenzitu vzkrieseného života priviateho južným vetrom.
Ona.
Bola to ona, spoznal ju, napriek nezvyčajnému oblečeniu i účesu.
„Drž rovno slnečník,“ napomenula ho Tešat, „svieti na mňa slnko.“
Iker sa narovnal, no neprestával pozorovať milovanú ženu, ktorej tanec sa mu videl neuveriteľne krátky.
Štyri vetry znehybneli. Pani celého obradu ozdobila čelá kňažiek lotosovým kvetom.
„Takto sa odhalia božské slová ukryté v prírode. Nech tieto kvety s lahodnou vôňou prebudia svetlo, ktoré zaručí zázrak vzkriesenia.“
Každý lotos oslnivo žiaril belosťou.
Potom päť kňažiek nastúpilo na loď, ktorá sa vzďaľovala od posvätného územia bohyne Pachet, kde sa konala hostina na počesť manželiek hodnostárov. Iker a ďalší služobníci jedli bokom od nich.
„Si akýsi rozrušený,“ všimla si pani Tešat.
„Nie, vlastne, áno... Tento obrad je veľmi vzrušujúci.“
„Očarila ťa krása tanečníc?“
„Koho by neočarila? Tá, čo predstavovala južný vietor, dosiahla vrchol dokonalosti. Viete, kto to je a ako sa volá?“
„Nemám najmenšie tušenie. Tieto kňažky prišli z Abyda, aby vykonali obrady na počesť bohyne Pachet, potom sa vrátia do svojho chrámu.“
„Nikdy ste ju predtým nevideli?“
„Nie, musí byť nová. V prvom rade, zabudni na ňu.“
„Pretože patrí k Zlatému kruhu?“
Pani Tešat sa zamračila.
„Kto ti o ňom hovoril?“
„Jeden záhradník.“
„Ide iba o akýsi básnický výraz, Iker. Nepripisuj mu nijaký význam. A opakujem ti: zabudni na tú mladú ženu. Vyrástla vo svete, do ktorého sa nikdy nedostaneš. Ak sa ti páčili tanečnice, existujú aj omnoho krajšie a dosiahnuteľné.“

Iker v rekordnom čase zoradil archívne spisy kraja, no nenašiel v nich ani najmenšiu zmienku o dvoch námorníkoch a ich lodi. Tešat ho poslala na iné miesto, aby sa mal čím zaoberať.
Sklamaná bola aj ona, lebo sa nič konkrétne nedozvedela. Bolo treba vytrhnúť zo srdca toho výnimočného mladíka myšlienku o pomste a presvedčiť ho, aby sa usadil v tomto kraji, kde by bol z neho pisár s najvyšším postavením.
Spriadala tieto argumenty, pričom z výšky svojej terasy sledovala nový mesiac, ktorý oznamoval Usirovo víťazstvo, keď ju odrazu prekvapil akýsi hlas.
„Môžem s vami hovoriť, pani Tešat? Nebojte sa, nechcem vám ublížiť! Ale sa neotáčajte. Ak sa pokúsite uvidieť ma, zabijem vás.“
„Čo... čo chceš?“
„Pokiaľ ide o dvoch námorníkov a ich loď, mám možno stopu. Vedie krajom veľkých Thowtových kňazov. Nechajte Ikera odísť do tej krajiny.“
„Kto si, že sa opovažuješ dávať mi príkazy?“
„Spojenec.“
„Klameš! Alebo mi povieš pravdu, alebo ťa dám zatknúť.“
„Ak vám ju poviem, strčíte ma do väzenia.“
„Navrhujem ti obchod: pravdu za slobodu.“
„Mám vaše slovo?“
„Máš.“
„Konám na pokyn faraóna Senusreta. Tým, že ste ochraňovali Ikera, veľmi ste mi pomohli. Teraz mu treba umožniť, aby pokračoval v hľadaní.“
„Nech Iker zabudne na minulosť a šťastne žije.“
„Ak sa vám podarí presvedčiť ho, prečo nie? Ale buďte voči nemu čestná a povedzte mu o tej stope.“

„Musíme sa porozprávať o tvojej budúcnosti,“ povedala pani Tešat Ikerovi. „Čo si myslíš o tom, že by si sa tu usadil a pokračoval v štúdiu za pisára?“
„Vaša ponuka je šľachetná, ale musím ju odmietnuť. Keďže ste nezískali nijakú informáciu, musím hľadať inde.“
„A ak ťa to hľadanie k ničomu neprivedie?“
„Ukradli mi život, chcem ho nájsť a porozumieť svojmu osudu, nech ma to stojí čokoľvek.“
„O ten život by si však mohol definitívne prísť.“
„Nečinnosť by ma ešte skôr priviedla k smrti.“
„Pretože sa nedáš presvedčiť, pomôžem ti posledný raz.“
„Prepustíte ma?“
„Odídeš do Kraja Zajaca.“
„Znamená to... že ste niečo zistili?“
„Veľmi málo, takže nič presnejšie ti neviem povedať. Vyber sa tam a pomôž si, ako vieš.“
„Pán Chnum-Hotep mi dovolí odísť?“
„To vybavím. Budeš poverený odniesť oficiálnu listinu pánu Džehutymu. Predstavím ťa ako pisárskeho učňa, ktorý sa chce zdokonaliť. Keďže tu nemáme pre teba miesto, poprosím ho o láskavosť. Dúfajme, že ťa prijme. Ak sa ti to pošťastí, buď čo najdiskrétnejší pri svojom pátraní. Džehuty nie je pohodlný muž, netreba mu ublížiť nijakým spôsobom.“
„Ako vám poďakovať, pani Tešat?“
„Rada by som ťa zdržala, Iker, ale Kraj Antilopy je pre teba primalý. Tu je môj posledný darček, bude ťa ochraňovať.“
Mladíkovi podala predmet v tvare mesačného kosáka.
„Tento talizman bol vyrezaný z hrošieho očného zubu. Môj otec, veľký čarodejník, dnes už nie je medzi nami, doň vyryl supa a nápis z hieroglyfov. Prečítaš ho?“
„Som duch, ktorý odsekne hlavu nepriateľom mužského i ženského rodu.“
„Každý večer pred spaním si ho polož na brucho. Odoženie od teba všetky ničivé sily.“

Zvestovateľova kázeň vyvolala ešte väčšie nadšenie ako obyčajne. V mene jediného boha, ktorý cez neho podával direktívy, všetky kanaánske mestá sa mali zjednotiť a zaútočiť na Egypt, zavraždiť faraóna, vyhubiť utláčateľov a uchopiť moc. Potom víťazi presadia svoje náboženstvo u všetkých ľudí a ak bude treba, tak aj násilím.
„Prebudili ste spiacich,“ skonštatoval Šab Krivoš. „Čoskoro z nich vznikne vynikajúca armáda, ktorá sa prevalí svetom!“
„Nie som si taký istý,“ ozval sa Zvestovateľ a schladil svojho prvého pomocníka.
„Ale tí ľudia vo vás veria, budú vás nasledovať až po hrob!“
„O tom nepochybujem, ale nemajú zbrane a nie sú to skutoční vojaci.“
„Obávate sa... porážky?“
„Všetko bude závisieť od rozsahu egyptskej reakcie.“
„Až doteraz nie je žiadna!“
„Nebuď naivný, priateľ môj. Ak si faraón dáva načas, je to bezpochyby preto, aby udrel s čo najväčšou silou.“
„Ale potom... sichemské obyvateľstvo bude zmasakrované.“
„Nie je to očakávaný osud pre návnadu? Títo prví horliví stúpenci nemajú inú funkciu. Dôstojne zahynú v presvedčení, že prídu do raja, ktorý som im sľuboval. Dôležití sú špecialisti, ktorých pripravuje Tlčhuba. Musia uniknúť represiám a utiahnuť sa do tieňa, aby začali konať vo chvíli, ktorú vyberiem.“
Obaja muži sa vybrali do výcvikového tábora, odkiaľ vynášali mŕtvolu mládenca s príliš krehkou lebkou. Tlčhuba i naďalej rozdával údery na všetky strany a pritvrdzoval prípravu svojho komanda.
„Spokojný?“ spýtal sa ho Zvestovateľ.
„Ešte nie. Väčšina týchto chlapcov je príliš mäkká. Nezúfam však, urobím z nich chlapov, ale potrebuje to čas.“
„Obávam sa, že ho už nemáme veľa.“
„V prípade útoku sa prejavia ich schopnosti v teréne!“
„Nie, Tlčhuba. Ty a tvoji najlepší muži opustíte oblasť a stiahnete sa na bezpečné miesto, dva dni pochodu na severovýchod od Imetu v Delte. Je to neobývané územie, tam na mňa počkáte.“
„Čo to má byť? Klamanie nepriateľa?“
„Si sklamaný?“
„Ale nie.“
„Tak mi naďalej dôveruj.“
Vtom pribehol zadychčaný prieskumník a zastal v úctivej vzdialenosti od Zvestovateľa.
„Pane, prichádzajú! Egyptskí vojaci, stovky vojakov!“
„Upokoj sa, kamarát. Či som to nepredpovedal? Zburcuj našich stúpencov, nech sa zmobilizujú na obranu Sichemu. Boh bude na ich strane.“
Zvestovateľ zhromaždil veliteľov jednotiek na veľkom priestranstve a pripomenul im, akej stratégie sa držať. Každý musí bojovať do posledného dychu. Víťazi aj porazení spoznajú večnú blaženosť.

Velitelia malých pevností tvoriacich kráľovské hradby ďakovali bohom, že sú ešte živí. Faraón si ich zvolal a zahrnul ich výčitkami a chladným hnevom, omnoho hrozivejším než výbuchy zúrivosti. Označil ich za neschopných a zbytočných, lebo mu nič neoznámili a ani nezabránili vzbure v Sicheme. Všetci čakali, že budú prinajmenšom odsúdení na nútené práce v oáze.
Senusret sa však rozhodol inak: zostanú na svojich miestach, ale im už neodpustí ani najmenší omyl. Výčitky, ktoré sa zosypali na hlavy vojakov z povolania učičíkaných ilúziou bezpečnosti, sa neminuli účinkom. Dôstojníci vytrhnutí z nečinnosti sa pustili znovu do kontrol a do povzbudzovania svojich mužov, aby boli schopní postaviť sa na odpor útočníkom.
Senusretova rozhodnosť a autoritatívnosť pôsobili ako balzam. Slúžiť takému významnému kráľovi prebúdzalo nadšenie.
Situácia na línii opevnení sa zlepšila a faraón sa postavil na čelo svojho vojska pochodujúceho na Sichem.
„Nijaké správy z tohto mesta?“ spýtal sa generála Nesmontua.
„Nijaké, veličenstvo. Inak sme v stálom kontakte s ostatnými posádkami v regióne, čo dokazuje, že vzbura je obmedzená.“
„Ak sa objaví nádor, nemusí byť zhubný,“ poznamenal vládca. „Pošli prieskumníkov, ktorí budú zo všetkých strán pozorovať mesto.“
Hlásenia súhlasili: kanaánske hliadky boli rozmiestnené na štyroch svetových stranách.
„Mesto je plné vzbúrencov,“ uzavrel generál Nesmontu. „Naša malá posádka bola pravdepodobne zlikvidovaná. Ale prečo sa banditi nepokúsili rozšíriť vzburu?“
„Z jednoduchej príčiny: chceli najprv vedieť, ako faraón zareaguje. Skôr ako zaútočíš na Sichem, treba zablokovať všetky cesty a chodníky, čo k nemu vedú. Z mesta nikto nesmie uniknúť. Keď budú všetky naše jednotky na mieste, zaútočíme.“

Obyvatelia Sichemu, presvedčení Zvestovateľom, že s božou pomocou odrazia nepriateľa, sa s búrlivým pokrikom vrhli na Senusretovu pechotu. Najprv prekvapená prudkosťou útočníka, vyzbrojeného poľnohospodárskym náčiním, sa bez váhania pustila do boja. Na rozkaz generála Nesmontua boli Kanaánčania rýchlo rozdrvení.
Víťazstvo bolo také rýchle, že Senusret nemusel zasahovať osobne. Ale strata tridsiatky vojakov dokazovala silu vojenského stretnutia. Dokonca aj ženy a deti dali prednosť smrti, akoby sa mali vzdať.
V dobytom meste prehľadávali dom po dome. Nijaká stopa po sklade zbraní.
„Zadržal si ich vodcu?“ spýtal sa kráľ Nesmontua.
„Zatiaľ nie, veličenstvo.“
„Treba dôkladne vypočuť všetkých, čo prežili.“
Polovica obyvateľstva zahynula. Zostali iba starci, chorí, deti a ženy. Všetci tvrdili, že ich manželia sa chceli oslobodiť od egyptského útlaku s pomocou jediného boha.
„Aké meno mu dali?“
„Boh Zvestovateľ. Obyvateľom Sichemu odhalil pravdu a všetci ho nasledovali.“
„On je teda pôvodca tejto pohromy. Potrebujem o ňom zhromaždiť čo najviac informácií.“
„Máme mesto zrovnať so zemou?“
„Musím sem umiestniť útvar s magickou mocou, aby sa neopakovali podobné omyly. Nová posádka, omnoho významnejšia, zaistí bezpečnosť osadníkov, ktorí sa tu usadia od budúceho mesiaca. Navyše, generál, urobíš inšpekciu vo všetkých kanaánskych mestách. Chcem, aby ich obyvatelia videli našu armádu a vedeli, že bez váhania zasiahneme proti nepriateľom Egypta.“
Na niekoľkých miestach, najmä vedľa spustošeného chrámu, ktorého rekonštrukcia prebehne bezodkladne, Senusret dal zakopať črepy z červenej hliny, na ktorých boli napísané texty odporu proti temným silám a Kanaánčanom. Ak bude znovu narušený mier, stihne ich prekliatie.
A kráľ sa spýtal: ten Zvestovateľ je iba blázon posadnutý násilím, alebo predstavuje skutočné nebezpečenstvo?

Zvestovateľ mal už jasno.
Senusret nie je slabošským, nerozhodným vládcom, ktorý by sa dal zmanipulovať udalosťami a nevedel by zaujať stanovisko. Tento faraón necúvne pred použitím sily a nemôže rátať s jeho zbabelosťou.
Boj za konečné víťazstvo bude veľmi ťažký. Ukázalo sa, že otvorený boj nie je možný. Aj keby boli celkom zjednotení, čo sa v blízkej budúcnosti nepodarí, kanaánske a beduínske kmene nevytvoria dostatočne veľkú vojenskú silu, ktorá by mohla čeliť Senusretovi.
Jedinou účinnou metódou bude teda teror.
Rozsievaním strachu v egyptskej spoločnosti s pomocou protestujúcich, vzbúrencov a ničiteľov, ktorých stmelí zo všetkých strán, sa mu ju nakoniec podarí otráviť a rozložiť.
Tlčhuba a jeho komandá ušli na juh, ešte predtým, ako nepriateľ uzavrel prístupy k mestu. Zvestovateľ, Šab Krivoš a traja skúsení muži si vybrali veľmi kľukatú cestu, ktorá v serpentínach medzi svahmi spaľovanými slnkom viedla na juh.
„Kde ideme?“ pýtal sa Šab znepokojený myšlienkou na dlhé putovanie po púšti.
„Obrátiť na vieru beduínske kmene. Potom zájdeme za Tlčhubom.“
Na sklonku dňa si malá skupinka urobila prestávku na konci úžľabiny. Zvestovateľ vystúpil na kopec, aby si naplánoval ďalšiu trasu cesty.
„Nehýb sa,“ prikázal mu chrapľavý hlas. „Ak sa pokúsiš o útek, zabijeme ťa.“
Zo dvadsať púšťových policajtov so psami.
Vyzbrojení lukmi a palicami sa vynorili nevedno odkiaľ.
Zvestovateľ, dokonca ani keby použil svoju moc, by nezlikvidoval toľkých dobre vycvičených ozbrojencov, a najmä silné psy, ktoré sa nebáli démonov púšte.
„Si sám?“
„Áno, som sám,“ zakričal dosť hlasno, aby ho začuli jeho spoločníci. „A ako vidíte, nemám nijakú zbraň. Som obyčajný beduín, hľadám kozy, čo mi ušli.“
„Neprichádzaš náhodou zo Sichemu?“
„Nie, bývam tu, ďaleko od mesta so svojím stádom. Chodievam tam predávať iba syr a mlieko.“
„Dobre, poď s nami. Všetko si preveríme.“
Policajt zviazal Zvestovateľove zápästia silným povrazom. Ďalší mu omotal okolo hrdla, aby ho ťahal ako neposlušné zviera.
„Nikto iný na obzore?“ spýtal sa veliteľ.
„Našli sme iba tohto,“ odvetil jeden z mužov.

Pani Tešat zaplatila Ikerovi cestu loďou až do Chemenu, „mesta ôsmich“[footnoteRef:21], hlavného mesta Kraja Zajaca. Kým pozoroval rieku, ktorá ho fascinovala svojou majestátnosťou, cítil, že ho ktosi uprene pozoruje. [21:  Tu sídlila Ogdoáda, spoločnosť ôsmich stvoriteľských božstiev rozdelených na štyri páry.] 

Keď sa obrátil, zbadal vysokého, skôr chudého muža s panovačnými očami.
„Zostaneš v Chemenu,“ spýtal sa suchým hlasom, „alebo budeš pokračovať v plavbe na juh?“
„Prečo by som vám mal odpovedať?“
„Pretože sa nachádzaš na mojom území.“
„Ste správcom tohto kraja?“
„Som generál Sepi, jeho pravá ruka, a dávam pozor na dodržiavanie našich zákonov. Každý podozrivý cudzinec je ihneď vypovedaný. Buď odhalíš svoje úmysly, alebo zmizni.“
„Volám sa Iker, prichádzam z Kraja Antilopy s odporúčaním od pani Tešat a chcel by som sa zdokonaliť v pisárskom umení.“
„Pani Tešat... Nezomrela?“
„Ubezpečujem vás, že je živá.“
„Opíš mi ju.“
Iker tak urobil. Tvár generála Sepiho zostala neprístupná. „Ukáž mi... to odporúčanie.“
„Je adresované pánu Džehutymu a nikomu inému!“
„Ty si ale riadne tvrdohlavý, mladý muž. Máš niečo na rováši?“
„Naučil som sa nedôverovať cudzím ľuďom. Kto mi dokáže, že ste naozaj generál?“
„Tvrdohlavý a nedôverčivý... Sú to skôr dobré vlastnosti.“
Loď zakotvila.
Zo dvadsať vojakov kontrolovalo cestujúcich a podrobili ich dlhému výsluchu. Poddôstojník podišiel k Sepimu a pozdravil ho.
„Som rád, že vás vidím, pán generál. Neodvážim sa spýtať, či...“
„Moja matka je mŕtva. Mal som to šťastie byť pri nej do poslednej chvíle a zorganizovať pohreb. Bola to čestná žena a som presvedčený, že Usirov rozsudok bude priaznivý.“
Iker sa neodvážil vzdialiť.
„Tento chlapec je s vami, generál?“
„Zavediem ho do hlavného mesta. Batožinu si vylož na somára, Iker.“
Pisársky učeň poslúchol. Zvieraťu nehrozilo, že by ho preťažil.
Generál Sepi kráčal ráznym krokom.
„Ak pochádzaš z Kraja Antilopy, prečo si ho opustil?“
„Pán Chnum-Hotep nepotreboval nových pisárov. Narodil som sa v Medamude.“
„V Medamude, naozaj?“
„Naozaj.“
„Prečo si odišiel od rodiny?“
„Som sirota. Starý pisár, ktorý ma učil základom remesla, zomrel.“
„A ty si skúšal šťastie v Kraji Antilopy... Z akého dôvodu?“
„Náhodou.“
„Náhodou,“ pochybovačne zopakoval generál. „A náhodou niekoho nehľadáš?“
„Prišiel som sem iba kvôli tomu, aby som sa stal dobrým pisárom.“
„Vidíš sa mi taký rozhodný a odhodlaný, že ťa musel zapáliť veľmi zvláštny oheň. To, že si mi hneď nepovedal celú pravdu, chápem; ale ak dúfaš, že v tomto kraji urobíš kariéru, musím ti to vysvetliť.“
„Kedy budem môcť ísť za pánom Džehutym?“
„Poviem mu o tebe, a on o tom rozhodne. Dokážeš byť trpezlivý, Iker?“
„Len vtedy, ak je to nevyhnutné.“

Džehuty[footnoteRef:22], správca čarovného Kraja Zajaca, akoby zabudol na svoj vek. Predstavený Thowtových tajomstiev, kňaz bohyne Maat, patril k veľmi starobylej rodine, ktorej korene siahali až do čias pyramíd. Zažil vládu Amenemhata II. a Senusreta II. a teraz musel znášať vládu Senusreta III., ktorého poradcovia a informátori mu nič horšie nemohli oznámiť. Prečo faraón nezostal zavretý vo svojom memfiskom paláci, kde sa mu dvorania neprestávali líškať? Ak naozaj chce uskutočniť plán na odstránenie správcov krajov, občianska vojna bude nevyhnutná. [22:  Celé mesto znelo Džehuty-Hotep, „Thowt je naplnený“.] 

Ale čo môže vyčítať kráľ takým svedomitým správcom ako Chnum-Hotep alebo on sám? Svoje územia dobre spravujú, stáda sú zdravé a početné, remeslá prekvitajú. Iste, majú dobre vyzbrojené milície; ale je schopná úbohá faraónova armáda zaručiť bezpečnosť krajov?
Nebolo treba nič meniť, to je všetko! A Džehuty mal dosť autority na to, aby získal kolegov na svoju stranu.
Jednou z jeho malých radostí bolo každý deň meniť kreslo, v ktorom ho nosiči prenášali na rôzne miesta. Mal ich tri, široké a pohodlné, so slnečníkom, mohol v nich takmer ležať. Niekoľko skupín pozostávajúcich z ôsmich mužov sa pritom vymieňalo, pospevujúc si starý refrén: „Nosiči sú spokojní, keď je kreslo plné. Keď je v ňom pán, odďaľuje smrť, život sa obnovuje prostredníctvom boha mŕtvych Sokara, vládcu hlbín a vzkriesiteľa zosnulých.“
Džehuty s vyholenou hlavou nenosil parochňu, čím vzbudzoval vážnosť a zároveň mu to dodávalo koketnosť. S obľubou nosil elegantnú, starostlivo utkanú pláštenku a dlhé rúcho, ktoré mu zakrývalo nohy. Vďaka zdravému spôsobu života si udržiaval mladistvý výzor.
Po vypočutí pozitívnych správ od svojich nájomníkov sa rozhodol, že sa vyberie na prechádzku po okolí. Vo chvíli, keď odchádzal z paláca, zbadal svojho priateľa generála Sepiho.
Jediná výmena pohľadov mu stačila, aby pochopil, že Sepi prežil bolestnú skúšku.
„Nikto nemôže s tebou prežívať smútok. Viem, že nečakáš odo mňa upokojujúce slová. Ak si chceš oddýchnuť, prv ako mi podáš správu...“
„Napriek úmrtiu svojej matky som si plnil zverené úlohy. Správy nie sú vôbec potešujúce.“
„Senusret sa rozhodol pre použitie sily?“
„Neviem, lebo moje kontakty s dvorom sa náhle prerušili.“
„Inak povedané, faraón zobral situáciu do vlastných rúk! Zlé znamenie, veľmi zlé znamenie... Čo iné?“
„Mesto Sichem povstalo, obyvateľstvo zmasakrovalo egyptské vojsko.“
„Kráľ reagoval?“
„Najbrutálnejším spôsobom: rozkázal generálovi Nesmontuovi vziať mesto útokom. Sichem je znovu pod egyptskou kontrolou.“
„Faraón teda neváhal použiť silu! To je jasný odkaz správcom krajov, ktorí by odmietli poslušnosť.“
Džehuty sa obrátil chrbtom k nosičom.
„Poďme si vypiť vína pod pergolu. Sichem, povedal si: Sichem, s ktorým udržiavame obchodné styky, však?“
Sepi prikývol.
„Keď je kráľ taký bojový, môže ma obviniť, že som spolčený so vzbúrencami! Rýchlo vyhlás stav pohotovosti pre milície.“
„Egypťania zabíjaní Egypťanmi... Katastrofálna perspektíva!“
„Viem, Sepi, ale Senusret nám nedá na výber. Napíš Chnumovi-Hotepovi a ostatným správcom krajov, že hrozí bezprostredný konflikt.“
„Pomyslia si, že sa ich pokúšate zmanipulovať, aby ste dosiahli spojenectvo, ktorému neprikladajú nijaký význam.“
„Máš pravdu, tak teda nepíš, každý bude zodpovedať sám za seba!“
Víno bolo vynikajúce, ale Džehuty ho pokladal za priemerné.
„Rád by sa s vami stretol jeden cudzinec,“ prehodil generál.
„Dúfam, že nijaký Kanaánčan zo Sichemu.“
„Nie, jeden mladý muž z Kraja Antilopy s odporúčacím listom od pani Tešat.“
„To nemáva vo zvyku! Zvyčajne odporúča iba seba. Pošli ho preč, dnes neprijímam návštevy.“
„Dovolím si naliehať.“
Džehuty začal byť zvedavý.
„Čím ťa zaujal ten tvoj chránenec?“
„Bol by som rád, keby ste to zistili vy.“
Generál nebol výmyselník a nikdy nechcel pre seba neoprávnené výsady.
„Priveď mi toho chlapca.“
Len čo Džehuty uvidel Ikera, pochopil Sepiho záujem. Napriek skromnému výzoru mladý návštevník horel takým ohňom, že by ho neuhasila ani povodeň.
Odporúčací list od pani Tešat bol samá chvála.
„V súčasnej situácii,“ vyhlásil Džehuty, „potrebujem viac milicionárov ako pisárov.“
„Ale ja, pane, som sem prišiel, aby som sa stal pisárom. Kde sa dá lepšie naučiť tomuto remeslu ako v Thowtovom kraji?“
„Prečo po tom tak túžiš?“
„Pretože som presvedčený, že tajomstvo života sa skrýva v slovách poznania. Ak si prehĺbim znalosť hieroglyfov, budem mať k nim prístup.“
„Nie si veľmi namyslený?“
„Som pripravený pracovať vo dne v noci.“
„Dokáž to a môžeš začať bez meškania. Vezme si ťa na starosť môj intendant a ubytovanie dostaneš v štvrti pisárskych učňov. Snaž sa byť nenápadný, desia ma buriči. Ak nebude s tebou spokojný tvoj učiteľ, vyhodíme ťa z nášho územia.“
Iker odišiel.
„Tvrdohlavý, odvážny, nezávislý... Nemýlil si sa, Sepi. Ten chlapec nie je obyčajný.“
„Aj vy ste si všimli jeho zocelený charakter?“
„Myslíš, že by bol schopný vstúpiť do chrámu?“
„Nech sa o to pokúsi.“

Pani Tešat vedela, ako sa Chnum-Hotep rozzúri. Trpezlivo čakala, kým búrka prehrmí.
„Prečo ste dovolili odísť tomu chlapcovi?“
„Čo bolo na ňom také zvláštne, pane?“
„Urobili sme z neho vynikajúceho milicionára a potrebujem predsa dobrých vojakov, aby som si zachoval nezávislosť.“
„Bezpochyby, ale Iker chcel byť pisárom.“
„Pisári však nebojujú proti Senusretovým vojakom!“
„Od neho by nezáviselo víťazstvo.“
Nevrlý Chnum-Hotep skrížil ruky.
„Opakujem svoju otázku: prečo ste mu dovolili odísť?“
„Pretože sa mi zdalo, že je predurčený na svoje budúce povolanie a Kraj Antilopy by mu nezabezpečil podmienky na ďalší vývin. Sám boh Thowt mu daruje, po čom túži. Či vy sám, pane, ste mu nepovedali, že nepotrebujete nových pisárov?“
„Možno, možno... Ale tu rozhodujem iba ja, nikto iný!“
Pani Tešat sa usmiala.
„Keby som sa nestarala o drobný personál, boli by ste zavalený prácou. A viete dobre tak ako ja, že Iker by šiel za svojím osudom.“
„A vy, vy odkiaľ viete, že jeho osud prechádza Krajom Zajaca?“
„Obyčajná intuícia.“
„Ten chlapec je cudzinec. Zdá sa, že ho nič neodvráti od jeho cieľa. Rád by som ho lepšie spoznal.“
„Možno ho ešte uvidíme.“

Po sýtych raňajkách, pri ktorých sa Iker držal v ústraní, pisárski učni odišli do triedy, kde sedeli na rohožiach.
Keď vstúpil učiteľ, Iker bol sklamaný aj roztrpčený: generál Sepi! Tak ho teda správca Kraja Zajaca oklamal a poslal do kasární, kde sa pripravujú milicionári.
Mladík vstal.
„Prepáčte, ale ja tu nemám čo robiť.“
„Nechceš sa stať pisárom?“
„Taký bol môj úmysel.“
„Tak si teda sadni.“
„Veď vy ste generál a...“
„... a zodpovedný za pisársku školu v Kraji Zajaca. Buď ma budeš ihneď poslúchať, alebo si hľadaj šťastie inde. Tí, čo pracujú pod mojím vedením, musia byť tvrdí a disciplinovaní. Vyžadujem punktičkárstvo a bezchybné správanie. Za najmenšiu nedbalosť hrozí vylúčenie. Začnime vyjadrením úcty k nášmu božiemu učiteľovi Thowtovi a predchodcovi všetkých pisárov mudrcovi Imhotepovi.“
Sepi zavesil olovnicu na hlavný nosník miestnosti.
„Pozorne sa na ňu dívajte. Je to symbol Thowta v strede váh. Odháňa zlo, váži slová, ponúka mier učeným a pomáha oživiť to, čo zabudli.“
Generál Sepi vytiahol z papyrusového koša obtiahnutého plátnom pomôcky, ktoré používali pisári: paletu zo sykomory, puzdro naplnené zastrúhanými trstinami a štetcami, tašku s papyrusom, ďalšiu s farbami, malý predmet v tvare mlatka slúžiaci na leštenie, hladidlo potrebné na opravy na papyruse, nádobky na atrament, kúsky červenej a čiernej farby, drevené tabuľky a škrabák.
„Ako sa volá paleta?“
„Vidieť a Počuť[footnoteRef:23],“ odpovedal jeden učeň. [23:  Maa-sedžem.] 

„Správne,“ súhlasil Sepi. „Nezabudnite, že paleta je jedným z prevtelení boha Thowta. On sám vám dovolí spoznať božie slová[footnoteRef:24] a preniknúť do ich významu. Vďaka palete bola zapísaná dĺžka života boha Slnka Rea a Horovho kráľovstva, faraónovho ochrancu. Narábať s paletou je vážny posvätný akt. Preto mu musí predchádzať rituál.“ [24:  Hieroglyfy je grécky termín, ktorý znamená „posvätné rytiny“. Egyptský názov je medu neter, „slová Boha“.] 

Generál postavil na zem sošku sediaceho paviána s hlbokými meditujúcimi očami. Prevtelenie Thowta inšpirovalo sústredeného pisára. Potom učiteľ naplnil vodou jednu nádobku.
„Pre teba, pane posvätného jazyka, lejem energiu, ktorá oživí ducha a ruku. Tu je voda z kalamára pre tvoje ka, Imhotep.“
Po dlhej chvíli ticha učiteľ opravil držanie tela niekoľkých učňov, ktorí sa mu videli príliš zhrbení alebo príliš zmeravení. Potom im rozdal trstinové perá a tenké dvadsaťpäťcentimetrové štetce.
„Vie niekto z vás, aký materiál je najvhodnejší na ich výrobu?“
„Trstina zo slaných močarísk,“ odpovedal jeden žiak.
„Nebol by lepší výťažok z hedenu[footnoteRef:25]?“ ozval sa Iker. [25:  Podľa výskumov J.-C. Goyona z rastliny heden.] 

„Z akého dôvodu?“ spýtal sa Sepi.
„Pretože táto rastlina je odolnejšia a odpudzuje hmyz.“
„Nepíšete hneď na papyrus,“ povedal Sepi, „ale na drevené tabuľky pokryté jemnou vrstvou stuhnutej sadry. Môžete zmazať chyby a celú plochu jednoducho utrieť. Ak sa vám táto vrstva zničí, začnete na novej. Vašimi hlavnými nepriateľmi sú lenivosť, nedbanlivosť a nedisciplinovanosť. Ak im podľahnete, ohlúpnete a nebude môcť napredovať. Naučte sa počúvať rady tých, čo vedia viac ako vy a svedomito pracujte každý deň. Ak nie ste na to pripravení, hneď z tejto školy odíďte.“
Dvaja učni vystrašení učiteľovou prísnosťou skutočne zo školy odišli.
„Thowt oddelil jazyky,“ pokračoval Sepi. „Rozlišujúc slová vyslovené z jednej krajiny do druhej, prevrátil myšlienky ľudí, ktorí sa odvrátili od pravdy a správnej cesty. V zlatom veku žili bohovia, ktorí hovorili jedným jazykom; dnes stoja proti sebe ľudia s rôznym vierovyznaním a nerozumejú si. Thowt nám však zanechal aj silné slová, ktoré sa naučíte dešifrovať a písať na drevo, kožu, papyrus a kameň. Musíte zároveň rešpektovať základné pravidlo: nezamieňajte jedno slovo za druhé, nemýľte si jednu vec s inou. Tu sa naučíte písmu Domu života, ktoré tvoria znaky vyjadrujúce prvky poznania, symboly naplnené magickou silou a záhadami. Práve od písma závisí mocné pôsobenie ducha. Ak si myslíte, že hieroglyfy sú iba obrázky a hlásky, nikdy im neporozumiete. V skutočnosti ukrývajú v sebe tajomnú podstatu bytostí a vecí, jej najjemnejšie odtienky. Posvätný jazyk je vesmírna sila, to ona vytvorila svet. Jedine faraón, prvý z pisárov, je schopný ju ovládať. Preto jeho meno per-aa, znamená veľký chrám. Hieroglyfy nepotrebujú ľudí, pôsobia vlastnou silou. Okrem toho musíte s úctou pristupovať k textom, ktoré objavíte alebo ďalej odovzdáte, lebo sú omnoho významnejšie ako vaša malá osoba.“
Iker bol očarený.
To všetko tušil; ale generál Sepi to sformuloval tak presne, že niekoľko brán sa otváralo mnohým cestám.
„Pisármi sa nestávate pre vlastnú slávu,“ upresnil prednášajúci, „ale aby ste pokračovali v Thowtovom diele. On vypočítal oblohu, zrátal hviezdy, ustanovil čas, roky, ročné obdobia a mesiace. Dych života spočíva v jeho dlani, jeho lakeť je základom všetkých mier. On, čo nie je obeťou ani neporiadku ani nepresnosti, vytvoril pôdorys chrámov. Thowtovo poznanie neväzí v zbytočných špekuláciách, pretože priveľa techniky a vedomostí škodí. Prostredníctvom svojich slov sa naučíte vystavať budovu, ako spravodlivo rozdeliť potravu alebo odhadnúť rozlohu poľa. Kto je hore, je ako ten, čo je dole, ten, čo je dole, je ako ten, čo je hore, a Thowt dva razy väčší vás naučí neoddeľovať oblohu od zeme.“
„Takže máme iba odpisovať už dávno sformulované výroky!“ zaprotestoval jeden učeň. „Nepriznáme si tak svoju slabosť?“
„Ak chceš byť silný,“ odvetil Sepi, „staň sa remeselníkom slova. Skutočná moc, to je formulácia, pretože správne použité slová sú účinnejšie ako ktorákoľvek zbraň. Niektorí pisári, samozrejme, iba odpisujú, a predsa si nezaslúžia opovrhnutie. Iní, tých je však málo, preniknú do podstaty tvorivej činnosti.“
„Aké vlastnosti sa od nich vyžadujú?“ spýtal sa Iker.
„Schopnosť počúvať, chápať a ovládať svoj temperament. Ty i tvoji kamaráti ste od toho veľmi ďaleko! Zoberte si tabuľky a trstiny. Nadiktujem vám Knihu Kémita a spolu si opravíme chyby. Čo znamená ten termín?“
„Kémit je slovo utvorené z kmeňa kem,“ ozval sa Iker, „a znamená buď ,čierna zem', inak povedané, egyptská pôda zúrodnená naplaveninami, alebo niečo, čo ,je dokončené, kompletné'.“
„Obidva významy musíme brať do úvahy,“ dodal Sepi. „Táto kniha skutočne obsahuje kompletné učivo pre pisárskych učňov a jej cieľom je ,zúrodniť' ich myseľ. Pripravte si pomôcky na písanie.“
Iker si naplnil vodou dve mušle, kde si bude rozpúšťať kocky atramentu.
Učiteľ diktoval kapitoly z Knihy Kémit.
V úvode sa želal Pánovi večný život, súdržnosť a rozkvet. Ďalej sa hovorilo o nevyhnutnosti „správnosti hlasu“ zoči-voči božstvám a dušiam Heliopolisu, posvätného mesta boha Rea. Od Montua, boha býka z tébskej provincie, sa vyžadovala sila a očakávala jeho pomoc; od Ptaha radosť a vysoký vek.
,Nech ti písanie prináša šťastie', bolo želanie určené pisárovi za podmienky, že bude počúvať svojho učiteľa, rešpektovať starších, ak nebude klebetný, bude sa vedieť zorientovať vo všetkom a čítať užitočné texty, v ktorých je ukryté svetlo.
Jedna veta vyviedla Ikera z miery: „Dobrým pisárom sa staneš vďaka voňavke z Puntu.“ Takmer sa pozabudol a stratil niť diktátu.
Na konci dvoch hodín plných úsilia a sústredenia boli učni vyčerpaní. Mnohí mali mozole, iných bolel chrbát.
Generál Sepi sa pomaly prechádzal v radoch.
„Žalostné,“ uzavrel. „Ani jednému z vás sa nepodarilo napísať správne všetky moje slová. Vaša hlava váha a prsty sú tiež nerozhodné. Zajtra ráno začneme znovu. Tí, čo urobia priveľa chýb, budú preložení na inú školu.“
Iker si pomaly ukladal svoje veci. Keď sa trieda vyprázdnila, žiak podišiel k učiteľovi.
„Môžem vám položiť otázku?“
„Ale iba jednu, ponáhľam sa.“
„V tej knihe sa hovorí o ,voňavke z Puntu'. Je to vymyslená krajina, však?“
„To si myslíš?“
„Prečo by mal budúci pisár odpisovať sny? A prečo by ho vôňa z vymyslenej krajiny mala zachrániť?“
„Povedal som ti, iba jednu otázku, Iker. Choď za spolužiakmi.“
Veľmi vrelo ho neprijali. Všetci pochádzali z Kraja Zajaca a prítomnosť tohto cudzinca v triede generála Sepiho, ktorý bol taký neprístupný, ich o to väčšmi rozčuľovala.
Malý hnedovlasý chlapec s agresívnymi očami sa mu nepriateľsky prihovoril.
„Odkiaľ si prišiel?“
„Som tu, a to je podstatné,“ odpovedal Iker.
„Kto ťa odporučil?“
„Aký to má význam? Každý tu má dokázať svoje schopnosti. V skúške sme sami.“
„Ak to berieš takto, tak budeš ešte osamelejší!“
Skupina učňov sa vzdialila od votrelca, ktorého počastovala nenávistnými pohľadmi. Najradšej by ho stĺkli a dali mu poriadnu príučku, generál Sepi by ich však prísne potrestal.
Iker obedoval v ústraní a znovu si čítal opísaný text z Knihy Kémit. Slovo Punt ho neprestávalo mátať. Práve kvôli tejto záhadnej krajine takmer prišiel o život.

„Pripravte si pomôcky,“ sucho prikázal generál Sepi.
Iker si hneď všimol rozsah pohromy.
Niekto mu vymenil tabuľku za inú, takú opotrebovanú, že sa takmer nedala použiť. Trstiny a štetce dolámané. Kocky atramentu tvrdé ako kamene.
Mladík vstal.
„Niekto mi zničil pomôcky.“
Spokojné a pobavené pohľady sa obrátili na neho.
„Poznáš vinníka?“ spýtal sa Sepi.
„Poznám.“
V radoch pisárskych učňov zašumelo.
„Obviniť niekoho je vážna vec,“ pripomenul generál. „Si si istý?“
„Som.“
„Tak nám povedz jeho meno.“
„Sám som si na vine. Správal som sa naivne, keď som si myslel, že nikto sa neodváži urobiť taký ohavný skutok. Uvedomujem si rozsah svojej hlúposti, ale je už neskoro.“
So zvesenou hlavou a ťažkým krokom Iker zamieril k dverám pod výsmešnými pohľadmi víťazov.
„Nikdy nie je neskoro napraviť svoju chybu,“ ozval sa generál. „Tu máš vrecko s kompletnou výbavou profesionálneho pisára. Zverujem ti ju, Iker. Ak sa ešte raz zopakuje tvoja nepozornosť, zbytočné ti sem chodiť.“
Učeň prijal neoceniteľný dar s veľkou úctou. Márne hľadal slová, ktorými by vyjadril svoju vďaku.
„Sadni si na svoje miesto,“ povedal učiteľ, „a rýchlo sa priprav.“
Iker zabudol na nepriateľov a sústredil sa na nové kvalitné pomôcky, ktoré mu dal generál. Pokojne si z kociek vyrobil krásny čierny atrament.
„Napíšte tieto Maximy od mudrca Ptaha-Hotepa,“ povedal Sepi.

Nech tvoje srdce nespyšnie na základe toho, čo vieš.
Daj si poradiť od hlupáka rovnako ako od mudrca,
Pretože hranice umenia nemožno dosiahnuť.
Niet remeselníka, ktorý by dosiahol dokonalosť.
Dokonalé slovo je ukrytejšie ako drahokam.
A predsa ho nájdete u tých, čo sa potia pri žarnove.[footnoteRef:26] [26:  Ptah-Hotep, Maximy I (pozri Ch. Jacq: Učenie egyptského mudrca Ptaha-Hotepa, s. 45-46).] 


Text nebol ľahký, chýb sa dalo spraviť ako maku, no Ikerova ruka sa zručne pohybovala. Dával pozor na každé slovo, pričom mu však neunikal význam celej vety.
Keď Sepi zmĺkol, Iker nepociťoval najmenšiu únavu. Písal by ešte nekonečne dlho.
Generál si prezeral tabuľky. Každý zatajil dych.
„Polovica z vás si nezaslúži učiť sa v tejto triede. Budete pokračovať s inými učiteľmi. Ďalší majú ešte čo doháňať a iste si ich všetkých neponechám. Jediný žiak urobil iba dve chyby: Iker. Bude mať na starosti učebňu, ktorú každý deň poupratuje. Zverujem mu kľúče.“
Ostatní žiaci boli spokojní a videli v tomto rozhodnutí poníženie prišelca. Ich nikdy neponižovali domácimi prácami. Ale Iker vnímal túto funkciu ako poctu, nie ako šikanovanie. Rovnako bol šťastný, že ho učiteľ poveril súpisom tabuliek, do ktorého sa pustil so svojou charakteristickou horlivosťou.
Aké šťastie, že môže uložiť podstavce na písanie! Roztriedil ich podľa materiálu a každý očísloval: tabuľky z nepálenej hliny, ktoré vyžadovali tvrdé rydlá; tabuľky zo sykomory a z jujuby[footnoteRef:27] v trojuholníkovom tvare, zložené z niekoľkých vrstiev pospájaných kolíkmi; vápencové tabuľky so starostlivo vyhladeným povrchom. [27:  Jujuba - Zizyphus jujuba, opadavý ker pôvodom z Číny, ktorého pestovanie sa rozšírilo do Stredomoria. (pozn. prekl.)] 

Takto nemusel celý deň prísť do styku so spolužiakmi. Dúfal, že generál Sepi, ktorý vôbec nechcel urobiť z Ikera vojaka, mu bude naďalej dávať čo najviac práce.
Nastala noc, keď Iker odchádzal zo skladu a zamieril do spoločnej jedálne, kde mal na večeru zapekané tekvičky a čerstvý syr. Maximy Ptaha Hotepa si tak hlboko vryl do pamäti, že mu neprestajne vírili hlavou a bol nimi nadšený ako čarovnou hudbou.
Spod dverí jeho izby prenikalo svetlo. Veď nenechal rozsvietenú lampu! Znepokojený pomaly otvoril dvere - hotová pohroma.
Rohož roztrhaná, aj zo zástery zostali iba franforce, kufrík na bielizeň rozbitý na kúsky, toaletné potreby takisto, sandále roztrhané, steny pomaľované... Roztrpčený, so slzami na krajíčku rozmýšľal, ako si zaobstará tieto minimálne životné potreby.
Nezostávalo mu nič iné, iba zostať na mieste, a tak zlomený zaspal.
Iker sa zobudil v mrzutej nálade a rozmýšľal, či má význam zotrvať v takom nepriateľskom prostredí, kde mu hrozilo, že podobné údery pod pás sa budú znásobovať. Kam až zájdu jeho spolužiaci, aby ho vyštvali? Sám proti všetkým, to bolo veľmi nepriaznivé postavenie, ktoré sa nedá dlho vydržať.
Pisársky učeň pred vyučovaním vyzametá triedu a potom generálovi Sepimu oznámi, že odchádza.
Pred dverami našiel balík.
Ďalší zlomyseľný kúsok, pomyslel si Iker, ktorý váhal, či má rozviazať špagátik.
Dve košele a dve nové zástery, pár sandálov, hygienické potreby, pevná rohož...
Aké šťastie! Hádam len niektorého z jeho nepriateľov netrápilo svedomie? Alebo sa teší pomoci ochrancu, ktorý zostáva v ústraní?
Vyobliekaný Iker privítal učiteľa v triede čistej ako nepopísaný papyrus.
Ohúrení spolužiaci si nevedeli vysvetliť, ako si mohol zaobstarať také oblečenie. Podľa pokojnej tváre by prisahali, že sa mu nič nestalo.
„Tu sú ďalšie Maximy Ptaha-Hotepa,“ oznámil generál Sepi. „Naša škola musí zhotoviť niekoľko papyrusov s kompletnou verziou tohto základného diela:

Keď je počúvanie dobré, dobré je aj slovo.
Ten, kto počúva, je pánom toho, čo je prospešné;
Počúvať je prospešné pre toho, kto počúva.
Počúvať je najlepšie zo všetkého,
takto sa rodí dokonalá láska.[footnoteRef:28]“ [28:  Maximy 39.] 


Odrazu mal Iker pocit, že už mechanicky neopisuje, ale píše. Už sa neuspokojoval iba s prenášaním vyslovených viet, ale vnímal ich zmysel. Tvary písmen, osobitosť každej kresby dodávali dosiaľ neznámu farbu mudrcovej myšlienke. Bol to nepatrný akt, istotne; a predsa, učeň po prvý raz pocítil moc písma.
Po vyučovaní Iker vyzametal triedu. Keď vychádzal von, narazil na skupinu spolužiakov, ktorých horlivo o niečom presviedčal malý brunet s agresívnymi očami.
„Vzdajte sa ďalšej lotroviny,“ povedal im Iker vážnym hlasom. „Tentoraz to len tak nenechám.“
„Myslíš, že nám naženieš strach? Je nás desať, a ty si iba jeden.“
„Nenávidím násilie. Ale ak mi neprestanete robiť zle, budem nútený dať vás do laty.“
„Ukáž ako!“
Rozzúrený malý brunet sa pokúsil Ikerovi vraziť päsťou.
Nechápal, čo sa deje, odrazu však vyletel do vzduchu a celou váhou dopadol na chrbát. Jeho verný poskok mu pribehol na pomoc, ale stihol ho rovnaký osud. A keď tretí, najväčší silák bandy, skončil rovnako ponížený, ostatní cúvli.
Keď si ich Iker premeral, všetci pochopili, že by mohol byť ešte ostrejší.
„Istotne má vojenský výcvik!“ skríkol jeden dengľavý chlapec. „Je schopný dolámať nám kosti. Nechajme ho na pokoji, kým sa ozaj nerozzúri.“
Dokonca ani malý brunet nič nenamietal.
Kým sa skupinka úbožiakov vzďaľovala, Iker ďakoval za svoje šťastie. Keby naňho zaútočili všetci naraz, premohli by ho. Takisto ďakoval správcovi kraja Chnumovi-Hotepovi, že z neho spravil obstojného bojovníka.
Cestou k jedálni Iker sledoval let ibisa, taký vznešený, že musel zastať a pozorovať ho.
Vták boha Thowta krúžil nad Ikerom, ako by mu chcel dať najavo, že sa obracia práve naňho. Potom zamieril k Nílu, opäť sa vrátil k mladíkovi a znovu letel k rieke.
Iker ho nasledoval. Niekoľko ráz za sebou ibis zopakoval rovnaký let tam a späť. Pisársky učeň vytrénovaný vo vytrvalostnom behu, veľmi rýchlo dorazil k Nílu. Vták naňho čakal nad papyrusovou húštinou. Zopár okamihov hradoval na okolíkoch, ďobal do nich ostrým zobákom a potom sa vzniesol k oblohe.
Bezpochyby to bol posol boha pisárov a doviedol ho k opustenému miestu, aby mu niečo ukázal.
Vkročiť do takej húštiny bolo dosť nebezpečné. Mohol sa v nej skrývať krokodíl alebo had. A tak Iker najprv podupal nohou o zem, kým rozhrnul tŕstie a vnoril sa do papyrusu.
Zamrel, keď začul kvílenie.
V húštine je nejaké mláďa!
Zabudol na nástrahy, rozbehol sa... a naďabil na somárika! Sivé zvieratko malo poranenú nožičku a schúlené čakalo na smrť.
Pomaly, aby ho nevyplašil, ho vyslobodil z hlušiny, v ktorej bol uväznený. Nešťastný oslík bol samá kosť a koža, rebrá mu presvitali.
„Vezmem ťa na ruky,“ povedal Iker, „a postarám sa o teba.“
Veľké hnedé oči boli plné strachu. Somárik očividne nemal dobré spomienky na prvé stretnutia s človekom.
Iker, aby ho upokojil, si sadol vedľa neho a pokúsil sa ho pohladkať. Zranené zviera sa triaslo od strachu v domnení, že sa naň zosypú údery. Dotyk nežnej láskavej ruky ho prekvapil a upokojil. Postupne si mladý pisár získaval jeho dôveru.
„Musíme odtiaľto odísť, treba ťa nachovať.“
Oslíča bolo ľahučké. Iker sa obával, že sa bude vzpierať; ale naopak, jeho chránenec stíchol, konečne sa cítil v bezpečí.
Odrazu, keď sa jeho záchranca vydal po ceste vedúcej k poliam, somárik sa mykol a zaúpel. Príčina jeho obáv sa dala ľahko uhádnuť: rázne k nim kráčal chlap s vidlami v rukách.
„Hoď tú obludu do močiara,“ zrúkol, „nech ju roztrhajú krokodíly!“
„Kde vidíš nejakú obludu? Je to len zranený, vyhladnutý somárik.“
„Lepšie si sa mu neprizrel!“
„Ale áno a usúdil som, že ho niekto týral. Ak si vinný, budeš odsúdený.“
„Vinný za to, že som sa chcel zbaviť prekliatej obludy? Naopak, ešte sa mi poďakujú!“
„Prečo si to myslíš?“
„Ukážem ti.“
„Nie, nepribližuj sa!“
„Pozri sa mu na šiju! Vidíš ten znak?!“
Iker si všimol zopár ryšavých chĺpkov.
„Toto zviera je bytosť zoslaná Sutechom a prináša nešťastie!“
„Thowtov ibis ma zaviedol na miesto, kde si nechal tohto doráňaného somárika. Myslíš si, že boh pisárov nevie rozlíšiť zlo?“
„Ale tá škvrna... Ryšavci sú Sutechove tvory!“
„Táto možno získala silu tým, že ju očistil Thowtov ibis.“
„A ty si kto?“
„Pisársky učeň z triedy generála Sepiho.“
Chlap zmenil tón.
„Dobre, mohli by sme sa teda dohodnúť. Tento somár je môj majetok, ale dám ti ho, ak nepodáš na mňa žalobu.“
„Žiadaš odo mňa priveľa.“
„Počuj, myslel som si, že robím dobre, a súd ma iste oslobodí. Nemohol som predvídať, že Thowt zasiahne.“
„Obchod uzavretý, kamarát.“
Sedliak šťastný, že sa z toho tak ľahko dostal, rýchlo zmizol. Hneď na to sa somárik opäť uvoľnil.
Vo chvíli, keď sa zo severu dvíhal jemný vánok, oslíča so záujmom roztváralo nozdry. Konečne sa mu v očiach zjavila zvedavosť k okolitému svetu. S pohľadom plným nekonečnej lásky k svojmu záchrancovi sa prebúdzal k životu.
„Už viem, ako sa budeš volať,“ povedal Iker, „Severný vietor.“

Tlčhuba so svojimi zverencami sa ukrývali v delte, dva dni pešo severovýchodne od mesta Imet. Živili sa poľovačkou a rybolovom. Každý deň hodovali a veliteľ to využíval na ešte tvrdší výcvik. V takom prostredí sa ľahko nacvičovali prepady zo zálohy a sebaobrana. Dvaja vyčerpaní vojaci prišli o život, ale to bola zanedbateľná strata. To nakoniec dokazovalo, že Tlčhubova práca prináša ovocie a komando bude čoskoro pripravené na boj.
Stať sa veliteľom najobávanejšej bandy hrdlorezov, akú egyptská krajina ešte nevidela, to bol Tlčhubov cieľ. Nepriateľovi spôsobí toľké utrpenie, že budú jeho meno vyslovovať s hrôzou.
„Hliadka ohlásila nejakých votrelcov, veliteľ.“
„To nie je možné... Dobre sa zabavíme! Všetci na svoje miesta!“
Samozrejme, s takouto eventualitou rátali. A Tlčhubova banda bola pripravená zlikvidovať nepozvaných návštevníkov.
„Koľko ich je?“
„Štyria muži.“
„Nijaký problém. Veľmi rýchlo si s nimi poradíme.“

Pre Šaba Krivoša to bol šťastný deň, pretože Tlčhuba ho spoznal vo chvíli, keď sa naňho chystal hodiť dýku. So svojím spoločníkom sa vynorili z tŕstia ako šelmy.
„Vitaj, kamarát! Cesta bola dobrá?“
„Poriadne si ma vystrašil, hlupák!“
„Ale kde je náš najvyšší?“
„Chytila ho policajná hliadka a pravdepodobne odviedla do Sichemu.“
„Prečo ste ich nezlikvidovali?“
„Bolo ich priveľa, a potom Zvestovateľ nám dal príkaz na útek.“
„Pre takú osobnosť,“ skonštatoval Tlčhuba, „je to smutný koniec.“
„Čo to trepeš? Ideme na Sichem a oslobodíme ho.“
„Blúzniš, Krivoš! Myslíš si, že Egypťania nebudú strážiť mesto? Je tam ozajstná armáda, pri ktorej sa na nič nezmôžeme.“
„Tvoji vojaci nie sú v dobrej forme?“
„Sú pripravení iba na individuálne útoky, a nie na rozsiahlu bojovú akciu.“
„Nezaútočíme na kasárne, ale na väznicu.“
„V prvom rade, tá bude dobre strážená a nič nenasvedčuje, že sa nám podarí oslobodiť Zvestovateľa; a potom, istotne prídeme prineskoro.“
„Prečo?“
„Pretože bude popravený. Myslíš, že faraón bude zaobchádzať s vodcom vzbury v rukavičkách?“
Šab sa zaškeril.
„Tvoj Zvestovateľ je už mŕtvy. Zaútočiť na Sichem sa rovná samovražde.“
„Tak čo navrhuješ?“
„Zmierme sa s osudom a starajme sa o vlastnú budúcnosť. S touto družinou sa uplatníme lepšie ako púšťoví banditi.“
„Bezpochyby, ale Zvestovateľ....“
„Zabudni naňho! Teraz sa smaží v pekle.“
„A čo ak mu dali šancu?“
„Akú šancu?“ začudoval sa Tlčhuba.
„Takú, že mohol ujsť. Dobre vieš, že to nie je obyčajný človek. Má schopnosti, ktoré mu umožnia uniknúť nepriateľovi.“
„Veď ho uväznili!“
„A čo ak to tak chcel?“
„S akým úmyslom?“
„Aby nám dokázal, že ho nik nemôže uväzniť.“
„Toho svojho Zvestovateľa pokladáš za boha!“
„Má moc púšťových démonov a môže ju využiť.“
„To sú len rečičky... My sme voľní, žijeme a sme pripravení okrádať Egypťanov.“
„Zostaňme tu do nového mesiaca,“ navrhol Šab Krivoš. „Ak Zvestovateľ nepríde do toho dňa, odídeme.“
„Dobre,“ pripustil Tlčhuba. „A pri tom čakaní sa dobre najeme a napijeme. Na farmách a v osadách majú pekné zásoby vína a piva. A nakoniec sa pobavíme s dievčencami.“

V cele s dlážkou z udupanej hliny bolo asi zo desať mužov, všetci vysilení okrem Zvestovateľa.
Kráľovná tyrkysov, ktorú mal ukrytú v šose tuniky, odvrátila jeho zlý osud. Skutočne, len čo ho hodili do toho smradľavého žalára, budúcnosť sa mu vyjasnila, pretože jeden z väzňov sa naňho podobal ako brat. Takmer rovnako vysoký ako on, s vychudnutou tvárou a s rovnakým držaním tela. Iba brada by mu mala za pár dní dorásť. Táto lehota, Zvestovateľ si bol istý, že ju dosiahne, pretože egyptskí vojaci dôkladne vyšetrovali mestských obyvateľov a až potom sa chceli zaoberať pastiermi, ktorých chytili na kraji mesta a tu zhromaždili.
„Vy ma nepoznáte, ale ja vás áno,“ vyhlásil.
Zodvihli sa k nemu spýtavé pohľady.
„Ste odvážni robotníci, vykorisťovaní okupantom takým krutým, že ste sa zriekli boja. Ja som vám prišiel pomôcť.“
„Myslíš si, že prebúraš múry tohto väzenia?“ ironizoval majiteľ ovčieho stáda.
„Áno, ale nie tak, ako si predstavuješ.“
„Ako to vykonáš?“
„Počuli ste hovoriť o Zvestovateľovi?“
Zareagoval iba jeden pastier.
„To je ten čarodejník spriahnutý s púšťovými démonmi?“
„Áno.“
„Prečo by nás prišiel oslobodiť?“
„Nepríde.“
„Tak na čo tie reči?“
„Nepríde, pretože je tu.“
Zvestovateľ položil ruku na plece veľkého hlupáka.
„Toto je váš záchranca.“
„On? Veď ten nevie ani hovoriť.“
„Až doteraz ste ho nespoznali, a to bol váš veľký omyl. Neubehne ani týždeň a bude pripravený rozdrviť útočníka a nás oslobodiť.“
Pastieri pokrčili plecami a každý sa utiahol do svojho kúta. Zvestovateľ sa pustil do výchovy svojho náhradníka tak, že mu opakoval zopár jednoduchých viet, ktoré obyvatelia Sichemu počuli hádam aj tisíc ráz. Hlupák, šťastný, že si ho niekto všíma a že sa vymanil z ťaživej väzenskej atmosféry, to s nadšením prijal.

Ubehol týždeň.
Dvere cely sa s rachotom roztvorili.
„Všetci vyjdite, ideme vás vypočúvať,“ oznámil egyptský policajt.
„Poslúchneme iba Zvestovateľa,“ vyhlásil pastier, ktorý sa zapojil do hry.
Policajt priškrteným hlasom prikázal:
„Zopakuj to!“
„Zvestovateľ je náš vodca. Je to on a jedine on nám môže diktovať, čo máme spraviť.“
„Kde je ten váš slávny vodca?“
„Tu, medzi nami.“
Väzni sa rozostúpili a objavil sa náhradník, ktorému Zvestovateľ dal svoj turban a tuniku.
Policajt pritlačil hrot palice na hruď čudného chlapíka.
„Ty si naozaj Zvestovateľ?“
„Áno, ja.“
„To ty si rozpútal vzburu v Sicheme?“
„Boh si ma vybral, aby som rozdrvil utláčateľov ľudu, ktorý privediem k víťazstvu.“
„Dobre, uvidíme! Zavediem ťa ku generálovi Nesmontuovi, chlapče.“
„Nijakému nepriateľovi sa nepodarí poraziť ma, pretože som sa spolčil s démonmi púšte.“

„Spútajte ho,“ prikázal policajt jeho druhom.
Skutočný Zvestovateľ podišiel bližšie.
„Sme pastieri,“ zašepkal, „tejto historke vôbec nerozumieme. Čakajú nás naše stáda. Ak sa o ne v čo najkratšom čase nepostaráme, prídeme o všetky zvieratá.“
Na policajta, syna roľníka, tento argument zapôsobil.
„Dobre, vypočujeme vás, a potom sa uvidí.“
Podľa pripraveného plánu pastieri tvrdili, že sú nevinní. Jeden za druhým, a boli oslobodení. Polícia bola príliš nadšená svojím úlovkom a malé rybky ju nezaujímali.

Generál Nesmontu si podozrievavo premeriaval muža v turbane. „Teda ty si ten vzbúrenec, ktorý prikázal zmasakrovať egyptskú posádku v Sicheme?“
„Som Zvestovateľ. Boh si ma vybral, aby som rozdrvil utláčateľov ľudu a...“
„A aby si ich doviedol k víťazstvu, viem. Opakuješ to už dvadsať ráz. Kto stojí za tebou? Ázijčania, Líbyjčania alebo iba Kanaánčania?“
„Boh si ma vybral...“
Generál väzňovi uštedril zaucho.
„Niekedy ľutujem, že faraón zakázal mučiť väzňov. Na jasnú otázku jasne odpovedz: konáš sám, alebo ti niekto dáva príkazy?“
„Boh si ma vybral...“
„Stačí! Odveďte ho a nech ho vypočúva niekto iný. Keď vysmädne, možno nakoniec prehovorí.“
Hlupák vďaka Zvestovateľovým ponaučeniam bol presvedčený, že bude schopný čeliť Egypťanom. Nikomu z nich sa nepodarilo dostať z neho iné slová ako naučené vety, vďaka ktorým zostával neochvejný.
„Natrafili sme na bláznivého zločinca,“ skonštatoval pobočník generála.
„Musím si to však ešte overiť: prejdite s ním ulicami mesta.“
Od prvých krokov si hliadka myslela, že väzeň je obyčajný klamár, pretože nevzbudzoval u ľudí nijaký záujem.
Odrazu jedna žena skríkla:
„To je on, spoznala som ho!“
Akýsi starec sa k nej pridal:
„Zvestovateľ sa vrátil!“
O pár sekúnd sa zhromaždil celý dav. Policajti sa z neho rýchlo vytratili a odviedli väzňa do kasární.
„Už niet pochybností, generál,“ vyhlásil dôstojník. „Ten hlupák je naozaj Zvestovateľ. Ak sa chceme vyhnúť ďalším ťažkostiam, ľudu treba čo najskôr ukázať jeho mŕtvolu.“
„Daj mu jed,“ prikázal Nesmontu.
Kým generál spisoval dlhú správu pre faraóna, hlupák umrel s bezstarostným úsmevom na perách. Či mu Zvestovateľ neprisľúbil, že sa dostane do nádherného paláca s krásnymi, vášnivými ženami, ktoré uspokoja všetky jeho túžby a sluhovia mu budú podávať tie najlepšie vína?

Iker so spolužiakmi nenadviazal nijaké vzťahy a venoval sa výlučne svojej práci. Večer sa uspokojil so šošovicovou polievkou a vareným bôbom ozdobeným cibuľou, kúskom chleba s cesnakom a potom rozsvietil niekoľko lámp s ricínovým olejom. Nebol drahý, najchudobnejší ho používali ako omastok, predovšetkým však ako palivo na svietenie.
Pisársky učeň neprestajne odpisoval klasické texty, vštepoval si ich do pamäti, cvičil si ruku, aby písal rýchlo a čitateľne. Myšlienke dodával viacero podôb. Hieroglyfy boli viac ako sled obrázkov; rezonovali v nich stvoriteľské činy božstiev a každému slovu dodávali plný význam.
Dá sa predĺžiť život a naplní sa prostredníctvom písma oslnivým trbletom? Iker bol o tom čoraz väčšmi presvedčený, postupne ako si jeho duch osvojoval znaky, sám sa menil. Zostať obyčajným pisárom obmedzeným iba na administratívne úlohy ho nelákalo; chcel preniknúť do záhad toho jazyka na jednej strane abstraktného a súčasne aj konkrétneho, ktorý tvoril podstatu egyptskej civilizácie.
Pri tej horlivej práci sa mladík vyhýbal na ňu myslieť. Ale pri odpisovaní vety sa mu zrazu zjavila jej tvár a prebudila v ňom bláznivú nádej. Nikdy ju už neuvidí, iba ak by sa mu v rámci pisárskych kompetencií otvorili dvere Abyda. Možno sa budú konať ďalšie oslavy a rituály, na ktorých sa zúčastní.
Nie, nezriekne sa jej. Práve kvôli nej odišiel dobýjať gramatiku, lexiku, správne usporiadanie hieroglyfov, ktoré svojím rozmiestnením na dreve, papyruse alebo kameni šíria harmóniu, ktorú poznajú iba majstri písma.
Iker často chodieval za svojím dobre ustajneným somárikom a každé ráno mu vymieňal podstielku. Severný vietor mal veľkú chuť do jedla, hneď bolo vidieť, že pribral a zranenie zostalo už iba zlou spomienkou.
Od ich prvej vychádzky kráčal oslík vždy vpredu a neomylne nachádzal správnu cestu. V očiach sa mu zračila intenzívna radosť.
„Je dobré mať skutočného priateľa,“ zveril sa mu Iker. „Tebe môžem povedať všetko.“
Pisársky učeň rozprával svoj príbeh Severnému vetru bez toho, že by niečo zamlčal. Somárik pozorne natŕčal veľké uši.
„Nech ma tá namyslená banda čarbákov nemá rada, je mi to jedno. Dodajú mi ešte viac sily! Keď vidím tie obmedzené mozgy, čo sa zaoberajú iba sebou, a nerešpektujú blížneho ani posvätné znaky, mám chuť ísť vlastnou cestou a nedbať na ich mienku. Pre hlupákov je charakteristická ich jalovosť, ktorá z nich robí závistlivcov a žiarlivcov. Tých, čo sa im nepodobajú, sa pokúšajú zničiť. Ty a ja sme ozajstní bratia. Spolu im budeme odolávať.“
Somárik oblízal ruku svojmu záchrancovi, ktorý ho odmenil dlhými pohladeniami, a potom odišiel do izby. Každý večer si na brucho položil magickú slonovinu, ktorú mu darovala pani Tešat, aby sa ochránil pred zlými duchmi. Ráno, len čo sa zobudil, si ju vsunul medzi dva malé amulety predstavujúce sokola a paviána, aby ich dobil energiou.

„Zajtra,“ oznámil generál Sepi desiatim žiakom, ktorí sa mali stať výkvetom pisárov, „máte voľný deň.“
Iker ako obyčajne vyšiel z triedy posledný.
„Generál, prosím vás o jednu láskavosť.“
„Cez prázdniny nemusíš zametať triedu.“
„Dovoľte mi nazrieť do archívov kraja.“
„Nebudeš sa radšej zabávať alebo odpočívať?“
„Skôr či neskôr prídem do styku s takýmto druhom písomností. Chcel by som začať čo najskôr.“
„O aké archívy ide?“
„Z každého druhu trochu. Nechcem sa sústrediť na jednu vec.“
„Napíšem ti sprievodný list.“
Mladík potláčal vzrušenie.
Vyzbrojený dôležitým odporúčaním, ktoré mu otváralo dvere, predstúpil pred zodpovedného pracovníka.
„Aké spisy si chceš prezrieť?“
„Všetky, čo sa týkajú lodí, ich posádok a obchodných výprav.“
„Od ktorého dátumu?“
„Povedzme... spred troch rokov.“
Vedúci archívu ho zaviedol do priestrannej miestnosti z tehál. Na policiach boli starostlivo zoradené papyrusy a tabuľky.
„Neznesiem neporiadok. Pri najmenšej nedbalosti požiadam tvojho učiteľa, aby odvolal svoje odporúčanie.“
„Budem dodržiavať poriadok archívu do slova a do písmena,“ sľúbil Iker.
On, taký netrpezlivý, postupoval veľmi metodicky. Množstvo hodín nevyhnutného hľadania mu nenaháňalo strach, práve naopak. V takej kope spisov istotne objaví nejakú stopu.

Kraj Zajaca vlastnil veľa lodí, ani jedna sa však nevolala Strela. Po prvom sklamaní Iker dúfal, že obaja námorníci, ktorých mená poznal, patrili k posádkam z iných krajov. Nijaká stopa po Ostrom noži a Korytnačom oku.
Pokiaľ šlo o rôzne obchodné výpravy, žiadna nemala namierené do krajiny Punt.
Jedine dobré zdravie Severného vetra, ktorý rástol ako z vody, a rozmanitosť vyučovacích hodín generála Sepiho ho uchránili pred pesimizmom.
Keď vyšiel z triedy, ktorú vyzametal do posledného kútika, natrafil na tri dievčatá rovnako elegantné ako posmešné. Ľahučké šaty, náramky na zápästiach a členkoch, perlové náhrdelníky, diadémy zdobené nevädzami... Pravé pyšné princezné honosiace sa svojím bohatstvom!
„To si ty, pisár Iker?“ spýtala sa najvyššia zvodným hlasom.
„Som iba učeň.“
„Zdá sa, že priveľa pracuješ,“ zašemotila najmladšia s huncútskym úsmevom.
„Z môjho pohľadu nikdy dosť nepracujem. Je toľko dôležitých textov, ktoré by som chcel prečítať!“
„Nie je to trochu nudné?“
„Naopak! Čím viac sa človek zaoberá hieroglyfmi, tým viac zázrakov objavuje.“
„A my, ako sa ti páčime?“
Iker sa začervenal až po uši.
„Ale ja... Ako by som mohol posúdiť... Prepáčte, musím sa postarať o svojho oslíka.“
„Nie sme pôvabnejšie ako to zviera?“ spýtala sa tá, čo zatiaľ mlčala.
„Prepáčte, naozaj sa veľmi ponáhľam.“
Ikerovi sa podarilo uniknúť trom Gráciám, ktoré sa zarážajúco na seba ponášali. Vekový rozdiel musel byť minimálny a na prvý pohľad sa dali iba ťažko rozoznať. Ich krása bola však veľmi umelá, správanie veľmi strojené; učeň mal jediné želanie: aby ho prestali obťažovať.

Želanie sa mu nesplnilo.
V ten istý večer najmladšia zaklopala na dvere jeho izby.
„Nevyrušujem ťa, Iker?“
„Nie... Napokon, áno... Nesmiete sem vojsť, pretože...“
„Pretože je tu už iné dievča?“
„Nie, samozrejme, nie!“
„Tak mi teda dovoľ, aby som ti dala, čo som prichystala.“
Bola výstredne namaľovaná: veľa zeleného koholu okolo očí, priveľa červeného okru na perách a prenikavého parfumu.
Na zem položila dva taniere.
„Na prvom sú koláčiky z plodov jujuby,“ vysvetľovala. „Moja slúžka ich drvila, aby získala čo najjemnejšiu múku, a pred pečením som sama pridávala med. Na druhom je syr s bylinkami vyrobený z mlieka našej najlepšej kravy. Predpokladám, že také chutné maškrty nejedávaš. Ak budeš milý, nič ti nebude chýbať.“
„To nemôžem prijať.“
„Prečo?“
„Iste ste z významnej rodiny a ja som iba pisársky učeň.“
„A prečo by si sa aj ty nemohol stať niekým významným? Veľmi by som ti pomohla, ver mi!“
„Radšej si poradím sám.“
„No tak, nerob drahoty! Odváž sa povedať, že sa ti nepáčim...“
Iker sa jej pozrel priamo do očí.
„Nepáčite sa mi.“
„Rád riskuješ, Iker. Naozaj nevieš, kto som?“
„Nech ste ktokoľvek, odmietam vaše dary.“
„Máš už dievča?“
„To je moja súkromná vec.“
„Zabudni na ňu! Ako by sa mohla porovnávať so mnou, s dcérou Džehutyho, pána Kraja Zajaca! Moje sestry a ja si vyberáme mužov, s ktorými sa pobavíme. Ty si jeden z tých šťastných vyvolencov.“
Pomaly si začala sťahovať ramienko šiat.
„Ihneď odíďte!“ naliehal Iker.
„Ak ma ponížiš, draho za to zaplatíš!“
„Prestaňte s tou nebezpečnou hrou a nechajte ma konečne na pokoji.“
„To je tvoje posledné slovo?“
„Výborne ste ma pochopili.“
Napravila si ramienko a nenávistným pohľadom zazrela na pisárskeho učňa, ktorý zodvihol oba taniere.
„Nezabudnite si zobrať, čo vám patrí.“
„Prežívaš posledné hodiny v tomto kraji, ty malý bezočivec!“

Keď Iker nakŕmil somárika, vybral sa do jedálne. Pri poslednej lyžičke polievky pocítil čudnú chuť. Napil sa veľa vody, aby sa zbavil nepríjemného pocitu, ale dosiahol celkom opačný výsledok. Zdalo sa mu, že aj voda nie je pitná.
Pisársky učeň sa chcel pozhovárať s kuchárom, ale ten zmizol.
Odrazu sa mu začala krútiť hlava. Zmocnil sa ho závrat, Iker sa zosypal a už sa mu nepodarilo postaviť na nohy.
Pohľad sa mu zastrel, ale ešte rozoznal postavy troch Džehutyho dcér.
Najmladšia sa sklonila nad svoju obeť.
„Neboj sa, neumrieš na otravu. Namiešali sme ti obyčajný uspávací prášok, aby si nám bol vydaný na milosť a nemilosť. Teraz sa napiješ tuhého datľového likéru. Šaty a telo budeš mať ním nasiaknuté. Správca jedálne tu nájde na mol opitého pisárika. Zábavné, však?“
Iker chcel protestovať, no zmohol sa iba na nesúvislé slová.
„Dobre spi, malý bezočivec, ktorý sa opovážil odmietnuť nás! Keď sa preberieš, vychutnáme si pomstu. A ty budeš stratený.“

„Vyzeráš ako skrivené kormidlo,“ povedal generál Sepi Ikerovi, „ako kaplnka bez boha a opustený dom! Opica sa dá naučiť tancovať, pes sa dá vycvičiť, dokonca vtáka možno chytiť za krídla, ale teba... ako ťa vychovať? Máš nepokojné srdce a hluché uši! Ty, žiak mojej triedy, si sa opil a zneuctil pisársky odev.“
„Stal som sa obeťou sprisahania,“ povedal obvinený, ktorý mal ešte zahmlenú myseľ.
Zdalo sa, že generálova zlosť ochabuje.
„A kto sú sprisahanci?“
„Ľudia, ktorí využili moju dôverčivosť.“
„Vymenuj ich!“
„Sám som si na vine, mal som si dávať väčší pozor. Do jedla mi namiešali uspávací prášok a násilím opili.“
„Kto sú to tí oni?“
„Keby som vám to povedal, neuverili by ste mi. A keby ste mi uverili, nemohli by ste nič spraviť pre potrestanie vinníkov. Ich jediným cieľom bolo znevážiť ma vo vašich očiach. Čo si zaslúži pisársky učeň, ktorý sa opil na mol: vylúčenie z triedy a dokonca aj z kraja, kde ho prijali.“
„Fakty sú fakty, Iker. A tvoje vysvetlenia sú veľmi nejasné, aby sa im dalo uveriť. Ak chceš dokázať nevinu, musíš prezradiť tvojich nepriateľov a zorganizovať konfrontáciu.“
„Nemalo by to nijaký význam, generál.“
„Tak teda iba znamenie z onoho sveta, by mohlo zmeniť moje rozhodnutie.“
Sepi privolal dvoch vojakov, ktorí mali odviesť Ikera k južnej hranici Kraja Zajaca. Učiteľ ľutoval, že sa musí rozlúčiť so svojím najlepším žiakom, ale jeho priestupok bol veľmi vážny.
„Tam, generál, pozrite!“ zvolal jeden z vojakov a cúvol.
Do miestnosti vnikol chameleón s bielym bruchom. Oči zdvihol k Sepimu, ktorý ihneď vyslovil upokojujúce slová. Po krátkom zaváhaní sa zviera stiahlo späť.
„Chameleón je jeden z Anupových[footnoteRef:29] prejavov,“ poučil Ikera. „Zdá sa, že sa tešíš pozoruhodnej ochrane.“ [29:  Anup (grécky Anubis), boh mumifikácie a pohrebísk (pozn. prekl.).] 

„Nevyženiete ma?“
„Kto by bol taký blázon a ignoroval by znamenie boha Anupa?“
„Veríte, generál, že budem jedného dňa patriť do abydoského Zlatého kruhu?“
Sepi zmeravel. Iker mal pocit, že sa díva na sochu s inkvizítorskými očami.
„Kto ti hovoril o Kruhu?“
„Možno je to iba básnický výraz, nie?“
„Odpovedz mi na otázku.“
„Jeden záhradník. Naše cesty sa skrížili a potom zase rozišli.“
„Básnici nám dovoľujú snívať, chlapče. Ale ty pracuješ preto, aby si sa stal pisárom a držal sa reality.“

Pred Džehutym, usadenom v kresle s vysokým operadlom, netrpezlivo prešľapovali jeho tri dcéry.
„Môžeme s tebou konečne hovoriť?“ spýtala sa najstaršia.
„Vydržte, len si prečítam tento spis.“
Správca kraja sa celý čas zaoberal skladaním dlhého papyrusu.
„Čo sa vám prihodilo, moje zlaté?“
„Otec, sme pobúrené a chceme sa obrátiť na nášho najvyššieho sudcu!“
„Myslíte tým bohyňu Maat?“
„Nie, teba! Na tvojom území sa odohrali hrozné činy a vinník zostal nepotrestaný.“
Džehuty vyzeral dojatý.
„Zdá sa, že je to veľmi vážne. Viete o tom viac?“
Vehementne sa do toho zamiešala najmladšia.
„Pisársky učeň Iker ukradol datľový likér a opil sa. Je to nedôstojné a nehorázne správanie. A dnes ráno sme videli toho naničhodníka znovu kráčať do školy generála Sepiho, akoby sa nič nestalo! Ihneď musíš zasiahnuť, otec, a vyhnať Ikera z nášho kraja.“
Džehuty sa zahľadel na dcéry vážnym, no iróniou podfarbeným pohľadom.
„Ubezpečujem vás, moje zlaté, že som tú záležitosť objasnil.“
„Čo... čo chceš tým povedať?“
„Ten úbohý mladík bol obeťou zlomyseľnosti, ale ochrana boha Anupa, ktorý sa zjavil v podobe chameleóna, nás presvedčila, že hovorí pravdu.“
„Obvinil niekoho?“ bojazlivo sa spýtala staršia.
„Nie, a to je ďalší dôkaz jeho šľachetnosti. Ty a tvoje sestry, máte nejaké podozrenie?“
„My? Ale ako... Nie, samozrejme, že nie!“
„Obával som sa, že áno. Vedzte, že Ikera pokladám za budúceho veľmi významného pisára a ďalší útok naňho už nedopustím. Nech to bude ktokoľvek, neujde prísnemu trestu. Rozumeli sme sa, moje milé?“
Dcéry súhlasne prikývli a vyšli z prijímacej siene, do ktorej vošiel malý, veľmi chudý muž s koženou taškou, ktorá vyzerala príliš ťažká na jeho slabú postavu.
„Ach, doktor Gua! Nevedel som sa vás dočkať.“
„Ste správcom tohto kraja,“ odsekol svojím zvyčajným podpichovačným tónom, „ale mám aj iných pacientov. Medzi reumatickými záchvatmi, zápalmi stredného ucha, vredmi už ani neviem, kde mi hlava stojí. Dnes ráno, akoby sa s chorými vrece pretrhlo. Moji mladí kolegovia by už mali byť samostatnejší a mohli by vykonávať prax... Dobre... Čo vás trápi dnes?“
„Ťažkosti s trávením a...“
„To mi stačí. Priveľa jete, priveľa pijete, priveľa pracujete a málo spíte. A potom máte svoje roky, čo ignorujete. Voči takejto tvrdohlavosti je medicína bezmocná. Zbytočné dúfať, že zmeníte svoje zvyklosti. Ste najhorší z mojich pacientov, ale aj tak vás musím liečiť.“
Každá konzultácia sa začínala rovnakou prednáškou. Džehuty si dával pozor, aby neprerušil doktora Gua, ktorého liečba vždy zabrala.
Z tašky vytiahol hrnček v tvare postavy, s jedným kolenom na zemi a na pleci s vázou pridržiavanou ľavou rukou. Bol na ňom text napísaný doktorovou rukou: Som unavený toto všetko znášať.
„Tu je zmes preháňadla z pivných kvasníc, ricínového oleja a niekoľkých ďalších ingrediencií, ktoré nemusíte poznať. Žalúdok vám dá pokoj, zabudnete na zažívaciu trubicu a uveríte, že ste zdravý. Osudný omyl, no nemôžem si pomôcť. Uvidíme sa napozajtra.“
Gua, neúnavný mravec, sa vybral za ďalším pacientom.
Po ňom prišiel za správcom kraja generál Sepi.
„Vaše zdravie, pane?“
„Je horšie, ale myslím, že nastalo obdobie regenerácie.“
„Moji obradníci sú pripravení,“ vyhlásil Sepi. „Máte k dispozícii vodu z Abyda.“
„Potrebuješ pisára asistenta: prečo by to nemohol byť Iker?“
Generál zapochyboval:
„Nie je to priskoro?“
„Je vari priskoro sformovať osobnosť, ktorej bohovia vytýčili cestu?“
„Bol by som radšej, keby som mal viac času na jeho prípravu...“
„Ak je dobrý ten, ako sa domnievame,“ prerušil ho Džehuty, „rituál v ňom prebudí ďalšie sily. Ak sme sa mýlili, bude o jedného chvastúňa viac, ktorý si vyláme zuby na vlastných ilúziách.“
Sepi si predstavoval, že lepšie ochráni svojho najlepšieho žiaka, no nezostávalo mu nič iné, len sa podriadiť.

Iker sa naďalej vôbec nestýkal so spolužiakmi, ktorí kvôli jeho vynikajúcim výsledkom naňho veľmi žiarlili. Nikto nepochyboval, že cudzinec je najlepším žiakom v triede a druhý mal od neho veľmi ďaleko. Nielenže ťažké texty vnímal s bezočivou ľahkosťou, ale každé cvičenie bezchybne zvládol, akoby v ňom neboli nijaké problémy. Generál Sepi mu zveril spísanie dekrétu týkajúceho sa rôznych možností zememeračských prác po opadnutí záplavových vôd.
Inak povedané, Iker bol vymenovaný za pisára Kraja Zajaca a neotáľal s odchodom zo školy, aby čo najskôr nastúpil na svoje prvé miesto.
Po nepríjemnej skúsenosti sa nikdy nezabudol spýtať kuchára na každé jedlo. Ten vedel, že by bol zodpovedný za každý nový incident, a tak všetky jedlá ochutnával.
„Dnes večer,“ oznámil mu Sepi, „budeš večerať neskôr. Máš svoj materiál a pomôcky?“
„Vždy ich mám pri sebe.“
„Tak ma nasleduj.“
Iker cítil, že sa nesmie vypytovať. Generál bol pohrúžený do seba, ako vojak odhodlaný pustiť sa do boja s neistým výsledkom.

Na západnom brehu Nílu, na vrchole jedného kopca boli vyhĺbené hrobky vysokých hodnostárov Kraja Zajaca. Z jednej strany ich obtekala rieka, z druhej sa rozkladala púšť, v ktorej sa medzi dvoma strmými útesmi kľukatila cesta.
Ožiarený početnými fakľami, strážený dvoma vojakmi, Džehutyho príbytok večnosti bol veľmi pôsobivý s hlbokým portikom, ktorý podopierali dva stĺpy s hlavicami v podobe palmových listov, veľkou obdĺžnikovou sieňou a malou kaplnkou.
Iker zastal na prahu.
„Sleduj ma,“ prikázal Sepi.
So stisnutým hrdlom a váhavým krokom vstúpil mladík do hrobky.
Džehuty stál pred kaplnkou. Bol oblečený v jednoduchom starodávnom rúchu, vyzeral omnoho vyšší a mohutnejší ako zvyčajne.
Odrazu sa všetko vnorilo do tieňa.
Dvaja obradníci s vázami sa postavili každý z jednej strany k správcovi kraja. Poslednú rozsvietenú lampu držal generál Sepi.
„Vyslov tieto formulky,“ požiadal Ikera. „Prostredníctvom tvojho hlasu sa stanú realitou.“
Mladý pisár čítal text z dozlata sfarbeného nádherného papyrusu.
„Nech živá voda očistí Pána, nech zhromaždí jeho energiu a osvieži jeho srdce.“
Dvaja obradníci pozdvihli vázy nad Džehutyho hlavu.
Iker čakal, že uvidí, ako sa z nich leje voda, oslepili ho však svetelné lúče, ktoré zahalili telo starého muža.
Iker musel zavrieť oči, lebo si najprv myslel, že sa mu to všetko iba zdá. Predsa sa prinútil otvoriť ich, hoci riskoval, že oslepne.
Tentoraz Džehutyho obklopovala teplá žiara a zdalo sa, že starec omladol o niekoľko rokov.
„Ty, čo si chcel spoznať abydoský Zlatý kruh,“ povedal generál Sepi, „pozri, ako účinkuje.“

Iker celú noc nezažmúril oka. Všetky podrobnosti zvláštneho obradu sa mu vryli do pamäti, a márne sa pokúšal pochopiť význam mimoriadne zvláštnych slov vyslovených generálom Sepim.
Istotne musí nájsť stopu tých, čo sa ho pokúšali odstrániť a odhaliť príčinu ich konania; ale musí preniknúť aj do záhady abydoského Zlatého kruhu a znovu vidieť vznešenú kňažku, do ktorej bol zo dňa na deň zaľúbenejší.
Priveľa úloh, priveľa ťažkých úloh a misií ťažko zvládnuteľných pre osamelého mladíka bez majetku... Ale nie pre Ikera! Samozrejme, pochybnosti blízke zúfalstvu sa ho zmocnili viac než tisíc ráz. On musí vydržať ich útoky a vytýčiť si cestu tam, kde jej niet.
Skúšky a ťažkosti posilňovali jeho rozhodnutie. Ak ich nebude schopný prekonať, bude to dôkaz jeho potupy. A jeho život bude zbytočný.
„Pisár Iker je predvolaný do paláca správcu kraja,“ oznámil mu posol.
Oslovený sa náhlivo poobliekal, zobral si svoje pomôcky, a dal do kapsy, ktorú mu teraz mohol odniesť Severný vietor.
Džehuty bol usadený v svojom najpohodlnejšom nosidle.
„Poďme,“ prikázal.
Iker čakal, že bude zaradený medzi pisárov, ktorí sprevádzajú svojich pánov, aby zapisovali ich slová.
Ale bol sám a v priebehu niekoľkých okamihov sa ho zmocnila panika. Ako on, začiatočník, nahradí niekoľkých odborníkov? Keďže mu nedali na výber, nemohol cúvnuť.
Džehuty kráčal pozdĺž kanála pretekajúceho provinciou, prezeral si oblasť zelene a močarísk plných zveriny, potom zašiel na poľnohospodárske územie, kde sa stretol s roľníkmi, záhradkármi, vinohradníkmi a pastiermi. Nakoniec navštívil dielne hrnčiarov, tesárov a tkáčov, potom sa porozprával s pekármi a pivovarníkmi, ktorým narúčal, aby dbali na kvalitu svojich výrobkov.
Džehutyho energia bola udivujúca. Poznal každého svojho podriadeného, používal iba správne slová a kritika bola vždy konštruktívna. V nijakom okamihu správca kraja nejavil známky únavy.
Jeho pisár sa ukázal byť na úrovni, hoci ho od zapisovania rozhovorov bolelo zápästie.
Konečne sa Džehuty vrátil do paláca, kde si smäd uhasil pivom. Ponúkol ním aj Ikera, ktorému povedal:
„Nedržal si sa zle. Zhrnutie, ktoré mi napíšeš mi pomôže zhodnotiť, či bola orientácia správna. Diskusia je dôležitá, ale rátajú sa iba činy.“
„Je rituál čin?“
„Je to dokonca najvýznamnejší čin, pretože nastoľuje to, čo bohovia uskutočnili prvý raz.“
„To, čo sa s vami odohralo včera večer, pane...“
„Bol to istý druh regenerácie nevyhnutný pre muža v mojom veku, na ktorého pleciach leží veľká zodpovednosť. Uvedomil si si bohatstvo nášho kraja a nevyhnutnosť usilovne pracovať, aby sme si ho udržali? U nás nad prácou nikto neohŕňa nosom. A keď niekto klame, rýchlo ho odhalím. Túto jedinečnú rovnováhu však chce zničiť jeden muž: faraón Senusret. Iker, to je náš nepriateľ.“
Mladý pisár bol otrasený. Správca kraja nehovoril do vetra... Že by mu takto prezradil meno toho, čo si želal jeho smrť?
Džehuty mohol byť spokojný s prosperitou svojho poľnohospodárstva, ale nedostatok informácií z memfiského dvora v ňom prebúdzal obavy. Nenaznačovala táto izolácia, že kráľ ho podozrieva zo sprisahanectva so sichemskými vzbúrencami? V tom prípade musí vziať do ruky pútnickú palicu a združiť všetkých správcov krajov, aby odrazili neodvratný faraónov útok.
Generál Sepi nebol toho názoru. Neveril takémuto náhodnému spojenectvu, ktoré z jeho pohľadu vyústi do bolestného neúspechu, škodlivého pre členov konfederácie. Lepšie by bolo rokovať priamo so Senusretom a pokúsiť sa predostrieť mu Džehutyho názor.
Džehuty však váhal.
Toto odkladanie, ktoré sa nezhodovalo s jeho charakterom, ho popudzovalo.
Čierny ibis priletel k Ikerovi, sadol si v jeho blízkosti a uprene naňho hľadel. Potom urobil zopár krokov dopredu a znehybnel. Do zeme nohami vytlačil znamenie. Zobákom vyryl vrchol trojuholníka a potom odletel.
„Čo si o tom myslíš?“ spýtal sa Džehuty.
„Dozvedel som sa, že bez strachu možno piť vodu, ktorú pijú ibisy, prinášajúce nám prapôvodné svetlo tým, že nám dávajú znamenia. Tu je jedno z nich, pane: trojuholník, prvý výraz stvoriteľskej myšlienky. Inak povedané, aj vy vytvorte čosi veľkolepé a starosti pominú.“
„Tvoj učiteľ ťa dobre pripravil. To by mohlo byť naozaj východisko.“
V Džehutyho mysli sa zrodil neuveriteľný plán. Ak sa mu ho podarí zrealizovať, ohúri dokonca aj Senusreta.
„Generál Sepi mi hovoril o abydoskom Zlatom kruhu,“ začal Iker. „Rád by som...“
„Generála Sepiho vyslali na neobmedzene dlhú misiu. A teba čaká veľa práce. Od dnešného večera budeš bývať v paláci, kde ti pridelia kanceláriu. Dáš dohromady všetky správy týkajúce sa silných a slabých stránok môjho kraja a najpodstatnejšie veci vypichneš. Chcem vedieť, čoho by sme v prípade konfliktu boli schopní.“

Tlčhuba, usadený v kresle z trstiny, práve dojedal gazelie stehno, kým Šab Krivoš si nečinne prezeral okolíky papyrusu tancujúce vo vetre.
„Už sme dosť vyčkávali, Krivoš. Je čas vydať sa na cestu.“
Šab bol na konci s argumentmi. Tentoraz si aj on uvedomoval, že sa Zvestovateľ nevráti. Bez takého vodcu bude z neho opäť priemerný zlodej bez budúcnosti.
„Vytvoríme dobrú bandu,“ tvrdil Tlčhuba, „nikto nás nezdolá. Všetky bohaté vily v Delte budú naše! Zabudni na minulosť, priateľko, a vydajme sa na cestu za bohatstvom.“
Vo vlhkom močaristom ovzduší zaznel bolestný výkrik.
„Strážca... prepadli strážcu!“
Bojovníci sa pod Tlčhubovým velením chopili zbraní a rozostavili sa tak, aby útočníka obkľúčili.
Keď zbadali Zvestovateľa zamreli na mieste.
„Kto z mojich verných sa opovažuje zaútočiť na mňa?“
„Vy... vy ste im unikli!“ skríkol nadšene Šab.
„Tak predsa,“ skonštatoval Tlčhuba. „Tak predsa... Prerazili ste múry väzenia?“
„Ešte lepšie: naši nepriatelia si myslia, že popravili Zvestovateľa. Pre Egypťanov už nejestvujem. Sme vo veľkej výhode: môžeme konať v úzadí a nikto nebude mať tušenia, odkiaľ údery prichádzajú.“
Šab Krivoš hltal vodcove slová.
„Nebudeme pokračovať v rozširovaní vzbury v Kanaáne, pane?“
„Faraón Senusret zareagoval veľmi tvrdo a rozdelil jednotné územie, na ktorom jeho armáda vykonáva kontrolu. Nová posádka v Sicheme sa skladá z vycvičených vojakov, ktorí kruto potlačia každý pokus o vzburu. Tam to však nie je najvážnejšie. Keď som prechádzal mestečkami a osadami, zistil som, že obyvateľstvo je veľmi zbabelé. Sú to ovce neschopné postaviť sa proti okupantom a položiť životy za nastolenie vlády skutočného Boha. Opierať sa o nich by bolo iluzórne.“
„To ma neprekvapuje,“ vyhlásil Tlčhuba. „Tým figliarom som nikdy neveril! My však nie sme zbabelci.“
„Máte istotne nový plán,“ netrpezlivo povedal Šab.
„Dobrodružstvo v Sicheme bolo veľmi užitočné,“ potvrdil Zvestovateľ.
„Tak teda,“ zasiahol Tlčhuba, „začneme s nejakou farmou alebo vilou?“
„Nájdi lepšie riešenie.“
„Osamelá farma s čo najmenším počtom služobníctva. Tej sa ľahko zmocníme. Pokiaľ ide o korisť...“
„Tú si môžeš celú nechať. Šab, päť mužov a ja sa usadíme v Memfise.“
„V Memfise... Ale veď mesto je plné policajtov!“
„Nespáchame tam nijaký zločin. Naopak, začleníme sa medzi obyvateľstvo ako vážení obchodníci, aby sme získali čo najviac informácií. Musím spoznať omnoho lepšie faraóna i ľudí, čo ho obklopujú, aby som mohol nad ním zvíťaziť. Možno sa nám podarí získať spojenca rovno v kráľovskom paláci.“
„To nie je možné,“ skonštatoval Tlčhuba.
„Nemáme iné východisko, kamarát. Vďaka tvojim nájazdom sa obohatíš a keď to bude potrebné, budeš ma podporovať. A nikdy ti nezíde na um, aby si ma zradil, však?“
Zvestovateľov pohľad bol ešte hrozivejší ako démonov na púšti.
Tlčhuba vedel, že muž v turbane by uhádol jeho úmysly, a tak nemal najmenšiu šancu oklamať ho.
Zvestovateľ mu položil ruku na plece a on mal pocit, že sa ho zmocňujú pazúry dravého vtáka a zarývajú sa mu do tela.
„Bol si iba bezvýznamný zlodej a ja ti teraz ponúkam osud vraha, ktorý bude terorizovať celú krajinu. Prestaň sa správať ako úbohý bandita a uvedom si, že výkon najvyššej moci sa drží na dvoch pilieroch: na násilí a korupcii. Ty budeš prvý a Šab druhý pilier. Bohatstvo ti bude odmenou, priateľ môj verný, a budeš mať všetko, čo si zažiadaš. Ale musíš byť trpezlivý, útočiť musíš v maske a napredovať rozvážnym krokom.“
Po prvý raz Tlčhubu naozaj presvedčili Zvestovateľove slová. Ten muž bol ozajstný vojvodca, ktorý vedel vypracovať i zrealizovať stratégiu. Poslúchať ho bolo prejavom sily, a nie slabosti.
„To mi vyhovuje,“ usúdil Tlčhuba.

Pod kritickým pohľadom veľkého pokladníka Senancha odborníci dávali príkazy ľuďom povereným čistením kanálov a úpravou hrádzí pred najbližšou povodňou. Tejto namáhavej práci sa pripisovala veľká dôležitosť, a zapájali do nej aj roľníkov, ktorí navážali na hrádze zeminu, čistili dná vodných ciest aj nádrží a upchávali všetky trhliny. Júnová horúčava sťažovala práce, ale každý si uvedomoval svoju dôležitosť. Treba všetko urobiť, aby sa zachytilo čo najviac vody, ktorá bude až do nasledujúcej povodne zavlažovať polia a záhrady. Ďalšie skupiny chystali zásoby suchého dreva na zimu, napĺňali nádoby so sušeným ovocím, nevyhnutnou potravou na prvé dni záplav, keď Níl nebude splavný. Mnoho dedín sa musí postarať o potravinovú sebestačnosť.
Navonok všetko prebiehalo hladko. Senanch však čakal na hlavnú správu z juhu. Priniesol mu ju vojenský poštár. Labužníkova tvár sa zamračila. Hoci sa práve chystal na výdatné raňajky, prešla ho všetka chuť do jedla.
Krokom rýchlejším ako obyčajne sa vybral na ministerstvo práce, kde jeho kolega Sehotep prerušil rokovanie, aby ho ihneď prijal.
Senanch mu oznámil zlú novinu.
„Upozorníme na to jeho veličenstvo, alebo mu radšej zamlčíme pravdu?“
„Správne, že si kladieš takúto otázku,“ ocenil Sehotep. „Ak upovedomíme kráľa, nezostane nečinne sedieť a pravdepodobne sa pustí do neuvážených krokov. Sme však členovia jeho rady a keby sme mlčali, dopustili by sme sa hrubej chyby.“
„To isté si myslím aj ja.“
Ministri požiadali faraóna o audienciu.
Senanch sa ujal slova.
„Niekoľko pozorovaní to potvrdzuje, veličenstvo: korene cyklámenov rastú do veľkej hĺbky, aby rastliny mali dostatok vody. Tento jav nemožno spochybniť: záplava bude veľmi slabá. Inak povedané, po troch priemerných rokoch, keď sme si nemohli urobiť zásoby obilnín, nám hrozí hlad.“
„Táto pohroma nie je náhodná,“ usúdil Senusret. „Usirova akácia v Abyde chradne, čím nám pán povodní dáva najavo svoju nespokojnosť. Musím sa vybrať do Elefantíny[footnoteRef:30], aby som si ho uctil a obnovil harmóniu.“ [30:  Elefantína je ostrovček (egypt. Abu) v oblasti prvého nílskeho kataraktu pri Asuáne, významná archeologická lokalita (pozn. prekl.).] 

Tohto rozhodnutia sa obaja ministri obávali.
„Veličenstvo,“ pripomenul Senanch, „tá oblasť nie je bezpečná. Správca toho kraja je náš nepriateľ a má silnú milíciu. Navyše, aby ste došli do Elefantíny, musíte prejsť niekoľkými nepriateľskými krajmi. Na vašu loď iste zaútočia.“
„Myslíš si, že podceňujem tie nebezpečenstvá? Je tu ešte ďalšie, a omnoho vážnejšie: hlad. Napriek všetkým nebezpečenstvám sa pokúsim hladomor odvrátiť.“
„V tom prípade, veličenstvo,“ navrhol Sehotep, „treba uviesť do bojovej pohotovosti naše vojská.“
„Dôležitý je najmä Kanaán. Iba silná vojenská posádka zaručí mier, ktorý sme tam nastolili. Mne stačí flotila ľahkých lodí. Nech je pripravená vyraziť čo najrýchlejšie.“

Generál Nesmontu osobne vybral dvadsať lodí a ich posádku, ale táto výprava sa mu vôbec nepáčila. Nezdržal sa, a povedal to panovníkovi, ktorý si ho pozorne vypočul.
„Pripusťme, veličenstvo, že náš nový spojenec Uacha nie je pokrytec a zostane neutrálny. To však nie je dôvod, aby sme zabúdali na ďalších piatich! Najprv, skupina troch: Chnum-Hotep, Džehuty a Uch. Aj keď v ich mene je hotep, mier, myslia iba na to, ako zvýšiť stavy milícií. Našťastie tak lipnú na rodinných privilégiách, že nebudú schopní zjednotiť sa. Za predpokladu, že prekonáte túto prekážku, narazíte na Up-uauta, správcu Kraja Vreteničieho stromu[footnoteRef:31]. Je to skutočný bojovník, ktorý nezaváha a zaútočí na nás! Ak zázrakom na ceste do Elefantíny prekonáme aj toto, zostáva najhorší Sarenput so svojimi ozbrojenými bandami Núbijčanov, ktorí sú horší ako šelmy. Dúfam, že je vám to jasné, veličenstvo.“ [31:  Hlavné mesto Saut, po grécky Lykopolis (dnešný Asijút).] 

„Nadmieru, jasné, generál. Mám prichystané lode?“
„Ale, veličenstvo...“
„V ľudskom živote nastane okamih, keď človek bez ohľadu na svoje postavenie musí dokázať svoju pravú cenu. Pre mňa nadišla táto chvíľa, a každý si to uvedomuje. Alebo zachránim Egypt pred hladom, alebo nie som hoden vládnuť mu.“
„Viete predsa, že nemáme nijakú šancu a táto výprava sa skončí pohromou.“
„Ak bude severný vietor priaznivý a naši námorníci šikovní, využijeme našu výhodu: rýchlosť.“
„Vybral som najlepších. A strach zo smrti ich ešte väčšmi zocelí.“
Rozkaz je rozkaz, starý generál už nepoložil ďalšiu otázku. Pod jeho velením nikto necúvne.

Medes trpel hnačkami, ktoré nespôsobila ani horúčava ani jedlo, ale strach, že zbadá na obzore nepriateľské lode. Pri predstave, že ho prebodne šíp alebo meč, sa mu rozbúrili vnútornosti. Neupokojila ho ani prítomnosť Sobeka Ochrancu. Ani ten by nič nezmohol, keby na nich zaútočili jednotky správcov krajov.
Medes si inak predstavoval prvú oficiálnu účasť na kráľovskej ceste; musel sa spokojne tváriť a nevysloviť najmenšiu kritiku, pokiaľ šlo o toto bláznivé dobrodružstvo, v ktorom zahynie celá vláda Egypta.
„Necítite sa dobre?“ spýtal sa ho Sehotep, nositeľ kráľovskej pečate, s uštipačným úsmevom.
„Ale áno, no toto hrozné počasie mi prevracia žalúdok.“
„Cítim, že každú chvíľu sa rozpúta búrka.“
„Mali by sme teda priraziť k brehu. Naše lode nie sú dostatočne pevné, aby vydržali rozbúrený Níl.“
„To je isté. Napite sa trošku vlažného piva a zajedzte si včerajšieho chleba, prestanú vám kŕče.“
Vo chvíli, keď flotila míňala prvú nebezpečnú oblasť, strhla sa búrka. Oblohu križovali blesky a hromy burácali s nezvyčajnou prudkosťou.
Na palube kráľovskej lode sa chystali na pristávací manéver.
„Pokračujeme v plavbe,“ prikázal Senusret.
„Veličenstvo,“ namietol Nesmontu, „bude to príliš riskantné!“
„Je to najvhodnejšia príležitosť, ako zdolať prekážku. Či námorníci, ktorých si vybral, nepatria k najlepším?“
Ohúrený Medes zbadal, že hlavná loď zostáva uprostred rieky a ostatné ju nasledujú.
Na pokraji mdlôb sa utiahol do kajuty, aby nevidel, ako loď stroskotá.
Zúrivé vlny narážali do plavidiel, sťažne sa ohýbali, až praskali, palubné zábradlia boli zničené. Dvaja námorníci spadli do vody, nik ich nemohol zachrániť.
Senusret vzal do rúk kormidlo. Odhodlaný a sústredený čelil Sutechovmu hnevu.
Keď záblesky svetla prenikli cez ťažké čierne oblaky, Níl sa upokojoval a kráľ opäť odovzdal kormidlo kapitánovi lode.
„Hoci nás Sutech chcel zničiť,“ poznamenal Senusret, „pomohol nám. Treba mu priniesť obetu.“
Vládca zapálil ohrievadlo a do ohňa hodil figúrku z pálenej hliny v podobe rovnorožca prebodnutého nožom. Uprostred púšte tento obdivuhodný štvorkopytník vydržal aj tie najväčšie horúčavy. Nepreniesol na kráľa trochu tejto schopnosti?
„Prešli sme,“ skonštatoval generál Nesmontu. „Traja správcovia krajov už nemôžu zasiahnuť!“
Tento optimizmus dlho netrval.
„Teraz,“ oznámil, „nasleduje Asijút a vojna s Up-uautom. Treba rátať s tvrdým bojom.“

Nastala noc, keď flotila priplávala do druhej nebezpečnej oblasti. Po niekoľkých dňoch nepretržitej plavby boli ľudia vyčerpaní. A nikto by neriskoval plaviť sa potme, najmä v období, keď sa mohli obávať rovnako rozmarov rieky ako hrochov.
„Navrhujem dva dni odpočinku, aby sme sa pripravili na boj,“ žiadal Nesmontu.
„Pokračujeme v plavbe,“ rozhodol Senusret.
Starý generál sa dusil hnevom.
„Ak zapálime všetky potrebné fakle, milícia v Asijúte nás ihneď zbadá.“
„Práve preto ich nezapálime.“
„Ale, veličenstvo...“
„Viem, Nesmontu. Pokúšať osud je jediné riešenie.“
Na prove prvej lode Senusret určil rýchlosť a smer. Za tejto noci v nove mesiaca sa táto úloha ukázala mimoriadne náročná. Faraón sa nedopustil nijakého omylu, nijaké božstvo sa mu nestavalo do cesty a flotila sa plavila po pokojnej hladine Nílu.

Nesmontu bol hrdý, že slúži mužovi s pevným charakterom ako Senusret. Iste, to najťažšie mali ešte pred sebou, ale obľuba vládcu medzi vojakmi a námorníkmi zo dňa na deň rástla. Čoho sa obávať, keď im velí faraón, ktorý osobne rieši konkrétne úlohy?
Krajina v okolí rieky kazila cestovateľom náladu.
Ako sa blížili k Elefantíne, brehy boli popraskané. Ľudia i zvieratá trpeli úmornou horúčavou, rastliny spaľované slnkom volali po záplavách. Osly odnášali vrecia s obilím z jednej dediny do druhej, a roľníci už končili mlatbu. Každý krok, každý pohyb si vyžadoval veľké úsilie.
„Veličenstvo,“ ozval sa Nesmontu, „zbadali nás.“
Generál ukázal na Núbijčana vylezeného na vrcholci palmy, ako dáva rukami znamenia ďalšiemu strážcovi o niekoľko metrov ďalej. Zo stromu na strom sa správa o príchode neznámych lodí šírila veľmi rýchlo až k správcovi kraja Sarenputovi.
„Nebolo by rozumnejšie zostať na mieste a poradiť sa, akú taktiku použijeme?“ spýtal sa Nesmontu.
„Pokračujeme v plavbe.“
Vietor utíchol, veslári napredovali pomaly, srdcia vojakom bili prudšie. Natrafiť na miestnu početnú a dobre vyzbrojenú milíciu by nebolo veľmi príjemné. Ak sa nestane zázrak, boj je dopredu prehraný.
Po období relatívneho pokoja, v priebehu ktorého sa Medesovi zlepšil zdravotný stav, znovu pocítil bolestivé kŕče. Sarenputova milícia bola preslávená svojou krutosťou.
A čo ak sa nevyhnutná Senusretova porážka, ktorý si neuvedomuje útočníkove silné stránky, zmení na Medesovo víťazstvo? Stačí, ak v pravú chvíľu vyskočí na breh, vydá sa do rúk Sarenputovým vojakom, bude prisahať vernosť, prezradí tajomstvá memfiského dvora a ponúkne svoje služby víťazovi.
Sobek s nervami na prasknutie sa pripravoval obraňovať kráľa a bol ochotný zaň položiť aj život. Skôr ako sa k nemu priblíži nepriateľ, utrpí také straty, že možno napokon aj cúvne. V každom prípade treba tomu aspoň veriť.
Sehotep vyzeral vyrovnane ako spoločník pozvaný na takú výnimočnú hostinu, že ju za žiadnu cenu nesmie prepásť. Pri pohľade na neho by nikto nepovedal, že aj jeho zožiera strach.
„Tam sú, veličenstvo,“ oznámil generál Nesmontu s vážnou tvárou.
Správca kraja Sarenput nezobral hrozbu na ľahkú váhu, pretože sa na Níle objavilo celé jeho loďstvo.
„Nemyslel som si, že má až toľko lodí,“ smutne konštatoval starý generál.
„Jeho kraj patrí k najväčším v Hornom Egypte. Sarenput je veľmi dobrý hospodár. Je to vynikajúci správca, ktorý si však neuvedomil podstatné: úspešné spravovanie provincie nevytvára puto medzi nebom a zemou, čoho zárukou je len faraón.“
„Ak treba, veličenstvo, pustíme sa do boja. Ale je to ozaj nevyhnutné - nechať sa zmasakrovať?“

[bookmark: bookmark41]

40

Faraón Senusret pozoroval, ako sa približuje loď správcu kraja Sarenputa, ktorý stál na prove. Široká tvár, nízke čelo, oči ďaleko od seba, vystupujúce lícne kosti, energické ústa a výrazná brada, svaly muža činu, neľútostného a energického, tak by sa dal charakterizovať pán toho kraja. Na hrudi mal amulet v tvare magického uzla zaveseného na perlovej retiazke.
Bez váhania nastúpil na palubu kráľovskej lode.
„Veličenstvo,“ vyhlásil podráždene, „ľutujem, že ste ma oficiálne neinformovali o svojej návšteve. Keďže ste sem prišli osobne, predpokladám, že dôvod vašej cesty je veľmi dôležitý. Preto vás pozývam do môjho paláca, kde sa porozprávame chránení pred neželanými ušami.“
Kráľ súhlasil.
Sarenput sa vrátil na svoju loď a sprievod zamieril k hlavnému nábrežiu Elefantíny.
„Odmietnite,“ poradil generál Nesmontu. „Na pevnine vás nemôžeme obrániť. Bezpochyby je to pasca.“
Senusret mlčal, až kým nepristáli pri brehu.
„Idem sám, nech ma nikto nenasleduje,“ rozhodol faraón, keď zostupoval z mostíka.
Vládcu, obkoleseného milicionármi Sarenputa, ktorý ich o hlavu prevyšoval, prijali na prahu paláca dva psy správcu provincie, čierny pes s jemnou hlavou a dlhými labami a omnoho menšia, guľatá sučka.
„Volá sa Gazela,“ povedal Sarenput, „a teší sa ochrane Dobrého spoločníka. Dáva na ňu pozor, akoby bola jeho matka.“
Dobrý spoločník podišiel ku kráľovi a oblizol mu ruku. Aj Gazela sa začala dôverčivo obtierať panovníkovi o lýtka.
„Málokedy sú moje psy také prítulné k neznámemu človeku,“ čudoval sa Sarenput.
„Nie som neznámy človek, ale faraón Horného a Dolného Egypta.“
Na okamih sa Sarenput zadíval na kráľa.
„Vojdite, veličenstvo.“
Psy išli pred nimi, zaviedli Senusreta do nádherného paláca a potom do prijímacej siene s dvoma stĺpami vyzdobenými kvetinovými motívmi. Tu ich očakával Uacha, správca Kraja Kobry.
Starec vstal a uklonil sa.
„Zato, že som nezničil vašu flotilu, vďačíte tomuto môjmu priateľovi,“ vysvetľoval Sarenput. „Je presvedčený, že chcete odvrátiť pohromu. Takisto ma prosil, aby som sa nestaval proti vášmu pokusu vyvolať dobrú povodeň.“
„Mám to v úmysle, Sarenput.“
„Dovoľte mi, veličenstvo, aby som bol úprimný: to sú iba rečičky! V skutočnosti ste tu preto, aby ste si podrobili náš kraj.“
„S dvadsiatimi ľahkými loďami?“
Sarenput zneistel.
„Je to málo, viem, ale...“
„Začnime s tým najpodstatnejším: s Maat, večným zákonom života. To ona vytvorila svet, ročné obdobia, úprimnosť a spravodlivosť, dobrú vládu a harmonické hospodárstvo. Vďaka Maat naše rituály dovoľujú božským silám prebývať na našej Zemi. Kto chce rešpektovať Maat, musí nasledovať cestu priameho myslenia, čestných slov i činov. Patríš medzi takých ľudí, Sarenput?“
„Ako môžete o tom pochybovať, veličenstvo?“
„Potom prisahaj na život faraóna, že nemáš prsty v zločine spáchanom na Usirovej akácii v Abyde.“
Zdalo sa, že správca kraja nepredstiera prekvapenie.
„Čo... čo sa tam stalo?“
„Krajine niekto počaroval, akácia odumiera. Takisto hrozí, že Usirova životodarná sila v podobe povodne sa nám vyhne a krajina bude odsúdená na hlad. A práve tu, v Elefantíne, vyteká tajomný prameň Nílu. Práve tu sa nachádza jedna z Usirových podôb. A je to istotne tu, kde bol narušený jeho pokoj, čo bráni, aby sa rozpútala povodeň.“
Vládcove úvahy otriasli Sarenputom, no napriek tomu ich odmietal prijať.
„To nie je možné, veličenstvo! Nikto sa neodváži narušiť územie Biggehu, nijaká ľudská bytosť tam nemá dovolený prístup. Moji milicionári ju dobre strážia, ich ostražitosti nič neujde.“
„Som presvedčený o opaku a mojou úlohou je obnoviť kolobeh energie, ktorý bol prerušený. Dovoľ mi vstúpiť na ostrovček.“
„Strážcovia z druhého sveta vás rozdrvia.“
„Budem riskovať.“
Sarenput pochopil, že kráľ pripomínajúci obra neustúpi, a tak súhlasil, že spolu s Uachom pôjdu do Biggehu. Keď prešli pozdĺž ostrova Sehel, oproti ktorému sa rozprestierali rozsiahle žulové lomy, správca kraja zastal pri prvom katarakte, skalnatom chaose, cez ktorý sa v tomto ročnom období nedalo prejsť. Odtiaľ vychádzala cesta chránená tehlovým múrom, po ktorej sa nosil kameň. Spájala prístavy severnej a južnej časti kataraktu.
„Nemôže byť nič účinnejšie ako táto bariéra na kontrolovanie obchodníkov prichádzajúcich z Núbie,“ vyhlásil Sarenput hrdo. „Dane vyberané mojimi colníkmi prispievajú k bohatstvu tejto oblasti.“
Vidiac, že vládca je priveľmi sústredený na svoju úlohu, aby sa zaujímal o materiálne detaily, výrečný, trochu urazený správca, zmĺkol.
Ľahký čln prekonal krátku vzdialenosť medzi pevninou a zakázaným ostrovčekom.
„Veličenstvo, môžem vás ešte posledný raz varovať a odhovoriť od toho dobrodružstva?“
„Nevidím tvojich vojakov.“
„Strážia prístupovú cestu, colnice, a...“
„Ale samotný Biggeh nie.“
„Kto by sa opovážil vkročiť na Usirovo posvätné územie?“
„Ten, čo chce zničiť akáciu v Abyde.“
Loďka pristála.
Zvláštne ticho obklopovalo sväté miesto. Nijaký štebot vtákov, dokonca ani šum vetra. Kráľ vykročil do spleti akácií, tamarišiek a jujúb.
„Ak sa Senusretovi podarí darovať nám poriadnu záplavu, ktorú potrebujeme ako soľ, stanem sa jeho verným služobníkom,“ prisahal Sarenput.
„Pripomeniem ti neskôr tvoj sľub,“ povedal Uacha.

Tristošesťdesiatpäť obetných stolov, toľko ako dní v roku, ukrytých v húštine a rozostavaných okolo veľkej skaly. Vo vnútri jaskyňa, zvaná „Tá, čo ukrýva svojho pána,“ teda Usira.
Na každom obetnom stole položená váza s mliekom. Každý deň sa vzácna tekutina pochádzajúca z hviezd regeneruje prostredníctvom stvoriteľských síl. To všetko sa odohráva pred ľudskými zrakmi.
Päť z tých váz, zodpovedajúcich piatim posledným dňom roka zasväteným Usirovi a Eset, boli rozbité.
Senusret pochopil, prečo nenastali záplavy. Niekto zneuctil posvätné miesto, energia prestala prúdiť.
Pri hľadaní nejakej stopy na odhalenie vinníka kráľ objavil kúsok vlny, materiál prísne zakázaný pre egyptských kňazov, ktorí nosili iba oblečenie z ľanu. Ten, čo sem prišiel, nepoznal rituálne zvyky alebo sa im posmieval.
Trepot krídel prerušil pokoj miesta. Sokol a sup sa usadili na vrchole skaly a pozorovali votrelca.
Sokol vzlietol, no sup sa nepohol.
„Vďaka ti Božská matka. Čo sa musí stať, stane sa!“
Sarenput neveril vlastným očiam. Faraón bol nažive!
„Teraz,“ vyhlásil Senusret, „poznám koreň zla.“
„Dokážete ho vytrhnúť, veličenstvo?“
„Opovažuješ sa myslieť, že bohyňa opustila faraóna? Dívaj sa do diaľky, Sarenput, a pozorne počúvaj jej hlas.“
Najprv sa na obzore objavil iba svetelný bod, ako zázrak. Potom sa zväčšoval a nadobúdal podobu bárky. Ľahká veslica sa pomaly plavila k posvätnému ostrovu.
Na palube bol jeden unavený veslár a mladá, nesmierne pôvabná žena. Dokonca aj Sarenput, ktorý mal za milenky prenádherné Núbijčanky, bol ohúrený.
Z akého sveta sa vynoril tento zjav dokonalých tvarov, spokojnou tvárou a žiarivým pohľadom?
Mladá kňažka odetá do dlhých bielych šiat previazaných červeným opaskom lemovaným na hornej i spodnej strane žltými, zelenými a červenými pásikmi. Dlhá parochňa jej nezakrývala uši. Na zápästiach mala zlaté a lazuritové náramky. Na krku skarabea z pozláteného karneolu.
„Kto je to?“ spýtal sa Sarenput.
„Kňažka z Abyda, ktorej pomoc nevyhnutne potrebujem,“ odvetil vládca. „V obrade určenom na prilákanie povodne, predstavuje južný vietor.“
Na korme lode prenosná harfa, zrolovaný a zapečatený papyrus a soška Hapiho[footnoteRef:32], androgýnneho ducha rieky. [32:  Egyptský prepis Hapej, boh zúrodňujúcej sily Nílu a jej zosobnenie.] 

„Pripravte obety,“ prikázal Senusret dvom správcom krajov a potom opäť zmizol v labyrinte bujnej vegetácie, tentoraz v spoločnosti kňažky.
Oproti jaskyni Nílu zastali. Zo skaly ich pozoroval sup a sokol.
„Eset našla Usira,“ povedal faraón. „Posledná prekážka sa dvíha, plody avokáda dozreli, kanály sa môžu otvoriť a naplniť novou vodou. Nech pramene Nílu sú bohaté, nech sokol ochraňuje kráľovskú inštitúciu a nech sa sup stane matkou, ktorá premôže smrť.“
Mladá žena hrala na harfe so štyrmi strunami. Hlava bohyne Maat zdobila jej vrchnú časť, čím zaručovala, aby nástroj, na ktorý sa tak ťažko hrá, vydával ľubozvučné tóny.
„Nech faraón je chlieb bohyne Maat a pije jej rosu,“ spievala sladkým hlasom v pomalom rytme.
V jaskyni sa zachvela zem.
Objavil sa obrovský zelený had, ktorý sa skrútil do klbka a prehltol vlastný chvost.
„Ročný cyklus prebehol a uzavrel sa,“ povedal faraón, „a teraz sa zrodí nový rok. Keďže pohltil sám seba, čas podporí večnosť. Nech sa had z nílskych prameňov stane živiteľom Obidvoch krajín.“
Sokol a sup vzlietli a začali ochranne krúžiť okolo vládcu a kňažky, ktorá zlomila pečať na papyruse, rozvinula ho a vstúpila do jaskyne.
Ponorila ho do zlatej vázy. Všetky nápisy boli nedotknuté, a spis sa za pár okamihov rozplynul.
Mladá žena ukázala vázu kráľovi.
„Pijem slová moci, zapísané do tajomstva záplavy, aby sa prevtelili do môjho hlasu a odovzdali svoju energiu.“

V prítomnosti Sarenputa, Uachu, významných osobností kraja a pozorného, sústredeného davu Senusret vykonával veľkú obetu rodiacej sa povodni.
Do rieky hodil Hapejovu sošku nabitú silou tajomných prameňov, zapečatený papyrus, kvety, ovocie, chleby a koláče.
Na oblohe zažiarila Sopdet[footnoteRef:33]. Vo všetkých egyptských chrámoch sa rozsvietili lampy. [33:  Sopdet, bohyňa nílskych záplav, stelesnená vo hviezde Sírius, Pani Nového roka, po grécky Sotis (pozn. prekl.).] 

Už nebolo pochybností pri pohľade na stúpajúci rozbúrený Níl, že záplava bude poriadna.
„Hapej, tvoja voda je odrazom nebeskej tekutiny, staň sa znovu naším otcom aj našou matkou. Nech nad vodou zostanú iba pozemské vŕšky ako v prvé ráno, keď vznikol svet, pretože vychádzaš z Nuna, pravodstva, oceána energie, aby si vdýchol život tejto krajine.“
Radostné výkriky sa ozývali pri posledných slovách Senusreta, ktorý na čele sprievodu zamieril ku chrámu v Elefantíne, kde niekoľko dní sa odriekali slová moci určené na podporu povodne.
„Dokázal to,“ povedal Sarenput. „Tento kráľ je skutočný faraón.“
„A ty,“ pripomenul Uacha, „ty musíš dodržať svoj sľub. Tak ako môj, aj tvoj kraj je odteraz v Senusretových službách.“

Napriek tvrdým pracovným podmienkam sa mladý gazda nesťažoval. S pomocou manželky a troch usilovných nádenníkov viedol malé hospodárstvo, ktoré ho uživilo, mohli si kúpiť zariadenie i oblečenie a dokonca rátať aj s jeho ďalším rozvojom. O rok o dva si najme ďalších ľudí a postaví si nový dom. A ak sa mu podarí zúrodniť močaristý pozemok vedľa jeho poľa, dostane i štátnu pomoc.
Vyhladol, a tak vošiel do trstinovej búdy, kde mu manželka odkladala kôš s obedom.
Tentoraz nenašiel nič.
Díval sa, išiel si oči vyočiť, no košík nikde.
Najprv nespokojný, potom znepokojený vyšiel z búdy a vrazil do zarasteného obra, ktorý ho prudko odsotil.
„Kam sa tak ponáhľaš, kamarát! Musíme sa porozprávať.“
Gazda sa pokúsil schytiť vidly, ale kopanec do boku ho zrazil na zem. S vyrazeným dychom chcel vstať. Tlčhubova päsť ho však znehybnela.
„Upokoj sa, priateľko. Ak nie, moji muži zabijú jedného z tvojich nádenníkov. To bude len začiatok, začiatok...“
„Moja žena... Kde je moja žena?“
„V dobrých rukách, to mi môžeš veriť! Kým nedám príkaz, nikto sa jej nedotkne.“
„Čo chceš?“
„Dobrú dohodu medzi rozumnými ľuďmi,“ odvetil Tlčhuba. „Tvoje gazdovstvo je na veľkej samote, potrebuje ochranu. A tú ochranu ti ponúkam ja. Nemusíš sa obávať zlodejov a budeš môcť pokojne pracovať. Keď vravím, „ponúkam ti“, je to takmer pravda; zaslúži si to však aj odmenu, nežiadam viac ako desať percent z tvojich príjmov.“
Gazda sa vzbúril.
„To ma dvojnásobne zaťaží, už teraz sú dane neznesiteľné!“
„Bezpečnosť má väčšiu cenu, kamarát.“
„Odmietam.“
„Ako chceš, ale je to vážny omyl. Nádenníkov podrežeme, ženu znásilníme a upálime. A ty s deťmi takisto skončíš v plameňoch. Ľahko pochopíš, čo žiadam.“
„Nerob to, veľmi ťa prosím!“
„Vieš, dobráčisko,“ povedal Tlčhuba a dvíhal ho zo zeme, „chcem byť veľmi milý, ale trpezlivosť nie je mojou silnou stránkou. Buď ma ihneď poslúchneš, alebo sa pustím do akcie.“
Zlomený sedliak sa podvolil.
„Dobre, konečne si dostal rozum! S chlapmi tu pobudneme zopár dní, aby sme zistili, či ti ide práca od ruky a aké výsledky môžem očakávať od našej spolupráce. Nebude sa ti chcieť tak klamať. Keď odídem, tvoje gazdovstvo bude ustavične pod dohľadom. Ak budeš veľmi iniciatívny a obrátiš sa na políciu, ty ani tvoji blízki sa stadiaľto nedostanú živí. Umieranie bude dlhé, veľmi dlhé, a najmä tvojej ženy.“
Tlčhuba potľapkal sedliaka po pleci.
„A teraz na spečatenie našej dohody sa poďme napiť a najesť.“
Tlčhuba si najprv myslel, že obete zmasakruje a zničí im príbytky, no potom prišiel na lepšiu myšlienku: vydieranie. Keby za sebou nechával mŕtvoly a ruiny, vzbudil by pozornosť úradov; získavať bohatstvo od svojich „chránencov“, nútených mlčať, mu prinesie viac úžitku.
Čoskoro bude Zvestovateľ naňho hrdý.

Memfis očaril Šaba Krivoša. Prístav, trhovisko, obchodíky, ľudové štvrte, ulice hemžiace sa Egypťanmi a cudzincami - to všetko ho nadchýnalo. Dni sa mu videli prikrátke a potreboval by mesiace, ak nie roky, aby objavil tisíce atrakcií tohto rušného hlavného mesta, ktoré nepoznalo nikdy oddych.
Zdalo sa mu, že Zvestovateľ je voči týmto vzruchom ľahostajný. Vkĺzol medzi obyvateľov ako prízrak, ktorého si nikto nevšimol. Vďaka svojim očarujúcim schopnostiam si rýchlo našiel skromné ubytovanie spojené s obchodíkom, ktorý bol už niekoľko týždňov zavretý.
„Stanú sa z nás počestní obchodníci,“ povedal Zvestovateľ svojim spoločníkom, „a využijeme toto susedstvo. Zamiešajte sa medzi Memfisanov, nájdite si milenky, navštevujte krčmy.“
Tento program sa zainteresovaným veľmi páčil, upratovali izby a zariaďovali ich rohožami, košmi a poličkami.
Zvestovateľ zaviedol Šaba do prístavu.
Odrazu v meste zazneli radostné výkriky a ulice zaplnil hlučný dav, ktorý ospevoval Senusreta.
Zvestovateľ sa obrátil na staršieho a trochu pokojnejšieho muža ako ostatní.
„Čo sa stalo?“
„Obávali sme sa slabých záplav, ale faraón sa zbratal s duchom Níla. Egypt bude mať dostatok vody a nebude hladovať.“
Rozochvený od šťastia sa pripojil k ostatným nadšencom.
„Zlá správa,“ uznal Zvestovateľ. „Nemyslel som si, že sa Senusret odváži vstúpiť na posvätné územie Biggehu a zájsť až k tajomným prameňom Nílu.“
„Vy ste tam boli?“ čudoval sa Krivoš.
„Päť obetných stolov predstavujúcich päť posledných dní roka som zneuctil a prerušil prúdenie energie. Faraón sa však odvážil odstrániť prekážky a nastoliť tam poriadok. Je to nebezpečný nepriateľ, ktorého ťažko porazíme. Ale naše víťazstvo bude o to krajšie.“
Šaba Krivoša sa zmocnil strach.
Strach z tohto muža, ktorý nebol iste iba jeden, pretože mal niekoľko mocí. Nič, nič ani to najsvätejšie ho nemôže zastaviť.
Keďže Zvestovateľ poznal veľmi dobre Memfis, bez váhania sa pustil uličkami za prístavom a nakoniec štyri razy zabúchal na dvere spustnutého domu.
Odpoveďou mu bol jeden úder.
Zvestovateľ na to dva razy hneď za sebou zabúchal.
Dvere sa otvorili.
Zvestovateľ so svojím žiakom museli skloniť hlavy, aby mohli vojsť do priestrannej miestnosti s udupanou dlážkou.
Traja bradatí muži sa uklonili svojmu pánovi.
„Vďaka bohu, pane,“ povedal jeden z nich, „ste živý a zdravý!“
„Nik mi nezabráni uskutočniť moju misiu. Dôverujte mi, a víťazstvo je naše!“
Všetci si posadali a Zvestovateľ začal kázať.
Jeho reči sa opakovali, naliehavo zdôrazňoval rovnaké témy: Boh sa s ním zhovára, on je jeho jediný tlmočník, neveriacich si podrobia násilím, rúhači budú popravení, ženy prídu o poburujúce slobody, ktoré im zaručuje Egypt. Pramene všetkého zla sú faraón a kráľovské umenie oživujúce Maat. Keď konečne vyschnú, Zvestovateľovo učenie odstráni hranice. Celý svet bude jedinou krajinou, kde zavládne pravá viera.
„Ohoľte sa,“ prikázal Zvestovateľ svojim verným, „oblečte sa, ako sa zvyknú obliekať obyvatelia Memfisu, a preniknite do mesta. Potom vám dám ďalšie inštrukcie.“
Šab Krivoš nadšený Zvestovateľovou kázňou počkal, kým vyjde von, aby sa ho spýtal.
„Pane, tí muži neboli Kanaánčania zo Sichemu?“
„Samozrejme.“
„Rozhodli ste, aby prišli do Memfisu?“
„Najprv títo, potom ďalší.“
„Nevzdali ste sa teda myšlienky oslobodiť Kanaán!“
„Nikdy sa nevzdávam, ale treba sa vedieť prispôsobiť. Egyptskú spoločnosť nahlodáme zvnútra, nestihne si to uvedomiť. A práve Memfis, tolerantný a rôznorodý, nám poskytne jed, ktorým ho usmrtíme. Potrebujeme však nekonečne veľa času a trpezlivosti, môj verný priateľ, a potom môžeme použiť aj iné zbrane.“
Šab Krivoš nevychádzal z údivu.
V ďalšej uličke nádherný dom s portikom na poschodí. Zvestovateľ oslovil v neznámom jazyku strážcu.
Ten mu naznačil, že môže vojsť aj so Šabom Krivošom.
Návštevníkov prijal srdečný a uvravený muž zaguľatených tvarov, ktoré prezrádzali, že si potrpí na dobré jedlo.
„Konečne ste tu, pane! Už som sa znepokojoval.“
„Menšie nepríjemnosti.“
„Prejdime do salónu. Môj kuchár pripravil koláče, na ktorých by si pochutnali aj v najhrdších palácoch.“
Šab Krivoš sa nedal núkať, ale Zvestovateľ sa sladkostí ani nedotkol.
„Ako sme ďaleko?“ spýtal sa prísnym hlasom a atmosféra sa ihneď zmenila na ľadovú.
„Všetko ide podľa plánu, pane.“
„Si si tým istý, priateľko?“
„Viete, že to nie je jednoduché! Prvá výprava však vyrazí čo nevidieť.“
„Nebudem tolerovať nijaký kiks,“ upresnil Zvestovateľ.
„Môžete so mnou rátať, pane!“
„Aký cieľ si vybral?“
„Mestečko Kahun. Pre faraóna Senusreta je veľmi dôležité. Mám tam dobré kontakty, naši muži sa tam bez väčších ťažkostí zahniezdia.“
„Dúfam, že sa nemýliš.“
„Bol by som rád, keby som mal na to viac času, ako som pôvodne predpokladal, pane, aby som sa nedopustil nijakého omylu. Uvidíte, Kahun je výborné miesto. Tento faraón je však prešibaný, vie urobiť potrebné opatrenia a vôbec nedôveruje memfiskému dvoru.“
Zvestovateľovi pohrával na perách zvláštny úsmev.
„Áno, táto cesta bola dobrá. Jeho sieť dobre pracuje.“
Napätie sa vytratilo, hostiteľ to využil a zhltol velikánsky zákusok namočený v šťave zo svätojánskeho chleba. Šab ho napodobnil.
„Predpokladám, že faraón zúžil okruh svojich najbližších poradcov,“ pokračoval Zvestovateľ.
„Nanešťastie áno, pane. Podľa rečí, ktoré sa mi vidia hodnoverné Kráľovský dom má už iba užšiu radu vytvorenú z najvernejších.“
„Poznáš ich mená?“
„Kolujú všelijaké reči... Dokonca, že kráľ sa rozhodol sťať hlavy všetkým správcom krajov, ktorí mu nepôjdu po ruke, ale tomu neverím. To by vyvolalo občiansku vojnu.“
„Nemáš nejaké kontakty v paláci?“
„Ó, pane, je to veľmi chúlostivé a...“
„Potrebujem ich.“
„Dobre, dobre... budem sa tým zaoberať.“
„Môžem s tebou rátať, verný priateľ?“
„Och, áno, bezpochyby.“
„Čím skôr.“
Šab Krivoš zhltol posledný zákusok. Cukrár ich hostiteľa bol vynikajúci, ale ten posledný kúsok ho veľmi nenadchol. Keď boli dosť vzdialení od krásneho odľahlého príbytku, zveril sa so svojimi dojmami pánovi.
„Ten chlap sa mi nepáči. Ste si istý, že vám neklame?“
„Je to bohatý obchodník pôvodom z Byblosu, veľkého libanonského prístavu, a je rodený klamár. Jeho zamestnanie pozostáva z klamania zákazníkov, očierňovania konkurentov a z toho, že aj z tej najmenšej transakcie vyťaží maximum. Ale mne, iba mne, hovorí pravdu. Raz, iba raz sa ma pokúsil oklamať a na koži mu zostala na to spomienka. Keď sa mu sokolie pazúry zadrapili do hrude, aby mu vytrhli srdce, oľutoval všetko. Ľudia z Byblosu sa nám veľmi zídu, môj statočný priateľ. Vďaka nim sa dostane do Egypta mnoho našich ľudí.“
Šab Krivoš bol ohúrený.
Zvestovateľ manipuloval s niekoľkými sieťami a Memfis poznal ako vlastnú dlaň!
Napriek horúčave nemal na čele ani stopy po pote. A keď Šab vyprázdnil krčah s chladným pivom, Zvestovateľ si nedal ani kvapku a šemotil slová, ktorým Šab Krivoš nerozumel.

Iker si skrčil nohu, na ktorú si sadol, a druhú si vystrel pred seba. Bola to jedna z pozícií pisára, keď chcel skontrolovať papyrus. Mladík mal toľko práce, že iba zriedka opúšťal malú kanceláriu v ľavom krídle paláca správcu kraja.
Iker si všetko preveroval sám. Neuspokojil sa s pripravenými výpiskami iných pisárov, ktoré mu mohli uľahčiť robotu, ale neprestajne pracoval s originálnymi spismi.
Zakaždým sa mu to vyplatilo. Detaily boli vynechané, číslice zle prepísané, technické údaje skomolené. Keď ich uvádzal na správnu mieru, dospel k znepokojujúcej realite: niekoľkí funkcionári zastierali skutočnosti, aby Džehuty veril, že jeho kraj je najbohatší a najmocnejší v Egypte.
Realita však nebola taká ružová. V milíciách bolo priveľa žoldnierov, púšťová polícia mala priveľa veteránov, niektoré oblasti boli zle využívané, niektoré farmy zle spravované. V prípade konfliktu by Džehutymu zrejme chýbali zbrane.
Takisto súhrnná správa, ktorú sa Iker chystal v najbližšom čase napísať, by bola skôr pesimistická.
„Poď sa na niečo pozrieť,“ zavolal ho kolega.
„Nemám čas.“
„Nájdi si ho. Také divadlo ti nesmie ujsť.“
Zvedavý Iker vyšiel z paláca.
Pisári, strážcovia, kuchári, domáce panie a celý personál bežali k Nílu.
Na trávnatom ostrovčeku uprostred rieky zo päťdesiat žeriavov z Numídie s popolavým perím a tenkými nohami pôvabne tancovalo. Rytmicky sa zvŕtali, predstierali, že už-už vzlietnu, potom oddychovali, chvíľu sa krútili samy a o chvíľu zas vytvárali akýsi kruh so svojimi partnermi. Ako všetci aj Iker obdivoval nečakaný balet, ktorý obyvatelia privítali nadšenými výkrikmi.
„Výborné znamenie,“ komentoval úkaz jeho sused, pisár poverený zememeračstvom. „Znamená to, že faraónovi Senusretovi sa podarilo rozpútať dobrú povodeň. Je to dôkaz, že je to veľký kráľ.“
Zamyslený Iker šiel nakŕmiť svojho somárika ustajneného v tieni prístreška.
„Situácia začína byť delikátna,“ zveril sa Severnému vetru. „Ak sa obyvateľstvo postaví na stranu faraóna, Džehutyho postavenie bude neudržateľné. A Senusretov úspech je taký oslňujúci, že nikto ho nemôže poprieť.“
Somár bezstarostne prežúval, akoby ho táto novinka neznepokojovala.
Pri návrate do svojej kancelárie Iker znovu videl tvár mladej kňažky. Niekoľko ráz za deň a v každom sne sa ho zmocňovala s čoraz väčšou silou. Namiesto stierania obrysov boli črty tváre čoraz presnejšie, akoby bola celkom pri ňom.
Kedy sa s ňou stretne? Možno pri nejakom obrade, ale ako sa on o tom dozvie? A ak patrí do abydoského Zlatého kruhu, nemal by sa vybrať do posvätného mesta, ktoré je neprístupné pre svetského človeka ako on? Zdalo sa, že jeho láska je odsúdená na neúspech, a predsa sa jej nevzdá, kým sa s ňou neporozpráva. Musí sa dozvedieť o citoch, ktoré v ňom vyvoláva, aj keď cíti, že nedokáže vyjadriť ich intenzitu.
Napriek záhadnému náznaku generála Sepiho Zlatý kruh nestratil nič zo svojej tajomnosti. Bolo treba pochopiť, že jeho činnosť spočíva v regenerácii starcov ako Džehuty, tým, že ich zaplavia svetlom? Ľudia teda vedia narábať s touto energiou za výnimočných okolností.
Správca kraja sedel a čítal Ikerov koncept.
„Pane, sú to zatiaľ iba poznámky.“
„Zdajú sa mi dosť jasné: moji úradníci sa mi neprestajne zaliečajú a vojsko nie je schopné čeliť väčšiemu konfliktu.“
Iker sa neskrýval za svoj štetec.
„Presne tak.“
„Výborná práca, chlapče. V podstate tanec žeriavov prišiel v pravý čas. Vďaka nemu každý vie, že zásluhou Senusreta sa znovu rozzelená krajina a ovocné stromy zarodia. Obidve krajiny budú prežívať radosť, nadídu šťastné časy, pretože sa prejavil skutočný vládca. Vďaka nemu prídu záplavy, nastanú plodné dni, noc prinesie krásne chvíle. Faraón je stvoriteľskou energiou, jeho ústa vyjadrujú hojnosť, vytvoril, čo treba, dal život svojmu ľudu. Hodinu po hodine, bez odpočinku, uskutočňuje zázračné dielo, ktoré spája prírodu so spoločnosťou. Je to vládca so širokým srdcom, keď koná priamo, krajina prosperuje.“
„To všetko znamená... že uznávate autoritu kráľa Senusreta a váš kraj mu bude verne slúžiť?“
„Lepšie sa to nedá povedať, Iker.“
„Teda nebude vojna?“
„Nie.“
„Som rád, pane, ale...“
„Si prekvapený takým rýchlym rozhodnutím, však? To preto, že si v plnej miere neuvedomuješ nadprirodzený charakter Senusretovho činu. Ako sa mu podarilo ovládnuť povodeň? Tak, že prevzal funkciu Thowta, boha vedomostí a patróna pisárov. Kráľ dokázal, že uznáva znamenia moci a je schopný získať novú vodu pre svoj ľud. Vie, že životodarný príval je Usirov výlev. Prýšti z jeho tajomného tela, je jeho pot, jeho miazga, jeho mok. Len čo voda z novej záplavy naplní prvú obetnú vázu, kráľ môže povedať: „Usir sa znovu našiel.“ Bez Esetinej pomoci by však neuspel, ona sa zjavuje ako bohyňa Sopdet na oblohe po sedemdesiatich dňoch, keď ju nevidieť. Prvotný pár je obnovený, prvá energia opäť oplodňuje Obidve krajiny. Bez nej by nič nenarástlo. Semeno je lono, kde sa spájajú prvky zo záhrobia. Iker, nauč sa jedno: celá príroda je odhaľovaním nadprirodzenosti. Pretože Senusret patrí ku kráľom, čo prenášajú toto tajomstvo, nezostáva mi nič iné, iba sa pred ním skloniť a poslúchať ho. Nie, môžem urobiť ešte niečo lepšie!“
Džehuty vstal.
„Teraz je rad na nás, aby sme Senusretovi ukázali, čo dokážeme. Vieš, čo je skutočne ka, Iker?“
„Ochranný duch, ktorý sa rodí spolu s človekom a neopustí ho, ak sa správa podľa rád mudrcov.“
„Ka je energia, ktorá zahŕňa všetky formy života. Keď nastane smrť, spravodlivý hlas prejde do svojho ka zdedeného po predkoch. Všetky obety sú určené pre ka, nikdy nie osobe. Jeden z najkrajších symbolov ka je rituálne oživená socha. Preto vytvoríme kolosálnu sochu kráľovského ka a darujeme ju faraónovi. Poverujem ťa, aby si dohliadal na všetky stavebné práce.“
„Dĺžku kameňov budeme odmeriavať Božím lakťom,“ povedal hlavný sochár. „To on položí na zem vymeriavaciu šnúru, postaví chrámy v správnom pomere, ukryje do svojho tieňa celú posvätnú konštrukciu, kde sa jeho srdce premiestňuje podľa jeho vôle. A jeho láska oživí dielne umelcov a remeselníkov.“
Spev kladív a dlát sa rozozvučal v kameňolome, kde sa bude tesať kolos, podstavec ka.
Lámači vyberú najlepšie vrstvy kameňa, ktoré bezchybne rozseknú; sochári provincie budú pracovať pod vedením odborníka zasväteného do tajomstiev. Keďže kolos bude pozoruhodnej veľkosti - trinásť lakťov vysoký[footnoteRef:34] s hmotnosťou šesťdesiat ton - veľkým problémom bude jeho premiestnenie. Ťahať obrovskú sochu až k Nílu potrvá najmenej tri hodiny za podmienky, že zvolená technika bude dosť spoľahlivá; potom sa prevezie na nákladnej lodi a nakoniec sa majstrovské dielo prenesie na miesto určenia, do Thowtovho chrámu. Ikera čakalo dlhé a ťažké preštudovanie všetkých možností, aby sa vyhol nemilému prekvapeniu. Vybrať kameňolom bližší k hlavnému mestu by uľahčilo prácu, ale Džehuty určil materiál a s iným by nesúhlasil. [34:  Okolo 6,5 metra.] 

„Bude to najväčšia slávnosť, aká sa kedy konala v mojom kraji,“ vravel Džehuty. „Víno a pivo potečú prúdmi, ľudia budú jasať. Aj o tisíce rokov sa bude hovoriť o tomto kolose. Moji sochári vytvoria skutočný zázrak, v ktorom sa bude spájať moc s jemnosťou. Keď to uvidí Senusret, bude uchvátený.“
„Nechcem byť otravný a spochybňovať vašu radosť,“ zasiahol Iker, „ale ťažkosti s prevozom nie sú ani zďaleka vyriešené.“
„Koľko ľudí bude na to treba?“
„Vyše štyristo. Bude to riadny hlavolam rozmiestniť ich tak, aby vytvorili zohranú partiu.“
„Menej ako polovica postačí,“ prerušil ho Džehuty. „Každý vybraný šťastlivec bude mať silu za tisíc!“
„Vaši vojaci mi neuľahčia prácu. Nijaký dôstojník sa nepodvolí a nebude počúvať moje príkazy.“
„Veď si nevyberaj iba vojakov! Potrebuješ aj obyčajných silných mládencov. A nezabudni na kňazov.“
„Kňazov, ale...“
„Prevoz toho kolosu nebude svetská záležitosť, Iker! V každej fáze cesty obradníci budú odriekať ochranné formulky. Musíš zosúladiť celý ten malý svet a staneš sa váženým človekom. V hlave si drž jedinú myšlienku: neúspech neprichádza do úvahy.“
Iker mal radosť z príprav, celé dni chodil hore-dole, aby si vybral stosedemdesiatdva mužov[footnoteRef:35] medzi množstvom dobrovoľníkov. Ak výpočet mladého pisára bol správny, bol to ideálny počet na rovnomerné vlečenie kolosu. [35:  Podrobnosti týkajúce sa prevozu kolosu som čerpal z textov na hrobke Džehutyho-Hotepa v El-Bercheh.] 

Len čo bola obrovská socha ukončená, Iker dal dohromady ľudí a rozdelil ich do štyroch radov. Jeden z vonkajších radov tvorili mládenci pochádzajúci zo západnej časti kraja a ďalší z východnej. Vnútorné dva rady sa skladali z vojakov a kňazov.
Kolos položili na veľké sane, pevne priviazali povrazmi, za ktoré ich mali ťahať ľudia zoradení v štyroch radoch v slávnostnej atmosfére. Iker spolu s technikmi sa presvedčil, že všetko je v poriadku, no keď dával povel na odchod, neobišlo sa to bez obáv.
Cesta bola blatistá a tí, čo boli vpredu, ju ešte oblievali vodou.
„Ťahajte!“ prikázal Iker.
Sane sa pomaly pohli. Správne navlhčená trasa uľahčila prácu stosedemdesiatim dvom mužom, ktorí boli hrdí, že vykonávajú takú prácu. „Západ oslavuje,“ spievali mladí zo západu, „naše srdcia sú šťastné, keď vidia nádherné diela pre vládcu.“
Nasadili správny rytmus, ani nie pomalý ani nie veľmi rýchly. Vojaci ovievali palmovými listami ťahačov, aby ich osviežili.
Iker sto ráz všetko skontroloval, a tak cesta bola úplne vyhladená. Nemali sa čo obávať nejakého prekvapenia.
Pohľadom sledoval každý povraz od uchytenia až po jednotlivca, ktorý ho ťahal, potom sa vrátil k soche, ktorá pevne držala.
Odrazu pisár pocítil akúsi nevoľnosť.
Zazdalo sa mu, že túto dokonalú harmóniu čosi naruší, no nevedel prečo. Zjavne nič nenormálne. Ale inštinkt ho neklamal.
Znepokojene obiehal dokola, aby odhalil nebezpečenstvo. Zodvihol hlavu a vtedy pochopil.
Pohľad sochy sa zmenil! Kamenné oči vyjadrovali hlbokú nespokojnosť.
„Rýchlo,“ zakričal, „kadidlá!“
Bezpochyby si socha ka vyžadovala rituály.
Našťastie jeden z kňazov, ktorý kráčal za sochou, niesol kadidelnicu.
Iker pokľakol pred kolosom a zopäl ruky na znak úcty. Kňaz otvoril kadidelnicu, odkiaľ sa šíril vonný dym stúpajúci k ústam, ušiam a očiam sochy. Dym z terebintovej živice, senter, „to, čo sa stáva božským“, zahalil kameň, kým mladý pisár sa modlil oproti ceste, a prosil ju, aby sa otvorila.
Okiadzame kadidlom trvalo až po Níl.
Prevoz prebehol bez nehody a koniec cesty sa odohrával v neopísateľnej radosti. Ani jeden z obyvateľov kraja nechcel prísť o takú významnú udalosť, a tak ako Džehuty sľúbil, celý úspech bol korunovaný nevídanou oslavou pod šírym nebom.
Keď bol kolos dopravený pred chrám, správca kraja zagratuloval vyčerpanému Ikerovi.
„Úloha je splnená, mladý pisár! Ale nezabudni, že každý hieroglyf, každý znak a každá socha, nech je akejkoľvek veľkosti, odhaľuje aspekt tajomnosti stvorenia. Dnes vzdávame hold kráľovskému ka. A ty si odpočinieš neskôr, pretože musíš napísať podrobnú správu.“

S povodňou súviseli oslavy vytvorenia kolosálnej sochy a pre obyvateľov to znamenalo dva týždne voľna, v priebehu ktorých pili, jedli, spievali, tancovali a oslavovali božstvá. Tešiac sa nevýslovnej popularite, správca kraja Džehuty trávil niekoľko hodín dňa vo svojom príbytku večnosti, ktorého jedna stena, čoskoro ukončená, bude zachytávať výnimočný výjav zobrazujúci prevoz kolosu. Iker dozeral na presnosť hieroglyfických textov.
Bez najmenších pochybností bol Iker vymenovaný do najvyšších funkcií, čo vzbudilo veľkú závisť. Skúsení úradníci, ktorí boli už dlho na svojich miestach, bedákali nad náklonnosťou správcu kraja k osamelému chlapcovi, ktorý sa s nikým nestýkal a uzatváral sa do horúčkovitej práce. Zatiaľ sa nikto neodvážil zaútočiť naňho, jednak preto, že bol pod ochranou Džehutyho a aj preto, že Iker mal o všetkých zozbieraných veľa informácií. Keď robil bilanciu síl a slabín kraja, istotne si všimol aj nedostatky svojich kolegov. Stačilo jedno slovo a už by sa na nich zosypali sankcie. Možno by bolo dobre, zalíškať sa mu, ale ako? Iker prechádzal z kancelárie rovno do izby a z izby do kancelárie a nezúčastňoval sa na nijakých hostinách. A keď sa prechádzal so svojím somárikom, tváril sa tak neprístupne, že nikto sa neodvážil vyrušiť ho.
Dokonca aj vo chvíľkach oddychu mladík myslel iba na prácu. Bol vymenovaný za vedúceho omnoho starších technikov, a tak vedel, že aj tá najmenšia chyba by bola preňho osudná. A predsa jeho náročnosť bola akousi obranou; živil ju ako vnútorný oheň, ktorý mu osvetľoval cestu.
V noci sníval o nej.
Všetko úsilie vynakladal vlastne kvôli nej. Jedného dňa ju uvidí, a tak sa nebude môcť správať ako hlupák alebo neschopný človek. Ak ho osud podrobí tejto skúške, musí ju zdolať sám a ukázať svoje schopnosti tým, že sa stane elitným pisárom. Možno to nebude dosť v očiach tej, ktorú miluje... Musí jej darovať čosi lepšie, aby jej dokázal, že žije iba pre ňu.
Mával aj zlé sny s hlavami vrahov, príšer, s otázkami bez odpovedí a s pocitom potreby pomstiť sa tým, ktorí sa ho chceli zbaviť. Zostať v nevedomosti a pasivite bolo preňho neprijateľné.
Zo zlých snov sa vynorila bláznivá hypotéza. Hypotéza taká odporná, že sa ju snažil zahnať. Ale vytrvalo sa mu vracala, a Iker ju nedokázal potlačiť. Vyvolávala v ňom pochmúrnu náladu, bol ešte mlčanlivejší a od všetkých sa odťahoval.
Našťastie mal somárika, ktorý vycítil aj tie najmenšie záchvevy duše a vypočul si dôverné reči svojho priateľa bez toho, že by ho otravovali. Keď Iker položil otázku, Severný vietor odpovedal „nie“ zodvihnutím ľavého ucha, a „áno“ znamenalo, keď zastrihal pravým uchom.
Tomuto vernému spoločníkovi mohol Iker naplno dôverovať. A preto sa mu zveril aj s hypotézou, ktorá ho zožierala.
Severný vietor zodvihol pravé ucho.

Doktor Gua bol zdesený. „Dva týždne hodovania a pečeň máte horšiu ako naštopaná hus! Z lekárskeho hľadiska je to hotová samovražda.“
Džehuty pokrčil plecami.
„Cítim sa vynikajúco.“
„Nemám žiaden liek na nevedomosť. Ak si nezoberiete najmenej zo dvadsať piluliek, aby ste si zlepšili funkciu pečene, nezodpovedám za nič.“
Doktor Gua sucho zavrel kožený kufrík a opustil prijímaciu miestnosť, kde sa už tlačili zodpovední pracovníci za hrádze a zavlažovanie, ktorí prišli s optimistickými správami.
Vystriedal ich Iker, ktorého vážnosť prekvapila dvoranov, obklopujúcich Džehutyho.
„Všetci odíďte,“ prikázal správca kraja.
Mladý pisár nehybne stál a upieral pohľad na Džehutyho.
„Čo sa stalo, chlapče?“
„Chcem vedieť pravdu.“
Správca kraja sa hlbšie usadil v kresle, ruky si položil na stehná a zhlboka vzdychol.
„Pravdu! Máš dosť veľké srdce, aby si ju mohol prijať. Ale vieš, že je iba jedno pravé srdce, to, čo slúži božskej kaplnke. Všetko je vytvorené srdcom, prostredníctvom srdca si všetko uvedomujeme, myslíme a cítime. Preto musí byť široké a veľké, musí sa slobodne pohybovať a byť aj jemné. A ty, Iker, pristupuješ veľmi prísne a vážne k ostatným i k sebe samému. Ak sa tvoje srdce trápi, oťažie a nebude schopné prijať Maat. Duchovná energia prestane prúdiť a tvoja myseľ bude zmätená.“
„Pane, pri mojom učení za pisára som sa dozvedel, že nemožno pliesť jednu vec s druhou a treba si uchovať jasnú myseľ za každých okolností. A predsa som presvedčený, že vaša šľachetnosť nie je nezištná. Čosi mi dlhujete, však?“
„Tvoja predstavivosť ťa zaslepuje, chlapče. Rozpoznal som tvoje kvality, nič iné. Všetko, čo sa ti podarilo, je len tvoja zásluha.“
„Nemyslím si, pane, som si istý, že viete viac o ľuďoch, ktorí ma chceli zabiť a chcete ma pred nimi ochrániť tak, že spravíte zo mňa jedného z najvýznamnejších pisárov vo vašom kraji. Teraz však chcem všetko vedieť. Prečo si ma vybrali ako obeť na uzmierenie, kto je za to zodpovedný? Som ešte stále hračkou v rukách démona ukrytého v temnotách? Kde sa nachádza krajina Punt, ktorej vôňa zachránila dobrého pisára?“
„Kladieš priveľa otázok, nezdá sa ti?“
„Nie.“
Pobúrený Džehuty sa zakvačil do bočných opierok na kresle.
„Čo ma donúti odpovedať?“
„Láska k pravde.“
„A čo ak tá pravda je nebezpečnejšia ako nevedomosť?“
„Skoro som prišiel o život, chcem vedieť prečo a kto mal na tom záujem.“
„Nezabudneš radšej na tie tragické udalosti a dáš prednosť pokojnému životu, v priebehu ktorého ťa uspokojí láska k písaniu a čítaniu?“
„Žiť bez toho, aby som pochopil to hlavné, žiť v tme, či to nie je jeden z najhorších trestov?“
„To závisí ako pre koho, chlapče! Väčšina dáva prednosť nevedomosti a nechce sa jej vzdať.“
„To nie je môj prípad.“
„Myslel som si to. Posledný raz, Iker, nesnaž sa odhaliť to, čo má zostať utajené.“
Teraz Iker vedel, že jeho hypotéza bola správna. Jeho naliehavý pohľad odstránil posledné zábrany správcu kraja.
„Ako chceš, chlapče, riskuješ, len aby si neoľutoval. Pokiaľ ide o krajinu Punt, o tej nemám žiadne informácie. No zato som počul o dvoch námorníkoch Korytnačom oku a Ostrom noži.“
Iker sa strhol.
„Boli vo vašich službách?“
„Nie, iba prešli hlavným prístavom môjho kraja. Ich loď tam kotvila zopár dní.“
„V archívoch nie je o tom najmenšia zmienka!“ zaprotestoval mladík
„Spis bol zničený.“
„Z akého dôvodu, pane?“
„Aby sme sa vyhli prízrakom.“
„Prízrakom... ale akým? Keď si predstavím, že vy ste boli iniciátorom tej machinácie...“
„To stačí, Iker!“ zreval Džehuty. „Nerozumieš, že som tvoj ochranca? Predstava, že si rozbiješ hlavu o vlastný osud, je pre mňa neznesiteľná.“
„Musíte mi všetko povedať, pane.“
„Nevieš, čomu sa vystavuješ.“
„Vďaka vám sa to dozviem.“
Džehuty si znovu zúfalo vzdychol.
„Tí dvaja námorníci patria k posádke s výnimočnými privilégiami. Naozaj ich chceš poznať?“
„Mám z vás ťahať slovo po slove?“
„Nie som Senusretov prívrženec. Tá loď bola pod ochranou kráľovskej pečate a kapitán lode ma požiadal, aby som ich na niekoľko dní prichýlil, kým si neurobia nejaké opravy. Keby som ho odmietol, vyvolal by som konflikt. Keď som ho prijal, stal som sa vazalom vládcu, ktorého suverenitu som neuznával. Rozhodol som sa teda, že tá loď i s posádkou neexistovala. A potom si prišiel ty so svojimi otázkami a svojou osobnosťou, ktorá sa vymykala z bežného rámca. Nepodobáš sa na ostatných pisárov, Iker. Horí v tebe oheň, ktorého podstatu si ešte neodhalil. Preto som sa ťa pokúsil vytrhnúť z minulosti.“
„Kam odišli tí námorníci?“
„Odišli do mesta Kahun, ktorému Senusret pripisuje veľký význam. Tam sú uložené archívy štátu.“
„Keď do nich nahliadnem, dostanem odpovede na svoje otázky!“
„Keď sa tam vyberieš, spochybníš faraóna.“
„Prečo ma chcel odstrániť?“
„Neviem, chlapče, ale viem, že nik nemôže zaútočiť na pravého vládcu, ak sa nechce dostať do záhuby.“
„Pravda je dôležitejšia ako môj život. Pomôžte mi ešte raz a pošlite ma do Kahunu. V akejkoľvek egyptskej provincii príjmu pisára z Thowtovho kraja.“
„Žiadaš ma, aby som ťa poslal na smrť, Iker.“
„Moja vďačnosť k vám je bezhraničná. Ak tu zostanem so zavretými ústami a očami, rýchlo sa zo mňa stane nanič pomocník.“
„Na plecia mi kladieš veľké bremeno zodpovednosti.“
„Zodpovedný za seba som iba ja. Presvedčil som vás, aby ste poodhalili tajomstvo a nechali ma ísť svojou cestou. Vďaka vám som sa zocelil a som schopný podstúpiť ďalšiu skúšku.“

Na ostrove Elefantína faraón Senusret a jeho blízki sa zúčastnili na obrade celebrovanom správcom kraja Sarenputom na počesť uctievaného mudrca Héka-iba. Nová socha vznešenej osobnosti, ktorá žila počas šiestej dynastie, bola práve vztýčená v kaplnke jeho hrobky. Dovoľovala jeho ka, aby zostal na zemi a inšpiroval myslenie jeho nasledovníkov.
Nijaký incident nenarušil súlad, ktorý vládol medzi kráľovou suitou a Sarenputovými milicionármi. A predsa Sobek Ochranca neprestával byť nervózny a znepokojený. Tak ako mladý Sehotep s očami v ustavičnom strehu sa obával, či úprimnosť ich hostiteľa nie je predstieraná a či nechystá nejakú pascu na vládcu. Pokiaľ ide o generála Nesmontua, ten by sa bil do posledného dychu za panovníkov život.
V súlade s protokolom sa Medes držal v ústraní a bol čo najdiskrétnejší. Pripravený zaznamenávať oficiálne výroky faraóna, si premeriaval hodnostárov kraja a kládol im otázky týkajúce sa ich funkcií. Milý a znášanlivý si získaval stále nových a nových priateľov.
„Veličenstvo,“ ozval sa Sarenput, „rád by som vám ukázal svoj príbytok večnosti. Ale iba vám, iba vám.“
Sobek a Nesmontu si hrýzli pery, aby nedali najavo hlboké odmietnutie založené na elementárnej opatrnosti. Toho, čoho sa obávali, sa práve odohralo: Sarenput odhalil svoje skutočné úmysly. V blízkosti jeho hrobky milicionári zavraždia Senusreta.
„Nasledujem ťa,“ povedal kráľ.
Roztrpčení Sobek a Nesmontu si kládli otázku, ako by zasiahli.
„Môžem vám poslúžiť ako veslár?“ navrhol elegantný Sehotep.
„Zbytočné,“ namietol Sarenput, „veslovať budem sám. Pravidelne cvičím, som vo výbornej forme.“
Naliehanie by ponížilo správcu kraja. Čo ak čakal na provokáciu, aby mohol dať milicionárom rozkaz na útok?
Podľa Sobeka Senusret ráta s tým, že sa z toho vyseká sám. Napriek svojej obrovskej sile neriskuje, že podľahne prevahe útočníkov?
Krásna bárka zo sykomory poháňaná silnými zábermi Sarenputovho vesla zamierila k útesu na západnej strane rieky, kde boli vyhĺbené hrobky správcov kraja Elefantíny už od čias pyramíd. Keď sa chceli k nim dostať, museli vyjsť dosť strmými schodami a svahmi pozdĺž múrov.
Loďka hladko pristála a obaja muži začali mlčky vystupovať. Páľava južného slnka netrápila ani jedného.
Keď prišli k Sarenputovej hrobke, otočili sa a naskytol sa im nádherný pohľad na krajinu s riekou trblietajúcou sa domodra, žiarivo zelenými palmovými hájmi, okrovým pieskom a bielymi domami.
„Milujem toto miesto zo všetkých najviac,“ priznal sa Sarenput. „Dúfam, že práve tu premôžem smrť a prejdem do života vo večnosti. Jeden z mojich predkov, ktorý bol nositeľom rovnakého mena ako ja, tu vyryl tieto vety: Naplnila ma radosť, keď som dosiahol oblohu, hlava sa mi dotýkala nebeskej klenby, zľahka som sa obtrel o brucho hviezd, pričom sám som bol hviezdou a tancoval som ako planéty. Či to nie je jediný závideniahodný osud?
Poďte, veličenstvo! Poďte sa pozrieť do mojich najkrajších priestorov.“
Senusret uvidel hrobku vytesanú v pieskovci, v ktorej podlaha stúpala a strop klesal, aby sa spojili v neviditeľnom bode nad poslednou kaplnkou. V prvej veľkolepej, no strohej sieni bolo šesť pilierov. Schody viedli cez chodbu vedúcu do obradnej miestnosti, kde sa otváral výklenok so sochou Sarenputovho ka.
V smere tejto osi, ktorá sa podobala svetelnému lúču, Senusret obdivoval šesť sôch správcov krajov.
„Mojou hlavnou túžbou, veličenstvo, je zostať verný bohovi znovuzrodenia. Potrebujete ešte presvedčivejší dôkaz o mojej nevine? Nikdy by som sa nepokúsil zaútočiť na Usirovu akáciu. To, čo ste vykonali, dokazuje, že ste zdrojom múdrosti, ktorú táto zem toľko potrebuje. Keby som stál proti vám, bol by som zločinec. Môžete ma pokladať za verného služobníka, ktorý vás nikdy nezradí.“

Dobrý spoločník hrdo a odhodlane kráčal na čele sprievodu. Po pravej strane s námahou držala s ním krok Gazela s veľkým bruchom a ovisnutými ceckami. Ale sučka by si nedala ujsť v žiadnom prípade túto veľkú slávnosť. Hlavu mala vztýčenú a nedala sa predbehnúť.
Psy zastali pred stélou, kde boli vyryté mená Senusreta.
„Uctievajte si faraóna najhlbšie v duši,“ vyhlásil Sehotep. „Preneste jeho mocné pôsobenie do svojich myšlienok, šírte úctu, ktorú mu treba preukazovať. To on dáva život. Je šľachetný k tým, čo ho nasledujú. Ako nositeľ kráľovskej pečate potvrdzujem príslušnosť tohto kraja k Dvojitej korune.“
Sarenput, ktorému sa na tvári rozlial široký úsmev, sa sklonil pred Senusretom.
Prvý raz po dlhom čase sa generál Nesmontu uvoľnil. A dokonca sa aj Sobek na vlastný údiv cítil bezpečne. Kráľovi sa podarilo ďalšie víťazstvo bez preliatia jedinej kvapky krvi.
„Musím sa vrátiť na ostrovček Biggeh, aby som sa presvedčil, či prúdenie energie nie je narušené,“ povedal faraón Sarenputovi. „Priprav oslavy, pri ktorých oznámim, že sa začnú skrášľovacie práce na veľkom chráme v Elefantíne.“

Oproti jaskyni, kde pramení Níl, mladá kňažka zbadala vychádzať faraóna.
„Nastala pre teba hodina ísť ďalej. Súhlasíš?“
„Som pripravená, veličenstvo.“
„Budeš potrebovať odvahu a istotu, akej je len človek schopný. Si si istá, že táto úloha nie je nad tvoje sily?“
„Vynasnažím sa zo všetkých síl.“
Panovník ukázal mladej žene ureus[footnoteRef:36] z masívneho zlata, vykladaný lazuritom, tyrkysom a karneolom. Táto kobra sa týčila faraónovi na čele, aby šírila oheň taký silný, že rozoženie tmu a zničí nepriateľov bohyne Maat. [36:  Ureus - kráľovská kobra, symbol svetla a kráľovského majestátu, bola vo vztýčenej polohe na čele väčšiny bohov a faraónov. Bola zasvätená bohyni Wadžet (pozn. prekl.).] 

„Dotkni sa tohto symbolu, naplň sa jeho magickou silou a vlož si ho do ruky, ktorá ťa povedie.“
Kobra pálila.
Kňažka cítila, že energia kobry prechádza do jej krvi a vlieva do nej novú silu.
Kráľ vstúpil do jaskyne, mladá žena osamela. Pohrúžená do seba vychutnávala ticho posvätného ostrovčeka a neobávala sa toho, čo ju čaká. Už od detstva túžila spoznať tajomstvá chrámu a vedela, že cesta poznania bude dlhá a ťažká. No po každej skúške ju zaliala obrovská radosť, ktorá viedla jej kroky čoraz ďalej v čoraz priestrannejšej krajine. Nič nemohlo narušiť túto cestu, iba ak zjavenie mladého pisára, o ktorom sa dozvedela, že sa volá Iker. Bolo to iba celkom obyčajné stretnutie, no nemohla naň zabudnúť, akoby išlo o nejakého blízkeho dôverného priateľa, aj keď ho už nikdy neuvidí.
Sedem kňažiek oblečených do dlhých červených šiat s tamburínami obkolesili mladú ženu.
Potom pristúpila k nej ich predstavená. Na hlave mala parochňu v tvare supa a náhrdelník menat, symbol duchovného narodenia.
Mladá žena sa rozochvela.
Jedine kráľovná Egypta, vládkyňa Obidvoch krajín, tá čo videla Hora a Sutecha spojených vo faraónovej bytosti, môže nosiť tento rituálny účes. Hieroglyfický znak supa znamená „matka“ a zároveň aj „smrť“, pretože treba prekonať iniciačnú smrť, aby ste objavili nebeskú matku, ktorej kráľovnou je inkarnácia.
„Nech sedmoro Hathor uväznia zlý osud,“ prikázala.
Obradníci rozmotali červenú stuhu a omotali ňou mladú kňažku.
„Nastala hodina nového narodenia,“ oznámila kráľovná. „Si zasvätená do úlohy čistej kňažky[footnoteRef:37], potom hudobníčky, ktorá vyžaruje lásku[footnoteRef:38]. Dnes, keď spoznáš nové záhady, staneš sa Prebudenou[footnoteRef:39]. Tvojimi predchodkyňami sú Ctihodné z príbytku boha Ptaha, Stareny z mesta Cusae a Hathory z Atumovho príbytku. Žijú v zasvätených tu prítomných kňažkách a ich prostredníctvom začuješ nebeskú hudbu, hudbu hviezd, slnka a mesiaca.“ [37:  Uabet.]  [38:  Merut.]  [39:  Ureshut.] 

Ozval sa príjemný hlboký spev podfarbený zvukmi tamburín a dvoch sistier, na ktoré hrala kráľovná. Obradníci jeden po druhom vyslovovali sedem stvoriteľských slov sformulovaných bohyňou Neit už pri zrode svetla, keď sa vynorila z pravodstva. Bola akousi obojpohlavnou bytosťou, mužské a ženské prvky sa spojili a oplodnili vlastnou príťažlivosťou, čím zaviedla proces zrodenia a vytvorila božstvá.
„Som všetko, čo bolo, všetko, čo je, a všetko, čo bude,“ povedala kráľovná, „a nijaký smrteľník nikdy neodhrnie môj závoj, môj rubáš, čo ochraňuje Usirovo telo. Len zasvätené ho môžu utkať. Takisto ťa uvedieme do Príbytku akácie, kde sa duše Hathor a Usira spoja v tvojom srdci. Na posvätnom ostrovčeku Biggeh nadobudne tvar Hapiho jaskyne, v ktorej sa spojí nebeská voda s pozemskou. Prejdi týmto priestorom, nech sa tvoj život naplní čírou vodou hviezd a ohňom poznania.“
Zoblečená mladá žena vstúpila do jaskyne, kde pozorovala plameň. Potom prebehla cestu súhvezdí, prešla cez nebeskú bránu, okúpala sa v jazere svetla a ráno sa znovu narodila s prvými lúčmi vychádzajúceho slnka.
Jedna kňažka ju uložila na podstavec symbolizujúci bohyňu Maat a ovievala ju pštrosím perom, ďalším výrazom rovnakej reality, aby jej darovala priaznivý vietor, ktorý ju dovedie až do blaženého mesta.
Potom ju znovu obliekli do červených šiat, krk jej ozdobili širokým perlovým náhrdelníkom vyjadrujúcim jej znovuzrodenie po tom, čo prešla temnotami, kde sa ničivým silám nepodarilo podmaniť si ju.
Kráľovná jej podala pisársku paletu a štetec a na hlavu jej založila sedemramennú hviezdu.
„Ty, čo teraz stelesňuješ Hathor, musíš sa stať Sešat[footnoteRef:40], pretože ti bola zverená výnimočná úloha. Nebudeš sa môcť uspokojiť s tým, že v tebe prebehlo zasvätenie a budeš vychutnávať pokoj v chráme v spoločnosti svojich sestier. Čakajú ťa ťažké skúšky, a preto musíš spoznať slová moci, aby si mohla čeliť viditeľným i neviditeľným nepriateľom. Pomôžeme ti, zo všetkých síl, ale iba ty sama dosiahneš víťazstvo.“ [40:  Sešat - bohyňa čítania a počítania.] 

Iker sa vydal na cestu hneď na svitaní, a dával si veľký pozor, aby nikoho nezobudil v spiacom paláci. Večer odovzdal Džehutymu všetky spisy, ktorými sa zaoberal, a na jeho posledné výstražné upozornenia nereagoval.
Mladý pisár nasadol na prvú loď, ktorá mala namierené na sever. Pri východe slnka zodvihla kotvy a dala sa unášať rýchlym a rozmarným prúdom. Kapitán, skúsený fúzatý chlap, vynikajúco ovládal kormidlo. Na palube bolo zo desať pasažierov, jeden vôl, husi a Severný vietor.
„Kam máš namierené, chlapče?“ spýtal sa kapitán.
„Do Kahunu.“
„Dvadsaťhodinová plavba, veľa zastávok, jedna noc na odpočinok, ak sa nič zlé nestane... Koľko ponúkaš?“
„Dva páry kvalitných sandál, kus ľanu a papyrus strednej veľkosti.“
„Platíš dobre! Syn bohatej rodiny?“
„Nie, obyčajný pisár z Kraja Zajaca v službách pána Džehutyho.“
„To je veľmi vážený vysoký hodnostár. Prečo ideš do Kahunu?“
Otázky začali Ikera obťažovať, no predsa chcel zostať zdvorilý.
„Z profesionálnych dôvodov.“
„Tajné poslanie?“
„Aj tak by sa to dalo povedať.“
„Kahun je zvláštne miesto. Ja ho nepoznám, ale zdá sa, že je dobre ochraňované a treba mať odporúčania, ak sa tam chce človek uchytiť. Zrejme nie si hocikto!“
„Obyčajný pisár, už som vám povedal.“
Ikerovi bolo vypytovanie proti srsti, a tak sa odtiahol na svoju rohož a tváril sa, že zaspal.
Kapitán sa pustil do rozhovoru s ďalším cestujúcim. Bol to zrejme nenapraviteľný klebetník.

Tak ako povedal, zastávky boli početné. Jeden vystupoval, druhý nastupoval, samé rozhovory, jedenie posúchov, cibule a sušených rýb, popíjanie lahodného piva a plavba v rytme blahosklonnej rieky. Iker na pol ucha počúval rodinné príbehy, rozprávanie o sporoch a domácich hádkach.
Ďalšia zastávka znepokojila Severný vietor, ktorý zastrihal ušami.
Nebola to osada, ale malý palmový háj popretkávaný zavlažovacími rigolmi. Vyšli odtiaľ dvaja nedbalo oholení muži so svalnatými ramenami ako veslári.
Veslári, ktorí pripomínali členov posádky, ktorá chcela zlikvidovať Ikera. Zastali si na korme lode.
Kapitán mu nachystal pascu! Uťahoval si z neho, keď mu kládol otázky, na ktoré poznal odpoveď. Tí dvaja lotri prišli dokončiť prácu.
Iker podišiel k fúzatému mužovi, ktorý vyzeral, že drieme.
„Nesledujete rieku?“
„Dobrý námorník spí vždy iba na pol oka.“
„Vyložte ma čo najskôr na breh.“
„Kahun je ešte ďaleko!“
„Zmenil som názor.“
„Nevieš, čo chceš, chlapče. Kam máš vlastne namierené?“
„Vyložte ma.“
„Nateraz sa nechystám niekde zakotviť. Ale ak veľmi chceš, musíš mi doplatiť.“
„Nedal som vám dosť?“
„Áno, ale...“
„Bude stačiť nová rohož?“
Iker mu dal jednu z dvoch cestovných rohoží. Spokojný kapitán prikázal priraziť k brehu.
Len čo vytiahli mostík, Iker so Severným vetrom vystúpili na breh. Mladý pisár bol presvedčený, že obaja veslári vystúpia za nimi.
Mýlil sa.
Loď odplávala.
„Budeme musieť viac kráčať, ako som predpokladal,“ povedal Iker somárikovi. „Ale nikto nás nebude aspoň sledovať.“
Severný vietor prikývol, Ikerovi odľahlo.
„Obaja chlapíci vyzerali naozaj podozrivo. Po tom, čo som prežil, nikomu nedôverujem.“
Iker si kontroloval, či má všetky pisárske potreby pokope, kým somár obhrýzal bodliaky. Potom pokračovali v ceste smerom na sever po chodníku medzi poľami.
„Trápi ma toľko otázok! V Kahune možno nájdem na ne odpovede. Ale prečo nikto nechce hovoriť o krajine Punt? Džehuty mi odhalil iba časť pravdy. Odstrániť ma chcel sám faraón! Ale prečo? Veď som celkom bezvýznamný, jeho moc neohrozujem nijakým spôsobom. A predsa si vybral práve mňa. Keby som bol rozumný, ušiel by som a na všetko zabudol. No nemôžem sa vzdať pravdy, nech akokoľvek riskujem. A chcem sa ju dozvedieť. Budem sa za ňu aj biť.“
O tom, kde odpočívali, rozhodoval Severný vietor. Vyberal tienisté miesta, kde pospávali a potom pokračovali v ceste. Stretávali iba sedliakov, jedni boli neprívetiví, iní milí. Na jednom gazdovstve Iker spísal niekoľko listov úradom, s ktorými majiteľ viedol spory. Dostal za to stravu.
Keď sa blížili k bohatej a prekvitajúcej provincii Fajjúmu, osol začal naliehavo híkať.
Bezpochyby zavetril nejaké nebezpečenstvo.
Na vrchole jedného kopca sedel šakal. Dlhé nohy, jemná hlava, zrak upieral na votrelcov, ktorí sa odvážili vstúpiť na jeho územie. S natiahnutým krkom vydával zvláštne zvuky, ktoré Severný vietor pozorne počúval. Pomaly sa začal približovať k dravcovi.
Iker pochopil, že zvieratá sa zhovárajú. Či šakal nebol stelesnením Anupa, ktorý pozná všetky cesty na tomto i onom svete?
Obaja spoločníci sa prispôsobili rýchlej chôdzi svojho sprievodcu, ktorý dával pozor, aby im nezmizol z dohľadu. Čo nevidieť dorazili k Ra-henty, „ústiu kanála“, kde bola vybudovaná veľká hrádza a vzdúvadlo, ktoré regulovali prítok vody zásobujúci vo Fajjúme rameno Níla. Vďaka prácam inžinierov Senusreta II. sa rozšírilo územie poľnohospodárskej pôdy a regulovanie záplav.
Niekoľko policajtov sa postavilo pútnikom do cesty.
„Strážená vojenská oblasť,“ oznámil poddôstojník. „Kto si a odkiaľ prichádzaš?“
„Volám sa Iker. Som pisár z Thowtovho mesta.“
Poddôstojník sa zaškeril.
„Dobre, uvidíme! Podľa veku je to celkom dôveryhodné. A ja, ja som generál kráľovskej armády. Mám jednu špecialitu: viem odhaliť klamárov. Medzi nami, mohol si si vymyslieť niečo lepšie.“
„Je to pravda. Ukážem vám papier, ktorý vás presvedčí.“
Vo chvíli, keď Iker otváral jedno z vriec, ktoré niesol jeho osol, policajti napli luky a hrot dôstojníkovho meča ho pichol medzi rebrá.
„Už ani pohyb! Chcel si vytiahnuť zbraň, však? Po tejto ceste nesmie ísť nik, okrem vojenských osôb. Kto ti ju ukázal?“
„Nebudete mi veriť!“
„Aj tak povedz.“
„Šakal.“
„Máš pravdu, neverím ti. Pravdepodobne patríš k tým lotrom, čo lúpia v tejto oblasti.“
„Tak sa teda sám pozrite do mojich cestovných tašiek! Je v nich iba moje pisárske náčinie. Ale zaobchádzajte s ním opatrne.“
Poddôstojník sa nedôverčivo prehrabával v batožine. Bol sklamaný, keď nenašiel zbraň.
„Si poriadny lišiak! A čo ten slávny dokument?“
„Je to zrolovaný a zapečatený papyrus určený pre starostu v Kahune. Pečať je od Džehutyho, správcu Kraja Zajaca.“
„Ak zlomím pečať, starosta ma odvolá pre porušenie oficiálnej pošty. A ak sa jej nedotknem, musím ti veriť na slovo. Ďalšia šikovná prešibanosť, chlapče! Stavím sa, že ten dokument je návnada. Ale na mňa to neplatí! Veľmi dobre poznám indivíduá ako ty.“
„Skončime túto komédiu a zaveďte ma ku kahunskému starostovi.“
„Ty si myslíš, že ten stráca čas prijímaním zlodejov!“
„Veď dobre vidíte, že som pisár!“
„Tie veci, čo si pokradol?“
„Dal mi ich generál Sepi.“
„Nepoznám. Istotne si si to meno vymyslel! Prečo by to bolo od generála?“
„Mýlite sa. Všetko, čo hovorím, je pravda.“
„Zaujíma ma jedno: kradneš na vlastnú päsť, alebo máš spoločníkov?“
Iker už strácal trpezlivosť a policajt to cítil.
„Nijaké neuvážené gesto, chlapče! Inak ti vrazím meč do tela, a všetci podriadení dosvedčia, že som ťa zabil v sebaobrane.“
Bolo ich priveľa na to, aby ich Iker premohol, a nevedel tak rýchlo bežať, aby unikol šípom lukostrelcov.
„Keď kahunský starosta rozpečatí a prečíta odporúčací list, pochopíte, že ste sa mýlili.“
„Ešte sa mi aj vyhrážaš! Peknú chvíľu si posedíš v base.“
„Nemáte právo ma uväzniť.“
„To si ty myslíš... Keď ti založia putá...“
Traja policajti sa vrhli na mladého pisára a zvalili ho na zem. Keď ho postavili na nohy, za chrbtom mal spútané ruky.
„Čo urobíte s mojím somárom?“
„Krásne zdravé zviera. A mocné! Zíde sa nám.“
„A moje pisárske náčinie?“
„Vymeníme ho za oblečenie.“
„Ste obyčajný zlodej!“
„Nevymieňaj naše úlohy, chlapče! Zlodej si ty. A dostanem pochvalu, že som ťa včas zadržal. Keď si posedíš zopár mesiacov v smradľavej base s lotrami tvojho razenia, skrotneš. A potom niekoľko rokov nútených prác ti dodajú sily a naučia dobrému správaniu. Odveďte ho, nech ho už nevidím.“
Iker nepovedal ani slovo policajtom, čo ho viedli do väzenia mimo mesta. Hodili ho do cely s tromi zlodejmi hydiny - jedným mládencom a dvoma starcami.
„Čo si urobil?“ spýtal sa mladý.
„Nič.“
„Ja som na tom tak isto. Koľko husí si ukradol?“
„Ani jednu.“
„Priznaj sa, môžeš hovoriť. Sme na tvojej strane.“
„Ako dlho si tu?“
„Niekoľko týždňov. Čakáme, kým sa s nami bude zaoberať sudca. Nanešťastie, je to tvrdý chlap. Dúfajme, že to bude vo vhodnej chvíli, lebo tu nie sme po prvý raz. Ak sa priznáme a budeme sa tváriť, že sme všetko oľutovali, bude zhovievavejší. Ak nie si na to zvyknutý, rob ako my...“
„Som pisár a nič som neukradol.“
Jeden zo starcov pootvoril oči.
„Pisár vo väzení? To musíš byť riadny zločinec! Porozprávaj nám.“

Unavený Iker si sadol do rohu miestnosti.
Či nepadol do ďalšej pasce? Nie, pretože ho viedol Anupov šakal. Ide iba o nedorozumenie. Nech to potrvá aj istý čas, mladému pisárovi sa ho podarí rozptýliť.

Dvere cely sa roztvorili dokorán.
„Ty,“ oslovil policajt Ikera, „vstaň a poď s nami!“
„Kam ma vediete?“
„Uvidíš.“
Traja strážcovia ho vyviedli z väzenia a na jeho prekvapenie mu nezaložili putá.
„Oslobodíte ma?“
„Našou úlohou je predviesť ťa pred vrchnosť. Ak sa pokúsiš o útek, stlčieme ťa.“
Nádej na lepší osud sa rozplývala. Tá vrchnosť mu navalí ťažký trest, bezpochyby niekoľko rokov nútených prác v medených baniach alebo v nejakej oáze v západnej púšti.
Jeden proti trom, partia sa už dá rozohrať. Ešte keby sa policajti trošku vzdialili od seba a Iker by mohol použiť účinné hmaty. Ale zrejme to boli ostrieľaní profesionáli, ktorí mu nedajú najmenšiu šancu.
Iker uvidel mesto Kahun, vybudované do štvoruholníka chránené šesťmetrovým múrom hrubým tri metre. Hlavná vstupná brána sa nachádzala v severovýchodnom uhle. Štyria vojaci stáli na strážnici.
„Priviedli sme vám väzňa.“
„Postaráme sa oňho,“ povedal poddôstojník, ktorý zavolal ďalších dvoch mužov.
Vojaci, mocnejší chlapi ako policajti, boli vyzbrojení kopijami. Ak s nimi dobre narábajú, ďaleko by nezašiel. A tak sa vzdal myšlienky na útek.
Zopár dielničiek, pekné biele domy, príkladná čistota: Iker by si rád poobzeral kahunské zákutia, ale vojaci ho nútili zrýchliť chôdzu.
„Ponáhľajme sa, starosta nerád čaká.“
Pôsobivé sídlo starostu mesta stálo na akropole a dominovalo celému okoliu.
Obrovská vila so sedemdesiatimi miestnosťami sa rozprestierala na dvetisícsedemsto metroch štvorcových a vchádzalo sa do nej úzkym vchodom. Z obidvoch strán dve strážne búdky so strážcami.
„Tu je väzeň, ktorého chce starosta vidieť,“ oznámil poddôstojník.
„Okamih, upozorním intendanta.“
Po ľavej strane vydláždený chodník viedol do kuchýň, stajní a remeselných dielní. Intendant, vojaci a Iker vykročili po pravom chodníku ústiacom v predsieni. Odtiaľ viedla chodba na veľký uzavretý dvor na juhu so stĺporadím, kde sa pán domu chodieval nadýchať čerstvého vzduchu. Vyhli sa krídlu s privátnou časťou so spálňami a kúpeľňami a intendant viedol hostí do prijímacej siene s dvoma stĺpmi.
Správca chrámu údolia kráľa Senusreta II. si vypočul prísne pokarhanie so sklonenou hlavou. Rozpačitý intendant sa otočil.
„Poď bližšie,“ prikázal mu jeho pán, malý muž s úzkym čelom a hrubým obočím.
„Tu je väzeň, čo...“
„Viem,“ prerušil ho sucho starosta. „Všetci odíďte a nechajte ma s ním osamote.“
„Ten lotor môže byť nebezpečný,“ namietol poddôstojník, „a...“
„Mlč a poslúchni!“
Iker zostal sám zoči-voči hodnostárovi so zachmúreným pohľadom, ktorý neveštil nič dobré.
„Voláš sa Iker?“
„Áno.“
„Odkiaľ pochádzaš?“
„Z Medamudu.“
„A odkiaľ prichádzaš?“
„Z Thowtovho mesta.“
„Spoznávaš toto?“
Starosta ukázal mladíkovi pisárske potreby zoradené na nízkom stolíku.
„Tie veci sú moje.“
„Kde si ich kúpil?“
„Daroval mi ich generál Sepi. Mal som to šťastie byť jeho žiakom a dosiahnuť hodnosť pisára. Správca kraja mi pridelil moje prvé miesto.“
Starosta si znovu prečítal papyrus, ktorý mu priniesli policajti a ktorý rozpečatil.
„Moje mesto je uspokojivo strážené, ale inteligencia nie je prvá vlastnosť, ktorú žiadam od poriadkových síl. Policajti nepochopili, kto si. Pisár taký mladý, ktorý sa teší toľkému vychvaľovaniu zo strany správcu kraja skôr skúpeho na chválu, si zaslúži pozornosť. Tak teda prečo chceš pracovať v Kahune?“
„Rád by som sa dostal do pisárskej elity.“
Starostov pohľad zjemnel.
„Chlapče, nemohol si si lepšie vybrať! Toto mesto vybudovali geometri a obradníci, ktorí ovládajú tajomstvá. Postavili aj pyramídu, ktorá sa neskôr stala prvoradým administratívnym centrom. Musím bdieť nad poliami, lomami, sýpkami, dielňami, vykonávať sčítanie, dávať pozor na pohyb pracovných síl vo Fajjúme, kontrolovať nákupy a denné výdavky, presviedčať sa, že kňazi, remeselníci, pisári, záhradníci a vojaci poctivo pracujú... Táto vyčerpávajúca úloha mi nedovoľuje venovať sa svojej vášni: písaniu. Všimni si, všetko bolo povedané, a nikto, dokonca ani ja, nevie objaviť niečo nové. Och, keby som mohol vysloviť prekvapujúce slová, zmohol sa na originálne výroky! Každý rok na nás dolieha ťaživejšie, spravodlivosť nie je dosť spravodlivá a činy bohov zostávajú zahalené tajomstvom. Dokonca ani autorita nie je dostatočne rešpektovaná. Ak chceš vedieť môj názor, všetko je naruby. Kto si to všimne, kto účinne zakročí, kto sa odváži zažehnať zlo, kto skutočne pomôže bedárom, kto bude bojovať proti pokrytectvu a lži?“
„Nie je to faraónova starosť?“ bojazlivo sa spýtal Iker.
Starostovo nadšenie ochablo.
„Samozrejme, samozrejme... Zapamätaj si, že podstata je písanie. Spisovatelia nestavajú ani chrámy ani hrobky, ich dedičmi sú texty, ktoré ich prežijú a zabezpečia, že budú známi celé storočia. Tvoje deti sú tvoje štetce a tabuľky. Tvojou pyramídou je kniha. Ja som si premrhal talent v nekonečných úradníckych prácach.“
„Zveríte mi nejaké miesto?“
„Upozorňujem ťa: budeš v spoločnosti vysokokvalifikovaných pisárov, ktorí neznášajú amatérstvo. Neodpustia ani najmenšiu chybu a budú žiadať tvoju výpoveď, ak tvoje znalosti nebudú na dostatočnej úrovni. Verím však, že správca kraja Džehuty ťa veľmi nevychválil. Dobre... Potrebujem niekoho v administratíve, ktorá má na starosti sýpky.“
Iker zakryl svoje sklamanie. To nebolo to, po čom túžil.
„Pracoval som veľa v archívoch a...“
„Archívy sú plne obsadené a s pracovníkmi som veľmi spokojný. Generál Sepi ťa nenaučil riadiť sýpku?“
„Neobišli sme ani túto disciplínu a ďakujem vám za dôveru.“
„To ukáže až prax, chlapče! Či si schopný, alebo nie. V prvom prípade sa Kahun stane pre teba rajom; v druhom prípade sa rýchlo vrátiš tam, odkiaľ si prišiel.“
„Dúfam, že splním vaše očakávania, ale rád by som vás ešte o niečo poprosil.“
„O čo?“
„Ide o môjho osla. Je to môj spoločník a chcel by som ho získať späť.“
„Za svoj plat si kúpiš nového.“
„Nepochopili ste ma. Severný vietor je jedinečný. Zachránil som mu život a on mi teraz radí.“
„Somár... a radí?“
„Vie odpovedať na moje otázky. S ním sa mi všetko podarí. Bez neho pohorím.“
„Vieš aspoň približne, kde môže byť?“
„Pravdepodobne neďaleko väzenia, kde ma držali.“
„Tu je pár riadkov, vďaka ktorým si ho znovu získaš celkom legálne. Môj intendant ti ukáže, kde budeš bývať.“
Iker sa s úctou uklonil.
„Generál Sepi ti hovoril o veľkých pisároch, čo odhalili tajomstvo stvorenia?“
„Počúvanie, inteligencia a sebaovládanie - nie sú to nevyhnutné pisárove vlastnosti?“
„Mal si vynikajúceho učiteľa. Ale treba ťa aj vybaviť.“
„Nevrátite mi moje pisárske potreby?“
„Samozrejme, vrátim. Teraz hovorím o inom vybavení spočívajúcom na formuláciách nevyhnutných na to, aby človek prešiel bránami, získal bárku od prievozníka alebo unikol pred veľkou sieťou, do ktorej lapajú duše zlých pútnikov. Bez tohto umenia budeš iba obyčajným pisárom.“
„Kde ho môžem dosiahnuť?“
„V tom sa musíš zorientovať sám, chlapče! Škola je jedna vec a ozajstné remeslo druhá. Nehovorí sa azda, že najlepší majstri si vyrábajú svoje nástroje sami?“

Znepokojený Iker sa z Kahunu vracal do väzenia. Prečo starosta vyslovil také tajuplné slová? Prečo pred ním odhalil existenciu nedosiahnuteľného vedenia? Rovnako ako generál Sepi aj ako správca kraja Džehuty sa skrýval za maskou. Táto nová skúška mladíka neodrádzala, ba naopak; ak mu skutočne podávajú pomocnú ruku, zachytí sa jej, keby sa mal utopiť v rieke. A ak ide iba o ilúzie, ľahko ich rozptýli.
Pred väzením strážnik spal s rukou krížom na hrudi.
Iker ho potľapkal po pleci, policajt vyskočil.
„Čo chceš?“
„Prišiel som si po somára.“
„Po tú príšeru s neskrotným pohľadom, čo má tvrdšiu hlavu ako žula?“
„Zdá sa, že opis sedí.“
„Dobre, tak sa pozri, čo mi urobil! Zranil ďalších troch policajtov. Vyhadzoval kopytami, hrýzol.“
„To je normálne, poslúcha iba mňa. Priveď mi ho.“
„Prineskoro.“
„Ako že prineskoro?“ spýtal sa Iker so zovretým hrdlom.
„Veliteľ sa rozhodol zabiť to divé zviera. Desať mužov ho ledva zviazalo!“
„Kde ho odviedli?“
„Na voľné priestranstvo za väznicou.“
Iker sa rozbehol, ako najrýchlejšie vedel.
Severný vietor priviazaný o kolíky ležal na boku so spútanými nohami. Obradník akurát dvíhal obetný nôž.
„Zadržte!“ zrúkol mladý pisár.
Všetci sa obrátili, somár začal híkať.
„To zviera je nebezpečné,“ povedal obradník. „Treba z neho vykoreniť strašnú moc.“
„Ten somár je môj!“
„Máš nejaký papier, ktorým to dokážeš?“ ironicky sa spýtal poddôstojník.
„Papier podpísaný kahunským starostom vám postačí?“
Policajt musel ustúpiť.
Iker vytrhol obradníkovi z ruky nôž a vyslobodil verné zviera.
Severný vietor, vedomý si toho, že mladík mu zachránil život po druhý raz, mu vďačne lízal ruky.
„Poďme, Severný vietor. Toľko vecí ti musím vyrozprávať.“

V Abyde, duchovnom centre Egypta, vládla pochmúrna nálada. Izolované od ostatnej krajiny bdelými strážcami, ktorí s prehnanou prísnosťou kontrolovali dočasných kňazov, budilo dojem, že Usirovo územie je navždy zbavené príjemného svetla, ktoré niekedy oživovalo posvätné budovy.
A predsa zhromaždenie stálych kňazov vymenovaných faraónom naďalej usilovne vykonávalo svoje úlohy. Napriek ťaživým rokom a srdcu, ktoré bolo čoraz slabšie, starý predstavený, nositeľ zlatej palety, sa každé ráno vybral k chorej akácii.
Proces odumierania sa zastavil, ale neprejavil sa ani najmenší znak zlepšenia. Ešte dlho bude Usir prebývať v strome? Naďalej bude pokračovať v zjednocovaní oblohy, zeme a podzemného sveta? Zakorení sa v oceáne prvobytnej energie?
Na všetky tieto odpovede starec nevedel odpovedať. Až do tejto drámy mal pokojný život obradníka, ktorý sa zaoberal iba oslavovaním tajomstiev a ich rozširovaním. Nič ho nepripravilo na túto tragédiu, pred ktorou sa cítil bezmocný.
Odkedy Senusret začal s veľkou stavbou, jedna vetvička stromu sa rozzelenala a nevyschla. Bola to malá nádej, no starec každé ráno polieval vodou a mliekom kmeň akácie.
Potom svojou čoraz neistejšou chôdzou sa vybral na miesto, kde stavitelia, udržiavaní v tajnosti, budovali chrám a Senusretov príbytok večnosti.
Toho dňa sa mu cesta videla namáhavejšia ako obyčajne. Z ostrého vetra mu tuhli kosti a piesok ho štípal v očiach. Staviteľ mu vyšiel v ústrety a ponúkol mu rameno.
„Nechcete si odpočinúť?“
„V týchto ťažkých časoch na to nesmie nik ani pomyslieť. Dostali ste mäso, ryby a zeleninu?“
„Remeselníkom nechýba nič, potraviny nám chodia presne na hodinu. A naši kuchári nám vyvárajú výborné jedlá.“
„Váš hlas je menej prísny ako vaše reči. Na aké ťažkosti ste narazili?“
„Nešťastie sa sype jedno za druhým,“ povedal staviteľ. „Dolámané nástroje, zle opracovaný kameň, povrchové zranenia, choroby... Vyzerá to, akoby sa nejaká zlá sila pokúšala spomaliť tempo našej práce.“
„Ako bojujete proti týmto mrzutostiam?“
„Ranným obradom a súdržnosťou skupiny. V tejto situácii si každý uvedomuje, že sa môže spoľahnúť na druhého. Bolo by nespravodlivé obviňovať toho či onoho zo simulantstva alebo neschopnosti. Naopak, musíme zostať jednotní pod ochranou faraóna, pretože táto stavba si vyžaduje desať ráz viac úsilia, ako sa predpokladalo. Presvedčte sa: držíme sa dobre.“
„Ak sa vzdáte, Abydos bude odsúdený na smrť. Jeho zánik poznačí celý Egypt.“
„Dielo bude dokončené načas.“
Nositeľ zlatej palety sa pomaly vrátil k chrámu a presvedčil sa, že obradník, ktorého činnosť bola prísne tajná, udržiaval božský príbytok v poriadku. Takisto sa presvedčil, že ten, čo denne vykonával obetu vína na obetných stoloch, si splnil úlohu, rovnako ako služobník ka poverený celebrovaním kultu predkov, ktorých pomoc bola teraz potrebnejšia než kedykoľvek predtým.
V jednom okamihu si myslel, že mu prestalo tĺcť srdce, a musel si sadnúť. Keď nabral trochu dychu, pokračoval v inšpekcii smerom k Usirovej hrobke, ktorú strážil kňaz bdejúci nad neporušiteľnosťou božského tela.
„Sú pečate na svojom mieste?“
„Sú.“
„Ukáž mi ich.“
Starec si ich pozorne poprezeral zblízka a nezistil nič neobvyklé.
„Pokúšal sa niekto priblížiť k hrobke?“
„Nikto.“
„Neodohralo sa nič podozrivé?“
„Nič.“
Strážca bol spoľahlivý, a tak nositeľ zlatej palety nemusel mať najmenšie obavy. Nekompromisný a prísny by neotvoril dvere do tohto posvätného miesta nikomu, iba tomu, kto podľa zákona viedol abydoský tajomný obrad.
Starcovi už zostávalo povypytovať sa Holohlavého, ktorý vyberal múdrosti z archívov knižnice v Dome života. Neprestával ťažiť zo starodávnych rituálov a využíval z nich slová plné sily a vkladal ich do obradu roka.
Predstavený mal rád toto miesto preniknuté harmonickým chvením, z ktorého vznikali myšlienky mudrcov zachytené na papyruse. Vznášala sa tu príjemná vôňa, z ktorej bolo cítiť dobro minulosti a šťastné časy.
„Celkom zbytočne by som vás prosil, aby ste neprepínali svoje sily,“ zašomral Holohlavý, ktorého prchkosť sa nezhodovala s jeho vekom.
„Naozaj zbytočné. Mal si v posledných dňoch nejakých návštevníkov?“
„Ani jedného. Nikoho som sem nevpustil okrem vás. Keď pracujem, najmä na textoch, ktoré sú ťažšie ako ovládanie posvätnej bárky, nemám rád, keď ma niekto vyrušuje. Dúfam, že výsledok mojich bádaní nebude zbytočný, pretože niektoré neobjasnené záležitosti sa upresnia.“
Neprestajné vykonávanie rituálov, najhlavnejších prostriedkov vnímania neviditeľného, bola stála úloha abydoského bratstva. Zároveň to bol najlepší prostriedok boja proti uhranutiu.
Poslednou etapou kontroly bola svätyňa siedmich kňažiek poverených nadchýnať božskú dušu. Prostredníctvom hudby, spevu a tanca udržiavali harmóniu spájajúcu nebeské sily s ich pozemskými prejavmi. Odbavovaním ženských obradov udržiavali Usira mimo smrti. Bez nich by Abydos neexistoval.
Najmladšia zo siedmich privítala nositeľa zlatej palety. Predstavovala radosť spojenú s dôstojnosťou. Od svojho návratu z Elefantíny, kde bola kráľovnou Egypta osobne povýšená na stupeň Prebudenej, ešte väčšmi žiarila.
„Potrebuješ niečo?“ spýtal sa jej.
„Čerstvý olibán[footnoteRef:41] a ďalší obetný stôl. Prijmite moje rameno, prosím, a poďte si so mnou sadnúť do tieňa.“ [41:  Živica z rôznych tropických stromov používaná ako kadidlo. Olibánová živica sa vyrába zo živice stromu Boswellia carterii a používa sa na balzamovú vôňu (pozn. prekl.).] 

Starec neodmietol. Ťaživá únava, ktorá sa ho zmocnila hneď ráno, ho neopúšťala.
„Ako si precítila nedávny obrad?“
„Ako dvere otvorené do nového sveta. Objavili sa predo mnou nové skutočnosti a nové farby. Krajiny boli celkom blízko, no nevidela som ich. Nie sme my ľudské bytosti prekážkami svetla? Takisto viem, že by som mala dávať rovnako výnimočné dary. Kráľovná predo mnou neskrývala ťažkosť skúšok, ktoré ma čakali na ceste zasvätenia.“
„Tak to chceli božstvá, Boh s tým súhlasil. Nikdy nebudeš kňažka ako ostatné. Niekedy si budeš myslieť, že sa na ne ponášaš, ale nepodľahni tejto ilúzii.“
„Vysvetlili by ste mi to podrobnejšie?“
Prudká bolesť zovrela hruď predstaveného. Oči sa mu prevrátili, padol na bok.
Mladá kňažka sa nevyplašila, ale pomohla mu ľahnúť si. Za svoje učňovské roky získala dostatočné lekárske vedomosti, takže ľahko rozpoznala srdcovú slabosť.
„Idem po vodu a vankúš.“
„Nie, zostaň, sú to moje posledné chvíľky... Chcem si uchovať tvoju tvár v pamäti, aby som mohol vzdorovať strážcom na druhom svete. Tvoje poslanie... tvoje poslanie je väčšie a omnoho nebezpečnejšie, ako si vieš predstaviť. Dôverujem ti, veľmi ti dôverujem...“
Starec stisol ruky mladej ženy a naposledy vydýchol.
Holohlavý rozpustil zrnká nátronu v zmagnetizovanej vode a potom pokľakol pred vytesaným kameňom. Obradník mu vylial na ruky trochu tej vody. Očistený Holohlavý očistil služobníka ka, ktorý buste predstaveného zosnulého ponúkol mlieko, víno, chlieb a datle. Nositeľ zlatej palety mumifikovaný a pochovaný deň predtým patril od tej chvíle k spravodlivým predkom. Bratstvo vedelo, že ich neopustí za podmienky, že jeho pamäť bude uctievaná.
Služobník ka priniesol kadidelnicu v tvare ramena, zodvihol vrchnák, aby dym vystupoval až k raju, kde sa vzkriesení živili tými najjemnejšími vôňami. Zodvihol zadnú nohu býka, alabastrový predmet symbolizujúci víťaznú silu. Potom kňažky vysokým hlasom vymenúvali potraviny vyryté na obetnom stole. Obrad sa ukončil čítaním formúl premeny na svetlo, ktorá umožňuje duši cestovať po celom vesmíre.
Jeden kňaz spomedzi piatich stálych kňazov tvoriacich vrchol abydoskej hierarchie sa počas rituálu nemohol sústrediť. Nerozmýšľal nad zosnulým, ale sám nad sebou a nad nevyhnutným povýšením, na ktoré sa tešil. Funkcia nositeľa zlatej palety a predstaveného iste pripadne jemu. Keďže si perfektne plnil svoju úlohu, nikto si nevšimol, že jeho myšlienky sa neobracajú k starcovi, ktorého smrť ho vôbec nezarmútila. Konečne sa jeho miesto uvoľnilo!
Kolegovia si veľmi vážili jeho prísny charakter a obdivovali jeho znalosti tak, že by ho menovali za predstaveného bez najmenšej diskusie. Čo by robil na čele najvýznamnejšej iniciačnej spoločnosti Egypta? Zvláštne, nad tým ešte nerozmýšľal. Najdôležitejšie je, aby získal funkciu, z ktorej mu vyplynú toľké výhody.
„Prišiel pán veľkých tajomstiev,“ povedala mladá kňažka.
Táto očakávaná návšteva budúceho predstaveného netrápila. Vplyvná osobnosť sa zúčastňovala na usirských mystériách, ale nesídlila v Abyde. Spoliehal sa na názor stálych kňazov pri výbere nového veľkňaza.
Faraón Senusret dlho rozjímal nad sarkofágom zosnulého. Čítal slová vzkriesenia z Textov pyramíd a z Textov sarkofágov a tajného abydoského obradu. Potom zhromaždil v chráme päť kňazov a sedem kňažiek.
„Vôbec nie je potrebné zdôrazňovať význam vašej úlohy. Za normálnych okolností je dôležitá, no teraz sa stáva životne dôležitou. Musím viesť mnohé boje a moja sila spočíva na obradoch, ktoré tu vykonávate, aby ste udržali pri živote Usira a jeho akáciu. Ak sa vám to nepodarí, faraónska inštitúcia zanikne a spolu s ňou aj Obidve krajiny. Prevládne barbarstvo, korupcia, fanatizmus a násilie. Spojenie medzi oblohou a zemou sa preruší. Božstvá opustia túto krajinu a možno aj celý svet. Ste malá hŕstka, ktorá žije v tajnosti, prostredníctvom tajomstva a pre tajomstvo. Vašou úlohou je uchrániť ho pred zlom, podlosťou a žieravými slzami ľudstva, ktoré narieka nad vlastnou priemernosťou. Nie sme si istí, že z tohto strašného boja, do ktorého sme zatiahnutí, vyjdeme ako víťazi, ale bojovať budeme do konca a nepriateľovi neurobíme ani najmenšie ústupky. Nech Maat je pre nás pravidlom, nech nás vedie a ochraňuje.“
Kráľove slová trochu otriasli budúcim predstaveným, ale priveľmi čakal na hlavné rozhodnutie, aby sa o toto skutočne zaujímal.
„Muž, ktorý nosil zlatú paletu a viedol toto bratstvo podľa mojich príkazov, bol čestný muž. Kým sa nedostaví pred boží súd, budeme ho hodnotiť my. Môj posudok je priaznivý. Má niekto z vás iný názor?“
V zhromaždení vládlo ticho.
„Ak je to tak, rituály budú dovedené až do konca. Hlas, ktorý bol spravodlivý tu na zemi, bude taký i na nebesiach a navždy bude putovať večnosťou.“
Budúci predstavený čoraz s väčšou námahou ovládal svoju netrpezlivosť. Konečne sa panovník dotkol zásadnej otázky.
„Súčasná hierarchia bude pokračovať v jeho práci s rovnakou neoblomnosťou. Pokiaľ ide o zlatú paletu, na ktorej sú zapísané formuly poznania, rozhodol som sa zachovať ich v osobe faraóna.“
Kandidát na najvyššiu funkciu neveril vlastným ušiam. Senusret sa nepýtal na názor členov bratstva, nevymenuje nikoho... Skutočne zlý sen!
„Chcem byť neprestajne spojený s Abydom,“ dodal kráľ. „Holohlavý bude môj zástupca, v mojej neprítomnosti bude viesť vaše bratstvo, ale bez môjho vysloveného súhlasu nebude o ničom rozhodovať. Pravidelne bude dostávať moje inštrukcie a bude ma o všetkom podrobne informovať. Pri prvej chybe, nech aj odpustiteľnej, bude previnilec vylúčený z bratstva. Sme vo vojne a nepriateľ je obávanejší ako tisíce vojakov. Omyl, nepozornosť alebo iná forma slabosti budú považované za zradu, a tak aj budú trestané. Teraz sa oddávajme oslavám nášho brata, ktorého krásna bohyňa Západu prijme k sebe.“
Napriek stisnutému žalúdku sklamaný jedol posvätné jedlá a tváril sa spokojne. Nikto by si nevšimol jeho hnev voči Senusretovi, Abydu, ostatným kňazom i kňažkám, ktoré sa ani slovkom nezmienili o jeho zásluhách.
Pomsta ho neuspokojí, musí sa dopracovať k cieľu. Na jeho dosiahnutie potrebuje jedno: zbohatnúť. Bude si musieť kúpiť svedomie a presadiť sa ako ústredná osobnosť v svätom meste, potajme spriadajúc svoje siete. Ale ako zbohatnúť a neprezradiť sa?
Vyzeralo to neuskutočniteľne.
„Si akýsi namrzený,“ všimla si jedna z kňažiek.
„Kto by nebol? Prísť o takého vynikajúceho predstaveného je ťažká skúška.“
„Spoločne ju prekonáme. Budeme potrebovať tvoju múdrosť a skúsenosti.“
„So mnou môžete rátať.“

„Som hlavný inšpektor sýpok Gergu, poverený veľkým pokladníkom Senanchom. Ukáž mi sýpky.“
Nečakaná návšteva takej významnej osobnosti prekvapila správcu sýpok v malej osade na Rozkvitnutom vŕšku.
„Sme uprostred prác, a...“
„Buď poslúchneš ihneď, alebo zasiahne polícia.“
„Poďte, nech sa páči!“
Gergu so Senanchom už prekontrolovali sýpky v mnohých veľkých mestách. Gergu si vedel plniť svoju úlohu, tváril sa diskrétne a úctivo, do písmena dodržiaval nariadenia svojho šéfa, ktorý ho pokladal za dokonalého pracovníka.
Keď sa Senanch dlhšie zdržal v paláci, Gergu hneď využil situáciu a zaujímal sa aj o tie najmenšie prevádzky. Tam sa vyzúril, využívajúc výsady svojho postavenia.
Muž, zodpovedný za sýpky, ho zaviedol na dvor s dedinskou obilnicou, ktorú obkolesoval múr.
„Múr nie je dosť vysoký,“ poznamenal Gergu. „Zlodeji ho ľahko zdolajú.“
„Všetci sa tu dobre poznáme, niet tu jediného zlodeja!“
Potisol bránu vedúcu na dvor.
„Žiadna závora?“
„Je zbytočná.“
„Zásoby obilia musia byť bezpečne chránené. To nie je otázka iba tejto vašej.“
„Zaručujem vám...“
„Predpis je predpis.“
Rozrušený muž vošiel do dvora, odkiaľ viedlo schodište na terasu, kde sa nachádzali tri otvorené truhly na obilie opreté o zadný múr. Takmer na úrovni so zemou boli padacie dvere, ktorými sa manipulovalo pri vyberaní zrna.
„Schodište nespĺňa normy,“ usúdil Gergu. „Počet schodov je nepostačujúci, nekvalitná robota.“
„Nepoznám taký predpis!“
„Teraz ho už poznáš.“
Gergu otvoril jedny padacie dvere.
„Drevo je opotrebované. Dvere mali byť už dávno nahradené novými.“
„Slúžia nám vynikajúco, ubezpečujem vás.“
„Mená majiteľov polí by mali byť vytesané na múre.“
„Pozrite, tam sú!“
„Sú takmer zmazané. Nie je to pokus o daňový podvod?“
„Samozrejme, že nie, inšpektor! Úradníci poznajú všetkých vlastníkov a nikdy s nikým nemali problémy.“
Gergu opatrne vystúpil po schodoch, akoby boli nebezpečné.
„Táto terasa je priúzka. Ľahko tu dôjde k pracovnému úrazu. Nestaráš sa o bezpečnosť poľnohospodárskych pracovníkov.“
„Naopak, inšpektor! V tejto dedine majú veľmi dobré podmienky.“
Gergu nazrel do jednej sýpky.
„Je potrebná riadna oprava. Celý komplex je v žalostnom stave.“
„Skôr ako sme sýpky naplnili, sme ich dôkladne vydymili a nanovo natreli...“
„Tvoj prípad je mimoriadne vážny. Ešte nikdy som neodhalil toľko priestupkov ako tu. Podľa môjho názoru, treba ťa uväzniť.“
Muž zbledol.
„Nerozumiem, inšpektor, ja...“
„Je tu ešte jedna možnosť. Ak súhlasíš s tým, že okamžite zaplatíš mastnú pokutu, mohol by som tvoje zatknutie zvážiť.“
„Koľko by to bolo?“
„To nie je najlepšie riešenie, pretože svojmu nadriadenému musím podať správu. Existuje ešte ďalšia možnosť, ale obávam sa, že vyjde najavo.“
„Predsa, povedzte mi ju.“
„Skrešem pokutu na polovicu, správu nenapíšem za podmienky, že hneď mi donesieš, čo chcem, a budeš držať jazyk za zubami.“
Nešťastník nerozmýšľal dlho.
„Súhlasím... ak bude všetko v poriadku.“
„Bude. Ale ak všetko vyklebetíš, moje slovo bude stáť proti tvojmu. Obviním ťa z pokusu o korupciu, pôjdeš do basy a o všetko prídeš.“
„Budem mlčať.“
„Si rozumný. Vďaka mne si unikol najhoršiemu.“

Gergu bude navždy zaviazaný svojmu ochrancovi Medesovi, ktorý mu zabezpečil také miesto. Každá kontrola stredne veľkých sýpok mu dovoľovala obohacovať sa. Nemusel sa obávať, že by sa niektorý z vydieraných mužov na neho sťažoval. Navyše prejavoval mimoriadnu horlivosť pri spisovaní podrobných správ pre svojho nadriadeného.
Pred Senanchom sa hral na cnostného hodnostára telom i dušou oddaného všeobecnému záujmu, ktorý nemá čas zaoberať sa sám sebou.
„Odchádzame na inšpekciu,“ oznámil mu hlavný pokladník.
„Kam?“
„Do Abyda.“
„Do toho mesta nemajú prístup svetskí ľudia!“
„Je to faraónov rozkaz.“
„Jeho veličenstvo ho podozrieva zo sprenevery?“
„Musíme skontrolovať všetky veľké mestá bez výnimky. Abydos aj ostatné. Ráno buď zbalený.“
Gergu si kládol mnoho otázok. Veď faraón má podrobný súpis majetku každého chrámu. Ak sa nad tým lepšie zamyslíme, je to málo pravdepodobné. Mnohé kraje si zachovali nezávislosť a Senusret kontroloval vlastne iba Deltu, oblasť Memfisu a sever Horného Egypta. Ak nariadil tieto inšpekčné cesty, chce sa presvedčiť o skutočnej veľkosti majetku, ktorý využije na posilnenie svojej moci.
Ale ako vytušiť Senusretov skutočný cieľ? Iste chce zaútočiť na vzbúrenecké kraje, zlikvidovať ich správcov a vládnuť nad celou krajinou!
Gergu zostával v Senanchovom tieni, zbieral čo najviac informácií dôležitých pre Medesa i vlastnú kariéru. A keby Senusretove úmysly boli iné, ako si predstavoval, vedel by o tom.

Hoci Senanch uviedol svoje meno i všetky tituly, dôstojník poverený kontrolou prístaviska prehmatal ho celého, rovnako i Gergua. Bezpečnostné opatrenia boli také prísne, že sa im museli podriadiť aj vysokí hodnostári.
„Stráže vás odprevadia. Sami sa nesmiete pohybovať. V prípade porušenia tohto nariadenia lukostrelci majú prikázané strieľať.“
„Musím ísť do chrámu na stretnutie s predstaveným,“ vyhlásil Senanch. „Môj pomocník Gergu sa porozpráva so správcom mesta faraóna Senusreta.“
„Idem mu to oznámiť. Počkajte tu.“
Senanch a Gergu si sadli na taburetky v tieni sykomory. Jeden vojak im priniesol vodu.
„Toto miesto nie je veľmi prívetivé,“ povzdychol Gergu. „Abydoské poklady a tajomstvá sú naozaj dobre chránené! Na čom pracujú jeho kňazi?“
„Študujú oblohu, medicínu, mágiu a všetky vedy, ktoré objavil boh Thowt. Ich hlavnou úlohou je oslavovanie Usirových tajomstiev. Ak obrad nie je správne vykonaný, zavládne neporiadok.“
„Nezdá sa vám čudné rozloženie síl a tá punktičkárska ostražitosť?“
„Abydos je najposvätnejšie mesto Egypta, Gergu. Zaslúži si takú pozornosť.“
„Božstvo sa nevie ochrániť samé? A potom, kto by sa opovážil zhanobiť Usirovo územie?“
„Ľudia sú predsa schopní aj horších vecí.“
„V každom prípade som rád, že uvidím chrám.“
„Vyveď sa z omylu, budeš mať prístup iba do administratívnych budov. Uspokoj sa s tým, že sa spýtaš, či sú zásoby potravín uspokojivé, prijmi sťažnosti a prisľúb, že v čo najkratšom čase vybavíš, čo treba.“
„A vy, vy sa pôjdete pozrieť do chrámu?“
„Mám tajné poslanie, Gergu.“

Holohlavý prijal veľkého pokladníka Senancha v prístavbe Usirovho chrámu, kam kňazi chodili so svojimi každodennými ťažkosťami, ktoré bolo treba vyriešiť, aby sa nenarušilo správne vykonávanie rituálov.
Senanch takmer nič nezistil v Abyde, kde vládla ťaživá, takmer bolestná atmosféra. A nebola to tvár Holohlavého, čo ho trochu potešila.
„Faraón Senusret mi zveril delikátnu, ale nevyhnutnú úlohu.“
„Prečo neprišiel on sám?“
„Pretože naliehavé úlohy si vyžadujú jeho prítomnosť inde. Ako člen Kráľovského domu môžem konať v jeho mene.“
„Máte nejaký oficiálny list podpísaný jeho rukou?“
„Nedôverujete mi?“
„Naozaj nie.“
„Tu je dokument.“
Holohlavý si ho dlho prezeral.
„Je to skutočne kráľovská pečať a písmo jeho veličenstva. Čo chcete?“
„Zistiť, z čoho sa presne skladá chrámový poklad.“
„To je štátne tajomstvo.“
„Som predstaviteľ štátu, a preto ma musíte o tom informovať. Potom to oznámim faraónovi.“
„Nech si ho príde preveriť sám. Tak nebude možný nijaký únik.“
„Nerozumieme si. Dostal som príkaz, a ten musím plniť. A vy nemáte na výber: musíte ma poslúchnuť.“
„Poslúchnem iba jeho veličenstvo.“
„Pripomínam vám, že on ma poslal osobne.“
„Potrebujem potvrdenie.“
Senach zmenil tón.
„Urážate ma a tým urážate aj Kráľovský dom!“
„Dávam radšej prednosť tomu, ako sa dopustiť nerozumnosti. Nech ste akýkoľvek veľký pokladník, tu nemáte čo robiť. Nijaká palácová intriga nemôže narušiť mier tohto miesta. Iba faraón má právo osvetliť túto situáciu. Teraz ma ospravedlňte. Nemám čas na zbytočné debaty.“
Keď Senanch osamel, usmial sa. Senusret ho poslal do Abyda, aby preveril Holohlavého. Bude sa nový predstavený správať ako verný faraónov služobník, alebo ho moc natoľko opojila, že si myslí, že môže rozhodovať o všetkom bez panovníkovho vedomia?
Na túto otázku bola jasná odpoveď: Holohlavý nepodľahne nijakému tlaku, nech by prichádzal odkiaľkoľvek. Sľúbil faraónovi, že iba on môže robiť najdôležitejšie rozhodnutia.
Našťastie, táto misia sa skončila dobre. Zostávala ešte tá Gerguova.

Gergua zaviedli do administratívnej budovy, kde malý počet funkcionárov, starostlivo vybraných samým kráľom, bdel nad blahobytom obyvateľov Uah-sutu, „Odolným miestom“, vytvoreným staviteľmi chrámu a Senusretovho večného príbytku.
V týchto strohých miestach, kde nikto nezvyšoval hlas, sa Gergu necítil dobre. Aké vzdialené to bolo od rušného Memfisu!
Hlavný správca sa netváril prívetivo.
„Čo si želáte?“
„Som pomocník veľkého pokladníka Senancha.“
„Viem.“
„Mám na starosti sýpky.“
„Tie v Abyde sú plné.“
„Tým lepšie, tým lepšie... Ale tým sa moja úloha nekončí.“
„Počúvam vás.“
„Je to celkom jednoduché, ale trochu aj chúlostivé: musím sa na mieste presvedčiť, či nikomu nič nechýba.“
„Pokiaľ ide o Uah-sut a bratstvo staviteľov, nijaký problém. Keby zásobovanie haprovalo, ihneď vás na to upozorním. Pokiaľ ide o kolégium stálych a dočasných kňazov, do toho nemôžem hovoriť. Požiadam zodpovedného pracovníka, aby sa s vami porozprával.“
Zvláštne, že Gergu pomaly prichádzal na chuť týmto prísnym miestam. Ešte nikdy nemal také čudné pocity, akoby si urobil odstup sám od seba, akoby násilie a korupcia neboli tými najlepšími riešeniami za všetkých okolností. Gergu bol prekvapený, že odrazu rozmýšľa nad menej krutým svetom, kde niektorí ľudia nie sú ani vrahmi, ani zlodejmi ani ctibažníkmi.
Rozčúlený, že sa prichytil pri takýchto dobrých myšlienkach, sa otriasol ako mokrý pes. Moc mágov tu sídlila, aby naplnila toto miesto ich ideálom pokoja. Odteraz si Gergu bude dávať pozor na Abydos. Jednako si nenechá ujsť príležitosť zaujímať sa o jeho tajomstvá, aj keď nemal veľkú nádej, že do nich prenikne.
Kňaz, ktorý vstúpil do miestnosti, vyzeral smiešne. Bol veľmi škaredý a odmeraný.
Na prvý pohľad Gergu vycítil, že pripomína chladné ostrie noža. Ale súčasne a napriek celkom nepravdepodobnej hypotéze postrehol, že majú čosi spoločné.
„Povedali mi, že sa voláte Gergu a poslal vás sem minister hospodárstva, aby ste sa presvedčili, či nám niečo nechýba.“
„Lepšie sa už ani nedá zhrnúť moje poslanie. S vašou pomocou ho dovediem do dobrého konca.“
Kňaz pri pohľade na tohto hrubého človeka, zjavne milujúceho telesné rozkoše, mal chuť vypoklonkovať ho a žiadať iného predstaviteľa vládnej moci, ktorý by sa presvedčil o stave bratstva.
No zavládol medzi nimi zvláštny pocit spolupatričnosti. Bezpochyby tento Gergu sa neštítil korupcie a podlostí vo svojom živote.
Vo chvíli, keď kňaz spriadal plán, ako sa pomstiť za potupu, ktorú mu vmietli do tváre, a keď hľadal spôsob, ako sa obohatiť, či toto stretnutie nebolo znamením prozreteľnosti?
Iste, musí si dávať pozor a najmä nesmie podľahnúť nebezpečnej prenáhlenosti. Bude potrebovať čas a niekoľko návštev, aby sa zamyslel nad začiatkom spojenectva.
„Skutočne sme narazili na niekoľko materiálnych ťažkostí,“ priznal kňaz. „Mohli by narušiť plnenie našich posvätných úloh.“
„Som tu preto, aby som ich vyriešil a ubezpečil vás o dokonalom duševnom pokoji,“ hrdo vyhlásil Gergu.

Po čase rozmýšľania, ktoré nič nezmenilo na jeho prvom dojme, sa Holohlavý rozhodol predostrieť kráľovi svoje rozhodnutie v súlade s vládcovou požiadavkou.
Áno, treba abydoskému Zlatému kruhu znovu dodať silu a energiu. Áno, veľký pokladník Senanch je hoden, aby doň patril.

Iker si pretrel oči.
„Sme tu správne?“ spýtal sa starostu, ktorý ho práve priviedol k nádhernému domu v kahunskej štvrti, kde sa nachádzali najrozľahlejšie príbytky.
„Heremsaf, tvoj nadriadený, súhlasil, aby si uňho býval. Dávaj si pozor, je to komplikovaná povaha.“
Toto mesto sa neponášalo na žiadne iné. Rozprestieralo sa na desiatke hektárov, východnú štvrť oddeľoval od západnej múr z nepálených tehál a pretínalo ju zo desať paralelných uličiek. Veľká ulica, široká asi deväť metrov prechádzala mestom zo severu na juh. Bolo jasné, že ju navrhol architekt, ktorý neznášal neporiadok.
Starosta zaklopal.
Muž, ktorý otvoril, skutočne nevyzeral, že by rád žartoval. Hranatú tvár zdobili dokonale zastrihnuté fúzy.
„Tu je Iker, pisár určený pre sýpky...“
„Viem, čo má robiť a čo mám robiť ja, starosta.“
Ten sa vytratil, kým Heremsaf ukázal na Severný vietor.
„A to je čo?“
„Môj somár, on...“
„Ešte viem odlíšiť somára od ľudského tvora, najmä keď je tak blízko. Na čo slúži?“
„Nosí moje pisárske potreby.“
„Odkiaľ ich máš?“
„Dostal som ich od generála Sepiho, môjho učiteľa z Kraja...“
„Viem, kto je generál Sepi a kde vyučuje. Prečo ťa vylúčil zo svojej triedy?“
„Nevylúčil ma! Keďže som bol jeho najlepší žiak, pán Džehuty mi zveril ťažkú prácu.“
„Aj tí najobozretnejší sa dopúšťajú chýb. Čo si robil?“
„Súpis silných a slabých stránok provincie. Podrobne som kontroloval správy od ostatných pisárov a kritické zhodnotenie odovzdával Džehutymu.“
Heremsaf pokrčil ramenami.
„Si príliš mladý na to, aby ťa poverili takou chúlostivou úlohou.“
„Ubezpečujem vás, že...“
„Ja poznám remeslo, nie ty. V skutočnosti si triedil staré archívy. Musíš sa naučiť počúvať, pretože počúvanie je najdôležitejšie zo všetkého. Keď dobre počúvaš, potom dobre aj hovoríš.“
„Boh miluje toho, kto počúva,“ doplnil ho Iker.
„Poznáš Maximy od Ptaha Hotepa! Tým lepšie. Nezabudni najmä na toto: hlupák nepočúva, poznanie pokladá za nevedomosť. A teraz s pravdou von: prečo chceš pracovať v Kahune?“
„Pretože tu vyrastajú najlepší pisári v kráľovstve.“
„A ty sa chceš stať jedným z nich! Istotne nevieš, že nenásytnosť je jedna z najhorších vlastností, nevyliečiteľné zlo, prameň všetkej zloby.“
„Túžba vyniknúť vo svojom povolaní je nenásytnosť?“
„Uvidí sa v praxi. Si si istý, že si mi všetko povedal?“
„V tejto chvíli áno.“
„Máš šťastie, jedno miesto je voľné. Prijímam však iba pracovité a disciplinované somáre. To isté platí aj pre teba. Moja kuchárka ti bude variť. No zato moja upratovačka sa nebude starať o tvoju izbu ani o záchod. Čisti si ich starostlivo, inak ťa vyženiem. V tomto dome musí byť príkladná čistota. V prípade problémov, nijaké nevhodné iniciatívy. Poradíš sa so mnou a budeš sa riadiť mojimi inštrukciami. Rýchlo sa ubytuj, o hodinu odchádzame.“
Keď Iker otvoril svoju novú izbu, hneď zabudol na uštipačné reči svojho hostiteľa. Miestnosť bola priestranná, svetlá, vybavená dvoma rohožami najlepšej kvality, nízka posteľ s vankúšom a prikrývkami z jemného ľanu na leto a z hrubého na zimu, úložné skrinky a dve olejové lampy.
Uveličený Iker odviedol osla do stajne za domom, neďaleko letnej kuchyne. Ani tam ho nečakalo sklamanie. Severný vietor mal veľký priestor, množstvo krmiva a kaďu plnú vody.
„Mám dojem, že takéto šťastie si treba zaslúžiť.“
Somár zodvihol pravé ucho.
„Napi sa a nažer do sýtosti, ale nech to netrvá dlho. Som presvedčený, že nám náš pán neodpustí ani najmenšie meškanie.“
Iker sa nemýlil. Heremsaf už čakal na prahu svojho domu.
„Ten somár unesie aj moje náradie?“
„Čo myslíš, Severný vietor?“ spýtal sa Iker.
Zviera prikývlo.
„Ak dobre rozumiem,“ čudoval sa Heremsaf, „rozhoduje on.“
„Je to môj jediný priateľ.“
Heremsaf so stisnutými perami uložil paletu, tabuľky a štetce do jednej tašky.
„Ideme!“
V celom meste vládol čulý pracovný ruch. Dokonca ani zametači, ktorí udržiavali hlavnú cestu a vedľajšie uličky, sa nehádali.
„Nech je situácia jasná,“ upresnil Heremsaf. „Faraón ma vymenoval za správcu pyramídy Senusreta II. a Anupovho chrámu. Musím sa teda starať o dodávku džbánov piva, o chlieb, mäso, obilniny, tuky, voňavky, kontrolovať účty, prácu zamestnancov, rozdeľovať potraviny a nezabudnúť na vedenie denníka. Táto náročná úloha mi nenecháva ani trochu voľného času. A práve preto ten, kto podo mnou pracuje, musí dokázať svoje schopnosti. Amatéri tu nemajú miesto.“
Obilné silá nadchli mladého pisára. Keď videl, koľko ich je a aké sú veľké, bolo jasné, že obyvatelia Kahunu sa nemusia obávať hladu. Rozhodne sa toto malé mesto tešilo kráľovským výhodám.
„Môžeš začať,“ povedal Heremsaf, škrípajúc zubami.
Iker vytiahol svoje pisárske náčinie. Na tabuľke si poznačil samostatné silá, potom obrátil pozornosť na tie, čo boli vybudované v skupinkách a veľkosť ktorých dosahovala dva až osem metrov. Potom prezrel vnútrajšok, skontroloval kvalitu tehál, pevnosť klenby a vzduchotesnosť nevyhnutnú, aby sa zabránilo sneti obilnej.
Keď sa slnko klonilo k západu, Iker odišiel za svojím šéfom.
„Budem potrebovať niekoľko dní na to, aby som sa presvedčil, že tie silá nemajú nijakú chybu. Musím si dať do poriadku poznámky a dôkladnejšie všetko preveriť.“
Heremsaf na to nič nepovedal.
„Vrátim sa do Anupovho chrámu. Ty choď domov, tam dostaneš večeru. A zajtra hneď ráno na svitaní tu buď.“

Poklopy slúžiace na zakrytie zásobovacích otvorov v hornej časti sila boli v poriadku, ale niektoré dvere, odkiaľ sa obilie vyberalo, nezapadali presne do drážok. Iker si spravil náčrty do podrobnej správy, aby upozornil na nedostatky. Išlo iba o detaily oproti hlavnej anomálii. Mladík rozmýšľal, ako to čo najvýstižnejšie opísať, keď ho ktosi poklepkal po pleci.
„To si ty, nový pisár sýpok?“ spýtal sa ho vysoký päťdesiatnik.
„Som iba Heremsafov pomocník.“
„Heremsaf je otravný človek. Nenávidí celé ľudstvo a robí iba ťažkosti.“
„Nemôžem sa sťažovať na svojho šéfa.“
„To príde rýchlo! Čím sa zaoberáš?“
„Zisťujem, či sú silá v dobrom stave.“
„Zbytočne strácaš čas. Tu nie je nijaký problém.“
„Ako si môžeš byť tým taký istý?“
„Pretože som ich sám kontroloval. Nijaký problém, vravím ti.“
„Ja o tom nie som taký presvedčený.“
„Čo to rozprávaš, priateľko? Som skúsený a známy pisár. Nikto sa neodváži spochybniť moje slová.“
„Prečo si sa potom vzdal svojho miesta?“
„Ale si poriadne bezočivý! Chcem vidieť tvoju správu.“
„Na to zabudni. Dostane ju len Heremsaf.“
„Ale, ale! Medzi kolegami nebývajú tajnosti.“
„Ľutujem, ale nie je to možné.“
„Tak mi aspoň povedz, či si niečo označil za nevyhovujúce!“
„To bude zaujímať môjho šéfa.“
„Prestaňme sa krútiť ako pes okolo horúcej kaše. V Kahune sa žije pokojne a nemáme tu radi dotieravcov. Dobre si ma porozumel?“
„Áno aj nie.“
„Naozaj si koleduješ o nepríjemnosti?“
„Nie, chcem iba nerušene pracovať.“
„Ak budeš takto pokračovať, nemáš šancu, aby si to dosiahol! Dobre ma počúvaj: tie silá sú v dokonalom poriadku, nenájde sa na nich nijaká chyba, pretože ja som sa o ne staral. Jasné?“
„Jasné.“
„Dobre teda. Keď je medzi profesionálmi dobrá vôľa, všetko sa dá do poriadku.“
„Jediný detail, ktorý mi chýba, je tvoje meno. Ale ľahko si ho zistím a teraz aspoň viem, kto je zodpovedný za závažné nedostatky, ktoré opisujem vo svojej správe.“
„Dopustil si sa hlúpeho omylu a...“
„Nikto mi nezabráni splniť si úlohu.“

Heremsaf zvinul papyrus, ktorý práve znovu dočítal.
„Predostieraš vážne obvinenia, Iker.“
„A mám prečo. Dve silá sú vybudované z tehál podradnej kvality a treba ich zbúrať. Môj predchodca zamaskoval podvod na úkor bezpečnosti a všeobecného záujmu.“
„Si si tým istý?“
„Všetko som preveril. A nehovorím o hrozbách od toho podliaka. V každom prípade si z nich nič nerobím. Existuje vôbec na tomto svete miesto, kde vládne pravda a spravodlivosť, jediné miesto, kde sa dá niekomu dôverovať?“
„Zlá otázka a falošný problém,“ usúdil Heremsaf. „Poznáš tajomstvá božskej knihy, umenie obradníka, formuly, ktoré dovoľujú dušiam spravodlivých obiehať vo vesmíre? Nie, samozrejme! A tak namiesto toho, že sa budeš búriť ako hlupák, vyzbroj sa.“
„Vyzbrojiť sa... Starosta ma už na to nabádal. Ale ako to môžem urobiť, keď sa starám o sýpky?“
„Všetky cesty vedú do stredu, ak je srdce spravodlivé. Jediná otázka si zaslúži pozornosť: si tuctový muž, alebo hľadáš duchovné hodnoty?“

Senusret a jeho najužšia rada si práve vypočuli návrh dekrétov napísaný Medesom, ktorý mal malú dušičku. Pokúsil sa čo najviac rešpektovať panovníkove názory a zároveň dbal o to, aby sa čo najmenej dotkol správcov krajov Uachu a Sarenputa, odteraz vyhlásených za faraónových služobníkov.
„Má niekto nejaké pripomienky alebo opravné návrhy?“
Nikto z členov Kráľovského domu sa nehlásil o slovo.
„Dekréty sú teda prijaté. Treba ich rozšíriť po celej krajine.“
„Ako to vykonať, veličenstvo?“
„Vráť sa do Memfisu a využi služby kuriéra.“
Medesovi sa od strachu zovreli vnútornosti.
„Ak moju loď zastavia správcovia krajov...“
„Pocestuješ obchodnou loďou prenajatou Sarenputom a tak sa do hlavného mesta dostaneš bez problémov.“
Väčšinu cesty Medes jedol iba chlieb a pil vodu. V kuse sa bál útoku nepriateľských milícií a dôkladnej kontrole ich príslušníkov.
Ale osud sa ukázal priaznivý, tak ako predpovedal Senusret.

Medes sa poponáhľal do svojej kancelárie, kam zvolal svojich hlavných spolupracovníkov, aby im prikázal okamžite konať. Najmenšie omeškanie potrestá. Byť štátnym úradníkom nebolo zárukou bezstarostného života. Taký človek si musel stále svedomite plniť povinnosti a dokazovať, že si zaslúžil takéto privilégium. Medes bol zápalistý pracovník, ktorý ihneď odhalil lenivcov a bez meškania ich vždy odvolal. Toho večera ako zvyčajne posledný opúšťal úrad a využil to, aby aspoň zbežne skontroloval práce. A tak prišiel na zle zvinutý papyrus a atramentové škvrny na nových tabuľkách. Od zajtra si vinníci budú musieť hľadať nové miesto. Za niekoľko mesiacov sekretár Kráľovského domu dal dohromady najlepších pisárov v Memfise, čím dokázal Senusretovi svoju oddanosť. Akoby mohol faraón nedôverovať takému horlivému hodnostárovi?
Medes neodchádzal domov.
Keď sa presvedčil, že ho nik nesleduje, zamieril k prístavu a vkĺzol do spleti uličiek, kde by ľahko spozoroval prípadného sliediča.
Kvôli svojmu vymenovaniu a inventarizácii chrámov, ktorou ho poveril Senusret, sa Medesove machinácie takmer rozplynuli v ničote. Musel sa vzdať nezákonného obohacovania, a tak jeho finančná situácia stagnovala. Vďaka svojmu inštinktu nemeškal a objavil inú cestu, bezpochyby ešte lukratívnejšiu, ale o to riskantnejšiu, pretože závisela od prefíkaného a nečestného sprostredkovateľa. Medes ho hodlal priviesť k rozumu a pritom ho neznechutiť.
Jeho bohatý jednoposchodový príbytok sa skrýval v priemernej štvrti. Pod vstupným portikom stál strážca.
„Chcem vidieť ihneď tvojho pána.“
„Nie je doma.“
„Pre mňa áno. Ukáž mu toto.“
Medes dal strážcovi kúsok cédru, na ktorom bol vyrytý hieroglyf stromu.
Nečakal dlho. Vrátnik s poníženou poklonou ho voviedol do domu.
Pán domu, oblečený v dlhej vyčačkanej róbe, prehnane navoňavkovaný, pripomínajúci ťažkú amforu, vyšiel v ústrety hosťovi.
„Môj najdrahší priateľ, som veľmi nadšený, že vás môžem prijať vo svojom skromnom príbytku! Poďte ďalej, poďte, prosím!“
Libanonský obchodník uviedol Medesa do salónu prepchatého exotickým nábytkom. Na nízkych stolíkoch samé sladkosti a sladené nápoje.
„Pred večerou si idem zaolovrantovať. Chcete sa ku mne pridať?“
„Ponáhľam sa.“
„Dobre, dobre... Chcete hovoriť o našom podnikaní?“
„Presne.“
Libanončan vôbec neuznával toto náhlenie, ale ak sa chcel začleniť do Egypta, musel sa nad to povzniesť.
„Kedy sa uskutoční dodávka?“ spýtal sa Medes.
„Naša loď pripláva na budúci týždeň. Dúfam, že všetky potrebné povolenia budú vybavené.“
„Zaoberám sa tým. Náklad lode?“
„Prvotriedny céder.“
Egyptu chýbali niektoré druhy dreva, ktoré bolo treba dovážať. Najlepšie sa predávali za vysoké ceny. A tak Medes už dlho študoval služobný postup v nádeji, že z neho vyťaží čo najviac výhod. Bolo treba ešte nájsť obchodníka, ktorý by bol toho istého názoru a bol natoľko šikovný, aby doviedol obchod do konca.
„Ako sa zorganizuje obchod?“
„Čo najlepšie, pane, čo najlepšie! Mám zopár spoľahlivých kontaktov v oblasti a ponúkam drevo za polovičnú cenu oproti oficiálnemu kurzu. Musia však zaplatiť dopredu. Keďže nikdy neexistuje a nefiguruje v nijakom zozname ani predajca ani kupujúci, nemusíte sa znepokojovať. Vaši krajania milujú krásne materiály a neváhajú si ich zaobstarať, dokonca aj tajne, aby ich využili pri stavbe svojich víl alebo výrobe vzácneho nábytku.“
„Ak sa nám vydarí táto prvá akcia, bude za ňou nasledovať mnoho ďalších.“
„To si buďte istý! Mám najlepšiu skupinu profesionálov. Sú rovnako oddaní ako diskrétni.“
„Uvedomuješ si, že bezo mňa by sa ti to nepodarilo?“
„Ste architektom tohto projektu, viem to dobre. Patrí vám všetka moja vďaka...“
„Tri štvrtiny zisku mne a jedna štvrtina tebe.“
Libanončanovi prestalo tĺcť srdce. Jedine dlhé roky skúseností mu dovolili, aby si zachoval navonok úsmev, hoci by zlodeja najradšej uškrtil.
„Zvyčajne, pane...“
„Táto situácia je výnimočná, a ty mi vďačíš za všetko. Vďaka mne sa ti otvoril egyptský trh a veľmi zbohatneš. Keďže si mi sympatický, budem viac než rozumný.“
„Vážim si to,“ vyhlásil Libanončan srdečne.
„Nikdy o mne nikomu nehovor. Ak urobíš jediný chybný krok, dám ťa zavrieť za podvod. Tvoje slovo oproti môjmu vôbec nezaváži.“
„Rátajte s mojím mlčaním.“
„Rád pracujem s rozumnými ľuďmi. Do skorého videnia, aby sme oslávili náš prvý úspech.“
Medes ani trochu nedôveroval tomuto Libanončanovi, a tak bude bdieť nad každou fázou operácie, ktorú pri najmenšom incidente zablokuje. A predsa obchodník bol natoľko opantaný vidinou zisku, že sa z neho možno stane seriózny spoločník.

Gergu bol opitý. Čakajúc na Medesa, v kuse prevracal do seba poháre silného piva, ktoré si objednával u čašníka prejavujúceho nesúhlas, no napriek tomu musel uspokojiť želania toho grobiana, ktorého si jeho pán tak cenil.
Keď prišiel, Gergu vstal a pokúšal sa udržať rovno na nohách.
„Možno som trochu pil, ale myseľ mám jasnú.“
„Sadni si.“
Gergu zamieril ku kreslu a podarilo sa mu trafiť doň.
„Mám dobré správy. Uspokojil som veľkého pokladníka Senancha, ktorý nie je tuctový človek, ako na prvý pohľad vyzeral. Zdá sa mi dokonca veľmi nedôverčivý, a preto musím byť opatrný, aby som nevzbudil jeho podozrenie.“
„A ženy?“
„Obraciam sa iba na profesionálky,“ povedal hlavný inšpektor sýpok. „Tak sa nemusím obávať sťažností.“
„Pokračuj. Neželám si žiaden škandál, do ktorého by som zatiahol dámu z lepšej spoločnosti. Aké sú podľa teba Senanchove slabosti?“
„Gastronómia. Nenávidí obyčajné jedlá a priemerné vína.“
„To nestačí na skorumpovanie. Priveľmi sa zaoberáš sám sebou a nie dosť ostatnými, Gergu. Potrebujem viac informácií. A tie dobré správy?“
Gergu sa labužnícky usmial.
„Senanch ma doviedol do Abyda. On sa zaoberal pokladnicou chrámu a ja životnými podmienkami kňazov.“
Medes pookrial.
„Dovolil ti vstúpiť do chrámu?“
„Nie, iba do administratívnej budovy. A predsa som nestrácal čas. Najprv som si všimol, že mesto ochraňujú vojaci.“
„Prečo?“
„Neviem, ale je to čudné. Keby som kládol otázky, iste by som si privolal nepríjemnosti.“
Medes soptil.
„Preniknúť na posvätné územie Abyda a nedozvedieť sa nič podstatné! Chvíľami, Gergu, sa pýtam, či si zasluhuješ moje priateľstvo.“
„Ešte som neskončil. Potom som stretol kňaza, s ktorým, dúfam, zostanem v kontakte. Smiešny dobráčisko, ktorý by vás mohol zaujímať.“
„Z akého dôvodu?“
„Skrížili sa nám pohľady zvláštnym spôsobom. Ten človek je možno veľký mudrc, ale mal som pocit, že nie je spokojný so svojím osudom a rád by si ho vylepšil.“
„Nerobíš si ilúzie?“
„Podplatiteľných ľahko vyňuchám.“
„Kňaz z Abyda... nemožné!“
„Uvidíme. Keby som mal možnosť znovu sa s ním pozhovárať, vedel by som viac.“
Medes sa zasníval: mať spojenca priamo v Abyde, duchovnom centre Egypta, manipulovať ním, spoznať tajomstvá chrámu a využiť vo svoj prospech! Nie, to by bol zázrak.
„Vieš, ako sa volá ten kňaz a akú má funkciu?“
„Ešte nie, ale mohol by nám byť veľmi prospešný. Náš rozhovor bol banálny. A predsa som cítil, že je za tým čosi iné.“
„Vyriekol slová, ktoré by tento dojem potvrdzovali?“
„Nie... ale...“
„Tvoja predstavivosť ťa zavádza, Gergu. Abydos je celkom iný ako ostatné mestá. Nedúfaj, že tam nájdeš obyčajných ľudí.“
„Môj ňuch ma málokedy sklame, ubezpečujem vás!“
„Tentoraz sa mýliš.“
„A keď budem mať pravdu?“
„Opakujem ti: je to nemožné.“

[bookmark: bookmark52]

51

Sehotep veľmi pomaly vyzliekal mladú ženu, s ktorou sa včera zoznámil na jednej oficiálnej večeri. Celý čas nespustili zo seba oči a ku koncu večere sa dohodli, že sa stretnú. Rovnako ako správca kráľovskej pečate aj krásna brunetka mala presne tie isté úmysly: nerozptyľovali sa zbytočnými rečami.
Iste, bola vlastne zasnúbená, ale ako odolať šarmu šľachetného hodnostára s očami hrajúcimi inteligenciou a túžbou? Nijaký zvyk nenútil dievčence, aby sa vydávali ako panny, a bolo lepšie, keď získali trochu skúseností, aby neskôr mohli uspokojiť budúceho manžela.
Pokiaľ šlo o Sehotepa, s jednou ženou vydržal iba niekoľko dní. Predstava, že by mal žiť bez ich čara, vôní, zmyselnosti a pohybov, mu bola neznesiteľná. Nikdy sa neožení, pretože musí objaviť ešte veľa čarovných duší a dobýjať veľa rozkošných tiel. Napriek výčitkám Sobeka Ochrancu, zarytého moralistu, zostával mužom pre všetky ženy.
Keď sa atmosféra v Elefantíne uvoľnila, potom čo sa správca kraja Sarenput pripojil k Senusretovi, nositeľ kráľovskej pečate opäť myslel na rozkoš, ktorú chcel jednak rozdávať, ako aj prijímať. Vo funkcii hlavného vedúceho všetkých faraónových prác práve skontroloval projekt rozšírenia chnumského chrámu na ostrove Elefantína a zajtra sa presvedčí o dobrom zdravotnom stave stád Sarenputa, ktorý ako verný vazal s tým bez protestov súhlasil.
Sehotep sa obával, aby mu nejaký dotieravec nepokazil večer, ale žiadna úradná osoba sa neukázala. A tak sa venoval s nežnosťou a nesmiernou vášňou skúmaniu nádhernej krajiny. Priehlbinky, dolinky a pahorky jeho nového úlovku by očarili aj toho najväčšieho unudenca. Jeho sekretár taktne vyčkal, kým dokončí svoju prieskumnú cestu, a nevyrušoval ho. Až potom mu priniesol zašifrovaný list, ktorý vedel rozlúštiť iba on a faraón.
Hovorilo sa v ňom o okamžitej schôdzke najužšej rady.

„Nič sa nedeje, veličenstvo,“ oznámil Sobek Ochranca, „no neurobil som nijaké bezpečnostné opatrenia.“
„Niežeby som bol bezstarostný optimista,“ dodal generál Nesmontu, „no musím priznať, že v Sarenputovom správaní sa neukázalo nič nezvyčajné. Jeho milícia je momentálne pod mojím velením a nemôžem sa sťažovať na nijaký incident. Spojenectvo sa mi vidí definitívne.“
„Nanešťastie však nie je,“ ozval sa Senusret. „Text dekrétov sa dostal k správcom krajov a tu máme ich odpovede.“
Sehotep sa ujal slova.
„Up-uaut, správca jednej časti Kraja Granátovej jablone a Vreteničieho stromu, mal útočný prejav. Zdôrazňoval v ňom svoju nezávislosť. Uch, ktorý vládne druhej časti toho istého kraja, postupoval rovnako. Džehuty na čele Kraja Zajaca sa tváril veľmi prekvapene, čo zarazí jeho veličenstvo.“
„Inak povedané, nečakaný útok,“ skonštatoval generál Nesmontu.
„Chnum-Hotep, správca Kraja Antilopy, potvrdil moc svojej rodiny, ktorá bude pokračovať v spravovaní svojho nescudziteľného územia.“
„Títo štyria vládcovia chcú teda vojnu,“ uzavrel generál. „So Sarenputovými a Uachovými milíciami ich sotva porazíme.“
„Je priskoro na to, aby sme nasadili tie vojská do boja,“ usúdil Senusret. „Ich prísaha vernosti je príliš čerstvá. Rovnako však nemôžeme byť nečinní.“
Nesmontu sa obával nového úderu, ktorý by bol tentoraz pre kráľa osudný.
„Veličenstvo, odporúčam vám čo najväčšiu obozretnosť. Správcovia nepriateľských krajov si upevnili svoje postavenia.
Zaútočiť na nich s nedostatočnými silami by viedlo ku katastrofe.“
„Za odumieranie akácie nesie zodpovednosť jeden z týchto štyroch: Up-uaut, Uch, Džehuty alebo Chnum-Hotep!“ pripomenul Sehotep. „Bez ohľadu na to, čo podnikneme, treba vinníka odstrániť.“
„Spojením krajov,“ vyhlásil Senusret, „skoncujeme s rozdrobenosťou a zúčastníme sa na Usirových tajomstvách. Kým je Egypt rozdelený, Usir nevládne a proces znovuzrodenia sa zastavil. Smrť zaplaví zem i nebesá. Práve preto opustíme Asuán a zamierime na sever.“
„S akou armádou?“ znepokojil sa Nesmontu.
„S flotilou, s ktorou sme dobyli Asuán bez preliatia kvapky krvi.“
„Veličenstvo, situácia je celkom iná! Sarenput bol izolovaný, kým naši štyria odporcovia žijú na rovnakom území. Ich reakcia je dôkazom, že držia spolu. Up-uaut je známy svojou agresivitou a neskrotnosťou. Nezaváha ani na okamih a milície pošle proti vám.“
„Odchod zajtra ráno,“ prikázal kráľ.

V príbytku Kanaánčanov prichádzajúcich z mesta Sichem, Zvestovateľ dlho kázal o vzbure proti faraónovi a zničení Egypta. Nadšení žiaci hltali slová, ktoré tak dlho chceli počuť. Budúci teroristi potrebovali ako soľ povzbudenie svojho vodcu, pretože ich začleňovanie do egyptskej spoločnosti neprebiehalo, ako predpokladali. Nájsť si prácu nebolo také ťažké, ale kontakty s obyvateľstvom, najmä ženami, ich znechucovali. Nenávideli ich slobodu, ich úprimnosť a ich vplyv. Tie samice by mali sedieť doma a počúvať svojich manželov. A potom faraón sa stále tešil veľkej popularite. Očakávala sa od neho spravodlivosť a prosperita. Senusret vyvolal bohatú záplavovú vodu, ktorá nadlho odvrátila hrozbu hladu. Jeho novú administratívu pokladali za čestnú a prísnu.
Preto ľahko podliehali skľúčenosti, duševnému stavu, o ktorom Zvestovateľ, aspoň sa tak zdalo, nevedel.
„Nebolo by lepšie vrátiť sa do rodného kraja,“ navrhol jeden z Kanaánčanov na konci kázne, „pozdvihnúť ho a potom zaútočiť na Deltu?“
Zvestovateľ mu odpovedal jemne, akoby sa obracal na choromyseľného.
„Ja sám by som uprednostnil toto riešenie. Ale uskutočniť rýchle a úplné vojenské víťazstvo nie je možné. Egyptská okupačná armáda udusí každý pokus o vzburu už v zárodku. Musíme teda bojovať zvnútra, naučiť sa tu žiť, spoznať nepriateľa, jeho zvyky a slabé stránky. Bude to trvať dlho, ale pomôžem vám - tebe i tvojim spoločníkom.“

Príbytok Libanončana nebol veľmi vzdialený od domu Kanaánčanov, ale Zvestovateľ si vybral zložitejšiu cestu, ktorá ho obchádzala.
„Oddeľme sa,“ povedal Šabovi Krivošovi. „Nechaj ma ísť prvého a ty sa skry.“
„Nevšimol som si, že by nás niekto sledoval.“
„Špehúň je šikovný.“
„Môžem ho zneškodniť?“
„Uspokoj sa s tým, že ho budeš sledovať a presvedč sa, či je sám.“
Šab bol zmätený. Kto ich mohol zbadať? Jestvovali nepriepustné bariéry medzi rozličnými sieťami Zvestovateľa a iba on sám ich dokonale poznal. Pokiaľ šlo o jeho prívržencov, boli to bez výnimky zúriví nepriatelia Egypta. Nijaký zradca sa nemohol medzi nich votrieť.
Krivoš sa učupil pod jeden výklenok a tváril sa, že drieme.
Z jednej uličky sa vynoril Kanaánčan, ten, čo ho Zvestovateľ povzbudzoval!
Muž bežal, potom sa vracal naspäť a nakoniec zabočil do najužšej uličky. Nikto ho nesprevádzal.
Šab mu kráčal v pätách.
Bolo jasné, že Kanaánčan stratil Zvestovateľa z dohľadu. Váhal a už vôbec nevedel, ktorým smerom má pokračovať.
Rozladený zabočil doľava.
Šab začul čudný zvuk pripomínajúci šuchot sokolích krídel, keď dravec útočí na svoju korisť. Nevedno odkiaľ sa zjavil Zvestovateľ a ruku položil Kanaánčanovi na hlavu. Od bolesti vykríkol, akoby sa mu do kože zaryli ostré pazúre.
„Mňa hľadáš?“
„Nie, nie, pane... Prechádzam sa!“
„Klamstvo ti nepomôže. Prečo ma sleduješ?“
„Ubezpečujem vás, že...“
„Ak odmietaš hovoriť, vylúpnem ti oko. Je to neznesiteľná bolesť. Potom začnem s druhým, bude to ešte ukrutnejšie.“
Vystrašený Kanaánčan sa priznal.
„Chcel som vedieť, kam idete a s kým sa stretnete.“
„Kto ti to prikázal?“
„Nikto, pane nikto! Nechápem, prečo nechcete vybudovať kanaánske vojsko. Okrem toho som vás podozrieval, že ste v službách Egypta a chcete zničiť naše hnutie odporu.“
„Nie si náhodou ty v službách faraóna?“
„Prisahám, že nie!“
„Máš poslednú šancu povedať pravdu.“
Pazúr sa zaťal do oka, Kanaánčan zreval od bolesti.
„Nie, nie faraón, ale môj šéf klanu v Sicheme, ktorý sa vás chce zbaviť!“
Posledný výkrik, krátky a prenikavý. Šabovi Krivošovi stuhla v žilách krv.
Kanaánčan sa zvalil na zem. Nemal už ani oči, ani jazyk.

Libanončan pomaly vystupoval po schodoch, ktoré viedli na terasu, kde sa vznášali opojné vône. Nasledoval ho Zvestovateľ a Šab Krivoš. Ten nedôverčivo prezeral všetky miestnosti.
„Rád sem chodievam pri západe slnka,“ povedal Libanončan. „Výhľad je nádherný, človek má pocit, že je vládcom celého Memfisu.“
Naozaj, bol tu výhľad na biele domy a chrámy, príbytky falošných bohov, ktoré Zvestovateľ zrovná so zemou. Nezostane z nich kameň na kameni, sochy budú rozbité a spálené. Ani jeden kňaz neunikne trestu. Nezostane jediná stopa po bývalej duchovnosti.
„Nie sme tu preto, aby sme obdivovali hlavné mesto nepriateľa,“ povedal Zvestovateľ. „Máš správy o Senusretovi?“
„Protirečivé chýry. Jedni tvrdia, že je väzňom správcu kraja Sarenputa v Elefantíne, iní, že sa zmocnil juhu Egypta po hroznom boji. Ale nikto nepozná plány kráľa za predpokladu, že ešte žije.“
„Žije,“ potvrdil Zvestovateľ. „Prečo nemáš lepšiu sieť vyzvedačov?“
Libanončan zjedol zákusok, aby zahnal strach.
„Pretože ešte nie je dostatočne rozvinutá, najmä na juhu. Potrebujem viac času a potom sľubujem, že...“
„Využi ten čas, ale potom ma nesklam.“
Libanončan neveľmi presvedčený zmierlivým tónom Zvestovateľa, neskrýval pred ním ťažkosti, s ktorými musel zápasiť. Vysvetľoval mu, ako získaval konfidentov a ako ich uvádzal medzi obyvateľstvo. Hlavnou prekážkou bola pomalosť, niekedy aj nedostatok komunikačných prostriedkov medzi správcami krajov a faraónom Senusretom. Nebolo zriedkavosťou, že Chnum-Hotep blokoval lode a habal ich náklad. Navyše, a nešlo o maličkosť, libanonskí agenti si museli osvojiť miestne zvyky a dokonale ovládať jazyk, kým sa zblížili s vojakmi a funkcionármi, od ktorých získavali presné informácie.
Zvestovateľ pozorne počúval.
„Pracuješ dobre, priateľko. Len tak ďalej. Trpezlivosť je najväčšia zbraň.“
„Spolupracujem s jedným smiešnym človiečikom,“ dodal Libanončan.
„Viem iba, že je to vplyvný vysokopostavený hodnostár, ktorý chce zarobiť veľa peňazí. Musím sa o ňom dozvedieť viac a dúfam, že prostredníctvom neho sa nakontaktujem na nejakého hodnostára v kráľovskom paláci.“
„To je jeden z najťažších schodov, ktoré treba prekonať,“ povedal Zvestovateľ. „Buď mimoriadne opatrný. Ako sa volá ten muž...?“
„Nepovedal mi svoje meno. A keby to aj urobil, iste by klamal.“
Zvestovateľ zavrel oči a pokúšal sa predstaviť si tvár cudzieho obchodníka, ktorý sa dostal do Libanončanovej pamäti.
„Cesta sa mi zdá zaujímavá,“ uzavrel. „Zisti, kto to je, ale neriskuj. V čom podnikáte?“
„Kupčenie so vzácnym drevom. Otvoril mi obchod v Memfise, ale podmienky sú na hranici únosnosti. Nezarobím takmer nič.“
„S tým ,takmer nič' nezabudni ani na moju sieť, ktorá to bude potrebovať.“
„Taký bol aj môj úmysel, pane!“
„Uskutoční sa spomínaná výprava do Kahunu?“
„Aj to zaberie veľa času, naozaj veľa. Úspech si vyžaduje mnohé spojenectvá a ani jedno ohnivko reťaze nesmie povoliť. A predsa je tu jedna vynikajúca novina: môj prvý agent dorazil do Kahunu, našiel si zamestnanie a začína sledovať, ako tam fungujú bezpečnostné služby.“


„Schopný človek?“
„Schopný a neodhaliteľný, pane! Netreba žiadať nemožné, ale toto je dobrý začiatok.“

Iker dozeral na búranie narýchlo postavenej sýpky z nekvalitného materiálu. Muž zodpovedný za tento trestný čin ho už nebude ohrozovať, lebo ho práve súdili a odsúdili na dlhoročné väzenie. Stavba nového sila sa začne od zajtra podľa návrhov mladého pisára, ktoré odsúhlasil starosta.
V malom svete kahunských hodnostárov sa Iker veľmi rýchlo preslávil. Najprv ním jeho kolegovia opovrhovali a teraz sa stal nebezpečným konkurentom uchádzačov o významné miesto. Keďže sa tomuto cudzincovi vyučenému v Thowtovom meste tak rýchlo podarilo rozuzliť nekalú záležitosť so sýpkami, čo si vyžadovalo vynikajúce technické znalosti, zaslúžil si túto reputáciu. A predsa tento prirýchly úspech mal v sebe čosi šokujúce a hrozilo, že naruší existujúcu hierarchiu.
Iker, ľahostajný voči klebetám a pošuškávaniu, sa s nikým nestýkal. Priateľstvo so Severným vetrom mu stačilo a nepociťoval potrebu strácať čas klebetením s kolegami, navyše keď mu Heremsaf zveril novú, mimoriadne delikátnu úlohu: bojovať proti hlodavcom, ktorých premnoženie spôsobovalo nenahraditeľné škody.
Mladý pisár sa rozhodol použiť radikálne prostriedky: vydymenie domov, uzatvorenie chodieb a nasadenie skúsených mačiek, pričom nezabudol ani na zdomácnené kobry, ktoré sa živili myšami.
Iker mal na starosti komplex stavieb a príbytkov v Kahune, od priestranných víl vo východnej časti mesta až po skromnejšie príbytky v západnej štvrti. Tie najmenšie s tromi miestnosťami nemali viac ako šesťdesiat metrov štvorcových, ale sa v nich príjemne bývalo.
Keď končil s kontrolou v menej bohatej štvrti, Iker si všimol peknú hnedovlásku, ako pokľačiačky kameňom drvila obilné zrná, ktoré si sypala z vrecka medzi kolenami. Jej pohyby boli rovnako presné, ako aj účinné.
„Vyzeráš unavene,“ povedala Ikerovi. „Nedáš si trochu čerstvého piva?“
„Nechcem ťa vyrušiť v práci.“
„Práve som skončila.“
Malé guľaté prsia mala obnažené, nosila iba krátku zásterku. Pôvabne vstala, vošla do kuchyne a vrátila sa s plným pohárom.
„Si veľmi milá.“
„Volám sa Bina. A ty?“
„Som pisár Iker.“
Obdivne sa naňho pozrela.
„Ja neviem čítať ani písať.“
„Prečo sa nenaučíš?“
„Musím pracovať, aby som sa uživila. A potom by ma do školy ani neprijali, lebo nie som tunajšia.“
„Odkiaľ pochádzaš?“
„Z Ázie. Tam zomrela moja mama, otec chodil s karavánami. Zomrel minulý rok, neďaleko tohto mesta. Mala som šťastie: dostala som miesto v kuchyni. Keďže viem piecť chlieb a dokonca aj koláče a variť pivo, nechali si ma. Nie je to zle platené, takže neviem, čo je hlad.“
Bola prirodzená, usmievavá a vedela využívať svoje pôvaby.
„Iste si nájdeš dobrého manžela a založíš si rodinu.“
„Och, na chlapcov si dávam pozor! Mnohí sa zaujímajú iba o jedno... Napokon, rozumieš mi. Ty však vyzeráš seriózne.“
„Keď zostaneš slobodná, musíš sa naučiť čítať a písať.“
„Pre dievča v mojom postavení to nie je možné.“
„Ale vôbec nie! Chcela by si?“
„Pozdáva sa mi to, priznávam.“
„Prehovorím o tom so svojím pánom.“
„Si naozaj milý... veľmi milý.“
Bina pobozkala pisára na obe líca.
„Prepáč mi,“ povedal Iker, „ale deň sa mi ani zďaleka neskončil.“
„Do skorého videnia,“ zašepkala so zvodným úsmevom.

„Vynikajúca práca,“ uznal Heremsaf. „Obyvatelia Kahunu sú nadšení. Ak mám byť úprimný, nemyslel som si, že dosiahneš tak rýchlo výsledky.“
„Poďakovať treba v prvom rade mačkám: ozajstné profesionálky.“
„Si veľmi skromný! Keby si si pozorne nepreštudoval terén, nepodarilo by sa ti to.“
„Pokiaľ ide o to, všimol som si čosi, no bol by som rád, keby ste mi potvrdili, či je to správne. Priemer kahunských stavieb nie je osem lakťov, jedno z posvätných Thowtových číslic? Mesto je rozdelené na desaťlakťové štvorce a jeho pôdorys, rovnako ako aj domov, nie je ponechaný náhode[footnoteRef:42]. Vyplýva to zrejme zo zákonitostí rozmerov rovnoramenného trojuholníka, kde vzťah základne a výšky je osem ku piatim.“ [42:  Kahun bol skutočne vybudovaný podľa božských rozmerov alebo zlatého rezu.] 

Heremsaf so záujmom pozeral na mladíka.
„Skutočne je to skoro tak. Kto ťa k tomu priviedol?“
„Nikto. Chcel som iba pochopiť to, čo som videl.“
„Si teda naozaj bádateľ. Problém so sýpkami je vyriešený, a tak ti dávam novú úlohu: inventarizáciu starých skladov. Urobíš zoznam celého zariadenia, potom rozdelíme jeho použiteľné časti a nakoniec sklady zrenovujeme.“
„Budem na to sám?“
„A či to nie je tvoj zvyk?“
„Budem robiť, ako najrýchlejšie viem, ale sú to veľmi rozsiahle priestory.“
„Potrebujem niekoho rovnako presného ako ty a kto vie takisto efektívne využívať čas. Nič nesmie uniknúť tvojej pozornosti. Dobre počuješ: nič.“
„Rozumiem. Mohol by som vás požiadať o láskavosť?“
Heremsaf sa naňho podozrievavo zadíval.
„S čím nie si spokojný?“
„Nejde o mňa ani o Severný vietor. Spoznal som jednu mladú ženu a...“
Heremsaf zalomil rukami.
„Ach, nie, len to nie! Nádherne postupuješ, práve objavuješ mnohorakosť svojho remesla, a zrazu sa chceš ženiť!“
„Vôbec nie.“
„Nehovor mi... že si vyparatil nejakú hlúposť.“
„Rozprával som sa s jednou slúžkou, ktorá by sa rada naučila čítať a písať.“
Heremsaf stiahol obočie.
„V čom je problém?“
„Je to cudzinka, skôr bojazlivá, potrebovala by odporúčanie.“
„Ako sa volá?“
„Bina.“
Heremsaf vybuchol.
„Ach, nie, len ona nie! Dávaj si pozor na tú ženu, ktorú nik riadne nepozná. Je ako hlboká voda, ktorá skrýva tisíc a jedno nebezpečenstvo. Najmä sa k nej nepribližuj!“
„Pracuje tu a...“
„Starosta ju neposlal späť do rodnej Ázie iba z ľudských dôvodov. Prikazujem ti: už sa s ňou nestretávaj. Duša je rovnaká ako vták a telo pripomína rybu[footnoteRef:43]. Tá smrdí od hlavy, a tvoja je chorá, chlapče. Či jeden z tvojich cieľov nie je písať? Zabudol si, že iba literatúra si zasluhuje úctu a pomáha pochopiť Maat, správnosť vesmíru a priamosť ľudskej bytosti? Hovoriť ako Maat, konať ako Maat, to znamená vylúčiť hlúpe vášne a nerozvážne skutky. Tvoje dobré vlastnosti, tvoj vnútorný život, tvoje remeslo a tvoje správanie sa musia harmonicky vyvíjať. Ak si myslíš, že môžeš byť dobrý pisár a podlý človek, vystúpiš z oblasti Maat, pretože súdržnosť je cesta vedúca k poznaniu. To si nezamieňaj s vedomosťami. Môžeš študovať celé roky a nikdy sa nedopracuješ k poznaniu. Pretože poznanie je žiarivé a jeho skutočným cieľom je robiť zázraky. Ale kto by to vedel bez zasvätenia? Teraz ma nechaj. Musím ešte prečítať veľmi mnoho hlásení.“ [43:  Duša ba sa zobrazuje ako vták a telo chet ako ryba.] 


Iker nerozumel, prečo sa tak Heremsaf rozhneval. Čo mohlo hroziť od toho mladého dievčaťa, ktoré sa chcelo iba učiť? Dievčina bola chudobná, nebola z dobrej rodiny, sirota a cudzinka, či to nebolo dosť nevýhod? Prečo jej to ešte sťažovať a nedať jej možnosť zlepšiť si podmienky? Ak sa Heremsaf mýlil, pokiaľ išlo o Binu, predsa len vyslovil závažné slová.
Iker sa natiahol na rohoži a na brucho si položil magickú slonovinu, ktorá ho ochraňovala v spánku.
Krásna tvár Ázijčanky sa vytratila a vystriedala ju podoba mladej kňažky.
Iker zabudol na únavu, Binu i Heremsafa. Tú, čo miloval, bola taká krásna, že zatienila všetky starosti a nepríjemnosti.
V porovnaní s ňou krásna Ázijčanka stratila všetok pôvab.
Iker vedel, že znamená preňho šťastie, ale nedosiahnuteľné. Nedosiahnuteľné ako vrahovia platení faraónom, ktorých stopu stále nenašiel. Ale tu sa cítil dobre, vedel, že práve tu sa skrýva najdôležitejší kľúč.
Nechal sa ukolísať spánkom a zdalo sa mu, že ho mladá kňažka drží nežne za ruku a spolu kráčajú po lúke zaliatej slnkom.

Nateraz nebolo možné dostať sa k archívom. Iker by si musel pýtať zvláštne povolenie od Heremsafa, ktorý by iste dôrazne žiadal vysvetlenie pre toľkú zvedavosť. Pisár sa teda uspokojil s plnením nových povinností, ale nezabúdal pritom na svoju úlohu. Ak nepriatelia rátali s tým, že ochabne jeho rozhodnosť, mýlili sa. Iker potreboval nezvratné dôkazy. A keď ich získa, začne konať.
Cestou k starým skladom stretol Binu. Na hlave niesla kôš plný koláčov.
„Prihovoril si sa za mňa?“
„Povedal som to svojmu šéfovi, ale postavil sa k tej veci rozhodne nepriateľsky.“
„Musí to byť veľmi tvrdý človek. Zdá sa, že ty si najusilovnejší pisár v Kahune.“
Iker sa usmial.
„Chcem sa iba poriadne naučiť svoje remeslo.“
„Tak teda,“ s ľútosťou sa uškrnula, „nikdy sa nenaučím písať ani čítať.“
„Nemysli si to. Heremsaf nebude vždy mojím šéfom, nájdem si niekoho znášanlivejšieho. Nechaj mi trochu času.“
Zložila si kôš z hlavy a pomaly sa obrátila na Ikera.
„A keby si ma učil ty, potajme?“
„Dostal som príkaz, že sa nesmiem s tebou stretávať. Skôr či neskôr by nám na to prišli.“
„Riskujme!“
„Pre teba by boli dôsledky katastrofálne. Starosta by ťa vyhnal z Kahunu, možno by si musela opustiť aj Egypt.“
„Rada by som ťa vídala, ty nie?“
„Áno, samozrejme, ale...“
„Máš právo chodievať okolo môjho domu, kde pracujem. Keď objavím pokojné miesto, kde nás nikto nebude vyrušovať, nejako ti dám vedieť. Do skorého videnia, Iker!“
Vzdorovito si vyložila kôš na hlavu a odišla.
Spísať množstvo predmetov uložených v opustených priestranných skladoch nebola ľahká práca. Iker najprv poroztváral okná, aby do miestností preniklo dosť svetla. Po dlhom vetraní vyzbrojený svojím pisársky náčiním, ktoré mu nosil Severný vietor, začal triediť, zapisovať a odpisovať.
Poľnohospodárske nástroje, motyky, hrable, lopaty, murárske potreby, odlievacie formy na tehly, sekerky, riad z bronzu, kameniny a keramiky, nože, nožnice, koše, vázy a dokonca aj drevené hračky: predstavovali veľkú časť každodenného života Kahunu. Množstvo predmetov bolo treba opraviť, aby sa dali znovu používať. Ku koncu dňa, keď Iker končil s triedením, objavil nôž so zlomenou čepeľou. Na drevenej rúčke bol do hĺbky vyrytý ešte čitateľný nápis.
Bolo to jedno slovo: Strela.
Dlhú chvíľu sa Iker nevedel spamätať. Či už patril alebo nepatril Ostrému nožu, jedno bolo isté: pochádzal z lode, ktorá priviezla Ikera do krajiny Punt.

„Veličenstvo, blížime sa k Asijútu[footnoteRef:44],“ oznámil vážne generál Nesmontu. „Je ešte čas dať sa na ústup.“ [44:  Asijút, ale aj Asyút, egyptsky Saut, gr. Lykopolis - prístavné mesto v strednom Egypte, asi 400 km od Káhiry. Staroveký Asjút bol strediskom 13. hornoegyptského kraja (pozn. prekl.).] 

Trinásty kraj Horného Egypta, ktorého symbolom bol granátovník omotaný rožkatou zmijou, bol pod ochranou šakala. Ten viedol pútnikov do nebezpečných končín púšte, lemujúcej poľnohospodársku pôdu. Tu sa údolie zužovalo a vytváralo prirodzenú závoru. Kto chcel vládnuť nad Egyptom, musel mať pod kontrolou toto strategicky významné miesto, ktorému dominovali hrobky šľachticov vyhĺbené v strmom útese. Asijút bol aj obchodným centrom, kde vyúsťovali karavánové cesty z oáz Charga a Dachla. Miestny správca Up-uaut vyruboval obchodníkom nehorázne dane, takže si mohol vydržiavať milície.
„Osobu faraóna treba dať pod ochranu,“ vyhlásil nositeľ pečate Sehotep. „Dôrazne žiadam, aby som sám viedol rokovania.“
Množstvo lodí obklopilo kráľovskú flotilu. Jedny jej zablokovali priechod, druhé nedovoľovali, aby sa vrátila späť, a ďalšie jej bránili priraziť k brehu.
Senusret stál na prove lode, mal vyčesaný nemes, bola to veľmi starobylá okrasa, ktorá dovoľovala faraónovi prekonávať vzdialenosti. Na hrudi pektorál zdobený zvláštnymi postavami.
Sobek Ochranca podišiel k nemu.
„Vyzerá to ako zajatie, veličenstvo.“
„Ak ten rebel Up-uaut položí ruku na kráľa,“ zastrájal sa Nesmontu, „rozbijem mu lebku!“
„Sám vystúpim na pevninu,“ rozhodol Senusret. „Ak sa nevrátim a ak na vás zaútočia, pokúste sa dostať z tejto pasce.“
Milicionári rozostavení na brehu s údivom sledovali obra, ako zostupuje po mostíku.
Niektorí sa inštinktívne uklonili. Zovreté rady sa rozostúpili, aby mu uvoľnili cestu. Žiaden z dôstojníkov, ktorí mali rozkaz osloviť Senusreta a odviesť ho do paláca správcu kraja, sa neodvážil zasiahnuť.
Up-uaut demonštroval silu svojho vojska. Kráľ usúdil, že ani silné a odhodlané vojsko nemusí priniesť víťazstvo.
Zdalo sa, že Senusret je v čele tejto dobre živenej a vybavenej armády, ktorej príslušníci zmätene kráčajú za ním. Obyvatelia provincie boli svedkami čudného divadla a nespúšťali oči z nežiaduceho hosťa, ktorý o hlavu prečnieval nad davom vojakov.
Odrazu Senusret zastal.
„Ty tam, poď ku mne a kráčaj vedľa mňa.“
Kráľ ukázal na kostnatého pastiera takého vychudnutého, že mu vytŕčali rebrá. Mal strapaté vlasy, na sebe obdratú zásteru a v ruke hrčovitú bakuľu.
Nešťastník sa pozrel za seba. Vojak ho potľapkal po pleci.
„Teba volajú, chlapče. No tak choď.“
Pastier váhavo podišiel bližšie.
„Drž krok so mnou,“ prikázal mu kráľ.
Pastier prežil toľko ťažkých chvíľ na močaristých pastvinách, že táto skúška sa mu nezdala neprekonateľná. Bezpochyby tento obor bude významná osobnosť.
Na prahu paláca nehybne stál muž so špicatým nosom, v pravej ruke držal žezlo a v ľavej dlhú palicu. Za ním jeden kňaz držal štít, na ktorom trónila ebenová socha šakala Up-uauta, „Otvárača ciest“, podľa ktorého sa správca kraja pomenoval.
„Nie som nadšený, že vás vidím,“ povedal Senusretovi. „Dozvedel som sa, že dvaja zbabelci sa vzdali, ale to nebude môj prípad. Boh, ktorý ma ochraňuje, pozná tajomstvá ciest spájajúcich nebo so zemou. Vďaka nemu je moja krajina silná. Kto na ňu zaútočí, utrpí ťažkú porážku. Vládnite si na severe, na mojom území ma neobťažujte!“
„Nemáš právo tu rozkazovať,“ povedal faraón.
„Ako sa opovažujete...?“
Kráľ posotil k nemu vychudnutého pastiera.
„A ty, ako môžeš strpieť, aby čo i jeden obyvateľ kraja žil v takej biede? Tvojim milíciám nechýba nič, sedliaci však zomierajú od hladu. Ty, čo sa hrdíš svojou silou, až do takej miery, že sa staviaš proti faraónovi, si zradil Maat a opovrhuješ ľuďmi, ktorým si mal zabezpečiť blahobyt. Kto by chcel bojovať a zomierať pre takého úbohého vládcu? Zostáva ti jediné východisko: so súhlasom Obidvoch krajín napraviť zlo, ktoré si spôsobil.“
„Nech môj šakal ochranca zničí nepriateľa!“ skríkol správca.
Šakal sa priblížil k Senusretovi.
Všetci si mysleli, že predátor roztvorí papuľu. Panovník si chytil pektorál, na ktorom bol znázornený sup ničiaci sily chaosu a nepriateľov Egypta. Nositeľ dvojitej koruny symbolizoval zvrchovanosť faraóna Obidvoch krajín, tej na Severe i na Juhu.
Na všeobecný úžas sa hlava šakala sklonila.
Up-uaut, „Otvárač ciest“, v tej chvíli uznal Senusreta za svojho pána.
Milicionári hodili zbrane na zem. Správca pochopil, že už žiaden vojak neposlúchne jeho rozkazy, a tak zložil žezlo aj palicu.
„Je pravda, že som používal bohatstvá svojho kraja na budovanie milície, ale obával som sa útoku.“
„Prečo by mal faraón prepadávať vlastnú krajinu? Som predstaviteľ jednoty a mnohorakosti. Jedno nevylučuje druhé, jednota nebráni mnohorakosti a tá zas nemôže existovať bez jednoty. Po nastolení tejto jednoty sa nijaký pastier nesmie dostať do zúfalej situácie.“
„Ušetrite ma hanby odsúdenia a namieste ma zabite!“
„Prečo by som sa mal zbaviť verného služobníka kráľovstva?“ čudoval sa panovník.
Up-uaut pokľakol pred kráľa a na znak úcty zodvihol ruky.
„Pred obyvateľmi svojho kraja,“ skonštatoval Senusret, „si mi sľúbil vernosť, a dané slovo sa neberie späť. Naďalej budeš vládcom tohto kraja, ktorému zabezpečíš prosperitu podľa smerníc veľkého pokladníka Senancha. Pokiaľ ide o tvoje milície, budú pod velením generála Nesmontua. Odteraz tvojou jedinou starosťou bude blahobyt tvojich ľudí. Vstaň a zober si symboly svojej moci.“
„Nech žije Senusret!“ zvolal jeden milicionár a čoskoro sa k nemu pridali všetci spolubojovníci.
Kráľ a správca kraja vchádzali do paláca za neutíchajúceho jasotu.
„Veličenstvo, nikdy by som si nebol pomyslel, že zvíťazíte nad šakalom Up-uautom.“
„Nevieš, že je súčasťou síl zúčastňujúcich sa na Usirových mystériách, ktoré vykonáva faraón. Ty, čo si bol pod jeho ochranou a nepoznal si pravú podstatu, nie si ten zločinec, ktorý sa pokúša zničiť akáciu veľkého boha?“
Správca kraja bol taký zmätený, že Senusret nepochyboval o jeho úprimnosti.
„Veličenstvo, meno toho, čo by sa dopustil takého zločinu, by navždy zaniklo. Nuž, ja si želám, aby to moje večne pretrvalo v mojom príbytku večnosti a vďaka rituálom sa stanem Usirom. Viem, že jeho akácia symbolizuje vzkriesenie, o ktoré sa uchádzajú spravodliví. Prisahám na vaše meno i meno svojich predkov, ktorí by ma v prípade klamstva prekliali, že nie som vinný.“

Počas veľkej oslavy na počesť toho, že Up-uautov kraj sa vrátil do lona Senusretovho Egypta, bolo ovzdušie natoľko uvoľnené, že mnohí sa obávali krvavého konfliktu. Pastier, pozvaný s viacerými chudobnými sedliakmi, ochutnával jedlá, o ktorých by sa neodvážil ani snívať.
„Aké máš vzťahy so správcom kraja Uchom?“ spýtal sa faraón svojho nového služobníka.
„Veľmi zlé, veličenstvo. Delíme sa o územie s rovnakým menom Vreteničieho stromu a Granátovej jablone, nepodarilo sa nám však zosúladiť administratívu ani milície. Každý si žiarlivo stráži svoje územie a často prichádzame do sporov.“
„Bude schopný pochopiť to, čo si pochopil ty?“
„Istotne nie, veličenstvo! Uch je pyšný a tvrdohlavý. Aby som bol úprimný, nebol by som rád, keby moje milície boli zapletené do konfliktu s ním. Bolo by v ňom veľa mŕtvych, veľmi veľa.“
„Pokúsim sa tomu vyhnúť, ale musím pokračovať v zjednocovaní krajiny. Práve naša nejednotnosť spôsobila, že zlé sily zaútočili na Usirovu akáciu. Keď všetky kraje budú znovu žiť v harmónii, naše šance odohnať temné sily sa mnohonásobne zvýšia.“
Up-uaut sklonil hlavu.
„Nijaká reč by ma nemohla presvedčiť o oprávnenosti vášho konania, veličenstvo. Je to preto, že vy poznáte tajomné cesty odhalené šakalom. Tak ako ja, aj Uch si myslí, že je najsilnejší a veľmi si zakladá na svojich skúsenostiach.“
„Jedno z mien faraóna je Ten zo včely,“ pripomenul Senusret. „Nezabúdajme, že každá bytosť zohráva dôležitú úlohu pri výrobe rastlinného zlata, ale aj na to, že roj je dôležitejší ako jedna včela. Bez nej, bez Veľkého príbytku[footnoteRef:45], kde každý Egypťan má svoje miesto, by nemohla žiť ani ľudská duša, ani telo.“ [45:  Z egyptského výrazu per-aa, Veľký príbytok, Veľký chrám, pochádza slovo faraón.] 


Generál Nesmontu bol ohúrený. Milicionári Up-uauta ho poslúchali na slovo, akoby bol ich veliteľom odjakživa. Bez najmenšieho gesta nedisciplinovanosti či protestu. Profesionáli, ktorí chceli mať dobrého vodcu a poslúchať ho.
Tento starý vojak, keď prišiel na užšiu radu, ktorá sa konala na lodi, si v duchu kládol otázku, či šialené putovanie, ktoré si želal vládca, sa dovedie až do konca.
„Nebolo by vhodné rozšíriť správu o kapitulácii Up-Uauta?“ navrhol Sehotep. „Viem, že je to Medesova úloha a že sa vrátil do Memfisu, ale mohli by sme mu poslať poslov v nádeji, že aspoň jeden z nich dorazí do správneho prístavu.“
„Zbytočné,“ usúdil Senusret. „Ani jeden z troch správcov krajov, ktorým musíme ešte čeliť, by tomu neuveril.“
„Som toho istého názoru ako kráľ,“ povedal Nesmontu. „Uch je grobian, Džehuty má kamenné srdce a Chnum-Hotep je namyslenec, ktorý sa nevzdá jedinej výsady! S týmito tromi sa nedá diskutovať.“
„Faraónove úspechy iste nimi otriasli,“ poznamenal Sehotep. „Vyjednávanie nie je celkom odsúdené na neúspech.“
„Naša najbližšia etapa je celkom blízko,“ pripomenul Senusret, „pretože ide o druhú časť Krajov Granátovej jablone a Vreteničieho stromu. Nestrácajme čas táraním.“
„Zaútočíme so všetkými našimi silami?“ spýtal sa Nesmontu.
„Nie, budeme pokračovať mojou metódou,“ rozhodol faraón.
[bookmark: bookmark55]

54

Mladá kňažka mala na hlave sedemramennú hviezdu, šaty pripomínali leopardiu kožu posiatu päťramennými hviezdami rozloženými do kruhu. Písala slová moci vyslovené kráľovnou Egypta, ktorá prišla viesť bratstvo siedmich bohýň Hathor.
Písmo mala jemné a presné a text si zaslúžil stať sa súčasťou klenotnice ženskej náboženskej obce. Tento „druhý spôsob reči“, podľa posvätného vyjadrovania, sa prenesie na budúce generácie a obohatí ich myslenie. Ezoterická tradícia by tak mala zostať živá a prekonať aj tú, čo bola sformulovaná vo chvíli vďačnosti.
Keď zasvätené dievčiny opustili chrám a nasledovali kráľovnú, zmätené myšlienky začali víriť v hlave mladej kňažky. Prečo jej vládkyňa predpovedala, že bude musieť opustiť svätyňu a podstúpiť nebezpečný boj? Prečo aj predstavený z mužského bratstva, ktorý zomrel, spomínal hrozného nepriateľa, ktorému bude musieť čeliť?
Od rokov dospievania ju fascinovala iba atmosféra chrámu. V porovnaní s tajomstvami, ktoré sa v ňom skrývali, sa jej vonkajší svet videl nudný. Odkedy poznala hieroglyfy, ktoré sa naučila od vzdelanej kňažky, sa s nadšením pustila do hry stvoriteľských síl, ktorú odhaľovali písomnosti matiek. Keď písala mená božstiev, objavovala ich tajomnú podstatu, ako napríklad bohyne Hathor, čo znamená „Horov chrám“, „posvätné miesto, kde žiari svetlo zasvätenia“. Navyše prvá časť mena Hat obsahovala pojem stvoriteľského a živiteľského Slova. Sedem bohýň Hathor udržiavalo svetlo pomocou Slova vo všetkých jeho formách od rituálneho slova po hudbu.
Každý stupeň postupu bol tvrdou skúškou, telesnou i duševnou. Mladá kňažka sa však neobávala námahy ani intenzívnej práce nevyhnutnej na napredovanie po tejto ceste. Pramene radosti boli predsa nevyčerpateľné.
Po prvý raz bola zmätená. A ten nepokoj sa nevytratil ani v spánku, ani v každodenných povinnostiach.
Každé ráno i večer kňažky hrávali na hudobných nástrojoch, aby udržiavali miazgu Usirovej akácie, ktorej stav sa nezlepšoval. Niekedy sa mladá žena ťažko sústreďovala pre neznámy pocit, ktorý nevedela potlačiť.
Vybrala sa na stavbu Senusretovho príbytku večnosti, kde sa kamenár zranil poškodeným nástrojom. Iste, nešlo o veľkú nehodu, ale ešte viac sťažila atmosféru, pretože remeselník bol odborník a cítil sa ponížený.
Ranu mu vydezinfikovala tinktúrou z nechtíka, potom na ňu priložila obklad z medu a previazala ľanovým obväzom.
„Úrazov je čoraz viac,“ sťažoval sa staviteľ. „Robím stále viac a viac opatrení, ale bez väčších úspechov. Práce sa spomalili a mnohí tvrdia, že na stavenisko je uvalená kliatba. Nemohli by ste zasiahnuť a vyvrátiť im to?“
„Hneď to poviem predstavenému.“
Keď mladá žena odovzdávala kópiu svojho textu Holohlavému, ktorý ho zaradil do archívu Domu života, nástojčivo ho žiadala o pomoc.
„Aj mňa znepokojuje tá stavba,“ priznal.
„Najlepším riešením by bolo zopakovať obrad červenej stuhy, pomocou ktorého uväzníme škodlivé sily.“
„A ak to nezaberie?“
„V zálohe máme aj iné zbrane, bojovať budeme do konca. Odprevaď ma k akácii.“
Niesol džbán s vodou a ona s mliekom. Jeden po druhom polievali chorý strom. Jediná vetvička, čo sa rozzelenala, vyzerala zdravo, ale hlboký smútok sálal z miesta, kde kedysi vládol pokoj a vyrovnanosť.
„Musíme zintenzívniť naše bádanie,“ navrhol Holohlavý.
„Od zajtra budeš chodiť za mnou do knižnice. Skúmaním starých textov možno objavíme dôležité informácie.“
Kňažka sa potešila tejto úlohe, ktorá zamestná jej myšlienky. Ale keď sa vracala k ubytovniam ženského bratstva, znovu pocítila rovnaké znepokojenie.
„Kráľovná ťa chce vidieť,“ oznámila jej jedna zo sestier.

Vládkyňa a mladá kňažka kráčali alejou lemovanou kaplnkami a stélami zasvätenými Usirovi.
„Čo ťa trápi?“
„Nie som chorá, veličenstvo, iba trochu unavená a...“
„Predo mnou nemusíš nič skrývať. Čo ťa trápi?“
„Kladiem si otázku, či som dosť silná na to, aby som mohla pokračovať v tejto ceste.“
„Či tvoja túžba nie je najdrahšia?“
„Iste, veličenstvo, ale moje slabosti sú také, že by sa mohli zmeniť na putá.“
„Tie slabosti sú súčasťou prekážok, ktoré treba zdolať, a v nijakom prípade ti nemôžu poslúžiť ako ospravedlnenie.“
„Či všetko, čo ma vzďaľuje od chrámu, nevytvára nebezpečenstvo?“
„Naše predpisy ťa nenútia žiť pustovníckym životom. Väčšina kňazov a kňažiek uzavreli manželstvá, iní si vybrali celibát.“
„Manželstvo s človekom vzdialeným od chrámu by nebolo omylom?“
„Nejestvuje prísny zákon. Môžeš si vybrať to, čo živí oheň poznania a vyhnúť sa tomu, aby oslabol. Najmä nikdy neklam sama seba. Inak sa stratíš v nekonečnej púšti a dvere chrámu sa pred tebou zatvoria.“
Keď kráľovná opustila Abydos, mladá kňažka znovu snívala o chlapcovi a ich krátkom stretnutí a vravela si, že ho už pravdepodobne nikdy neuvidí. Ľahostajný, ďaleko od nej, prebudil v nej neznámy cit, ktorý sa pomaly rozrastal. Nechcela naňho myslieť, ale už si ho nevedela vyhodiť z hlavy. Možno časom tvár mladíka vybledne v jej spomienkach.

Keď Gergu prišiel znovu do Abyda, zistil, že ostražitosť neochabla. Niekoľko vojakov prišlo na palubu lode, pýtali si od neho povolenie na cestu a veľmi dôkladne skontrolovali náklad.
„Mastičky, kusy ľanu, sandále, to všetko je určené kolégiu stálych kňazov,“ upresnil Gergu. „Tu je podrobný zoznam s pečaťou veľkého pokladníka Senancha.“
„Musíme sa presvedčiť či výrobky zodpovedajú zoznamu,“ vyhlásil sucho jeden poddôstojník.
„Nedôverujete veľkému pokladníkovi a jeho oficiálnemu predstaviteľovi?“
„Predpisy sú predpisy.“

„Cez toto prístavisko nebudem môcť prepašovať nijaký tovar,“ skonštatoval Gergu. „Je tu priveľa vojakov a policajtov na to, aby som ich mohol všetkých podplatiť.“
Pokojne musel vyčkať do konca kontroly, a tak ako počas prvej návštevy musel strpieť aj telesnú prehliadku.
„Odchádzate ihneď?“ spýtal sa poddôstojník.
„Nie, musím sa stretnúť s jedným kňazom a odovzdať mu tento zoznam. Ďalej zistiť, či je s tovarom spokojný a zároveň počkať na jeho nové požiadavky.“
„Počkajte na strážnici. Príde po vás služba.“
Gergu si ani teraz nemohol prezrieť Abydos. Driemal pod dozorom dvoch strážcov galejníkov, s ktorými sa ani nepokúsil nadviazať rozhovor. Ak nepríde poňho ten istý kňaz, cesta bola celkom zbytočná.
Keďže Gergu nevedel, ako funguje bratstvo, obával sa, že za ním pošlú celkom iného kňaza.
V tom prípade si robí márne nádeje a sklamanie by bolo trpké. Keď je to miesto tak dobre strážené, musí skrývať ohromné poklady. Gergu si vyčítal, že si to neuvedomil skôr: nebol Abydos duchovným centrom Egypta, posvätným miestom, odkiaľ faraón čerpal podstatu svojej moci? Senusret by nežiadal demonštráciu síl bez väčšieho dôvodu. Odohrávalo sa tu čosi významné a Medesova prekliata duša rátala s tým, že tomu príde na koreň, ak ho neopustí šťastie.
„Nasledujte nás,“ prikázal dôstojník sprevádzaný štyrmi lukostrelcami.
Viedli Gergua do rovnakej kancelárie ako pri predchádzajúcej návšteve.
Nervózne prešľapoval. Urobil hádam aj sto krokov. Konečne sa dvere otvorili. A v nich stál ten istý kňaz!
„Som šťastný, že vás vidím,“ povedal Gergu s úsmevom.
„Aj ja.“
„Tu je zoznam vecí, ktoré ste si objednali. Je v poriadku?“
Kňaz pozorne čítal.
„Ste dôsledný človek, možno sa na vás spoľahnúť.“
„Podľa abydoských predpisov nesmie nič chýbať. Čo budete potrebovať v nasledujúcich týždňoch?“
„Mám pre vás nový zoznam.“
Kňaz podal Gerguovi popísanú tabuľku.
V očiach mu žiarili rovnaké svetielka, ktoré sa Gerguovi tak zapáčili.
„Môžeme sa v tejto miestnosti nerušene rozprávať?“ spýtal sa ho potichu.
„Chcete povedať... skrytí pred nežiaducimi ušami?“
„Myslím, že áno. Prečo sa však pýtate?“
Nervózny Gergu sa chcel vyhnúť chybnému kroku, ktorým by odplašil svoju korisť.
„Okrem našich oficiálnych vzťahov by sme mohli udržiavať aj iné.“
„Akého druhu?“
Prvé víťazstvo. Zdá sa, že kňaz prejavil záujem.
„Moja funkcia hlavného inšpektora sýpok mi dovoľuje trochu prekročiť moje legálne kompetencie a prilepšovať si k platu.
Treba zostať diskrétny a rozumný, samozrejme, ale bola by škoda vzdať sa týchto možností. Abydos nie je iba duchovným centrom, je to aj malé mesto, ktoré si musí uchovať prosperitu, aby bratstvo mohlo pokojne pracovať. Prečo by mu bola cudzia predstava zisku? Prečo by kňaz, taký oddaný Usirovmu kultu, nemal právo zbohatnúť?“
Po týchto úvahách a otázkach sa rozhostilo dlhé ticho. Kňaz veľmi skúmavo pozoroval Gergua.
„Pokiaľ ide o dočasných kňazov,“ vyjadril sa konečne, „neplatí nijaký zákaz. Situácia je však iná, pokiaľ ide o stálych kňazov ako ja, lebo neopúšťame Abydos.“
„Ja však môžem prichádzať aj odchádzať. Ak sa spriatelíme, naše perspektívy do budúcnosti sa radikálne zmenia.“
„Čo tým myslíte presne?“
„Som presvedčený, že Abydos ukrýva poklady.“
„To vie každý.“
„Určite, ale aké sú to poklady? Vy ich poznáte.“
„Som viazaný sľubom mlčanlivosti. Je to tajomstvo.“
„Tajomstvo sa dá kúpiť. A zároveň som presvedčený, že máte toho veľa na predaj.“
„Ako ste si mohli myslieť, že by som zradil svoju hierarchiu?“
„Kto hovorí o zrade? Abydos ma veľmi zaujíma, a vy, vy chcete zbohatnúť. Ide teda o prospešnú zhodu záujmov. Pomôžte mi a ja pomôžem vám. Čo môže byť jednoduchšie?“
„Čo môže byť zložitejšie a nebezpečnejšie! Najprv pre koho a s kým pracujete? Pochybujem, že váš skutočný nadriadený je veľký pokladník Senanch, jeden z najvernejších služobníkov faraóna Senusreta.“
„Vaše pochybnosti sú správne.“
„Teda kto?“
„Je priskoro, aby som vám to prezradil. Najprv sa musíme spoznať, dokázať si, že sa môžeme jeden na druhého spoľahnúť. Prídem za vami ešte oficiálne a budeme pokračovať v malej hre dodávky tovaru. Rozmýšľajte o spôsobe, ako sa obohatiť a neopustiť pritom Abydos. Potom uvidíme, či sú plány reálne.“

Iker si upratoval v izbe a odrazu ju mal pred očami.
Ona.
Prihovárala sa mu, ale nepočul vyslovené slová. Potom náhle zmizla tak rýchlo, ako sa objavila.
Nečakané zjavenie mladíka ohúrilo. Hodnú chvíľu bol ako bez zmyslov.
Čo to znamenalo? Či nie to, že si ho zapamätala a ich myšlienky sa spojili? Bol to však iba sen a Heremsafov autoritatívny hlas ho vrátil do reality.
„Keď skončíš domáce práce, príď za mnou do kancelárie.“
Mladík dôkladne doupratoval. Keďže od svojho príchodu nedostal ani jedinú výčitku, vo všetkom chcel vyhovieť svojmu pánovi. Iker sa vybral po belostne čistej chodbe a zaklopal na dvere zo sykomory.
„Ďalej a zavri za sebou.“
Miestnosť bola priestranná, cez okná prenikalo iba toľko svetla, koľko bolo potrebné na prácu a na policiach vládol dokonalý poriadok. Heremsaf sa ako vždy tváril nevľúdne.
„Priprav sa, chlapče, na sťahovanie.“
„Zdá sa vám, že si dosť dobre neplním povinnosti?“
„Naopak, slúžiš príkladom. Tvoja vyspelosť a vážnosť ma neprestávajú udivovať.“
„V tom prípade...“
„Ide o povýšenie. Starosta je mimoriadne spokojný s tvojou prácou a dostaneš miesto medzi pisárskou elitou. Dostaneš služobný byt so sluhom. Za to sa však zvýši tvoja zodpovednosť, aj množstvo práce.“
„Aké miesto budem zastávať?“
„Nateraz dokončíš inventúru, ktorú si tak brilantne začal.
Potom určíš, ktoré predmety sa dajú ešte použiť a sám ich prerozdelíš. Napokon sa postaráš o rekonštrukciu priestorov. K dispozícii budeš mať robotníkov a sám si zorganizuješ prácu. Samozrejme, starosta žiada rýchle výsledky. A predsa ti dávam deň voľna.“

Iker so Severným vetrom sa potulovali po Kahune, aby uvideli každý detail tohto mesta vybudovaného podľa božských proporcií. Ohradný múr pôsobil bezpečne aj preto, že na ňom boli pravidelne rozostavené stráže mestskej polície. Vďaka čistiacim službám hlavná cesta aj bočné uličky boli príkladne čisté. Od priestranných budov, ako napríklad radnica, až po najskromnejší spomedzi asi dvesto domov v západnej štvrti, Kahun sa pýšil svojou nádherou: čistými fasádami, nanovo natretými žalúziami, nepoškodenými dverami, dobre udržiavanými záhradami a kanalizáciou v bezchybnom stave. Nikomu nechýbala voda a všetci striktne dodržiavali hygienické predpisy. Mesto bolo hrdé na svoj posvätný názov „Senusret je spokojný“. Aj organizácia práce bola pozoruhodná. Personál chrámov si dôsledne plnil rituálne úlohy, pekári a pivovarníci dostávali dostatok obilnín na výrobu chleba a piva, mäsiari dodávali zdravé mäso skontrolované veterinárom, pojazdný holič mal salón pod šírym nebom, výrobcovia sandálov a košov vystavovali svoje výrobky na trhu vedľa predavačov ovocia a zeleniny. V Kahune nikomu nič nechýbalo. Iker zastal pred stánkom jedného výrobcu drevených hračiek. Bábiky s parochňami a pohyblivými končatinami, hroch, krokodíl, opica, prasiatko... Všetky hračky veľmi vydarené. Jeden predmet však viac zaujal jeho pozornosť - krásna loď.
Prisahal by, že je to maketa Strely.
„Vaše hračky sú nádherné,“ povedal remeselníkovi.
„Rodičom sa páčia rovnako ako deťom. Si už otcom rodiny?“
„Ešte nie, ale veľmi sa mi páči tá loď, rád by som ju daroval.“
„Je to jediná vec, ktorú som nevyrobil sám, a je aj najdrahšia. Malé umelecké dielo!“
„Kto je autorom?“
„Tesár na dôchodku. Podľa kolegov najlepší v Kahune. Prezývajú ho Hoblík, tak zrástol so svojím nástrojom.“
„Ak tu ešte býva, rád by som ho pozdravil a poblahoželal mu.“
„Je to jednoduché, býva v malom dome v západnej štvrti.“
Obchodník dal Ikerovi presné informácie.
„Ako ti zaplatiť: v naturáliách alebo podľa počtu odpracovaných hodín? Som pisár a môžem ti čokoľvek napísať.“
„To sa mi hodí: práve som chcel napísať rodine, ktorá žije v Delte. Desať listov, môže byť?“
„Tá loď je taká vydarená, že ti napíšem aj tucet.“

Slúžka vrtko zametala prah domu.
„Mohol by som vidieť Hoblíka?“ spýtal sa jej Iker.
„Hoblík je chorý.“
„Je to pre mňa veľmi dôležité.“
„Chceš mu spôsobiť nepríjemnosti?“
„Som pisár a chcel som mu vysloviť uznanie a obdiv jeho talentu.“
Slúžka pokrčila plecami.
„Dobre, vyzuj si sandále, umy si nohy, usuš si ich a nič mi nezašpiň. Nebudem tu predsa upratovať dva razy.“
Iker urobil, čo chcela, a vošiel do domu, kde prvá miestnosť bola vyhradená kultu predkov. Hoblík bol v druhej, ktorá pripomínala dielňu, boli tam pníky, nástroje a hoblica. Starec však už nepracoval. Rozstrapatené vlasy, zhrbený chrbát, nafúknuté brucho, sedel na stoličke s vysokým operadlom a držal palicu, o ktorú si opieral bradu.
Uprene hľadel na pílku s krátkou rúčkou.
„Som pisár Iker a chcem sa s vami porozprávať.“
„Je lepšie zabudnúť na minulosť, chlapče.“
„Ja, čo som bol najpracovitejší a najneúnavnejší, pozri, čo zo mňa zostalo v starobe. Už sa neodvážim ani vychádzať von. Staroba je veľké nešťastie.“
„Veď vyrábate ešte makety, ako túto loď!“
Hoblík sa naňho roztržito pozrel.
„Zábavka mrzáka. Takmer sa za to hanbím.“
„Mýlite sa, je nádherná.“
„Kde si ju našiel?“
„U obchodníka s hračkami.“
„Bol som nútený urobiť to. Dôchodok mi stačí na živobytie, ale hlava ani ruky sa nemôžu zmieriť s týmto úpadkom.“
„Pracovali ste v lodenici?“
Ikerova otázka starca urazila. „Ako sa opovažuješ o tom pochybovať?“
„Každý schopný tesár musí povinne prejsť touto skúškou.“
„Tak ste sa zúčastnili na stavbe mnohých lodí!“
„Malé, veľké, nákladné... Ak sa objavil nejaký neriešiteľný problém, vždy si ma zavolali.“
Iker mu ukázal model lode.
„Pri tejto makete ste sa inšpirovali loďou, ktorú ste stavali?“ 
Hoblík poklepkal po predmete.
„Samozrejme! Nádherná loď určená na plavbu nielen po Níle, ale aj po mori. Bola taká pevná, že mohla odolať viacerým búrkam.“
„Spomeniete si na jej meno?“
„Strela.“
Mladý pisár premáhal radosť. Konečne solídna stopa! „Strela,“ opakoval Hoblík, „bola to moja posledná významná práca.“
„Stretli ste sa s kapitánom a posádkou?“
Starec záporne potriasol hlavou.
„Poznáte aspoň ich mená?“
„Nie, a ani ma nezaujímajú.“
„Viete, čo sa stalo s loďou?“
„Neviem.“
„Povedali vám, že mala namierené do Puntu?“
„Tá krajina jestvuje iba vo fantázii, chlapče. Tam by nedoplávala ani Strela.“
„Kto bol jej majiteľ?“
Starec sa čudoval.
„Samozrejme, faraón! A komu by mala patriť taká loď?“
„Korytnačie oko, Ostrý nôž.... nepoznáte tie mená?“
„Nikdy som nestretol takých ľudí. Nebývajú v Kahune ani v jeho okolí. Ale, povedz, mi chlapče, čo sa toľko vypytuješ?“
„Poznal som námorníkov zo Strely, a rád by som sa dozvedel, čo sa s nimi stalo.“
„Stačí, ak sa pozrieš do archívov. Spomenul som si na jeden detail: svoju poslednú prácu som nerobil v lodenici, ale tu. Bola to skrinka z akácie, krásna a pevná. Kupec mi zadal veľmi presnú objednávku a ja som rešpektoval všetky požiadavky. Predmet takej kvality mohol byť určený iba pre chrám! Keď si ten muž po ňu prišiel, prezradil mi, že skrinku potrebuje na dlhú cestu. Vtedy som si pomyslel na Strelu, ale zrejme som sa mýlil.“
„Kto bol ten muž?“
„Neznámy pocestný. Zaplatil dopredu a poriadne, takže som sa o ňom neinformoval.“
„Spoznali by ste ho?“
„Nie, zo dňa na deň sa mi zhoršuje zrak. Myslím, že bol vysoký.“
„Bolo by lepšie, keby ste náš rozhovor nikomu nespomínali.“
„Prečo?“
„Predstavte si, že Strela sa zamiešala...“
„Nechcem si nič predstavovať a ešte menej niečo počuť. Zdalo sa mi, že tvoje otázky nie sú nevinné. Som starý a chcem v pokoji zomrieť. Odíď a viac sa nevracaj. Odteraz sú moje dvere pre teba zatvorené.“
Iker nenaliehal, ale sľuboval si, že tesára sa bude ešte vypytovať. Ešte sa od neho veľa dozvie.

Libanonský vyzvedač sledoval Ikera, aby zistil, či sa pokúša vyhľadať utáraného starého tesára. A priori, nijaké nebezpečenstvo, pretože kto by priviedol pisára na túto stopu?
Ostražitosti však nikdy nie je dosť: Iker nešiel za Hoblíkom pre nič za nič.
Bolo to veľmi nepravdepodobné, ale táto možnosť sa dala predvídať.
A Libanončan vedel, ako má zareagovať.

„Níl je voľný,“ povedal generál Nesmontu neveriacky. Čím boli bližšie ku Kisu[footnoteRef:46], hlavnému mestu štrnásteho kraja Horného Egypta, Senusretova flotila očakávala vojenský zásah. Ale bojové lode miestneho správcu Ucha zostali pri brehu a faraón sa vylodil bez najmenšieho prejavu odporu. [46:  Kis, v tom čase hlavné mesto 14. kraja Vreteničieho stromu (horný), po grécky Kussai, po koptsky Koos (pri dnešnej Kusíji).] 

„Je to iste pasca,“ tvrdil Sehotep. „Dovoľte mi odísť na prieskum, veličenstvo.“
Na nábreží nebolo jediného milicionára. Vyzeralo to tam celkom pusto.
„Myšlienka nositeľa pečate je výborná,“ pridal sa Sobek Ochranca. „Dám mu ozbrojený sprievod.“
„Kto by rešpektoval zbabelého kráľa? Nasledujte ma.“
Senusret kráčal prvý. Sobek neprestával starostlivo skúmať okolie a skúšal odhadnúť, odkiaľ prihrmí útok.
Až po brány mesta nič podozrivé.
Na uliciach ani živej duše. Dvere a žalúzie pozatvárané.
„Aké nešťastie doľahlo na toto mesto?“ pýtal sa vystrašený Sehotep. Konečne kráľ zbadal prvých obyvateľov.
Vysilení, s hlavami na kolenách, vyzerali zmožení zúfalstvom a neschopní reagovať.
Ako sa blížili k palácu, zem bola posiata zbraňami. Milicionári odhodili luky, šípy, oštepy a meče.
Pred hlavnou bránou sedel vyčerpaný dôstojník.
„Čo sa to tu stalo?“ spýtal sa Sobek.
Vojak zodvihol oči červené od plaču.
„Náš správca práve zomrel.“
„Vzbura proti nemu?“
„Nie, samozrejme, nie! Kto by sa odvážil vystúpiť proti Uchovi? Zomrel, pretože posvätný had jeho provincie je mŕtvy, posvätná váza rozbitá, polia vyschnuté, pretože stáda sú choré... A všetko preto, lebo náš symbol ochrancu prestal plniť svoju funkciu.“
Senusret zamieril k chrámu zasvätenému bohyni Hathor. Dnu boli sústredení civili aj vojaci, čakali na znamenie nádeje.
„Vzdajte úctu faraónovi!“ vyzval ich Nesmontu. „Iba on ukončí vaše nešťastie.“
Všetci sa obrátili k obrovi. Kňaz pribehol k nemu a sklonil sa.
„Veličenstvo, naša vzbura bola prísne potrestaná! Ušetrite naše životy, prosím vás!“
„Nikto sa nemusí ničoho báť.“
Úsmev sa vrátil na pery niekoľkých obyvateľov Kisu.
Ak faraón súhlasil s tým, že ich ochráni, odvráti zlo.
„Musím vám ukázať, aká pohroma nás postihla, veličenstvo.“
Senusret nasledoval kňaza do chrámu. V kaplnke bol uložený najposvätnejší predmet provincie, papyrus, z ktorého vyčnievali dve perá lemujúce slnečný kotúč na bokoch s dvoma kráľovskými kobrami.
Jediný pohľad stačil na odhadnutie rozsahu katastrofy.
Papyrus bol zvädnutý, kotúč stratil lesk, oči hadov už nežiarili. V tomto symbole, ktorý niesol meno uch, totožné s menom správcu kraja, energia takmer vyhasla.
„Všetci zahynieme,“ prorokoval kňaz. „Toto miesto je prekliate!“
„Upokoj sa,“ prikázal kráľ.
Iba dve perá si uchovali silu. Inkarnácia žiarivého svetla, ktoré prúdi vo vesmíre a oplodňuje zdroje života, ponúka poslednú možnosť prežitia.
„Akáciu zožiera rakovina a tu je jedna z metastáz,“ skonštatoval kráľ. „Sústreďte svoje myšlienky na slnečný kotúč, prežite každé slovo, čo vyslovím, znovu oživte moc tým, že ju spojíte so Slovom.“
Sehotep, Nesmontu a Sobek sa spojili pri kráľovskej reči, aby vytvorili jedinú rozumnú bytosť.
Senusret zvýšil hlas pri odriekavaní hymnusu na vychádzajúce slnko.
„Objav sa na území svetla, ožiar tyrkys Obidvoch krajín. Zažeň tmu, oži každý deň, podíď k hlasu, čo vyslovuje tvoje meno. Jedinečné zostane jedinečné, spoj sa vo svojom symbole. Odhalí tvoju podstatu a nezradí ju. Vytvor, čo je dole, i to, čo je hore. Oheň vo vnútri jeho oka, buď staviteľom, prenikni do svojej svätyne.“
Pomaličky sa papyrus rozzelenával. Potom kobrám sčerveneli oči. Konečne sa rozžiaril aj kotúč a zalial svetlom kaplnku.
„Choď po kňazov!“ prikázal vládca generálovi Nesmontuovi.
Keď obradníci uvideli oživený symbol, sklonili sa pred kráľom a spustili na jeho adresu chválospevy.
„Nijaké táranie,“ prerušil ich Senusret. „Nesprávne ste vykonávali rituály a zaplatili ste za to privysokú cenu. Namiesto sebaľútosti urobte bohoslužby na počesť svitania, poludnia i zapadajúceho slnka. Pri najmenšom poplachu mi dajte vedieť. Odteraz tento kraj patrí faraónovi.“
Keď Senusret vychádzal z chrámu, obyvatelia ho vítali ováciami. Odrazu sa radosť rozplynula a dav sa rozostúpil.
Objavilo sa zo tridsať policajtov s veľkými strážnymi psami. Tvorili elitný zbor milície zosnulého Ucha a ich veliteľ nevyzeral, že má najlepšie úmysly.
„Nemienime skloniť hlavu. Tento kraj je nezávislý a taký aj zostane.“
„Prestaňte sa vyhrážať hlúposťami,“ zasiahol Nesmontu.
„Jeho veličenstvo práve zastavilo rozkladný proces. Odteraz ho celý kraj bude poslúchať.“
„Nepotrebujeme autoritu zvonku,“ zaťal sa veliteľ. „Vyhlasujem sa za nového správcu kraja a vyženiem votrelca zo svojho územia.“
„Postaviť sa proti faraónovi privodí smrť,“ pripomenul Senusret. „Chcem však zabudnúť na tvoje prechodné bláznovstvo, ale teraz sa podriaď.“
„Ak urobíte čo i len jeden krok, pustím psov.“
„Neriskujte,“ radil Sehotep vládcovi. „Je nás málo, neubránime sa. Vráťme sa do chrámu.“
Senusret vykročil.
Veliteľ a milicionári pustili psiská, ktoré sa hrnuli na kráľa.
Sobek si chcel zastať pred vládcu, ale ten mu v tom strohým gestom zabránil.
Psy, keď boli asi na meter od faraóna, začali vrážať do seba, vrteli sa dokola, cerili tesáky, zlostne štekali a napokon sa upokojili.
Zmenili sa na pokojnú svorku, ktorej vodca sa priplichtil ku kráľovi, čakal na pohladkanie a napokon si mu ľahol k nohám.
„Tieto zvieratá vedia, kto som. Ty, nehodný veliteľ, si však nezaslúžiš dávať im rozkazy.“
Vyplašený dôstojník sa pokúšal ujsť. Dvaja jeho podriadení mu palicou rozbili lebku.
Keď sa znovu ozval jasot, Senusret myslel na svoj boj. Od osudu akácie závisí osud celého Egypta a treba očakávať nové katastrofy.
Jedno je isté: nebol to ani Uch, čo preklial Usirov strom. Zostali už iba dvaja podozriví. Džehuty, správca Kraja Zajaca, a Chnum-Hotep, správca Kraja Antilopy.

Malá miestnosť na uctievanie predkov, skromná prijímacia sieň, spálňa, záchody, kúpeľňa, kuchyňa, pivnica a terasa - príbytok pre úradníka, ktorý pridelili Ikerovi, sa nepodobal na palác, ale sa v ňom príjemne bývalo. Čerstvo vybielený, účelne zariadený. Našťastie, celkom blízko bola aj stajňa so starou oslicou, s ktorou sa Severný vietor veľmi rýchlo skamarátil.
Pisár nemal veľa vecí, a tak sa rýchlo zariadil. Vo chvíli, keď končil s ukladaním, pri dverách sa objavil akýsi úbožiak.
Dlhé vlasy, neoholený, vychudnutý, mierne zhrbený. Zle sa naň hľadelo.
„Som váš sluha, budem chodievať na dve hodiny dva razy do týždňa.“
V prvom okamihu mal Iker chuť ho poslať preč a starať sa o seba sám. Ale ten človek mu bol akýsi známy.
„Nie, neuveriteľné... To si ty, Sekari?“
„Ach, áno, to som ja.“
„Nepoznávaš ma?“
Úbožiak sa odvážil pozrieť na svojho pána.
„Iker... ako dobre si oblečený!“
„Čo sa ti stalo?“
„Obyčajné starosti. Teraz je to už lepšie. Zamestnáš ma?“
„Aby som bol úprimný, trochu ma to trápi.“
„Plat dostávam od radnice. Upratujem tucet domov, nakupujem, kde-tu dačo poopravujem, nemám sa až tak zle.“
„Kde bývaš?“
„V záhradnej búde. Obrábam si kus pôdy a zeleninu si môžem nechať.“
„Poď ďalej, na pohárik.“
Dvaja bývalí spoločníci si pospomínali na dobrodružstvá v sinajských baniach, ale Iker nepovedal všetko, čo sa mu prihodilo po ich odlúčení.
„Patríš medzi pisársku elitu,“ skonštatoval Sekari. „Čaká ťa veľká kariéra.“
„Zdanie klame.“
„Máš problémy?“
„Povieme si o nich možno neskôr. Zariaď sa podľa svojho, tento dom bude i tvoj. Teraz mi ale prepáč, mám veľa práce.“
Iker sa upokojil iba pri horúčkovitej práci. Teraz mal konečne dôkaz, že jeho zlý sen bol naozaj skutočnosťou a že Strelu zostrojila skupina remeselníkov z Kahunu a loď mohla patriť iba faraónovi Senusretovi.
Nikto nechcel veriť, že zázračná krajina Punt naozaj existuje, ale mladík vedel veľmi dobre, že práve tam mala loď namierené a na jej palube len-len že nezahynul.
Iker sa znovu vybral za Hoblíkom. Tentoraz mu povie všetko.
Dvere boli zatvorené.
Pisár klopal, nikto neodpovedal. Jedna susedka naňho zavolala.
„Čo chceš?“
„Rád by som navštívil Hoblíka.“
„To sa ti už nepodarí, chlapče. Minulú noc zomrel. Si jeho rodina?“
„Nie, ale poznali sme sa a potreboval som od neho jednu informáciu.“
„Ten starý lakomec sa už s nikým nepozhovára. Ku koncu už len bľabotal.“
„Na čo zomrel?“
„Na starobu, preboha! Mal choré srdce, pľúca aj obličky. Všetko opotrebované. Neponosoval sa, teda netrpel.“
„Navštevovali ste ho?“
„Veľmi málo, ako ostatní susedia. Unavoval nás svojimi tesárskymi príbehmi a prišiel o rozum. Keď ste ho pozorne nepočúvali, zlostil sa.“
„Pred smrťou nebola uňho polícia?“
„Polícia? Čo spravil?“
„Nič, nič... To bola iba taká otázka.“
Susedka sa chápavo zatvárila.
„Tak teda starý sa zamiešal do pokútnych obchodov. Ty nie si od polície?“
„Nie, bol som iba jeho priateľ.“
„Trochu primladý na Hoblíkovho priateľa.“
Iker cúvol. Najradšej by vstúpil do domu a celý ho prehľadal. Ale načo? Iker bol presvedčený, že nešlo o prirodzenú smrť. Starcovi vrahovia iste zahladili po sebe stopy. A kto mohol konať celkom beztrestne, ak nie policajti plniaci príkazy zhora. Starosta musel o tom vedieť. A nad ním minister a nad ministrom ochranca Kahunu kráľ Senusret.
Iker chcel pravdu a spravodlivosť. Rukoväť noža dokazovala, že Strela existuje. Hlavný svedok zmizol a úrady mu povedia, že na základe takého predmetu nemožno začať vyšetrovanie.
Kahunské archívy: tam, iba tam nájde rozhodujúci spis.
Pri vstupe do budovy stáli dvaja strážcovia - príslušníci mestskej polície.
„Meno a funkcia?“
„Iker, pisár.“
„Máte odporúčanie, že môžete vojsť na tieto miesta?“
„Chcem iba vidieť kustóda.“
„Okamih.“
Vysokopostavený hodnostár súhlasil, že prijme Ikera, ktorého reputácia neprestávala narastať. Rezervovaný, punktičkársky kustód sa predsa ukázal láskavý.
„Čo si želáš, Iker?“
„Je to dosť háklivá záležitosť. Ide o úlohu... povedzme, že tajnú.“
„Ak mám tomu rozumieť, musíš mi to upresniť.“
„Môj nadriadený Heremsaf ma poslal preskúmať archívy týkajúce sa lodeníc. Rád by si overil jeden detail.“
„Prečo neprišiel sám?“
„Práve kvôli diskrétnosti. Moja prítomnosť nevzbudí podozrenie, kým jeho...“
Kustód sa tváril, že ho Iker presvedčil. Určite to nebolo prvý raz, keď šlo o prípad, kde bolo dôležité nenechať po sebe najmenšiu stopu.
„Rozumiem, rozumiem. Ale chcel by som mať aspoň písomné odporúčanie.“
„Možno to nie je nevyhnutné...“
„Pre moje osobné archívy áno. Vráť sa s podpisom a ja ti uľahčím úlohu.“

„Z koho si robíš posmech a čo tajíš, Iker,“ spýtal sa nahnevane Heremsaf. „Kustód štátnych archívov ma práve upozornil, že si sa odvážil v mojom mene žiadať o vstup do archívu! Ty, ty, ktorému som plne dôveroval.“
„Mohli by ste mi dať povolenie v predpísanej forme?“
Heremsafov pohľad ešte sprísnel.
„Nemyslíš, že je čas, aby si mi konečne povedal pravdu?“
„Vrátim vám otázku.“
„Zachádzaš priďaleko, Iker. Nebol som to ja, kto sa pokúsil preniknúť do archívov.“
„Ale práve vy ste mi prikázali triediť predmety odložené v starých skladoch a naliehali, že žiaden nesmie uniknúť mojej pozornosti.“
„No a?“
„Nepamätáte si na rukoväť noža s vyrezaným názvom jednej lode?“
Heremsaf vyzeral prekvapene.
„Neboli ste zodpovedný za hlavnú lodenicu vo vašom kraji?“ pokračoval Iker.
„V tom sa mýliš, Iker. Má ju na starosti hlavný majster z Fajjúmu.“
„A pokiaľ ide o rukoväť noža, to sa nemýlim?“
„Čo vlastne hľadáš?“
„Samozrejme, Maat.“
„Klamstvom ju nenájdeš!“
„Ak si nechcete nič vyčítať, dajte mi to odporúčanie.“
„To nie je také jednoduché, nemám všetky právomoci! Existuje niekoľko ďalších odborov a jedine starosta môže povoliť vstup do archívu. Počuj, Iker, si na vzostupe, ale nemáš veľa priateľov. Tvoja presnosť a kompetencie hovoria v tvoj prospech, no nestačí len vynikajúco pracovať, aby si si zabezpečil vynikajúcu kariéru. Moja podpora je nevyhnutná, môžeš s ňou rátať, lebo verím v tvoju budúcnosť. Zabudnem na jednu chvíľku poblúdenia za podmienky, že sa to nebude opakovať. Rozumieme si?“
„Nie, nie, nerozumieme si. Netúžim po vynikajúcej kariére, ale iba po pravde a spravodlivosti. Nech to stojí, čo to stojí, nevzdám sa Hľadania. Odmietam si myslieť, že všetko na tomto svete je skazené. Ak nie, znamenalo by to, že Maat ho opustila a v tom prípade nemá význam ďalej žiť.“
Iker bez vyzvania opustil Heremsafovu pracovňu.
Tým, že ho jeho nadriadený poslal za starostom, zrejme spojencom tesárových vrahov, sám priznal vlastnú vinu. Ale prečo ho Heremsaf priviedol na stopu noža? Svojím správaním mu pomohol. Keď mu však odmietol odporúčanie, zabránil mu pokračovať v hľadaní. Ako si vysvetliť také protirečivé správanie? Heremsaf, verný starostov spojenec, zrejme nevedel o noži s nápisom Strela na rukoväti.
Iker bol zbavený funkcie a vyhnaný z Kahunu.
A predsa sa tam vráti a získa spisy, ktoré potrebuje. Uvedomil si, že jeho úloha sa nedá splniť, a tak kráčal, kam ho oči viedli.
„Vyzeráš namrzene,“ zašepkala Bina.
„Ťažkosti v práci.“
„Ani si si ma nevšimol! Nemohol by si sa trochu rozptýliť?“
„Nemám chuť na zábavu.“
„Porozprávajme sa. Našla som pokojné miesto, prázdny dom hneď za tým, kde pracujem. Príď dnes večer po západe slnka. Rozhovor ti urobí dobre.“

Čím bolo hlavné mesto Kraja Zajaca bližšie, tým bolo okolie krajšie a očarujúcejšie. Všetko tu nabádalo k pokoju, odpočinku a meditácii.
Na palube kráľovskej lode mysleli iba na zrážku s obávaným Džehutym. Správy, ktoré dostali od generála Nesmontua, neboli potešiteľné.
„Správca kraja má malú, dobre platenú armádu skladajúcu sa z profesionálnych ostrieľaných vojakov,“ povedal faraónovi. „Navyše Džehuty má povesť prefíkaného stratéga.“
„V tom prípade,“ usúdil Sehotep, „nebude ochotný vyjednávať! Keď sa Džehuty dozvedel o pripojení známych nekompromisných provincií, pochopil, že ozbrojený boj je zbytočný. Pôjdem k nemu ako vyjednávač.“
„Budeme pokračovať v našej metóde,“ prerušil ho Senusret.
Všetci traja členovia Kráľovského domu - generál Nesmontu, nositeľ pečate Sehotep a Sobek Ochranca - si mysleli to isté: vládca nevie odhadnúť nebezpečenstvo. Džehuty nie je nijaký slaboch, zbrane nezloží bez krvavého boja.
A predsa faraónova rozhodnosť vyzerala neotrasiteľná. Či nepripomínal jedného z tých geniálnych remeselníkov, ktorý vie urobiť správny pohyb v správnej chvíli? Ako nedôverovať tomuto obrovi, ktorý od nástupu na trón nespravil jediný chybný krok?
Chemenu[footnoteRef:47], „mesto Ogdoady“, bratstva ôsmich stvoriteľských síl, bolo hlavným mestom Kraja Zajaca i privilegovaným sídlom boha Thowta. Pán hieroglyfov, „Božích slov“, núkal zasvätencom možnosť dosiahnuť poznanie. Objavoval sa v podobe kosáka mesiaca, najviditeľnejšieho symbolu smrti a znovuzrodenia, trval na nevyhnutnosti tvrdého konania, miernosť a kompromis neprichádzali do úvahy. Zobák ibisa, Thowtov vták, nehľadal: nachádzal. [47:  Chemenu, po grécky Hermopolis Megalé, po koptsky Šmún (dnešný Ešmunén).] 

Spravodlivo vládnuť nad krajinou bez kontroly tejto provincie by bolo iluzórne. Dnes bol Senusret odhodlaný konať.
„Veličenstvo,“ zasiahol Sobek Ochranca, „dovoľte mi, aby som vás mohol sprevádzať.“
„To nebude potrebné.“
Na rieke ani jedna vojnová loď. Na brehu ani jeden vojak. „Neuveriteľné,“ zašepkal Sehotep. „Hádam len správca kraja neráčil umrieť?“
Pristávacie manévre prebehli pokojne, akoby nič nestálo v ceste príchodzím do prístavu Chemenu.
Dolu pri mostíku stál chudý muž s vážnou tvárou. Rozvinul papyrus pokrytý hieroglyfmi spísanými do stĺpcov. Jediná postava, zriedkakedy znázorňovaná: sediaci Usir s korunou znovuzrodenia a žezlom Moci[footnoteRef:48] a kľúčom života[footnoteRef:49]. Na jeho tróne symbol miliónov rokov. Okolo neho kruhy ohňa, ktoré bránia neveriacim priblížiť sa k nemu[footnoteRef:50]. [48:  Uas.]  [49:  Anch.]  [50:  Tak vyzerá postava znázornená na jeho drevenom sarkofágu, ktorý obsahuje text Knihy Dvoch ciest.] 

„Generál Sepi... Našťastie si sa vrátil z Ázie živý a zdravý.“
„Úloha nebola ľahká, veličenstvo, ale využil som povestnú dezorganizáciu kmeňov a klanov.“
„Práve keď si vstúpil do abydoského Zlatého kruhu, bola by škoda stratiť ťa.“
„Vďaka tomuto zasväteniu život a smrť sú také rozdielne, že nemožno čeliť skúškam rovnakým spôsobom.“
Za ohúrených pohľadov námorníkov kráľovskej flotily faraón a jeho duchovný brat sa srdečne objali.
„Tvoje závery, Sepi?“
„Ázia je pod kontrolou. Naše vojská v Sicheme potlačili túžbu Kanaánčanov po vzbure. Spravodlivo sa im rozdelili potraviny a dobre sa nasýtili. Niektorí z nich smútili za akýmsi čudným cudzincom Zvestovateľom, ale to, že zmizol, trápilo iba zopár jeho verných. A predsa, nesmieme byť naivní a majme sa na pozore. Celé územie musí byť pod kontrolou. Treba podporiť našu vojenskú prítomnosť, prípadne ju zosilniť. Obávam sa nárastu mestského odboja, ktorý by mohol rozdúchať miestne nepokoje.“
„Tvoj názor je pre mňa vzácny, Sepi. Čo vieš o tejto provincii?“
„Vrátil som sa iba včera. Zdalo sa mi, že sa Džehuty veľmi zmenil! Je veselý, uvoľnený, teší sa zo života.“
„Dal rozkaz zaútočiť na mňa?“
„Nie celkom. Zveril sa mi, že vám prichystal prekvapenie, a žiadal, aby vás mohol prijať samého, bez zbraní a vojakov.“
„Podarilo sa ti presvedčiť ho, aby sa vyhol krvavému konfliktu?“
„Nie som o tom presvedčený, veličenstvo. Odkedy som v Džehutyho službách, pokúšal som sa postupne mu naznačiť absurditu jeho postoja. Bol by som márnomyseľný, keby som si myslel, že sa mi to podarilo.“
„Koho poslúchajú milície?“
„Jeho, nie mňa.“
„No dobre, poďme sa pozrieť na to prekvapenie.“
Popri ceste vedúcej k Džehutymu palácu milicionári a mladíci tvorili čestný špalier a mávali palmovými listami.
Generál Sepi, rovnako udivený ako Senusret, viedol vládcu až do prijímacej siene.
Nádherne vyobliekané a umelecky nalíčené tri Džehutyho dcéry rozdávali tie najpôvabnejšie úsmevy a skláňali sa pred faraónom.
Ich otec, odetý v plášti siahajúcom až po členky, vstal s námahou.
„Nech mi vaše veličenstvo odpustí, ale mám bolestivú reumu a stále je mi zima. Zostalo mi však aspoň toľko zdravia, aby som v mene môjho kraja mohol vzdať hold kráľovi Horného a Dolného Egypta.“
Nosiči preniesli v troch kreslách faraóna, správcu kraja a generála Sepiho až k veľkému Thowtovmu chrámu. Na priečelí sa týčil kolos.
„Tu je stelesnenie vášho ka, veličenstvo,“ oznámil Džehuty. „Musíte mu odovzdať posledné svetlo, ktoré mu zaručí večný život.“
Sepi podal Senusretovi kyjak z Abyda posvätený počas celebrovania Usirových mystérií. Kráľ ho zodvihol, namieril ním k očiam, nosu, ušiam a ústam kolosu. Pri každom pohybe sa na konci kyja zaskvel svetelný lúč. Kameň sa rozochvel a každý zacítil, že časť kráľovského ka bude od tejto chvíle prítomná v Thowtovom meste.

Hostina bola pompézna: výnimočne lahodné jedlá, dokonalá obsluha, orchester hoden memfiského dvora, mladé tanečnice. Najkrajšia si sprisahanecky vymieňala pohľady s nositeľom pečate Sehotepom, ktorého očarila svojím pôvabom. Oblečenie tanečnice tvoril iba perlový opasok.
Džehuty si však všimol, že faraón sa veľmi nerozveselil.
„Rád si dobre žijem, veličenstvo, a som hrdý na prosperitu môjho kraja. To mi však nebráni rozumne konať. Tým, že ste privolali dobrú povodeň, dokázali ste, že iba vy si zaslúžite vládnuť v zjednotenom Egypte. Som vaším verným služobníkom. Splním každý váš rozkaz.“
„Vieš o nešťastí, ktoré nás postihlo?“
„Nie, veličenstvo.“
Generál Sepi pohľadom potvrdil, že Džehuty neklame.
„Posvätný Usirov strom je ťažko chorý,“ prezradil kráľ.
„Strom života?“
„Práve ten, Džehuty.“
Správcovi kraja prešla chuť do jedla, odtisol od seba alabastrový tanier.
„Čo sa stalo?“
„Uhranutie.“
„Viete ho odvrátiť?“
„Ani na chvíľu neprestávam v boji. V čase, keď spolu hovoríme, sa odumieranie zastavilo. Ale na ako dlho? Stavba chrámu a príbytku večnosti vytvorí nezanedbateľnú energiu a som presvedčený, že nanovo zjednotený Egypt nám pomôže v tom boji. Môžeš mi odprisahať, že si nevinný a nezúčastnil si sa na nijakom sprisahaní, ktoré chce zničiť akáciu?“
Džehuty, ako by zomieral od zimy, sa ešte lepšie zakrútil do plášťa.
„Ak som vinný, nech je zničené moje meno i celá rodina, moja hrobka zdemolovaná, moja mŕtvola spálená! Tieto slová vyslovujem v prítomnosti faraóna, garanta bohyne Maat.“
Džehutyho hlas sa triasol od rozrušenia.
„Viem, že neklameš,“ povedal Senusret.
„Táto provincia vám patrí, rovnako i jej bohatstvá a milícia. Zachráňte Egypt, veličenstvo, zachráňte jeho ľud, zachovajte tajomstvo znovuzrodenia.“
Podľa správania panovníka Džehuty vedel, že dôveruje správnemu človeku. Ak jestvuje na svete niekto, čo by mohol vyliečiť strom života, je to práve on.
Jeden spolustolovník požiadal o slovo.
„Som obradník, ktorý pomáhal jednému mladému pisárovi pri vlečení kolosu a nebola to ľahká úloha! Volá sa Iker a odišiel z tohto kraja. To však nie je dôvod, aby sme zabudli na jeho odvahu a navrhujem, aby sme si pripili na jeho zdravie. Bez neho by sa nám nepodarilo dostať túto obrovskú sochu až k veľkému chrámu.“
Džehuty súhlasil a prítomní si pripili na Ikerovo zdravie. Vo všeobecnom nadšení sa k prípitku pridávali mnohí ďalší.
Senusret prizval do úzkej rady Džehutyho a generála Sepiho.
„Vaša prítomnosť nemá nič spoločné s čestným miestom,“ upresnil kráľ. „Tu sa rozhoduje a koná. Od Elefantíny som získal kraje, ktoré sa stavali ku mne nepriateľsky, bez preliatia jedinej kvapky krvi. Zostáva nám už iba jeden a musím z toho vyvodiť záver: Chnum-Hotep, správca Kraja Antilopy, je zločinec, ktorý útočí na strom života.“
„Antilopa stelesňuje boha Sutecha, Usirovha vraha,“ pripomenul Sehotep. „Podľa toho, čo vieme o Chnumovi-Hotepovi, necúvne pred ničím, aby si uchoval svoje územie.“
„Patrí k veľmi starej rodine,“ povedal Džehuty, „a zúrivo sa drží svojej nezávislosti. V zásade odmieta rokovania. Navyše jeho milícia je bez debaty najlepšia v celej krajine. Má pravidelný a intenzívny výcvik, prvotriedne zbrane a je oddaná svojmu pánovi, ktorý sa nikým nedá ovplyvniť. Ak mám byť úprimný, ani úspechy jeho veličenstva mu nič nevravia. Pocit, že je sám proti všetkým, ešte posilní jeho odhodlanie. A keďže je dobrý vodca a organizátor, jeho ľudia sa budú biť so znásobenou energiou.“
„Za týchto podmienok,“ navrhol generál Nesmontu, „som za sústredený útok.“
„Sláviť jednotu na kopách mŕtvych Egypťanov nie je najlepším riešením,“ namietol Džehuty.
„Obávam sa, že iný spôsob nejestvuje,“ naliehal Nesmontu. „Faraón nesmie dopustiť, aby si z neho Chnum-Hotep robil posmech a spochybňoval pevnosť stavby, ktorú s takou námahou vybudoval.“
S ťažkým srdcom všetci pochopili, že sa musia pripraviť na konflikt, ktorého krutosť zanechá nezmazateľné stopy.
„Keďže nejde o vojenský stret s cudzou krajinou,“ rozoberal Nesmontu, „nemusíme poslať Chnumovi-Hotepovi posolstvo s vyhlásením vojny. Z môjho pohľadu ide o policajný zásah, ktorý má za úlohu obnoviť poriadok na egyptskom území. Bolo by teda logické zaútočiť znenazdajky.“
Nikto, ani generál Sepi, ani ostatní členovia rady nevyslovili námietky.
„Vykonajte nevyhnutné opatrenia,“ prikázal panovník. „V priebehu osláv tu padlo meno pisára Iker. Vyučil sa tu?“
„Bol to môj žiak,“ povedal Sepi. „Najlepší z mojej triedy.“
„Práve preto som mu zveril zodpovedné úlohy,“ pridal sa Džehuty. „Pozoruhodným spôsobom zorganizoval prenos kolosu a rýchlo sa vyšvihol do čela regionálnej administratívy.“
„Prečo odišiel?“ spýtal sa Senusret.
Džehuty vstal.
„Nie som hoden byť členom tejto rady, veličenstvo, pretože som sa voči vám dopustil vážnej chyby.“
„Vysvetli to, a nechaj rozhodnutie na mňa.“
Starý správca kraja si znovu sadol.
„Iker je utrápený chlapec, ktorý neprestával klásť otázky na základe tvrdých skúšok, ktoré podstúpil a ktoré ho poznačili. Hľadal námorníkov Korytnačie oko a Ostrý nôž, ktorí pristáli aj v Chemenu. Epizóda vyčiarknutá z mojich archívov, pretože ich loď sa oháňala kráľovskou pečaťou, ktorú som odmietol uznať. Podľa mňa, veličenstvo, tí námorníci mohli patriť iba k vášmu námorníctvu a neskrýval som to pred Ikerom.“
„Kvôli vám,“ poznamenal Sehotep, „ten pisár pokladá jeho veličenstvo za nepriateľa!“
„To je isté.“
„Spaľovala ho túžba po pomste?“
„To je takisto isté. Pokúšal som sa ho presvedčiť, nech zabudne na minulosť a zostane v mojich službách, ale jeho rozhodnutie bolo pevné. Ten chlapec je rovnako inteligentný, ako aj odvážny a mohol by sa stať obávaným útočníkom, pretože kvôli mne je presvedčený, že faraón je zodpovedný za jeho nešťastia.“
„Čo sa mu vlastne stalo?“
„Neviem. Ale niekto sa ho pokúsil zabiť.“
„Kam Iker odišiel?“
„Do Kahunu, aby tam našiel indície a dôkazy, ktoré by mu pomohli odhaliť pravdu.“
„Zaujíma sa aj o abydoský Zlatý kruh,“ upresnil generál Sepi, „a zistil aj jeho silný vplyv bez toho, že by pochopil jeho podstatu, na základe jedného obradu znovuobrodenia Džehutyho.“
„Ten chlapec je pravdepodobne spolčený so zločincom, ktorý útočí na Usirovu akáciu,“ povedal Sobek. „Stýkal sa s Chnumom-Hotepom?“
„Prišiel z jeho kraja, kde preňho pracoval,“ priznal Džehuty.

Iker si rýchlo zbalil skromnú batožinu, po prudkej výmene názorov s Heremsafom čakal, že každú chvíľu bude uvoľnený z funkcie.
Nebol prekvapený, keď sa objavil vlasatý pisár známy tým, že nosil zlé správy. Mali by ho nasledovať niekoľkí policajti, ktorí by vyviedli Ikera z Kahunu s príkazom, že sa tam nesmie vrátiť.
„Som pripravený,“ povedal Vlasáč.
„Aj ja. Si sám?“
„Dnes áno, na radnici je veľa roboty. Zajtra mi pomôže iný kolega.“
„Ešte dozajtra tu, môžem zostať?“
Vlasáč zvraštil obočie.
„Tú robotu by sme nedokončili za týždeň ani desiati! Nemohli ti dať taký krátky termín, je to istotne omyl. Pri pohľade na kopec pridelenej práce si myslím, že budeme potrebovať najmenej mesiac, a bez zbytočného ulievania.“
„O akej práci to hovoríš?“
„O tej, ktorá ti bola pridelená: inventarizácia zariadenia skladov a presný opis každého predmetu.“
„Neprišiel si preto, aby... aby si ma vyhodil?“
„Vyhodiť? Teba, Iker! Ale ako si na to prišiel? Ach, vidím. Jeden zo zamestnancov radnice si z teba vystrelil. Treba priznať, že okruh ľudí okolo šéfa sa ťa trochu, ba dokonca veľmi obáva. Dávaj si pozor na tú kliku, je nebezpečná. Našťastie za tebou stojí Heremsaf.“
Iker sa cítil stratený.
Ani starosta, ani Heremsaf sa teda nerozhodli vyhnať ho. Akú hru spolu hrajú? Alebo jeden proti druhému?
Iker si nevedel odpovedať na tie otázky, a tak sa sústredil na úlohu, pri ktorej mu pomáhal Vlasáč neveľmi zvyknutý na nepretržitú prácu. Behom hodiny si urobil niekoľko prestávok, aby sa napil vody, pochrúmal čerstvú cibuľu, poutieral si čelo, alebo si odskočil na potrebu. A v kuse rozprával.
Iker počúval na pol ucha veľmi banálne rodinné historky. Po nich nasledovala záplava táranín o mestských úradníkoch, od neurčitých klebiet po prázdne reči.
Len čo sa schyľovalo k západu slnka, Vlasáč si zbalil svoje pomôcky.
„Ach, konečne sa skončil deň! Iker, dám ti dobrú radu: nepracuj toľko, inak sa dostaneš do konfliktu s naším združením. Poniektorí a bude ich dosť, sa budú cítiť ohrození a ponížení. Keď budeš pracovať pomalšie, zabezpečíš si rýchlejší postup.“
Iker sa vrátil domov. Sekariho už nezastihol, ale ten poupratoval. Mladý pisár nakŕmil Severný vietor a potom sa vybral na dohodnuté stretnutie s Binou. Hoci nemal na mysli nič konkrétne, v súčasnej situácii nechcel odvrhnúť jediného spojenca.
Nablízku nebolo nikoho.
Potichu vkĺzol do opusteného domu.
„Bina, si tu?“
„V zadnej miestnosti,“ odvetil sladký hlas mladej Ázijčanky.
Iker kráčal po zvyškoch sadry. Našiel ju v tme a prisadol si k nej.
„No tak, von so starosťami.“
„Nezhody so šéfom.“
„Som presvedčená, že ide o niečo vážnejšie.“
„Prečo si to myslíš?“
„Pretože si sa zmenil. Tvoje trápenie je také veľké, že citlivejší človek si ho hneď všimne. Obyčajný pracovný problém by ťa natoľko nerozrušil.“
„Máš pravdu, Bina.“
„Aj ty si obeťou nespravodlivosti, však? V tejto krajine tyrania zasiahne každého, i toho, kto sa cíti v bezpečí.“
„Tyrania! Koho obviňuješ?“
„Som iba obyčajná slúžka z Ázie. Opovrhujú mnou, nemám prístup k čítaniu a písaniu. Ty, ty si vzdelaný a zastávaš významné miesto. Ale sme rovnako nešťastní obaja, pretože budúcnosť je bez perspektívy kvôli Senusretovi, ktorý utláča krajinu. Faraón je zlý človek. Môjmu ľudu, ktorý sa uchádzal o trochu slobody a spravodlivosti, odpovedal ozbrojenou silou. Mŕtvi, ranení, znásilnené ženy, zabité deti, zbedačené celé dediny, kým faraónovi vojaci sa zabávali a opíjali. Senusret opovrhuje ľuďmi, pozná iba silu a násilie. Povráva sa, že teraz vedie krutú občiansku vojnu proti krajom, ktoré sa odvážili popierať jeho absolútnu moc. Toto divé zviera neváha prelievať krv Egypťanov.“
Iker myslel na Chnuma-Hotepa a Džehutyho, dvoch správcov krajov, u ktorých pracoval. Občianska vojna a znovuzískanie celého Egypta panovníkom, ktorý je schopný všetkého, len aby získal nadvládu: či to nie je kľúč k tajomstvu? Lenže mladík nebol predsa prekážkou na Senusretovej ceste!
„Ak je tento kráľ tvojím nepriateľom, je aj mojím,“ zveril sa Bine. „Rozkázal, aby ma zabili.“
„Prečo?“
„Zatiaľ neviem, ale odhalím to. Potrebujem dôkazy o jeho vine a budem sa dovolávať spravodlivosti.“
„Zobuď sa, môj úbohý Iker! Jediný spôsob, ako to možno dosiahnuť je spojiť utláčaných a bojovať proti tomu despotovi.“
„Zabudla si na jeho armádu a políciu?“
„Samozrejme, nie, ale existuje aj iný spôsob boja ako čelný útok.“
„Na čo myslíš?“
„Na teba, Iker.“
„Vysvetli mi to, Bina.“
„Si vynikajúci pisár uznávaný kahunským starostom a Kahun je tyranovo obľúbené mesto. Prestaň sa správať ako chlapec búriaci sa proti chimére. Verejne sa kajaj, vráť sa medzi svojich a daj sa povýšiť.“
„Krásna kariéra nenahradí pravdu!“
„Pravdu už poznáš: Senusret chce tvoju smrť. Je to ničiteľ a vrah, ktorý pošliapal tisíce životov. Jediné východisko: staň sa prvotriednym pisárom, aby ťa predstavili faraónovi.“
„S akou perspektívou?“
„Zabiť ho,“ zašepkala Bina.
Šokovaný Iker si to predstavil.
„To nie je možné! Je chránený, nemal by som čas konať.“
„Takýto čin sa pripravuje dokonale. Myšlienku, že by si mohol riskovať alebo neuspieť si netreba ani pripustiť. Musíme odstrániť jeho ochranu, aby si udrel naisto.“
„Ty nás vidíš, seba a mňa spojených v tomto nezmyselnom zámere?“
„Ty si sám, ja mám spojencov.“
„Akých?“
„Utláčaných ako my, zaľúbených do slobody a odhodlaných položiť svoje životy, aby sme sa zbavili toho tyrana a prinavrátili ľudu šťastie. Niet krajšieho poslania, Iker, a ty budeš jeho hlavným nástrojom.“
Priblížila sa k nemu, ale keď zacítila, že sa v jeho vnútri odohráva búrka, ďalej nepokračovala.
„To je šialenstvo, Bina!“
„Určite, ale ako sa správajú rozumní ľudia? Skláňajú hlavy, zatvárajú oči, ústa aj uši v nádeji, že nešťastie zasiahne iba ich susedov! Senusret to dobre pochopil: ako ľahko je vládnuť nad zbabelcami! Ak k nim patríš, Iker, nemá význam, aby sme sa znovu stretli.“
Keď sa Iker vrátil domov, mal tak sucho v hrdle, že vypil najmenej liter vody. Nevedel sa uspokojiť, zvieral rukoväť noža s nápisom Strela. Keby mal dlhú, ostrú čepeľ, bola by to nebezpečná zbraň!
Mal právo pomstiť sa a oslobodiť Egypt od neľútostného utláčateľa. Bola to vznešená myšlienka. Iker zabudol na vlastný osud a začal myslieť na osud krajiny a nešťastníkov trpiacich pod Senusretovým útlakom.
Keby sa mu podarilo zabiť ho, otvorila by sa nová éra. A predsa, zavraždiť niekoho, nebolo nad jeho sily? Mladík sa stal pisárom, lebo sa chcel vyhnúť násiliu a tyranii. Zabíjanie mu naháňalo strach.
Najlepším riešením by bolo opustiť Egypt.
V exile Iker zabudne na démonov, ktorí ho trápili. Vďaka svojim vedomostiam by získal miesto správcu poľnohospodárskeho statku a vybudoval by si nový život.
Zavčas ráno si mladík balil batožinu. Vo chvíli, keď si dával do puzdra štetce, zjavila sa mu.
Tvár mala rovnako rozžiarenú ako prísnu. Z jej očí Iker vyčítal odkaz: Neutekaj. Zostaň v Egypte a bojuj dovtedy, kým sa nenaplní Maat.
Krásna kňažka sa rozplynula v blikotavom svetle olejovej lampy.
Na konci s nervami si pisár išiel ľahnúť. Skôr ako sa natiahol v posteli, hľadal talizman, aby si ho položil na brucho a mohol pokojne zaspať.
Magická slonovina zmizla.
Iker neúspešne prehľadal celý dom od terasy až po pivnicu. Niekto mu ukradol vzácny predmet.

Vyčerpaný posledným zlým snom sa pisár prudko prebudil. Nechápal, kde je. Postupne sa preberal a znovu sa pustil do hľadania, ale bezvýsledne.
Zarazilo ho chrápanie.
Na prahu so skrútenými nohami a rukami miesto vankúša spal Sekari.
Iker ním zatriasol.
„Čo je? Ach, to si ty?“
„Si tu dlho?“
„Ani nie... Večer aj v noci som bol veľmi zaneprázdnený, ak vieš, čo chcem povedať. Ozajstná harpya, ktorá ma nechce opustiť! Odkedy vie, kde je moja chalupa, nemôžem sa jej zbaviť. Jedinú šancu som mal u teba. Ak si to nepraješ, idem...“
„Nie, zostaň. Lepšie by si sa vyspal dnu.“
Sekari zívol a natiahol sa.
„Počuj, nevyzeráš najlepšie!“
„Niekto ma okradol.“
„Čo ti zobral?“
„Ochranný amulet zo slonoviny.“
„Záujemcov je množstvo, draho to predajú.“
„Prepáč, Sekari, zle som spal a...“
„Chceš sa ma spýtať, či som ti ho neukradol ja? Nie, neodvážil by som sa ti potom ukázať na oči. Máš pravdu, že nikomu nedôveruješ. Podľa mňa by tento dom mal byť lepšie chránený. Dobrá závora by neuškodila. A potom zájdem na trh, či tam niekto nepredáva slonovinu. Aký mala tvar?“
Iker ju presne opísal.
„Nijaké podozrenie?“ spýtal sa Sekari.
„Nijaké.“
„Dúfajme, že moje veľké uši zachytia dáku informáciu. Si si istý, že ti niekto nechce uškodiť?“
„Čo keby sme sa naraňajkovali?“
„Bojím sa, že kuchyňa je prázdna. Idem zaobstarať nejaké jedlo.“
[bookmark: bookmark60]Keď sa Sekari vzďaľoval, Iker rozmýšľal nad jeho radou: nikomu nedôveruj.

Libanončanov pokoj a bezstarostnosť boli iba zdanlivé. Aby si ich uchoval, jedol dva razy viac sladkostí ako obyčajne. Jedného dňa by sa mal nad tým zamyslieť a začať s odtučňovaním.
Z Kahunu prišla dobrá správa: ako predpovedal, v prípade nevyhnutnosti jeho agent zlikvidoval starého, príliš klebetného tesára. Na druhej strane obchodná operácia, ktorá mu mala priniesť kľúčové postavenie vo vysokej memfiskej spoločnosti, meškala a meškala veľmi, čo zapríčinili neschopní sprostredkovatelia, ktorých okamžite vystrieda.
Veľký náklad cédrového dreva z Libanonu prišiel v poriadku do memfiského prístavu. Treba už len zistiť, či ho budú, alebo nebudú colníci kontrolovať.
Libanončan sa v to ráno navoňavkoval už tretí raz. O chvíľu by sa mal dozvedieť, či jeho egyptský spoločník je spojenec, alebo nepriateľ.
Ak ide o pascu, jeho osud je spečatený: doživotné nútené práce. Táto predstava mu naháňala strach. Koniec luxusu, krásnej vily, milej slúžky! Nezniesol by takú skúšku.
Libanončan sa spoliehal na svoj šiesty zmysel, ktorý ho nikdy nesklamal. Ten Egypťan bol skorumpovaný až do špiku kostí a myslel iba na to, ako sa obohatiť!
Zmocnil sa ho nepokoj pri pomyslení, že pokusy odhaliť jeho totožnosť sa mu akosi nedarili.
Vrátnik mu oznámil návštevu.
Libanončan zhltol datľový koláčik s medovou plnkou a zostúpil na terasu.
Muž bol jeden z jeho najlepších fízlov. Ako predavač vody sa neprestajne pohyboval v bohatých memfiských štvrtiach.
Bol milý, ľahko nadväzoval známosti a vedel sa rozprávať s ľuďmi. Vynikajúci znalec tvárí na Libanončanov rozkaz sledoval Egypťana, ktorý vyšiel zo svojho príbytku po ich obchodnom rokovaní.
„Zistil si, kto je to?“
„Myslím, že áno, pane.“
Vyzvedač sa tváril zúfalo, a tak sa Libanončan obával katastrofy.
„Je to veľká ryba, veľmi veľká ryba.“
„Si si tým istý?“
„Celkom istý. Poznám poštára, ktorý pracuje pre palác a často mu napĺňam jeho fľašu. Včera mal odniesť kráľovský dekrét na predmestia. Vo chvíli, keď som skončil s napĺňaním, traja muži vyšli z úradnej budovy. „Pozri,“ povedal mi, „ten v strede je môj šéf! To on píše dekréty a oficiálne texty na kráľov rozkaz. Hneď som ho spoznal. Práve jeho ste mi kázali sledovať.“
Libanončan sa cítil zle.
Vskutku veľmi veľká ryba! On, rybár, sa zamotal do Senusretových sietí. Teraz mu už neostáva iné, len ujsť skôr, ako príde polícia.
„Poznáš jeho meno?“
„Volá sa Medes. Je to vraj ctižiadostivý pracovník bez srdca a neľútostný k svojmu personálu. Ženatý, dve deti. Pred vymenovaním do vysokej funkcie urobil kariéru vo financiách. Mohol by som z toho viac vyťažiť, ale rozumne. K takému hodnostárovi sa nedá ľahko priblížiť.“
Znovu vošiel vrátnik.
„Ďalší návštevník, pane. Je to vraj neodkladné a dôležité.“
„Policajt?“
„Istotne nie! Vráskavý, rozstrapatené vlasy, nezrozumiteľne bľaboce.“
Libanončanovi sa uľavilo. Ten chlap nemôže byť nik iný ako kapitán lode s nákladom vzácneho dreva.
„Nech vstúpi. Ty, predavač vody, vyjdi zadným vchodom.“
Len tak mohol prežiť, že sa členovia jeho siete navzájom nepoznali.
Musel si dať pohár chutnej ocukrenej šťavy zo svätojánskeho chleba. O niekoľko okamihov sa dozvie pravdu.
Kapitán, skúsený morský vlk, sa cítil zle na pevnine a ťažko sa vyjadroval.
„Je to tam.“
„Čo to znamená, kapitán?“
„No... že to tam je.“
„Náklad bol vyložený, ale zhabaný colníkmi?“
„No... áno a nie.“
Libanončan ho div nezaškrtil.
„Áno čo a nie čo?“
„Nie, colníkov sme nevideli. Áno, náklad bol vyložený a uskladnený na dohodnutom mieste.“

Medes ukázal vrátnikovi kúsok cédru, na ktorom bol vyrezaný hieroglyf stromu. Sluha sa uklonil a hosťa uviedol do salónu s exotickým nábytkom. Na nízkych stolíkoch hotová výstava sladkostí a amfor s vinami. V ovzduší sa vznášal opojný parfum.
S červenými lícami a lesklými vlasmi sa Libanončan tváril nadšene.
„Drahý priateľ, veľmi drahý priateľ! Mám vynikajúcu správu!“
„To bolo naše posledné stretnutie,“ odsekol Medes. „Ak záležitosť nie je uzavretá, viac sa neuvidíme.“
„Samozrejme, že je!“
„Napolovicu, alebo celkom?“
„Celkom. Splnili ste vašu časť zmluvy a ja svoju. Sklad je v bezpečí.“
„Kde je?“
„Neochutnali by ste majstrovské dielo môjho cukrára? A rád by som vám ponúkol moje vína: patria medzi najlepšie v Delte.“
„Som tu kvôli obchodom.“
„Robíte chybu, naozaj.“
„Nezdržiavajte ma. Kde je ten sklad?“
Libanončan si sadol a nalial do pohára veľmi lahodné biele víno.
„Nie sme malé deti. Prvá etapa našej spolupráce bola dovŕšená, som rád, že sme obaja hrali čistú hru. Vy vlastníte zoznam kupujúcich, ja zase viem, kde je sklad. Niečo za niečo, nemyslíte?“
„Len sa nevyťahujte. Nepotrvá dlho a sklad objavím!“
„To je isté. Ale bezo mňa nikdy nedosiahnete obchodnú cestu z Libanonu do Memfisu. Tak prečo by sme mali stáť proti sebe a nepokračovať v tak sľubne rozbehnutej spolupráci? A potom, mám pre vás nový návrh. Som obchodník, vy nie. Nepoznám presne vašu funkciu, ale istotne patríte k vysokým administratívnym hodnostárom, preto sme sa vyhli colnej prehliadke. Predať to drevo významným boháčom, vyjednávať, získať najvýhodnejšie ceny... Táto otupná práca by vás nikdy nenadchla. Dokonca by ste riskovali, že sa skompromitujete. Ja som na také niečo zvyknutý. A navyše zostanete v ústraní.“
„Tá myšlienka sa mi celkom pozdáva. Predpokladám, že nie je zadarmo.“
Libanončan zodvihol oči k oblohe.
„Na tomto svete nie je nič zadarmo.“
„Žiadaš nové rozdelenie zisku, však?“
„Áno, veľmi naliehavo.“
„Môžem vedieť ako?“
„Na polovicu. Moje sú starosti a váš pokoj.“
„Zabudol si na moje intervencie u vysokopostavených ľudí?“
„Ani na okamih! Bez nich by ma nebolo!“
Medes sa zamyslel.
„Dve tretiny pre mňa a jedna pre teba.“
„Nezabúdajte na moje výdavky. Neviete si predstaviť, koľko potrebujem sprostredkovateľov! Ak mám byť úprimný, môj čistý zisk je mizerný. Ale veľmi rád s vami rokujem, a som presvedčený, že nezostaneme iba pritom.“
„Ďalšie plány?“
„To nie je nemožné.“
Medes od svojich pozorovateľov vedel, že Libanončanova partia bezchybne funguje. Mal príležitosť pracovať s veľkým profesionálom a za také niečo sa platí.
„Súhlasím: na polovicu.“
„Nebudete sklamaný. Trochu vína?“
„Spečaťme našu dohodu!“
Medes, milovník prvotriednych vín, musel uznať, že jeho hostiteľ sa zbytočne nechválil.
„Chcete si navždy zachovať anonymitu?“ spýtal sa Libanončan úlisne.
„Pre teba i pre mňa je to výhodnejšie. Koľko času budeš potrebovať na predaj dreva?“
„Len čo mi dáte zoznam kupcov, moji predajci odídu do terénu.“
„Máš si to ako zapísať?“
Libanončan to ocenil: Medes nenechá po sebe žiaden dokument napísaný vlastnou rukou. Obchodníkovi nadiktoval mená a adresy pätnástich memfiských hodnostárov.
„Asi o mesiac,“ oznámil Libanončan, „by sme mohli začať s druhou dodávkou.“
„Stretnutie o päť týždňov, pri splne mesiaca. Prinesiem ti nový zoznam.“

Libanončan sa hodil do mäkkých vankúšov. Práve uzavrel najvýhodnejší obchod vo svojej kariére, a to je iba začiatok! Egyptský životný štýl sa mu začínal páčiť.
„Nedaj sa vyrušovať,“ ozval sa vážny hlas.
Libanončan okamžite vyskočil.
„Vy! Ale... ako ste sa sem dostali?“
„Myslíš, že dvere sú pre mňa prekážkou?“ spýtal sa Zvestovateľ, ktorého jemný úsmev mal v sebe čosi, čo vyvolávalo u človeka triašku. „Podarilo sa ti, v čo sme dúfali?“
„Ó, nad naše očakávania, pane, naozaj!“
„Nijaké chvastanie, priateľko.“
„Muž, ktorý práve odo mňa odišiel, sa volá Medes. Je poverený faraónom Senusretom písať oficiálne dekréty. Je to teda jedna z najvýznamnejších osobností dvora a ja ho mám v hrsti! Vysoká funkcia mu však nestačí. Chce sa aj obohatiť. A práve on je mojím spoločníkom pri obchode s cédrovým a borovicovým drevom.“
„Vynikajúca práca,“ uznal Zvestovateľ.
„Medes nevie, že som ho identifikoval,“ pokračoval Libanončan. „Samozrejme, dôkladne ma vyspovedal, až napokon uznal, že moje obchodné siete sú perfektné. Zároveň mi dal zoznam zákazníkov, ktorých mám uspokojiť.“
„Mimochodom, nezabudol si si zvýšiť odmenu.“
„A či to nie je normálne, pane?“
„Nevedel by som ťa za to pokarhať. Tvoj prínos v našej veci predsa narástol.“
„O tom nepochybujte.“
„Treba si získať dôveru toho Medesa,“ pokračoval Zvestovateľ. „Musíš pre to zorganizovať dobré obchody, ktoré ho uspokoja.“
„Rátajte so mnou, poznám svoje remeslo. Medes zbohatne, a to rýchlo.“
„A incident v Kahune?“
„Starý táraj už viac neprehovorí.“
„Vypočúvala ho polícia?“
„Nie, pane. Ale tesár Hoblík veľa rozprával susedom aj návštevám. Náš vyzvedač usúdil, že tie táraniny by mohli byť nebezpečné, a tak urobil bezpečnostné opatrenia.“

„Dokonalé, priateľko. Pokračuj v budovaní siete a neochabuj v úsilí.“
„Buďte si tým istý, pane!“
„Dbaj však aj na líniu. Priveľa jedla oslabuje reflexy a priveľa pitia zase rozum.“

[bookmark: bookmark61]

„Inventarizácia je skončená,“ oznámil Iker.
„Za týždeň? Pracoval si celé dni a noci!“ čudoval sa Heremsaf.
Keď si prezeral zvitok papyrusu pokrytý rýchlym, ale dobre čitateľným písmom, nemusel dlho uvažovať o výnimočnej kvalite vykonanej práce.
„Vlasáč sa sťažuje, že ochorel po toľkých nadčasových hodinách,“ prehodil Heremsaf.
„Ľutujem ho. Radil som mu, aby zostal v izbe, kým si sám usporiadam posledné detaily. Starosta sa neponáhľal?“
„Iste, iste, ale ani on, ani ja sme ti neurčili taký krátky termín.“
„Myslel som si, že je...“
„Vďaka, chlapče. Práve si veľmi pomohol mestskej rade. Teraz musíme myslieť na ďalšiu úlohu. Kde by si chcel byť najradšej?“
Heremsaf poznal odpoveď: v archívoch.
Iker bol veľmi pokojný, tváril sa, že rozmýšľa.
„Bol by som rád, keby som sa dostal do Anupovho chrámu.“
„Do toho, kde som správcom?“
„Pri toľkých vašich povinnostiach by som vám mohol byť užitočný.“
Na chvíľu si Heremsaf kládol otázku, či si mladík z neho neuťahuje. Ale hlas mal vážny a pevný, správal sa úctivo.
„Že by si sa nakoniec umúdril, Iker? Zopakujem ti jedno: ak zabudneš na minulosť a svoje vidiny, čaká ťa oslnivá kariéra. Pokiaľ ide o mňa, už som zabudol na našu nedávnu hádku.“
„Som vám za to povďačný.“
Heremsaf ešte pochyboval o Ikerovej úprimnosti, hoci jeho podriadený pôsobil dosť presvedčivo.
„Anupov chrám, to nie je zlá myšlienka... o to viac, že knižnicu treba od základu zreorganizovať. Knihovník zomrel minulý mesiac a praktikant, ktorý momentálne zastáva jeho miesto, nemá dosť vedomostí, aby mohol triediť a ukladať staré rukopisy podľa ich dôležitosti.“
„A tak sa naplní moja láska ku knihám,“ uzavrel pisár.

Anupov chrám vystavaný na juhu Kahunu, vedľa ohradného múru, bol skromnej veľkosti. Inak to bolo s knižnicou, uznávanou inštitúciou, ktorú navštevovali vzdelanci. Praktikanta neurážalo Ikerovo vymenovanie, naopak; odľahlo mu, keď konečne prišiel pisár na vysokej úrovni a prispôsobil sa práci, ktorú mu zveril nový šéf.
Iker bol očarený kvalitou a množstvom papyrusov: literárne texty, právnická literatúra, lekárske, veterinárne a matematické spisy. Väčšina písomností pochádzala z čias starých pyramíd. Iba veľmi málo z nich bolo znovu odpísaných do niekoľkých exemplárov, a to bolo prvé Ikerovo rozhodnutie.
Celé hodiny venovať oživovaniu týchto hieroglyfov, aby sa dostali do rúk budúcich generácií. Táto práca v ňom vyvolávala skutočnú radosť. Jeho ruka, pozorná a presná, sa kĺzala po prvotriednom papyruse, ktorého mal k dispozícii niekoľko zvitkov. Starosta spolu s Heremsafom za predpokladu, že boli spriaznené duše, museli byť nadšení, keď videli, ako sa zahryzol do tejto novej práce.
Vedľa knižnice pracoval hrnčiar. Neuspokojoval sa ako väčšina jeho kolegov s obyčajným riadom, ale vyrábal prekrásne vázy a poháre.
„Komu sú určené?“ spýtal sa ho Iker.
„Pre chrámy v Kahune a jeho okolí.“
„Prečo si sa tu usadil?“
„Pretože Anup je pánom hrnčiarskej pece. On, čo ovláda ka všetkých živých bytostí, je držiteľom skutočnej moci, stelesnenej v žezle Abyda. V noci formuje spln mesiaca, aby sa zasvätenec ako on stále obnovoval. Strieborným kotúčom osvetľuje spravodlivých. A je to takisto Anup, ktorý utvára slnko, ten zlatý kameň, v ktorého lúčoch koluje energia. Tieto tajomstvá sú uložené v skrinke z akácie, ktorú nemôže otvoriť žiaden so smrteľníkov.“
„Aj ona je v Abyde?“
„Abydos je výnimočne posvätná zem.“
„Bol si tam?“
„Anup mi odhalil, čo som mal vedieť. Iba on nás vedie a jeho rozhodnutie nemožno odvolať.“
„Teda si ho videl?“
„Vidím slnko a mesiac, dielo jeho rúk, a ja v ňom pokračujem. To je moja funkcia. Každý si musí nájsť tú svoju.“
Hrnčiar sa obrátil chrbtom Ikerovi a začal čistiť pec, skôr ako v nej rozdúchal oheň.
Zamyslený mladý pisár sa vrátil domov na obed, kde Sekari opekal prepelice.
„Vyrobil som pevnú závoru zo sykomory a opravil vstupné dvere,“ oznámil. „Na trhu som začal hovoriť o tvojej slonovine, no nič som sa nedozvedel. Zlodej je opatrný, čaká s predajom.“
„A ak si ju nechá pre seba?“
„Rýchlo skončí, ak sa bude vychvaľovať s takým pokladom! Zajeme si?“
Iker sa prehŕňal v jedle.
„Nechutí?“
„Vynikajúce, ale nie som veľmi hladný.“
„Prečo sa tak trápiš? Podľa toho, čo som o tebe počul, máš už veľmi dobrú povesť. Kariéra pisára v Kahune ťa dovedie ďaleko.“
„Ja som si tým nie taký istý.“
„Každý má nejaké nevybavené účty, ktoré si chce dať do poriadku, ale nie je lepšie zabudnúť na zlé dni a vychutnávať tie dobré?“
„Existuje hranica, z ktorej niet návratu, Sekari, a ja som ju už prekročil.“
„Mohol by som ti pomôcť...“
„Nemyslím.“
„V každom prípade sa musím zlepšiť v príprave prepelíc. Sú trochu suché. V kuchyni ešte nie som expert. A ak chceš naozaj čeliť nepriazni osudu, musíš dobre jesť.“

Keď sa Iker vracal do Anupovho chrámu, kde mal odpísať pojednanie z oftalmológie, myslel na hrnčiarove slová. Otvárali mu ďalšie dvere do reality, hoci toľkí ľudia sa uspokojili s tým, že nehľadali v nich skrytý význam. Nestačilo rozlúštiť hieroglyfy, ich význam bol iba prvou etapou. V týchto znakoch, nositeľoch moci, sa skrývali funkcie stvorenia. Nasledovať túto cestu až k jej koreňom neznamenalo odísť do Abyda?
Ikerova úloha však vyzerala celkom inak. Na čo je dobrý Abydos, ak krajinu spravuje tyran? Mladý pisár bol o tom presvedčený, nebude strkať hlavu do piesku a pokračovať v pokryteckom živote.
S hrnčiarom sa rozprával jeden muž.
Najprv ho Iker ani nevnímal, a chcel ísť svojou cestou.
Potom pamäť zaúradovala. Pochybovačný Iker sa vrátil a tentoraz si lepšie prezrel toho muža.
Nemohol sa mýliť: bol to ten falošný policajt, ktorý ho vyšetroval neďaleko Koptu a polomŕtveho ho nechal v papyrusovej húštine v Kraji Kobry.
„Hej ty? Kto si?“
Vrah sa otočil.
V očiach sa mu zablysol údiv, no hneď sa ho zmocnila panika a rýchlo sa pustil do behu. Iker ho začal prenasledovať. Nepredpokladal, že utečenec preskočí múr domu ako mačka. Z terasy začal doňho hádzať tehly. Keď vyliezol za ním na múr, zločinec zmizol.
Dom bol prázdny. Sekari pravdepodobne trávil noc s jednou zo svojich vyvolených, ale nechal mu čerstvý chlieb, uhorkový šalát a bobovú kašu.
Znervóznený Iker jedol bez chuti.
Prítomnosť toho vraha v Kahune neznamenala, že ho sledoval celé mesiace? Nie, pretože bol prekvapený, keď ho zbadal! Bezpochyby si myslel, že je dávno mŕtvy. Ale čo hľadá v tomto meste?
Možno to vie hrnčiar.
Iker sa vrátil do štvrte Anupovho chrámu. Remeselník odišiel z dielne, a tak sa pisár vypytoval susedov, aby sa dozvedel, kde býva: na vidieku za Kahunom. Vďaka presným opisom ho Iker našiel.
Hrnčiar si opekal kus bravčového rebierka.
„Poznáš toho muža, s ktorým si sa rozprával a ja som ho prenasledoval?“
„Videl som ho prvý raz.“
„Čo od teba chcel?“
„Chcel, aby som mu porozprával o meste, jeho zvykoch a vplyvných osobnostiach.“
„Čo si mu povedal?“
„Že v týchto končinách nemajú veľmi radi zvedavcov. Zmätene sa pustil do vysvetľovania, no v tom si prišiel ty. Teraz by som sa rád v pokoji najedol.“
Iker sa vracal do mesta po chodníku vedľa kanála lemovaného vŕbami. Vzduch bol príjemný, okolie pokojné.
Útok falošného policajta ho prekvapil. Útočník mu okolo krku omotal koženú šnúru a silno zatiahol.
Ikerovi sa nepodarilo vsunúť prsty medzi šnúru a pokožku a hoci sa pokúsil vraha zneškodniť silným kopancom, ten sa mu vyhol. Zvyknutý na boj zblízka, zmaril posledný pokus svojej obete, ktorá sa ho pokúšala schmatnúť za vlasy.
Iker nemohol dýchať, hrdlo mal ako v ohni, pomaly umieral. Posledná myšlienka patrila mladej kňažke.
Odrazu akoby bolesť povolila. Znovu sa nadýchol a klesol na kolená. Pomaly si rukami chytil opuchnuté hrdlo.
Akýsi zvuk. Hluk spôsobený skokom alebo pádom ťažkého predmetu do vody.
Iker ešte so zahmleným pohľadom si začínal uvedomovať, že je nažive. Dosť dlho mu trvalo, kým sa pozviechal a rozhliadol sa okolo seba.
Chodník... Áno kráčal po tom chodníku. Pri nohách kožená šnúra.
Ani stopy po falošnom policajtovi, ktorého pisárov záchranca zabil a potom hodil do kanála.
Ale kto ho takto ochraňuje? Bez tohto zásahu by Iker neprežil.
Neistým krokom sa vracal domov.

Sekari spal na prahu. Vedľa neho prázdny pivový džbán. Iker ho chcel prekročiť, no dotkol sa ho pleca.
„Ach, to si ty! Vyzeráš čudne! Ale povedz, čo máš s krkom... Tečie ti krv! Si doriadený.“
„Nehoda.“
Iker si priložil na ranu obväz napustený olejom a medom.
„Ako sa ti stala... tá nehoda?“
„Ako hociktorá iná. Prepáč, chce sa mi spať.“

Iker nemal o čom pochybovať: vraha poslal faraón, aby sa ho nenápadne a beztrestne zbavil. Informovaný o prítomnosti mladého pisára v Kahune buď starostom, alebo Heremsafom sa panovník rozhodol zlikvidovať svedka, ktorý je odhodlaný dokázať jeho podlosť.
Sekari mu ponúkol čerstvé mlieko a teplý posúch plnený bôbom.
„Kým si spal, mal som čas potúlať sa po štvrti. Zdá sa, že našli mŕtvolu neznámeho muža za hradbami v kanále, kde ho už začali požierať zvery.“
Iker nereagoval.
„Mal by si si zranenie zamaskovať nejakou šatkou, nemyslíš? Budeš predstierať angínu.“
Iker urobil, ako mu Sekari poradil a odišiel do knižnice. Hrnčiar nepracoval na svojom obvyklom mieste, pec bola vyhasnutá.
Iker sa vypytoval susedov. Pekár mu povedal, že remeselník sa vrátil domov na Sever a na jeho miesto príde čoskoro nový hrnčiar.
Táto ďalšia nehoda utvrdila Ikera v jeho presvedčení.

„Si si istá, že ťa nik nesledoval?“
„Urobila som opatrenia,“ odvetila Bina. „A ty, Iker?“
„Viem, že nemôžem nikomu dôverovať.“
„Ani mne?“
„Ty si niečo iné: si môj spojenec.“
Mladá Ázijčanka mala chuť vyskakovať od radosti.
„Tak mi teda pomôžeš?“
„Tyran mi nedal na výber. Jeden z jeho policajtov sa ma pokúsil zabiť. A niekto z tvojich priateľov ma zachránil, však?“
„Áno, samozrejme,“ povedala horlivo Bina. „Vidíš, dávame na teba pozor.“
Ázijčanka bola znepokojená. Nevedela, kto zaútočil na Ikera, a už vôbec netušila, kto ho zachránil.
„Rozhodol som sa,“ vyhlásil mladík, „a mám pre teba prekvapenie.“
Ukázal jej rukoväť dýky s nápisom Strela. Tentoraz jej nechýbala dlhá ostrá čepeľ.
„Tu je zbraň, s ktorou zabijem faraóna Senusreta, krvilačníka, ktorý utláča moju krajinu.“

„Som pripravený,“ oznámil kráľovi generál Nesmontu. „Len čo mi dáte rozkaz, zaútočíme od rieky i z púšte. Milicionárov Chnuma-Hotepa zovrieme do klieští a moment prekvapenia nám zabezpečí rýchle víťazstvo.“
„Nebuďme priveľkí optimisti,“ namietol Sehotep. „Podľa toho, čo vieme, budú bojovať ako šelmy. Ak dôjde k úniku informácií, môžu sa na nás pripraviť! V prípade vyšších strát budeme nútení viesť ústupové boje.“
„Práve preto musíme čo najskôr zaútočiť,“ naliehal Nesmontu. „Každý premárnený deň ohrozuje operáciu.“
„Uvedomujem si to,“ uznal Senusret, „ale aj tak musím počkať na príchod veľkého pokladníka Senancha. Informácie, ktoré prinesie, by mohli zmeniť beh udalostí.“
Panovník vstal, čím naznačil ukončenie užšej rady. Nikto sa neodvážil ujať sa slova po ňom a starý generál sa so šomraním vracal do svojej štvrte. Pri prvej príležitosti sa pokúsi Senusreta presvedčiť, aby zmenil svoje rozhodnutie a čo najrýchlejšie zaútočil.
Verný svojim zásadám si Nesmontu vybral za bydlisko izbu v kasárňach, aby bol v kontakte s podriadenými. Mal vždy nastražené uši, rád si vypočul kritiku a viac či menej búrlivé námietky, aby hneď mohol riešiť problémy. Podľa neho sa vo vojenskom živote treba vyhnúť všetkému, čo by rozkladalo bojovú morálku. Dobre živený, dobre ubytovaný a dobre odmeňovaný disciplinovaný vojak je zárukou víťazstva.
Len čo Nesmontu vošiel do dôstojníckej kantíny, pocítil napäté ovzdušie. Hneď k nemu podišiel jeho pobočník.
„Generál, chýba pivo a vojaci nedostali sušené ryby.“
„Hovoril si s intendantom?“
„Nie, zmizol.“
„Vymenoval ho do funkcie správca kraja Džehuty?“
„Áno.“
„Ihneď na to upozorni Džehutyho a nech ho dá hľadať. Zároveň ho požiadaj, aby nám neodkladne poslal chýbajúce potraviny. Ach... posledný príkaz: nech dôstojníci nejedia nič z potravín, ktoré zadovážil ten intendant.“
„Obávate sa, že...“
„Od dezertéra možno čakať všetko.“

Po jedle, pri ktorom ochutnal opekaného ostrieža, hovädzie rebierko, baklažány v olivovom oleji, kozí syr a niekoľkých sladkostí, všetko zapité červeným vínom z roku jeden Senusreta III. sa Chnum-Hotep vybral do nádherného príbytku večnosti, kde kontroloval každú maličkosť.
Nadaný maliar práve dokončieval pestrofarebného vtáka sediaceho na akácii. Pri pohľade na umelecké dielo sa korpulentnému správcovi kraja nahrnuli do očí slzy dojatia. Pôvab obrazu, teplé žiarivé farby, radosť vyžarujúca z tohto rajského vyobrazenia ho fascinovali. Rovnaký obdiv vyjadrovali i jeho tri psy, ktoré si sadli a dívali sa na posledný zázrak vytvorený maliarom.
Chnum-Hotep by rád strávil popoludnie obdivovaním prác nadaného maliara; no veliteľ milície po dlhom váhaní sa ho odvážil vyrušiť.
„Pane, myslím, že musíte vypočuť jedného pocestného, ktorého sme zadržali.“
„Neobťažuj ma, vypočuj ho sám.“
„To som už spravil, ale niektoré jeho vyhlásenia sa týkajú priamo vás.“
Zvedavý Chnum-Hotep šiel za vojakom k strážnici, kde zadržali podozrivého.
„Kto si, a odkiaľ prichádzaš?“
„Bol som intendantom v hlavných kasárňach Kraja Zajaca a prišiel som vás vystríhať.“
Oči Chnuma-Hotepa zaiskrili od hnevu.
„Máš ma za idiota?“
„Musíte mi veriť, pane! Faraón Senusret si získal všetky nepriateľské provincie okrem vašej. Dokonca sa mu podvolil aj Džehuty.“
„Džehuty? To je žart!“
„Prisahám, že nie.“
Chnum-Hotep si sadol na taburetku, ktorá sa prehla pod jeho váhou a zadíval sa intendantovi do očí.
„Netáraj, lebo ti vlastnými rukami rozbijem lebku.“
„Neklamem, pane. Senusret je v Chemenu so svojím štábom a Džehuty sa stal jeho vazalom.“
„Kto je hlavný veliteľ?“
„Nesmontu.“
„Ten starý naničhodník... nebezpečný ako kobra!“
„A Džehutyho milícia?“
„Poslúcha ho, ako aj ostatné v ďalších krajoch - odteraz faraónových spojencov. Najdôležitejšie je, že Senusret sa rozhodol na vás zaútočiť.“
„Zaútočiť? Na mňa?“
„Je to pravda, prisahám.“
Chnum-Hotep vstal, schytil taburetku a rozlámal ju na márne kusy. Vojaci sa pritisli k múrom v obave, že si na nich vyvŕši zlosť. Správca kraja rozzúrený ako býk sa do paláca vracal pešo, opovrhnúc kreslom a nosičmi.
Keď pani Tešat zistila, že pána ovládla nesmierna zlosť, odložila na neskôr úradné spisy, ktoré mu chcela predložiť.
„Toto mi urobiť! Chcieť vtrhnúť na moje územie! Kráľ stratil hlavu, musím ho priviesť k rozumu.“
„Podľa môjho názoru, Senusret postupuje veľmi rozhodne.“
Jedine pani Tešat sa odvážila otvorene hovoriť s Chnumom-Hotepom, ktorý sa tváril, že prepočul jej poznámku a vošiel do prijímacej siene, kde bolo príjemne chladno.
Sluha mu ihneď priniesol pivo a potichu sa vytratil. Tešat zostala stáť v kúte miestnosti. Správca kraja rozvalený vo veľkom kresle hladkal obidve sučky usadené na jeho kolenách, kým pes strážil pri jeho nohách.
„Presný plán, hovoríte. Ale kam smeruje?“
„Vládnuť nad celým Egyptom a odstrániť posledného rebela, ktorý nemá dnes už žiadnych spojencov. Senusret postupne odstavil svojich nepriateľov, lebo vedel, že sa nedokážu zjednotiť.“
„Ak si myslí, že mu padnem ku kolenám, hlboko sa mýli!“
„A predsa by to bolo najlepšie riešenie,“ poznamenala pani Tešat. „Kráľ je vo veľkej výhode.“
„Bol by, keby ma prekvapil útokom! Ale keďže som informovaný o jeho úmysloch, sily sú vyrovnané a môj boj nie je dopredu prehraný.“
„Nemyslíte na počet mŕtvych?“
„Tento kraj patrí mojej rodine už mnoho generácií a len tak jednoducho sa ho nevzdám! Prestaň s táraním, pani Tešat. Okupantovi prichystám pekné privítanie. Mŕtvi, bude ich veľa, ale najmä na jeho strane. A tento faraón, rovnako ako všetci, čo by sa pokúsili zmocniť mojich majetkov, cúvne.“

Hoci faraón pozorne počúval všetky Nesmontuove argumenty, zostával neoblomný. Roztrpčený generál udržiaval jednotky v stave bojovej pohotovosti. Keď dostane zlú správu, ihneď ju odovzdá Senusretovi.
„Dezertér upozornil nepriateľa, keď odišiel z tohto kraja do Kraja Antilopy. Situácia je jasná: Chnumovi-Hotepovi prezradil naše úmysly. Nemôžeme už rátať s momentom prekvapenia. Čím viac budeme otáľať s útokom, tým väčšmi nepriateľ posilní svoju obranu, o to bude boj tvrdší a neistý. V prípade porážky bude vaša reputácia zničená a správcovia krajov sa stanú opäť nezávislí. Prepáčte mi moju úprimnosť, veličenstvo, ale pomyslenie na porážku je neznesiteľné!“
„Akú pascu pripravuje Chnum-Hotep?“
„Klasickú a zákernú.“
„No tak, generál, musíš ho prekabátiť.“
Táto úloha sa zapáčila Nesmontuovi. Namiesto krvavého súboja to bude otázka taktiky. Za takých podmienok rozhodne jeho skúsenosť.

Senanch prišiel so svojou eskortou do Chemenu celý vyčerpaný. Veľký pokladník schudol, no pozviecha sa iba po tom, čo kráľovi zreferuje výsledky svojej okružnej plavby.
Podľa jeho zamračenej tváre, ktorá bývala väčšinou veselá, Senusret pochopil, že neprichádza s dobrými správami.
„Holohlavému som odovzdal vzorky zlata vybrané z pokladníc chrámov, veličenstvo, ale ani jedna nevyliečila akáciu.“
Senusret už vedel, že zlato použité pri poslednej a vzdialenej oslave Usirových tajomstiev v Abyde nezabralo. Zbavené magnetizmu a energie, zasiahnuté prekliatím bolo len obyčajným kovom.
Démonická bytosť, ktorá sa votrela do duchovného sveta Egypta, rozpútala hotovú pohromu.
Kráľ dúfal, že Senanch nájde spásonosné zlato. Potom by mohol oznámiť novým vazalom uzdravenie akácie. Bojovali by po jeho boku bez postranných myšlienok a pri pohľade na takú silnú armádu by sa podrobil aj Chnum-Hotep.
„Okrem toho,“ pokračoval veľký pokladník, „zásoby zlata v našich chrámoch sú veľmi malé. V niektorých nemajú ani uncu zlata. V baniach sa zlato už neťaží. Je možné, že jeden zo správcov krajov si nahromadil značné zásoby len pre seba.“
„Chnum-Hotep?“
„To je meno, ktoré sa často objavuje v sťažnostiach, ale nemám nijaký dôkaz.“
Faraón zvolal radu a znovu boli prizvaní aj Džehuty a generál Sepi.
Nesmontu čakal na oficiálne vyhlásenie vojny rebelovi Chnumovi-Hotepovi.
„Naša budúcnosť závisí od hodnovernosti tvojich slov, Džehuty.“
„Veličenstvo, uznal som vás ako kráľa Horného a Dolného Egypta, Kraj Zajaca sa podriadil vašej autorite.“
„Zdá sa, že zrážka s Chnumom-Hotepom je nevyhnutná. Skôr ako sa začne, musím splniť jednu posvätnú úlohu a generáli Sepi a Nesmontu ma musia pri nej sprevádzať. A práve preto ťa poverujem velením vojsk v chemenských kasárňach.“
Nesmontu premáhal veľké sklamanie. Zveriť svojich mužov bývalému nepriateľovi? Hotové šialenstvo!
„Aké sú vaše rozkazy?“ spýtal sa Džehuty.
„Kým budeš čakať na môj návrat, rozostavíš vojská na hraniciach kraja, aby odrazili prípadný útok, ku ktorému, myslím, vôbec nedôjde. V prípade agresie stačí, ak prinútiš Chnuma-Hotepa na ústup.“
„Ako si želáte.“
Vládca pozrel na ostatných členov rady.
„Odchádzame do Abyda.“

Holohlavý s faraónom zamierili k akácii.
„Všetky vaše inštrukcie sme splnili, veličenstvo.“
„Čo navrhujú tvoji ľudia?“
„Sú takí zmätení, že sa utiahli k svojim povinnostiam. Vymieňame si iba banálne slová, každý sa uzavrel do mlčania.“
Veľký strom, spájajúci v sebe mystérium oblohy, zeme a podsvetia, pokračoval v boji proti chradnutiu. Naďalej bol v ňom Usir, ale ešte ako dlho sa akácii podarí zapúšťať korene do praoceánu a čerpať z neho energiu potrebnú na prežitie?
„Objavil si v starých textoch lieky?“
„Nanešťastie nie, veličenstvo. Dnes mám podporu v mojom hľadaní a nezúfam.“
Čerstvý vietor ovieval posvätný strom. Postupne sa dvere záhrobia zatvárali.
Senusret, sprevádzaný Sobekom Ochrancom, navštívil stavbu, ktorá napriek nepredvídaným okolnostiam napredovala. Vďaka zásahu Hathoriných kňažiek bolo nehôd čoraz menej a nástroje sa prestali kaziť. Staviteľ tvrdil, že vie, kedy prichádzajú ťažké dni, ale to vôbec nepodlamovalo odhodlanie a chuť jeho remeselníkov pokračovať v práci. Uvedomovali si, že sa zúčastňujú na skutočnej vojne proti temným silám a každý položený kameň pokladali za víťazstvo.
Faraónova prítomnosť povzbudila ich pracovný elán a rozhodnutie, že prekonajú všetky prekážky.
„Priprav abydoský Zlatý kruh,“ prikázal Senusret Holohlavému.

V jednej zo siení Usirovho chrámu boli rozostavené štyri obetné stoly podľa štyroch svetových strán. Hieroglyfický znak obetného stola sa čítal hotep a znamenal „mier, naplnenosť, vyrovnanosť“, slová vyjadrujúce poslanie abydoského Zlatého kruhu, ktorého členovia si v tých ťažkých časoch kládli otázku, či sú schopní napĺňať ich.
Faraón s kráľovnou sedeli obrátení na východ. Oproti nim, smerom na západ, zase Holohlavý a generál Sepi. Smerom na sever nositeľ pečate Sehotep a generál Nesmontu. Na juh veľký pokladník Senanch.
„Jeden z nás chýba, lebo bol poverený úlohou,“ povedal panovník. „Samozrejme, o našich rozhodnutiach bude informovaný.“
Všetci členovia Zlatého kruhu boli zasvätení do Usirových tajomstiev. Vytvorili sa medzi nimi nezničiteľné nitky spojenia. Zaviazaní absolútnym tajomstvom, tak ako ich predchodcovia, zasvätili svoj život veľkosti a šťastiu Egypta, ktoré sa zakladali na správnom prenášaní usirovskej iniciácie.
Tu dochádzalo ku konfrontácii so smrťou. Tu, ako sa tvrdilo v texte vyrytom v kráľovských pyramídach Starého Egypta, sa zabíjala smrť. Abydoský Zlatý kruh tu udržiaval nadprirodzenú veľkosť Obidvoch krajín, kde žil ľud Poznania[footnoteRef:51]. [51:  Za tento pozoruhodný výraz vďačím jednej zo svojich čitateliek pani Ingrid. A ďakujem zaň.] 

„Ak akácia odumrie,“ pripomenul Senusret, „nebudeme viac sláviť mystériá. Miazga, ktorá prúdi vo veľkom tele Egypta, vyschne, spojenie medzi oblohou a zemou sa preruší. Práve preto musíme ustavične hľadať príčinu zla, ktorého pôvodcom je pravdepodobne Chnum-Hotep.“
„Ešte o tom pochybujete, veličenstvo?“ spýtal sa generál Nesmontu. „Ostal už len on, nevina ostatných sa dokázala.“
„Chcem z jeho úst počuť dôvody, pre ktoré vykonal taký ohavný čin. Treba sa pustiť do boja, no jeho chcem dostať živého. V tomto tragickom a nebezpečnom období je jednota krajiny mimoriadne dôležitá. Naše rozdrobenie nás veľmi oslabilo, a preto mohla zhubná sila zasiahnuť Usirov strom, ktorého vesmírne telo sa skladá zo zoskupenia nebeských a pozemských znovuzjednotených krajov.“
„Slová moci vyslovené v Abyde sa stretnú s priaznivým ohlasom bohov,“ vyhlásil Holohlavý, „a kolégium stálych kňazov si bude dôsledne plniť všetky svoje funkcie.“
„A ak jeden z tých kňazov bol sprisahanec?“ pokračoval Senanch.
„Túto hypotézu nemožno vylúčiť,“ povedal Holohlavý, „ale nič to nepotvrdzuje.“
„Prepáčte mi túto otázku, veličenstvo,“ povedal Sehotep vážne, „ale musím ju položiť: ak v boji s Chnumom-Hotepom zahyniete, kto bude vaším nástupcom?“
„Kráľovná sa postará o regentskú vládu, a tí z nás, čo sa zachránia, určia nového panovníka. Podstatné je však nájsť spôsob, ako vyliečiť akáciu. Až doteraz hľadanie zlata bolo neúspešné. Treba zintenzívniť naše pátranie.“
„Prebádať púšť, dostať sa do nálezísk a priniesť z nich spásonosný kov si vyžiada veľa času,“ uvažoval generál Sepi. „A to nespomínam nebezpečenstvá pri cestovaní.“
„Každý z nás bude mať úlohu, na splnenie ktorej treba vynaložiť nadľudské sily,“ upresnil Senusret. „Nech sú riziká a nebezpečenstvá akékoľvek, prisaháme, že sa nevzdáme.“
Každý zložil prísahu.
„Nadišiel čas, aby naša žiačka napredovala po ceste tajomstiev,“ vyhlásila kráľovná. „Iste, nie je ešte pripravená prekročiť prah posledných dvier, a bude rovnako nebezpečné i zbytočné unáhľovať jej vývin. A predsa, musí sa pokúsiť prekonať ďalšiu etapu smerujúcu k Zlatému kruhu.“

Mladá kňažka sa uklonila pred faraónom.
„Nasleduj ma!“
Uprostred noci vošli do kaplnky osvetlenej fakľami.
V strede relikviár vytvorený štyrmi levami chrbtami k sebe. V malom monumente umiestnená tyčka so závojom na vrchole.
„Tu je uctievaný pilier, ktorý sa zjavil v začiatkoch života,“ povedal faraón. „V ňom povstal Usir, víťaz nad ničotou. On, Slovo a duch boli prepadnutí, zavraždení a zbavení končatín, ale prenesením zasvätenia na niekoľko bytostí sa mohli spojiť roztrúsené časti skutočnosti a oživiť vesmírnu bytosť, z ktorej sa každé ráno znovu rodí Egypt. Niet významnejšej vedy, ako je táto, a ty ju musíš zvládnuť v každom ohľade. Dokážeš uvidieť to, čo je skryté?“
Kňažka pozorovala relikviár s vedomím, že nesmie zostať pasívna. V jednom okamihu chcela strhnúť závoj, aby odhalila, čo skrýva, no inštinkt jej zabránil vykonať také znesvätenie.
Obrátiť sa mala na levy, na tých štyroch strážcov s blčiacimi pohľadmi.
Čelila šelmám. Otvoria jej dvere do vesmíru a času a bude môcť putovať krajinami s kaplnkami, vŕškami, zlatými obilnými lánmi, kanálmi a čarovnými záhradami. Potom sa jej ukázali dve cesty: jedna po vode, druhá po súši. Na ich koncoch ohnivý kruh, uprostred ktorého trónila zapečatená nádoba.
Krajiny sa rozplynuli a mladá žena znovu rozoznala relikviár.
„Videla si tajomstvo,“ povedal kráľ. „Chceš ďalej pokračovať na tejto ceste?“
„Chcem, veličenstvo.“
„Ak ti bohovia jedného dňa dovolia dosiahnuť zapečatenú nádobu, spoznáš radosť, ktorá nie je z tohto sveta. Budú ťa čakať hrozné skúšky. Náročnejšie a krutejšie od tých, čo zažili zasvätenci pred tebou, pretože sme nikdy nepoznali také nebezpečenstvo. Je ešte čas, môžeš cúvnuť. Dobre zváž svoje rozhodnutie. Napriek svojej mladosti sa správaj ako dospelá a nepreceňuj svoje sily. Cesta po vode zničí bytosť, cesta po súši ju pohltí, ohnivý kruh sa nedá prekročiť. Ak sa pustíš do tohto dobrodružstva, v najhorších chvíľach zostaneš sama, zhrýzaná strachom a pochybnosťami.“
„Nie sú ľudské radosti efemérne, veličenstvo? Povedali ste, že radosť nie je z tohto sveta. Práve tú hľadám. Ak mi moje chyby zabránia ju zažiť, jedine ja budem za to zodpovedná.“
„Tu je zbraň, s ktorou sa ti podarí zavše odvrátiť nepriazeň osudu.“
Senusret podal mladej kňažke malé žezlo zo slonoviny.
„Volá sa heka, zázrak stvorený svetlom. V ňom je vpísané Slovo, ktoré tvorí energiu. V ňom je ukryté všemocné slovo, ktoré môžeš použiť iba po zrelej úvahe. Toto žezlo patrilo faraónovi z prvej dynastie, Škorpiónovi. Tu je uložené, odkedy je jeho osud spojený s Usirovým. Odkedy Egypt je krajinou milovanou bohmi, abydoský Zlatý kruh dokázal, že smrť nie je nezvratná. Ale dnes akácia odumiera a brána záhrobia sa zatvára. Ak sa nám ju nepodarí udržať otvorenú, znamená to, že nás opúšťa sám život.“
Kňažka si priložila žezlo k srdcu a vedela, že necúvne. Neuveriteľným spôsobom jej myseľ zablúdila k mladému pisárovi, ktorý sa čoraz častejšie vkrádal do jej snov. V jasnej chvíľke si vyčítala túto slabosť. Nie je to znamenie, ktoré jej ukazuje, nakoľko bude jej cesta nebezpečná?
Menej dôležité sú tieto nedostatky a vnútorní nepriatelia, väčšiu cenu má, ak ich človek odhalí a neprestajne proti nim bojuje. A predsa, to, čo cítila k Ikerovi, neoslabovalo jej vôľu ísť za svojím cieľom. Ale či ju mudrci neučili, že ľudské vášne napokon každého dovedú k blúdeniu a zúfalstvu, tak vzdialeným od nebeskej rozkoše?
Priveľmi veľa pocitov zmietalo kňažku, takže nedokázala celkom jasne rozmýšľať. Pevne držala žezlo ako kormidlo, keď spolu s faraónom vychádzali z kaplnky s relikviárom.
„Vykonávam obrady svitania,“ oznámil, „a darujem bohyni Maat bohyňu Maat. Nech ťa jej priamosť vedie celým životom.“
Pred vchodom Usirovho chrámu mladá žena pomáhala pri zrode nového slnka. Faraón opäť premohol temné sily.
Ak akácia vyhynie, hviezda dňa sa zmení na žeravý kotúč, ktorý spáli celú prírodu.
A predsa vychutnávala koniec tejto noci, ktorá bola svedkom jej veľkej premeny, a kochala sa v zábleskoch svitania plných nádeje.
Čo nevidieť s Holohlavým zavlažia strom života vodou a mliekom a abydoskú posvätnú zem zaleje svetlo.

